(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΗ΄

Τρίτη, 05 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της “’Οργανισμός Λιμένος Ηγουμενίτσας ΑΕ’’ - «Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της “’Οργανισμός Λιμένος Θεσσαλονίκης ΑΕ’’”, σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της “’Οργανισμός Λιμένος Ηγουμενίτσας ΑΕ’’¨- «Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της “’Οργανισμός Λιμένος Θεσσαλονίκης ΑΕ’’, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΓΙΟΓΙΑΚΑΣ Β. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΑΠΠΑΣ Ι. , σελ.
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Ναυτιλίας και Νησιωτικής Πολιτικής:
 ΑΝΤΩΝΙΟΥ Μ. , σελ.
 ΑΥΛΩΝΙΤΗΣ Α. , σελ.
 ΒΑΛΤΟΓΙΑΝΝΗΣ Δ. , σελ.
 ΒΑΡΒΙΤΣΙΩΤΗΣ Μ. , σελ.
 ΒΕΛΟΠΟΥΛΟΣ Κ. , σελ.
 ΒΡΕΤΤΟΣ Ν. , σελ.
 ΓΙΑΝΝΟΥΛΗΣ Χ. , σελ.
 ΓΙΟΓΙΑΚΑΣ Β. , σελ.
 ΔΕΛΗΣ Ι. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΕΦΑΛΑ Γ. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΝΟΥ Α. , σελ.
 ΜΙΧΑΗΛΙΔΗΣ Σ. , σελ.
 ΜΠΙΑΓΚΗΣ Δ. , σελ.
 ΜΠΟΥΜΠΑΣ Κ. , σελ.
 ΠΑΠΑΪΩΑΝΝΟΥ Α. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΠΠΑΣ Ι. , σελ.
 ΠΛΕΥΡΗΣ Α. , σελ.
 ΣΠΥΡΙΔΑΚΗ Α. , σελ.
 ΣΤΙΓΚΑΣ Β. , σελ.
 ΤΖΑΚΡΗ Θ. , σελ.
 ΤΣΙΜΑΡΗΣ Ι. , σελ.

Γ. ΠΑΡΕΜΒΑΣΕΙΣ:
 ΠΛΑΚΙΩΤΑΚΗΣ Ι. , σελ.
 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΗ΄

Τρίτη 5 Σεπτεμβρίου 2023

Αθήνα, σήμερα στις 5 Σεπτεμβρίου 2023, ημέρα Τρίτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα! Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-9-2023 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΙΖ΄ συνεδριάσεώς του, της Δευτέρας 4 Σεπτεμβρίου 2023, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2021/514 του Συμβουλίου της 22ας Μαρτίου 2021 για την τροποποίηση της Οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας, διατάξεις για τη φορολογική διαδικασία, την κατάρτιση του κρατικού προϋπολογισμού και το Ταμείο Αξιοποίησης Ιδιωτικής Περιουσίας του Δημοσίου και άλλες επείγουσες ρυθμίσεις».)

Πριν τη συζήτηση του νομοσχεδίου θα προβώ σε μια ανακοίνωση προς το Σώμα.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Ηγουμενίτσας Α.Ε.» – «Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.»».

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Ηγουμενίτσας Α.Ε.» – «Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.»».

Η Διάσκεψη των Προέδρων αποφάσισε στη συνεδρίασή της της 30ής Αυγούστου 2023 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Κυρίες και κύριοι συνάδελφοι, επιτρέψτε μου, δεν θέλω να σας κρύψω ότι η σημερινή συζήτηση για εμένα έχει ιδιαίτερη σημασία, γιατί η σύμβαση παραχώρησης που θα κυρωθεί σήμερα, υπεγράφη τον περασμένο Μάρτιο επί ημερών μου ως Υπουργός Ναυτιλίας και Νησιωτικής Πολιτικής. Είναι μια υπογραφή σύμβασης η οποία ενέχει και ένα ιδιαιτέρως υψηλό τίμημα 84 εκατομμυρίων ευρώ για το 67% του μετοχικού κεφαλαίου του Οργανισμού Λιμένος Ηγουμενίτσας, που αποτελεί και σηματοδοτεί έναν πολύ σημαντικό σταθμό στην πορεία αξιοποίησης των περιφερειακών λιμένων της χώρας προς όφελος της εθνικής οικονομίας και των τοπικών κοινωνιών.

Για το λιμάνι της Ηγουμενίτσας ξεκινά μια πορεία επενδύσεων, ανάπτυξης, αναβάθμισης, ενίσχυσης του οικονομικού αποτυπώματος του λιμανιού, νέες θέσεις εργασίας, αύξηση επιβατικής και εμπορικής κίνησης, ενίσχυση του γεωπολιτικού και γεωστρατηγικού ρόλου του λιμένος Ηγουμενίτσας.

Και βέβαια, ικανοποιούμε ένα πάγιο αίτημα των τοπικών κοινωνιών, αφού εκτάσεις της χερσαίας ζώνης που δεν συνάδουν ή δεν απαιτούνται για την ομαλή λειτουργία του λιμανιού ή δεν αποτελούν μέρος του στρατηγικού σχεδίου ανάπτυξης του λιμένος παραχωρούνται στις τοπικές κοινωνίες.

Τέλος, θα ήθελα να ευχαριστήσω όλους όσοι συνέβαλαν ώστε να ολοκληρωθεί, να υπογραφεί και σήμερα να έρχεται σε κύρωση η συγκεκριμένη σύμβαση. Θέλω να ευχαριστήσω πρώτα από όλα τον τοπικό Βουλευτή, τον Βασίλη Γιόγιακα, τον Διευθύνοντα Σύμβουλο του Οργανισμού Λιμένος Ηγουμενίτσας, όλα τα στελέχη των Υπουργείων Ναυτιλίας και Οικονομικών, ιδιαιτέρως δε τη Γενική Γραμματεία Δημόσιας Περιουσίας, τον παριστάμενο Γενικό Γραμματέα του Υπουργείου Ναυτιλίας και φυσικά, τον Υπουργό Ναυτιλίας κ. Βαρβιτσιώτη και τον Υφυπουργό κ. Παππά.

Τον λόγο τώρα έχει ο εισηγητής της Νέας Δημοκρατίας κ. Βασίλης Γιόγιακας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε και εγώ θέλω να σας ευχαριστήσω από την πλευρά μου –θερμά, θα έλεγα- για τη μεγάλη σας συνεισφορά στην υλοποίηση αυτού του εγχειρήματος, γιατί όντως η παρουσία σας ήταν και σημαντική και καταλυτική για την ολοκλήρωση και της παραχώρησης του λιμένα Ηγουμενίτσας, αλλά πάνω από όλα για την απευθείας παραχώρηση της χερσαίας ζώνης του λιμένα Ηγουμενίτσας που δεν ήταν απαραίτητη για λιμενικές δραστηριότητες στους Δήμους Ηγουμενίτσας και Φιλιατών.

Κύριοι Υπουργοί, κυρίες και κύριοι συνάδελφοι, το νομοσχέδιο που συζητάμε εδώ σήμερα αφορά κατά το μεγαλύτερο μέρος του την κύρωση της Σύμβασης Παραχώρησης μεταξύ του Οργανισμού Λιμένος Ηγουμενίτσας και του ελληνικού δημοσίου, όπως αυτή διαμορφώθηκε και κωδικοποιήθηκε μετά την απόκτηση του 67% του μετοχικού κεφαλαίου του οργανισμού από θυγατρική της κοινοπραξίας, η οποία κρίθηκε προτιμητέος επενδυτής στον σχετικό διαγωνισμό που έτρεξε το ΤΑΙΠΕΔ.

Εάν ήθελε κανείς να δώσει έναν τίτλο σε αυτό το νομοσχέδιο, θα μπορούσε να μιλήσει για έναν διαγωνισμό-υπόδειγμα και μια συμφωνία με ιδιαίτερα οφέλη τόσο για το ελληνικό δημόσιο όσο και για την τοπική κοινωνία. Αυτό εξάλλου προκύπτει και από τη θετική στάση σχεδόν όλων των φορέων -περίπου είκοσι- που τοποθετήθηκαν στη σχετική συνεδρίαση της επιτροπής μας. Και δεν θα ήταν υπερβολή να πει κανείς ότι η συγκεκριμένη διαδικασία με τα συγκεκριμένα αποτελέσματα μπορούν να αποτελέσουν οδηγό και πρότυπο για ανάλογες διαδικασίες αξιοποίησης λιμένων στο μέλλον.

Ο διαγωνισμός από το ΤΑΙΠΕΔ για την παραχώρηση του 67% του μετοχικού κεφαλαίου του «Οργανισμού Λιμένος Ηγουμενίτσας», δηλαδή του ΟΛΗΓ, προκηρύχθηκε τον Ιούλιο του 2020 και ολοκληρώθηκε τον Οκτώβριο του 2022 με την ανάδειξη του προτιμητέου επενδυτή, ενώ τον φετινό Μάρτιο, όπως είπε και ο Πρόεδρος, υπογράφηκε η σύμβαση αγοραπωλησίας μετοχών.

Ποια είναι τα στοιχεία εκείνα που τεκμηριώνουν την επιτυχία της διαγωνιστικής διαδικασίας;

Είναι το έντονο ενδιαφέρον των υποψήφιων επενδυτών, αφού εννέα σχήματα υπέβαλαν εκδήλωση ενδιαφέροντος και επτά από αυτά κρίθηκε από το ΤΑΙΠΕΔ ότι πληρούσαν τα κριτήρια για την υποβολή δεσμευτικών προσφορών. Μάλιστα από τους τρεις υποψηφίους που κατέθεσαν δεσμευτικές προσφορές το ΤΑΙΠΕΔ ζήτησε να υποβάλουν βελτιωμένες, δηλαδή αυξημένες, οικονομικές προσφορές.

Είναι η ποιότητα του κοινοπρακτικού σχήματος στο οποίο παραχωρήθηκε η πλειοψηφία των μετοχών με αποδεδειγμένη εμπειρία στη διαχείριση λιμένων, διεθνές εκτόπισμα, γνώση του ελληνικού περιβάλλοντος, αλλά και της ευρύτερης περιοχής της Αδριατικής και της Νοτιοανατολικής Ευρώπης.

Είναι το τίμημα που καταβάλλει ο προτιμητέος επενδυτής και το οποίο ξεπέρασε κάθε προσδοκία, φτάνοντας τα περίπου 84,2 εκατομμύρια ευρώ, ποσό το οποίο ισοδυναμεί με δώδεκα φορές τον κύκλο εργασιών του Οργανισμού Λιμένος Ηγουμενίτσας και με περισσότερες από πενήντα φορές τα κέρδη προ φόρων του Οργανισμού Λιμένα για το 2022 και το οποίο τίμημα, όπως ειπώθηκε και στην επιτροπή, θα αυξηθεί κατά 2 εκατομμύρια ευρώ, όση είναι η αύξηση του κεφαλαίου κίνησης του Οργανισμού Λιμένα κατά την οικονομική χρήση του 2022.

Και έχουμε μια ακόμα συγκριτική αποτίμηση του τιμήματος, κυρίες και κύριοι συνάδελφοι: Αντιστοιχεί πούμε ότι αντιστοιχεί στο ένα τέταρτο της χρηματιστηριακής αποτίμησης του Οργανισμού Λιμένος Πειραιώς, όταν ο ΟΛΠ έχει είκοσι πέντε φορές μεγαλύτερο κύκλο εργασιών.

Ένα ακόμα στοιχείο που καταγράφεται στα πολύ θετικά της σύμβασης είναι ότι το αντάλλαγμα παραχώρησης 3,5% επί των ακαθαρίστων εσόδων του οργανισμού, θα καταβάλλεται στο ελληνικό δημόσιο κάθε χρόνο και για καθέναν χρόνο από τα σαράντα που θα διαρκέσει η συγκεκριμένη συμφωνία, με το 85% του ετησίου αυτού τέλους να καταβάλλεται στους δύο δήμους που φιλοξενούν λιμενικές εγκαταστάσεις του οργανισμού στον Δήμο της Ηγουμενίτσας και στον Δήμο Φιλιατών.

Η δε παραχώρηση συνδέεται υποχρεωτικά με ένα επικαιροποιημένο προγραμματικό σχέδιο ανάπτυξης, το λεγόμενο master plan, κυρίες και κύριοι συνάδελφοι, άρθρο 6, στο οποίο θα περιλαμβάνονται δεσμεύσεις για συγκεκριμένες επενδύσεις σε συγκεκριμένο χρόνο. Μεταξύ αυτών περιλαμβάνεται η κατασκευή και η λειτουργία της νέας μαρίνας Ηγουμενίτσας -και να είμαστε καλά, θα τη δούμε, κύριε Γιαννούλη- που αναμένεται να δώσει τεράστια ώθηση στον τουρισμό σκαφών αναψυχής, τριπλασιάζοντας τις θέσεις ελλιμενισμού, με δυνατότητα να φιλοξενήσει έως και σαράντα γιοτ άνω των σαράντα μέτρων, μία μαρίνα η οποία έχει ήδη χωροθετηθεί και αδειοδοτηθεί στο βόρειο άκρο του λιμένα της Ηγουμενίτσας.

Όσοι, λοιπόν, σπεύδουν να κινδυνολογήσουν και δυσπιστούν για την επένδυση στη νέα μαρίνα με τον ίδιο τρόπο που δεν πίστευαν ότι θα προχωρήσει η παραχώρηση και απόδοση εκτάσεων στους δήμους, φοβάμαι ότι θα πέσουν έξω για μια ακόμη φορά, κύριοι Υπουργοί. Κοντός ψαλμός, λοιπόν, και αλληλούια!

Αντιλαμβανόμαστε, κυρίες και κύριοι συνάδελφοι, ότι η υλοποίηση του επενδυτικού πλάνου, η επέκταση των δραστηριοτήτων και η ανάπτυξη των εργασιών του λιμένα Ηγουμενίτσας θα φέρουν περισσότερα έσοδα στα δημόσια ταμεία, όπως εξάλλου έγινε και με τον Οργανισμό Λιμένα Πειραιά στον Πειραιά και με τον ΟΛΘ στη Θεσσαλονίκη.

Ένα άλλο θετικό στοιχείο είναι ο φόρος εισοδήματος επί των αυξανόμενων κερδών, ο ΦΠΑ, ως αποτέλεσμα της αύξησης των συναλλαγών, οι φόροι μισθωτών υπηρεσιών και οι ασφαλιστικές εισφορές λόγω αύξησης της απασχόλησης.

Όλα αυτά, κυρίες και κύριοι συνάδελφοι, είναι ενδεικτικά μιας συμφωνίας με την οποία διασφαλίζονται σημαντικά οικονομικά και αναπτυξιακά οφέλη και για το ελληνικό δημόσιο και για την τοπική κοινωνία.

Ένα επιχείρημα που χρησιμοποιήθηκε όλα τα προηγούμενα χρόνια από μερίδα της αντιπολίτευσης σε σχέση με την αξιοποίηση του Οργανισμού Λιμένα Ηγουμενίτσας -και όχι μόνο- είναι το μοντέλο παραχώρησης, κ. Πλεύρη, γιατί, λέει, «παραχωρούμε τη διαχείριση του οργανισμού, αντί να παραχωρούμε επιμέρους δραστηριότητές του».

Εμείς απαντήσαμε σχετικά στην επιτροπή και θα επαναλάβουμε την απάντηση και εδώ: Πρώτα από όλα το μοντέλο υποπαραχώρησης δραστηριοτήτων συναντάται σε λιμάνια με εκτεταμένη διαφοροποίηση δραστηριοτήτων, όπως είναι τα logistics, η διακίνηση εμπορευματοκιβωτίων, η κρουαζιέρα, η διαμετακόμιση αυτοκινήτων κ.λπ., δηλαδή δραστηριότητες που είναι τόσο ανεπτυγμένες, ώστε κάθε τέτοια να είναι από μόνη της ελκυστική για τον υποψήφιο επενδυτή. Αυτό δεν ισχύει στην περίπτωση του ΟΛΗΓ, ο οποίος δεν έχει αναπτύξει σε τέτοια έκταση διαφορετικές δραστηριότητες, αφού πάνω από τα δύο τρίτα του τζίρου του προέρχονται από τις διεθνείς ακτοπλοϊκές συνδέσεις.

Επομένως, κυρίες και κύριοι συνάδελφοι, το μοντέλο της υποπαραχώρησης δραστηριοτήτων το οποίο είχε ψηφίσει η κυβέρνηση ΣΥΡΙΖΑ τον Φλεβάρη του 2019 για μια σειρά περιφερειακών λιμένων δεν ήταν το κατάλληλο για την αξιοποίηση του Οργανισμού Λιμένα Ηγουμενίτσας. Απλώς βόλευε την τότε Κυβέρνηση να λέει προεκλογικά και στις τοπικές κοινωνίες ότι «εμείς δεν ξεπουλήσαμε τα λιμάνια και κρατήσαμε τη διαχείριση στο κράτος».

Αντίθετα, κυρίες και κύριοι συνάδελφοι, επί της προηγούμενης κυβέρνησης της Νέας Δημοκρατίας το ΤΑΙΠΕΔ ανέθεσε σε ανεξάρτητους μελετητές να προτείνουν με ποιον τρόπο μπορεί να αξιοποιηθεί καθένα περιφερειακό λιμάνι που ανήκει στο χαρτοφυλάκιό του. Έτσι, για κάποια λιμάνια, όπως της Καβάλας, του Λαυρίου και της Κέρκυρας έχει προταθεί η αξιοποίηση μέσω υποπαραχώρησης συγκεκριμένων δραστηριοτήτων.

 Επομένως, κυρίες και κύριοι συνάδελφοι, δεν υπάρχει γενικά και για όλες τις περιπτώσεις καλό και κακό μοντέλο αξιοποίησης. Υπάρχει αυτό που οι ειδικοί προτείνουν ως καταλληλότερο.

 Κυρίες και κύριοι συνάδελφοι, το νομοσχέδιο αυτό σηματοδοτεί μια πολύ σημαντική εξέλιξη, ένα ορόσημο για την τοπική κοινωνία της Ηγουμενίτσας και δεν μπορώ παρά να εκφράσω τη συγκίνηση και την ικανοποίησή μου για την εξέλιξη αυτή, γιατί ύστερα από αναμονή και πισωγυρίσματα είκοσι χρόνων αποδίδονται για διαχείριση στους Δήμους Ηγουμενίτσας και Φιλιατών εκτάσεις έξι χιλιάδων στρεμμάτων, οι οποίες δεν έχουν σχέση με τις λιμενικές δραστηριότητες. Για να γίνει αυτό έπρεπε πρώτα να αντιμετωπιστούν σοβαρά προβλήματα τα οποία εκκρεμούσαν για δεκαετίες ολόκληρες, κύριε Μιχαηλίδη, να νομιμοποιηθούν τα έργα και οι προσχώσεις που είχαν γίνει πριν η δικαιοδοσία της χερσαίας ζώνης λιμένα περάσει στον ΟΛΗΓ με τη σύμβαση παραχώρησης του 2002, να χαραχθεί γραμμή αιγιαλού και παραλίας, που σε πολλά τμήματα δεν υπάρχει, ενώ σε κάποια άλλα έπρεπε να καθοριστεί με βάση τα νομιμοποιημένα έργα, ώστε να αποχαρακτηριστούν από χερσαία ζώνη λιμένα και στη συνέχεια να μπορεί να αποδοθούν με νόμιμο τρόπο στους οικείους δήμους εκτάσεις που δεν προορίζονται για λιμενικές δραστηριότητες.

Πέρα από την εξυγίανση και τη νομιμοποίηση όλων των αυθαίρετων τμημάτων της χερσαίας ζώνης λιμένα, τα τελευταία τριάμισι χρόνια έγινε επίσης μια παράλληλη προσπάθεια, που επίσης στέφθηκε με επιτυχία, γιατί στην τροποποίηση των ορίων της χερσαίας ζώνης λιμένα το 2017 ύστερα από απόφαση του τότε διοικητικού συμβουλίου του Οργανισμού Λιμένα Ηγουμενίτσας δεν εξαιρέθηκαν όλες οι εκτάσεις που δεν χρειάζονται για λιμενικές δραστηριότητες. Χρειάστηκε αγώνας για να εξαιρεθούν περισσότερες εκτάσεις από τη δικαιοδοσία του οργανισμού, προκειμένου να είναι περισσότεροι οι χώροι που θα περάσουν στη διαχείριση των δήμων.

Έχοντας δει βήμα-βήμα όλα όσα έγιναν αυτά τα τριάμισι χρόνια προκειμένου να φτάσουμε εδώ σήμερα θεωρώ χρέος μου να ευχαριστήσω για μία ακόμη φορά τον πρώην Υπουργό Ναυτιλίας και Νησιωτικής Πολιτικής τον φίλο Γιάννη Πλακιωτάκη, ο οποίος τρεις -τέσσερις φορές επισκέφθηκε την Ηγουμενίτσα και τους απαραίτητους χώρους προκειμένου να δοθεί λύση, τον Γενικό Γραμματέα Ναυτιλίας και Λιμένων κ. Κυριαζόπουλο, τους πρώην Γενικούς Γραμματείς Δημόσιας Περιουσίας, το Διοικητικό Συμβούλιο και τον Διευθύνοντα Σύμβουλο του ΤΑΙΠΕΔ κ. Πολίτη, καθώς και τη διοίκηση του Οργανισμού Λιμένα Ηγουμενίτσας, όπως επίσης και τη σημερινή ηγεσία του Υπουργείου Ναυτιλίας και Νησιωτικής Πολιτικής, τον κ. Βαρβιτσιώτη και τον κ. Παππά. Και όπως είχα δηλώσει τότε, τον Ιούλιο του 2021, σε μια επίσκεψη του κ. Πλακιωτάκη στην Ηγουμενίτσα, όπου είπα τότε ότι πράγματι βγήκε λευκός καπνός, κύριε Πρόεδρε, σήμερα όντως υλοποιούμε αυτό που ξεκινήσαμε με μεγάλη προσπάθεια εκείνο το διάστημα.

Έκλεισαν, λοιπόν, εκκρεμότητες δεκαετιών σε σχέση με τη χερσαία ζώνη λιμένα Ηγουμενίτσας, ικανοποιήθηκε ένα δίκαιο αίτημα της τοπικής κοινωνίας, διασφαλίστηκε ένα οικονομικό αντάλλαγμα που θα παίρνουν κάθε χρόνο οι Δήμοι Ηγουμενίτσας και Φιλιατών, όπως διασφαλίστηκε το μέλλον του προσωπικού του οργανισμού, με δυνατότητα οι εργαζόμενοι που απασχολούνται σε αυτόν με σχέση εργασίας ή έμμισθης εντολής να επιλέξουν μέχρι το τέλος του 2024 εάν θα παραμείνουν σε αυτόν ή αν θα μεταταχθούν σε φορείς ή νομικά πρόσωπα του δημοσίου τομέα.

Πλέον με την είσοδο του επενδυτικού σχήματος τόσο το λιμάνι της Ηγουμενίτσας όσο και τα μικρότερα λιμάνια, που ανήκουν στον οργανισμό, στα Σύβοτα, την Πλαταριά και τη Σαγιάδα, θα μπουν σε μια νέα φάση ανάπτυξης, ανάπτυξη που μεταφράζεται σε αναβάθμιση του τουριστικού προϊόντος της Ηγουμενίτσας, στην αύξηση του τουριστικού ρεύματος στην ευρύτερη περιοχή, στη δημιουργία νέων επιχειρήσεων και νέων άμεσων και έμμεσων θέσεων εργασίας.

Κυρίες και κύριοι συνάδελφοι, ο διαγωνισμός για την παραχώρηση του πλειοψηφικού πακέτου του Οργανισμού Λιμένα Ηγουμενίτσας καθώς και η τακτοποίηση του καθεστώτος της χερσαίας ζώνης λιμένα με την απόδοση εκτάσεων στους δήμους αποτέλεσαν δύο αλληλένδετα έργα τα οποία «έτρεξε» και ωρίμασε η προηγούμενη κυβέρνηση της Νέας Δημοκρατίας, για να έρθει και να τα ολοκληρώσει η σημερινή Κυβέρνηση. Και στην περίπτωση του Οργανισμού Λιμένα Ηγουμενίτσας η Κυβέρνηση της Νέας Δημοκρατίας δείχνει ότι μπορεί να δίνει λύσεις σε προβλήματα που σέρνονταν επί δεκαετίες και ότι συνεχίζει να κάνει πράξη το σχέδιό της για νέες επενδύσεις για καλύτερες δημόσιες υποδομές και υπηρεσίες με τρόπο που ωφελεί όχι μόνο την εθνική οικονομία, αλλά και την ευημερία των τοπικών κοινωνιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Γιόγιακα και για την τήρηση του χρόνου.

Τον λόγο έχει από τον ΣΥΡΙΖΑ - Προοδευτική Συμμαχία ο κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι κυρίως της Συμπολίτευσης, έτσι είναι αν έτσι νομίζετε. Φαντάζομαι ότι ο εισηγητής της Πλειοψηφίας παρέλειψε και το δεύτερο κομμάτι του νομοσχεδίου που αφορά τον Οργανισμό Λιμένος Θεσσαλονίκης. Επιλογή του, δικαίωμά του αναφαίρετο, αλλά επιβεβαιώνει την εκτίμηση ότι τρεις συνεδριάσεις της Επιτροπής Παραγωγής και Εμπορίου και μία συνεδρίαση στην Ολομέλεια αφιερώνονται για να γιορτάσουμε την ένδοξη νίκη της Νέας Δημοκρατίας στον Νομό Θεσπρωτίας, αλλά με έωλες δεσμεύσεις και με έωλες υποσχέσεις. Γιατί ξέρετε κάτι, κύριοι συνάδελφοι; Και στις 7 Ιουλίου ο Πρωθυπουργός διαβεβαίωνε τους Έλληνες πολίτες ότι όλα είναι έτοιμα στην Πολιτική Προστασία και δεν υπάρχει κίνδυνος για τους Έλληνες πολίτες το καλοκαίρι που διανύουμε. Δυστυχώς ήρθε η πραγματικότητα και τον διέψευσε τραγικά.

Θέλω να επισημάνω επίσης σε κάποιους θριαμβολογούντες Βουλευτές της Συμπολίτευσης τον κίνδυνο τού να βρεθούν στη θέση που βρέθηκαν και βρίσκονται οι Βουλευτές Θεσσαλονίκης της Νέας Δημοκρατίας. Το «7» είναι σημαδιακός, φαίνεται, αριθμός για τον κ. Μητσοτάκη, γιατί στις 7 Σεπτεμβρίου του 2019 είχε υποσχεθεί ως νέος Πρωθυπουργός ότι τον Απρίλιο του 2023 οι Θεσσαλονικείς θα έκοβαν το πρώτο εισιτήριο στο μετρό. Ούτε αυτό συνέβη, όπως και μια σειρά από άλλα γεγονότα.

Συζητάμε, λοιπόν, την κύρωση μιας σύμβασης για την παραχώρηση του λιμανιού της Ηγουμενίτσας, για να καταλαβαίνουν και οι πολίτες που μας παρακολουθούν, κατ’ αρχάς με τίμημα 74 εκατομμύρια. Γιατί παραλείψατε συστηματικά –παραλείψατε; Αποκρύψατε; Δεν το αντιληφθήκατε;- ότι υπάρχουν και 10 έως 11 εκατομμύρια ευρώ αποθεματικό στον δημόσιου χαρακτήρα Οργανισμό Λιμένος της Ηγουμενίτσας. Άρα, λοιπόν, αυτά τα 10 εκατομμύρια προφανώς είναι το αφανές εκπτωτικό τίμημα της αγοράς, της παραχώρησης στην εταιρεία που έχει ήδη και τη διαχείριση του λιμανιού του Ηρακλείου. Και ακούσατε χθες εκπροσώπους της ακαδημαϊκής κοινότητας, που δεν είναι κομματικά μέλη του ΣΥΡΙΖΑ, να σας επισημαίνουν και τον κίνδυνο περαιτέρω επιπλοκών σε ό,τι αφορά το μερίδιο ή την παρουσία συγκεκριμένων συμφερόντων στις υποδομές της χώρας μας.

Αυτό όμως που θα με απασχολήσει κυρίως είναι αυτά που δεν χρειάζεται να προβλεφθούν σε έναν λόγο που γράφτηκε δυο ή τρεις μέρες και εκφωνείται εν είδει πανηγυρικού. Θέλω να γνωρίζουν όσοι και όσες μας παρακολουθούν ότι στη διάρκεια της συζήτησης για τη νομοθετική κύρωση της σύμβασης παραχώρησης ειπώθηκαν πολλές ανακρίβειες.

 Πρώτα και κύρια, είναι στα όρια του παραπλανητικού -και προήλθαν οι ισχυρισμοί αυτοί από τον κ. Βαρβιτσιώτη- ότι δεν είναι αποκλειστική ευθύνη της Κυβέρνησης η πώληση του λιμανιού καθώς σε αυτήν έχει λόγο και το Υπερταμείο στο οποίο ανήκει το ΤΑΙΠΕΔ. Επιβεβαιώθηκε ότι είναι μια συνειδητή πολιτική επιλογή της Κυβέρνησης της Νέας Δημοκρατίας κόντρα στο νομοθετικό πλαίσιο που προσπαθούσε να διατηρήσει για δέκα περιφερειακά λιμάνια αυτό που ειπώθηκε χαρακτηριστικά, να βοηθηθούν από δράσεις ιδιωτών, αλλά να μην μετατραπούν σε ιδιωτικό ολιγοπώλιο ή ιδιωτικό μονοπώλιο από κρατικό μονοπώλιο. Γιατί αυτό κάνετε, αυτό είναι η πολιτική που ακολουθείτε, παραποιώντας, αλλάζοντας, καταστρατηγώντας, αναθεωρώντας το νομοθετικό πλαίσιο για την έννοια των υποπαραχωρήσεων. Κανένα Υπερταμείο και κανείς, παρά μόνο η Κυβέρνηση, δεν υποχρέωσε το ΤΑΙΠΕΔ να προχωρήσει σε αυτού του είδους την παραχώρηση στη συγκεκριμένη εταιρεία.

Θυμίζω ότι η κυβέρνηση Σαμαρά είχε συμφωνήσει με τους θεσμούς -εκτός αν δεν αναγνωρίζετε εκείνη την περίοδο- την πώληση του συνόλου των περιφερειακών λιμανιών, μεταξύ των οποίων και αυτού της Ηγουμενίτσας. Υπήρξε σκληρή διαπραγμάτευση με τους θεσμούς, με την τρόικα, για να επιτευχθεί η διατήρηση στο δημόσιο των δέκα περιφερειακών λιμανιών στα οποία, όπως σας είπα, θα μπορούσε να γίνουν επενδύσεις με τη μέθοδο που προέβλεπε ο ν.4597/2019. Δεν το θέλατε.

Ειπώθηκε επίσης ότι το Υπερταμείο δεν έχει καταστατική υποχρέωση ιδιωτικοποίησης των περιουσιακών στοιχείων που διαχειρίζεται, σε αντίθεση με το ΤΑΙΠΕΔ. Θέλω να θυμίσω ότι τόσο το ΤΑΙΠΕΔ όσο και το Υπερταμείο, με ό,τι πολιτική φόρτιση μπορεί να συνοδεύονται σε παρελθόντα χρόνο, εποπτεύονται από τον Υπουργό Οικονομικών και από εποπτικό μηχανισμό. Αν έχει αλλάξει αυτό και δεν μας έχετε ενημερώσει, με συγχωρείτε πάρα πολύ.

Ειπώθηκε ότι η μέθοδος των υποπαραχωρήσεων απέτυχε, μέθοδος που εφαρμόστηκε το ΄19. Ο στόχος που είχε τεθεί ήταν η προσέλκυση ιδιωτικών κεφαλαίων. Πρότυπο υβριδικό παράδειγμα ήταν το λιμάνι της Αλεξανδρούπολης με την ταυτόχρονη διατήρηση του δημόσιου χαρακτήρα του οργανισμού, κάτι που επιτεύχθηκε, αλλά δεν υπηρετήθηκε στη συνέχεια από τη Νέα Δημοκρατία.

Λέτε για αυξημένα έσοδα στα δημόσια ταμεία, ότι θα αυξηθεί η απασχόληση, η δραστηριότητα στο λιμάνι, κάτι που φαίνεται να είναι εντελώς αβάσιμο. Σας μαρτύρησε το ίδιο το ΤΑΙΠΕΔ. Ο κ. Βεγίρης, αν δεν κάνω λάθος, είναι αυτός που ανέφερε επί λέξει ότι στη σύμβαση που υπεγράφη και κυρώνεται νομοθετικά σήμερα δεν προκύπτει αποτυπωμένη ρητή δέσμευση για οποιαδήποτε επένδυση, δηλαδή για τη μαρίνα που υπόσχεστε στους ψηφοφόρους της Θεσπρωτίας, που υποσχεθήκατε και με τρόπο παρελκυστικό αποσπάσατε και την ψήφο τους, δεν υπάρχει καμμία ρητή διατύπωση για το μέγεθος ή το είδος των επενδύσεων ως δέσμευση. Ως περιγραφή ενός master plan με τους ρυθμούς που εσείς αναθεωρείτε συμβάσεις παραχωρήσεων, ναι, είναι μία συζήτηση, μία πολύ εμπεριστατωμένη έκθεση ιδεών, αλλά δέσμευση ως συμβατική υποχρέωση δεν φαίνεται να προκύπτει.

Θα μείνω στη μαρίνα, γιατί είναι κάτι που πολύ συγκεκριμένα δεν προβλέπεται και μάλιστα δεν προβλέπεται αυτό που ειπώθηκε ότι σε τέσσερα χρόνια θα κοπεί η κορδέλα των εγκαινίων. Πάλι υποθέτω ότι θα είμαστε σε προεκλογικό χρόνο. Ίσως να εφεύρετε κάποιο παρελκυστικό τέχνασμα, αλλά αυτό που περιγράφετε από το πολιτικό βήμα της ή Θεσπρωτίας ή του Κοινοβουλίου δεν αποτυπώνεται σε αυτό που συζητάμε. Τα master plan, θυμίζω –χωρίς να είναι ούτε χρηστομάθεια ούτε προσπάθεια να σας διαφωτίσω εγώ για κάτι που σίγουρα γνωρίζετε- είναι σχέδια που περιγράφουν χρήσεις και έργα τα οποία μπορούν να γίνουν, αλλά δεν δεσμεύεται ο επενδυτής να τα υλοποιήσει με τρόπο απολύτως ελέγξιμο. Τώρα, εδώ αν θέλετε να προσθέσω και το «τελεία, παράγραφος», μπορεί να είναι λεκτική υπερβολή, αλλά αυτό ισχύει.

Ας μη μιλήσουμε και για τις ενστάσεις που διατύπωσαν και οι εργαζόμενοι στο λιμάνι της Ηγουμενίτσας. Καταλαβαίνω ότι αυτοδιοικητικές εκλογές έρχονται και σίγουρα στην τοπική αυτοδιοίκηση, παρά τις γκρίζες ζώνες για τις χερσαίες ζώνες, τους όρους χρήσης και τη δυνατότητα αξιοποίησής τους, είναι κάτι που θα το αντιμετωπίσετε και εσείς πολιτικά στις αυτοδιοικητικές εκλογές, γιατί δεν πιστεύω ότι οι πολίτες πολύ εύκολα πλέον μπορεί να πιστέψουν ότι αυτό που συμβαίνει δεν είναι αυτό που τους περιγράφεται από τα πολιτικά πρόσωπα ή της αυτοδιοίκησης ή της κεντρικής πολιτικής σκηνής.

Υπάρχει και το λιμάνι της Θεσσαλονίκης στο συγκεκριμένο νομοσχέδιο και εισάγεται ο όρος fast track για τη διευκόλυνση κάποιων επενδυτικών πρωτοβουλιών. Είπαμε και στην επιτροπή ότι υπάρχει μια βασική διαφωνία. Στο πολιτικό DNA σας η δημόσια περιουσία, τα δημόσια αγαθά είναι ίσως τροχοπέδη για να ανοίξει η λεωφόρος της κατά τη δική σας αντίληψη ανάπτυξης που ενισχύει κυρίως και αποκλειστικά σχεδόν τους ιδιώτες επενδυτές, οι οποίοι βέβαια αξιοποιούν κάθε εργαλείο που τους δίνεται μέσα από μια ιδιότυπη πολιτική συναλλαγή, έτσι ώστε οι όροι να είναι όλο και περισσότερο ευνοϊκοί για τα συμφέροντά τους.

Ανοίγω μια παρένθεση. Το βλέπουμε στην ακρίβεια, το βλέπουμε στην αισχροκέρδεια. Είναι γεγονότα και καθημερινά ζητήματα τα οποία ανακαλύπτετε με καθυστέρηση πολύ μεγάλη, αλλά όταν τα ανακαλύπτετε δεν μπορείτε να πείσετε κανέναν ότι είναι αποτέλεσμα εξωγενών καταστάσεων και όχι αποτέλεσμα της απληστίας των ανθρώπων με τους οποίους συζητάτε και της αντίληψής σας για την πολιτική.

Στη Θεσσαλονίκη, λοιπόν, με διαδικασίες fast track στον Οργανισμό Λιμένος Θεσσαλονίκης και με τη χρήση του πραγματικά πολύ εντυπωσιακού όρου του ανεξάρτητου μηχανικού -από λάθος τον έλεγα χθες στην επιτροπή ανεξάρτητο δικηγόρο- υποκαθίσταται κάθε έννοια δημόσιου ελέγχου λογοδοσίας, ίσως και διαφάνειας, αλλά και τήρησης κανόνων, που είναι αρχές που όταν παραβιάζονται ή τις προσπερνά κάποιος, δημιουργούνται ωδίνες και δημιουργούνται και πολύ τραγικές καταστάσεις.

Δεν θέλω να αναφερθώ στο τι σημαίνει η έλλειψη κανόνων στην αντιμετώπιση φυσικών καταστροφών, σε τραγικά δυστυχήματα, με χαρακτηριστικότερο αυτό των Τεμπών.

Μιας και μιλάμε για τη Grimaldi, να θυμηθώ την έλλειψη κανόνων όταν βυθίστηκε το «ΕXPRESS ΣΑΜΙΝΑ», για όσους από τους παλαιότερους θυμούνται. Όταν παραβιάζονται οι κανόνες και ο δημόσιος έλεγχος, προκύπτουν σοβαρά ζητήματα.

Εσείς τι εισάγετε με τον όρο του ανεξάρτητου μηχανικού; Είναι σαν το Flyover στη Θεσσαλονίκη. Ακούγεται ωραία, αλλά η υλοποίησή του σημαίνει απίστευτη ταλαιπωρία για την καθημερινότητα των πολιτών. Ο ανεξάρτητος μηχανικός που θα έχει την ευθύνη του ελέγχου θα προέρχεται από την περιφερειακή αυτοδιοίκηση και τις αρμόδιες τεχνικές υπηρεσίες των περιφερειών, όμως και ένα μικρό παιδί να ρωτήσετε σε αυτήν τη χώρα, θα σας πει έναν όρο, τον όρο «υποστελέχωση» έως βασικές ελλείψεις σε προσωπικό, μηδενικού χαρακτήρα, δηλαδή δεν υπάρχουν άνθρωποι. Οι τεχνικοί που υπηρετούν σήμερα, οι μηχανικοί που υπηρετούν στις δημόσιες δομές των περιφερειακών αυτοδιοικήσεων είναι ελάχιστοι. Δεν αρκούν για τα στοιχειώδη.

Και τι έχει γίνει; Με ένα νέο νεοφιλελεύθερο εργαλείο, τις αναπτυξιακές εταιρείες που έχουν συστήσει και δήμοι και περιφερειακές αυτοδιοικήσεις, ο ανεξάρτητος μηχανικός θα είναι ένας ιδιώτης μηχανικός, του οποίου δεν αμφισβητώ ούτε την εντιμότητα ούτε την ακεραιότητα, αλλά σίγουρα δεν θα είναι ο δημόσιος λειτουργός, όχι ο γραφειοκράτης, αλλά ο έχων ακέραιη την ευθύνη να υπερασπιστεί τα συμφέροντα του δημοσίου. Αυτό είναι ο ανεξάρτητος μηχανικός που εισάγετε για τη διαδικασία των ελέγχων των επενδυτικών πρωτοβουλιών fast track.

Τελειώνω, κύριε Πρόεδρε, λέγοντας ότι καταψηφίζουμε το νομοσχέδιο όχι για λόγους κομματικού εγωισμού ή κομματικής αντιπαράθεσης. Πραγματικά όλα όσα ειπώθηκαν και αποτελούν κριτική θα μπορούσαν να «θεραπευτούν», αν υπήρχε η ευαισθησία, αλλά ίσως το πιο σπάνιο είδος σε μια Κυβέρνηση υψηλών εκλογικών ποσοστών, ναι, του 41%, δυστυχώς το ποσοστό περιορισμένης ευθύνης είναι ακόμα μεγαλύτερο για την Κυβέρνηση της Νέας Δημοκρατίας, πολύ μεγαλύτερο τού 41%.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Γιαννούλη.

Παρακαλώ να κλείσει το ηλεκτρονικό σύστημα εγγραφής.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής κ. Σταύρος Μιχαηλίδης για δεκαπέντε λεπτά.

**ΣΤΑΥΡΟΣ ΜΙΧΑΗΛΙΔΗΣ:** Καλημέρα, κύριοι Υπουργοί, κύριε Πρόεδρε ευχαριστώ πολύ.

Κυρίες και κύριοι συνάδελφοι, έχουμε μπροστά μας μια ογκωδέστατη και προβληματική, κατά την άποψή μας, σύμβαση για τη μεταβίβαση ποσοστού 67% των μετοχών του λιμένα Ηγουμενίτσας και καλείται η Βουλή των Ελλήνων να την κυρώσει μέσα σε δύο μόλις εργάσιμες μέρες. Και είμαι βέβαιος ότι επεξεργάζονταν πολύ μεγάλο χρονικό διάστημα να έρθουν σε συμφωνία με την επιχείρηση που την αναλαμβάνει, με τους κοινωνικούς εταίρους και τα λοιπά.

Η σύμβαση στην οποία αναφέρεται το νομοσχέδιο, αποτελεί την de facto ιδιωτικοποίηση του Οργανισμού Λιμένα Ηγουμενίτσας. Είναι ένα λιμάνι κομβικής σπουδαιότητας όχι μόνο για την Ηγουμενίτσα, την Ήπειρο, τη Μακεδονία, τις χώρες της Βαλκανικής, ακόμα και της Μαύρης Θάλασσας. Αυτός ήταν εξάλλου και ο στόχος της πολιτικής της Ελλάδας και της Ευρωπαϊκής Ένωσης όταν ξεκίνησε στις αρχές της δεκαετίας του ΄90 η κατασκευή της μεγαλύτερης οδικής αρτηρίας της Ελλάδας, η Εγνατία Οδός μήκους εξακοσίων εβδομήντα χιλιομέτρων, ενός τεράστιου και πολύπλοκου έργου εθνικής διάστασης, για τη διασύνδεση του ανατολικού μας συνόρου στη Μακεδονία στη βόρεια Ελλάδα, με τους Κήπους του Έβρου και ακολούθως βέβαια από την άλλη πλευρά, τη δυτική πλευρά στο Ιόνιο, με το λιμάνι της Ηγουμενίτσας.

Κατασκευάστηκε -σας είναι γνωστό- πάνω στα χνάρια της αρχαίας Εγνατίας Οδού, πάνω στην οποία διασυνδέονται κάθετα άλλες οδοί, για την εξυπηρέτηση του διαμετακομιστικού εμπορίου και γενικότερα των μεταφορών. Συνδέει τρία άλλα μεγάλα λιμάνια κι έξι αεροδρόμια. Σε τρεις δεκαετίες έχει καταστεί σημαντικός δρόμος όχι μόνο της Ελλάδας και των Βαλκανίων, αλλά και του διευρωπαϊκού οδικού δικτύου.

Κυρίες και κύριοι συνάδελφοι, λιμάνια όπως αυτό της Ηγουμενίτσας αποτελούν καίριας σημασίας πυλώνες ανάπτυξης, αλλά και αποφασιστικής σημασίας παράγοντα ικανοποίησης, ιδιαίτερα ευαίσθητων εθνικά στόχων και επιρροών. Το λιμάνι της Ηγουμενίτσας είναι το δεύτερο σε επιβατική κίνηση λιμάνι της Ελλάδας. Διακινούνται από την Ηγουμενίτσα περίπου δύο εκατομμύρια σήμερα επιβάτες τον χρόνο και εκατοντάδες χιλιάδες οχήματα, μεταφέροντας προϊόντα από και προς την ενδοχώρα που περιέγραψα καθόσον, δυστυχώς, δεν έχει ακόμα αναπτυχθεί σιδηροδρομικό δίκτυο.

Αποφάσισε, λοιπόν, η Κυβέρνηση της Νέας Δημοκρατίας, να εκποιήσει αυτό το τόσο σημαντικό σε πολλές διαστάσεις λιμάνι, ουσιαστικά άνευ όρων, διακηρύσσοντας μάλιστα την ικανοποίησή της για το τίμημα της μεταβίβασης 84 εκατομμυρίων ευρώ περίπου και αν αφαιρέσουμε και το αποθεματικό των 10 εκατομμυρίων, πάμε στα 74 τίμημα για σαράντα χρόνια παραχώρηση, όπως αυτή περιγράφεται.

Πως αποτιμήθηκε άραγε η αξία αυτών των εκατομμυρίων ευρώ; Πώς αποτιμάται αλήθεια ένα λιμάνι τόσο κομβικής σημασίας για την ανάπτυξη και βέβαια την ικανοποίηση άλλων εθνικών στόχων, που συνδέθηκε με μια ευρωπαϊκή πια οδική αρτηρία, με κόστος πάνω από 10 δισεκατομμύρια δραχμές την Εγνατία Οδό, που συνδέει τέτοιας έκτασης περιοχή, με τεράστια προοπτική ανάπτυξης τα επόμενα χρόνια, όχι μόνο από τις ευρωπαϊκές πολιτικές που τρέχουν για τις μεταφορές στην Ευρώπη; Και αναφέρομαι στις συνδυασμένες και πολυτροπικές θαλάσσιες και χερσαίες μεταφορές, όπου για πολλούς, αλλά ιδιαίτερα περιβαλλοντικούς στόχους, καταβάλλεται προσπάθεια ο μεγάλος όγκος μεταφορών στην Ευρώπη και στον κόσμο, θα έλεγα, να διενεργείται δια θαλάσσης.

Ευοίωνες προοπτικές, από ό,τι σχεδιάζεται στην ανατολική Μεσόγειο και στην ευρύτερη περιοχή μας, έχει αυτή η λιμενική υποδομή. Και είμαστε ικανοποιημένοι επειδή η ιδιωτικοποίηση του συγκεκριμένου λιμανιού, θα ξεχρεώσει το ποσό των 84 εκατομμυρίων ευρώ σε σαράντα χρόνια; Κυρίες και κύριοι συνάδελφοι, σπεύδω να δηλώσω και να ξεκαθαρίσω, ότι πάγια αρχή του ΠΑΣΟΚ - Κινήματος Αλλαγής, είναι η στρατηγική αξιοποίησης των δημόσιων πόρων και των λιμανιών της χώρας μας.

Η ειδοποιός διαφορά με την Κυβέρνηση, είναι ότι το ΠΑΣΟΚ - Κίνημα Αλλαγής, διαφωνεί με την καθολική παραχώρηση των λιμένων και ουσιαστικά την εκχώρηση της άσκησης πολιτικής διοίκησης και ανάπτυξης υποδομών στρατηγικής σημασίας, όπως είναι οι λιμενικές υποδομές της χώρας, μιας νησιωτικής ουσιαστικά χώρας, με τόσες ιδιαιτερότητες, δίχως παρουσία ισχυρών δημόσιων λιμενικών αρχών διοίκησης.

Αφού ξεκαθαρίσαμε τη θέση μας, επανέρχομαι. Κυρίες και κύριοι συνάδελφοι, το συγκεκριμένο λιμάνι μεταβιβάζεται καθολικά, σε έναν επιχειρηματικό όμιλο στον οποίο το επόμενο διάστημα πωλείται και το λιμάνι του Ηρακλείου. Ίσως ακολουθήσει και άλλο, αφού εμφανής πολιτική της Κυβέρνησης, είναι η εκποίηση και άλλων διεθνούς σημασίας λιμένων όπως του Βόλου. Δεν θα σχολιάσω αν και κατά πόσο συνάδει και επηρεάζει αυτή η εξέλιξη τον ανταγωνισμό, αφού ταυτίζεται πάροχος και χρήστης στο ίδιο πρόσωπο, αν διαμορφώνονται συνθήκες δεσπόζουσας θέσης στην αγορά και λοιπά.

Θα σταθώ στο γεγονός ότι στο κείμενο της σύμβασης που έχουμε υπ’ όψιν μας για τη μεταβίβαση του 67% του λιμανιού της Ηγουμενίτσας, δύο αλιευτικών καταφυγίων και της μαρίνας στα Σύβοτα, δεν προβλέπεται καμμία υποχρέωση συγκεκριμένης επένδυσης στο λιμάνι, βελτιώσεις και λοιπά. Για ευνόητους λόγους παραχωρείται στους Δήμους Ηγουμενίτσας και Φιλιατών, χερσαία παραλιακή ζώνη που είχε παραχωρηθεί στον Οργανισμό Λιμένος Ηγουμενίτσας και μια προφορική υπόσχεση κατασκευής μαρίνας στην Ηγουμενίτσα.

Και ερωτώ, αυτά γιατί έπρεπε να συνδυαστούν με την παραχώρηση; Γιατί τόσα χρόνια διακυβέρνησης από τη Νέα Δημοκρατία αυτά δεν τα είχατε ξεχωρίσει, δεν είχατε δώσει τη χερσαία ζώνη, κύριε Γιόγιακα; Μιας και αναφερθήκατε σε εμένα προηγουμένως. Γιατί δεν είχατε χαράξει τον αιγιαλό και την παραλία, δεν είχατε φροντίσει να βρείτε έναν άνθρωπο να του παραχωρήσετε το δικαίωμα να κατασκευάσει μαρίνα μόνο όταν παντρεύεται;

(Θόρυβος στην Αίθουσα από την πτέρυγα της Νέας Δημοκρατίας)

Είναι ευνόητο και δεν θέλω να σχολιάζετε, όπως δεν σας σχολίασα εγώ. Αυτά όλα τα καταλαβαίνουμε, αυτά και μόνο για μια τέτοια ιδιωτικοποίηση, λοιπόν, τέτοιου μεγέθους κρατική υποδομή, όπου και πάλι η Κυβέρνηση επιμένει στην παγκόσμια πρωτοτυπία της, τουλάχιστον ευρωπαϊκή, να εκχωρεί όχι τη χρήση και την εκμετάλλευση -για την οποία αν και οι λοιποί όροι της σύμβασης ήταν ικανοποιητικοί, ενδεχομένως να μην είχαμε κι εμείς καμία αντίρρηση στην παραχώρηση- αλλά και το port authority παραχωρεί, την διοίκηση του Λιμανιού, συνθήκη που δεν συναντάται πουθενά, τουλάχιστον σε κανένα ευρωπαϊκό κράτος.

Βέβαια στην περίπτωση της Καβάλας, επέλεξε διαφορετική γραμμή, παραχωρώντας ένα τμήμα του λιμανιού σε ιδιώτη, διατηρώντας τη διοίκηση.

Γεννάται η απορία στην περίπτωσή μας, γιατί δεν ακολουθήθηκε η ίδια γραμμή και στην Ηγουμενίτσα; Απάντηση δεν είχε δοθεί ή μάλλον επιδιώχθηκε να δοθεί από τον κ. Γιόγακα, ότι εν πάση περιπτώσει δεν υπάρχει μεγάλη διαφορετικότητα στις παροχές που παρέχει το λιμάνι σήμερα, δηλαδή, ουσιαστικά μας λέει ότι έχει μόνο επιβατική κίνηση. Εγώ θα έλεγα ότι αυτό σε πολύ λίγο χρονικό διάστημα θα έχει αλλάξει με τις συνθήκες που θα επικρατήσουν στην ευρύτερη περιοχή βεβαίως και με τις πολιτικές της Ευρωπαϊκής Ένωσης για τις διασυνδεδεμένες μεταφορές.

Όχι, λοιπόν, καμμία συμβατική υποχρέωση για επένδυση από το νέο ιδιοκτήτη, αντιθέτως παραχώρηση απαλλαγών, όπως απαλλαγή υποχρέωση πληρωμής ΕΝΦΙΑ, όταν με αυτόν τον φόρο επιβαρύνονται Έλληνες με ελάχιστο μηνιαίο εισόδημα. Τον απαλλάσσει από ανταποδοτικά τέλη στον δήμο κ.λπ. με το πρόσχημα ότι δεν επιβαρύνει τον δήμο, ότι δεν παρέχονται οι υπηρεσίες όπως παραδείγματος χάρη η αποκομιδή απορριμμάτων.

Ρωτώ, η χρήση του οδικού δικτύου από εκατοντάδες χιλιάδες οχήματα μεταφορών που διακινούνται μέσα από την πόλη για το Λιμάνι και επιβαρύνουν με ρύπους, η χρήση του ΧΥΤΑ που θα πηγαίνουν τα απορρίμματα του λιμανιού, δεν επιβαρύνει την πόλη; Δεν πρέπει γι’ αυτά ο νέος ιδιοκτήτης του λιμανιού να πληρώνει κάποια ανταποδοτικά τέλη;

Και τι μας είπε ο διευθύνων σύμβουλος της εταιρείας; Ότι πολύ σύντομα θα καταστήσουμε το λιμάνι της Ηγουμενίτσας πράσινο, λιμάνι μηδενικών ρύπων. Είπε θα εγκαταστήσει στο λιμάνι πρίζες ισχύος 8,5 περίπου μεγαβάτ να διασυνδέονται τα κρουαζιερόπλοια και τα άλλα πλοία που θα προβάλλουν. Θα μπαίνουν στην πρίζα και θα σβήνουν και οι μηχανές.

Προφανώς έχουν την αίσθηση ότι απευθύνονται σε ιθαγενείς. Πράγματι μπορεί να έχουμε δύο, τρία, τέσσερα πλοία. Ένα κρουαζιερόπλοιο μεσαίου και μεγάλου μεγέθους σημερινό σας λέω ότι έχει ανάγκη ενέργειας περίπου 50 MW. Λοιπόν 8,5 MW που λέτε ότι μπορεί να παρέχει ο διευθύνων σύμβουλος για τις ανάγκες του λιμανιού, πιθανόν να είναι και μεγαλύτερο από την ενέργεια που έχει όλη η πόλη της Ηγουμενίτσας.

Τέλος πάντων, αυτά τα πράγματα δεν πρέπει να λέγονται γιατί δεν είμαστε πραγματικά ιθαγενείς. Ο κόσμος καταλαβαίνει. Και αν μπορούσε να κλείσει τις μηχανές των πλοίων να μη βγάζουν τα φουγάρα και να τους δίνει την ενέργεια που χρειάζονται, κάποια άλλα φουγάρα γειτονικής πόλης θα κάπνιζαν για να παραχθεί αυτή η ενέργεια. Αν αυτό το θεωρείτε πράσινο λιμάνι, δεν ξέρω τι και πράσσειν άλογα, θεωρείτε ότι δεν είμαστε σοβαροί.

Κυρίες και κύριοι συνάδελφοι, η εκχώρηση, η de facto αυτή ιδιωτικοποίηση, προκαλεί ανησυχία για ένα ακόμα γεγονός, ότι η Κυβέρνηση της Νέας Δημοκρατίας κατήργησε, αποψίλωσε το 2021 τον μηχανισμό εποπτείας και ελέγχου των λιμανιών. Στην ουσία κατήργησε τη Ρυθμιστική Αρχή Λιμένος. Δεν υπάρχει πλέον εποπτικός και ουσιαστικός έλεγχος στην εκμετάλλευση των λιμανιών. Ισχυρίζεται η Κυβέρνηση ότι την ιδιωτικοποίηση επιβάλλουν οι μνημονιακές υποχρεώσεις. Ειπώθηκε και από άλλους συναδέλφους. Δεν αποδείχθηκε κάτι τέτοιο, δεν μπορέσατε να το αποδείξετε στις συζητήσεις που προηγήθηκαν.

Κυρίες και κύριοι συνάδελφοι, Ελλάδα και θάλασσα είναι απόλυτα ταυτισμένες έννοιες. Απελευθερώθηκαμε από την ισχύ μας στη θάλασσα. Μεγαλώσαμε την πατρίδα μας από τη ναυτική μας κυριαρχία, πλουτίσαμε από τη ναυτιλιακή μας δραστηριότητα. Έχουμε δεκαεπτά χιλιάδες χιλιόμετρα περίπου ακτογραμμής, εννιακόσια περίπου λιμάνια και λιμενικές εγκαταστάσεις. Απαιτείται εθνική στρατηγική για τους λιμένες, ένα ολοκληρωμένο και βιώσιμο εθνικό λιμενικό σύστημα για την οικονομική ανάπτυξη και την εδαφική συνοχή της χώρας, με παροχή υψηλής ποιότητας λιμενικών υπηρεσιών, συμμετοχή των λιμένων στα διεθνή δίκτυα εφοδιασμού και μεταφορών, με έμφαση στην τοπική ανάπτυξη και απασχόληση.

Τι υφίσταται σήμερα; Το απόλυτο τίποτα. Δεν υπάρχει εθνική στρατηγική ανάπτυξη του λιμενικού μας συστήματος. Οι πρόνοιες του ν.4150/13 που προβλέπονται στο άρθρο 38, που επιβάλλει την εθνική στρατηγική ανάπτυξης του λιμενικού μας συστήματος, απλά δεν εφαρμόζονται. Δεν έχει εκπονηθεί κανένα εθνικό σχέδιο για την ανάπτυξη, βελτίωση κ.λπ. του λιμενικού μας συστήματος το διάστημα που κυβερνά είναι η Νέα Δημοκρατία.

Το μόνο που ακολουθείτε πιστά είναι η καθολική παραχώρηση σημαντικών λιμενικών υποδομών. Τα σημαντικότερα λιμάνια της χώρας εκποιούνται το ένα μετά το άλλο και μεταβιβάζονται σε λίγα χέρια. Στο νέο στρατηγικό γεωπολιτικό και οικονομικό περιβάλλον που διαμορφώνεται στην περιοχή μας και στον κόσμο με ένα περιβάλλον ισχυρού ανταγωνισμού άλλων λιμένων της Ευρώπης της Ανατολικής Μεσογείου της Αιγύπτου, χωρών της Βορείου Αφρικής, ποιος τελικά θα ασκεί εθνική λιμενική πολιτική; Η «COSCO»; Ο όμιλος «Grimaldi», ο όμιλος «Σαββίδη», και δεν ξέρω ποιος άλλος θα προκύψει;

Κυρίες και κύριοι, εν κατακλείδι το ΠΑΣΟΚ - Κίνημα Αλλαγής παραμένει διαχρονικά υπέρ της ενίσχυσης της διαδικασίας παραχωρήσεων δικαιωμάτων παροχής υπηρεσιών στους λιμένες και της επιχειρηματικότητας με παράλληλη, όμως, παρουσία ισχυρής δημόσιας λιμενικής διοίκησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Καλούμε την Κυβέρνηση να εγκαταλείψει αυτή την επικίνδυνη πολιτική που έχει επιλέξει και να υιοθετήσει στην πράξη το ευρωπαϊκό μοντέλο οργάνωσης και ανάπτυξης των λιμένων. Στη λιμενική πολιτική που ακολουθεί, εμείς δεν θα συμπλεύσουμε. Καταψηφίζουμε τον νόμο, το σχέδιο νόμου ως προς το σκέλος της σύμβασης για την ιδιωτικοποίηση του λιμένα Ηγουμενίτσας και ψηφίζουμε παρών για το δεύτερο σκέλος της τροποποίησης για τη σύμβαση στον ΟΛΘ.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε κι εμείς τον κ. Μιχαηλίδη.

Τον λόγο έχει ο ειδικός αγορητής από το Κομμουνιστικό Κόμμα Ελλάδας, κ. Ιωάννης Δελής.

**ΙΩΑΝΝΗΣ ΔΕΛΗΣ:** Πρόκειται, κυρίες και κύριοι Βουλευτές, για δύο τροποποιητικές, προ συμβάσεων, παραχώρησης σε ιδιωτικά επιχειρηματικά σχήματα, συμβάσεων που ήδη ισχύουν για τα λιμάνια της Ηγουμενίτσας και της Θεσσαλονίκης από το 2002 και το 2018 αντίστοιχα.

Και όπως καταψηφίσαμε τότε τις αρχικές συμβάσεις, έτσι καταψηφίζουμε και τις σημερινές συμβάσεις ιδιωτικοποίησης. Με τη μεν σύμβαση που αφορά στο λιμάνι της Ηγουμενίτσας κυρώνεται η πώληση του 67% των μετοχών του Οργανισμού Λιμένα Α.Ε. στον επιχειρηματικό όμιλο «Grimaldi» και μεταβάλλονται ουσιωδώς οι όροι της αρχικής σύμβασης του 2002, ενώ με τη σημερινή σύμβαση για το λιμάνι της Θεσσαλονίκης τροποποιείται σε σημαντικό βαθμό η ισχύουσα σύμβαση παραχώρησης και συγκεκριμένα ως προς τους χώρους και τις υποδομές του προβλήτα 1.

Φυσικά αυτές οι νέες τροποποιημένες συμβάσεις που έρχονται σήμερα προς κύρωση κινούνται μέσα στο πλαίσιο των αρχικών συμβάσεων και ακριβώς γι’ αυτό, κατά κανόνα συνεχίζουν να ενισχύουν ποικιλοτρόπως τα μεγάλα επιχειρηματικά συμφέροντα που δραστηριοποιούνται σε αυτά τα λιμάνια.

Δεν θα μπορούσε, φυσικά, αυτές οι σημερινές συμβάσεις να ήταν διαφορετικές, αφού οι αρχικές συμβάσεις παραχώρησης, τις οποίες τροποποιούν και υπογράφηκαν διαδοχικά από τις Κυβερνήσεις του ΠΑΣΟΚ, της Νέας Δημοκρατίας και του ΣΥΡΙΖΑ δεν υλοποίησαν παρά τη γνωστή εκείνη στρατηγική της Ευρωπαϊκής Ένωσης για τη λεγόμενη απελευθέρωση των μεταφορών και μίας, βέβαια, βασικότατής τους υποδομής, όπως είναι τα λιμάνια, όλα τα βασικά λιμάνια της χώρας.

Αυτή η πολιτική της λεγόμενης απελευθέρωσης έχει ασφαλώς μία πολυτυπία και μπορεί να λαμβάνει -ξέρετε- πολλές μορφές παραχώρησης - ιδιωτικοποίησης με κυμαινόμενο ακόμα και το ποσοστό συμμετοχής του αστικού κράτους στη μετοχική σύνθεση των λιμενικών ανωνύμων εταιρειών από ένα μειοψηφικό κρατικό πακέτο μετοχών, όπως είναι στον Πειραιά, στη Θεσσαλονίκη και τώρα και στην Ηγουμενίτσα και με το πλειοψηφικό, βέβαια, πακέτο των μετοχών να περνά απευθείας στα χέρια του επιχειρηματικού ομίλου, παραχωρησιούχου, δηλαδή του ουσιαστικού ιδιοκτήτη του λιμανιού εν προκειμένω του ομίλου «Grimaldi» για την Ηγουμενίτσα ή το αστικό κράτος συνυπολογίζοντας, προφανώς και άλλα ευνόητα κριτήρια να επιλέγει να κρατήσει για τον εαυτό του το πλειοψηφικό μετοχικό πακέτο, όπως παραδείγματος χάριν στον Οργανισμό Λιμένα της Αλεξανδρούπολης που ωστόσο παραμένει και αυτό ως μία ανώνυμη εταιρεία.

Συνεπώς, οποιαδήποτε κρατική ρύθμιση ή κρατική ιδιοκτησία, οποιουδήποτε βαθμού, μέσα σε μία καπιταλιστική κοινωνία δεν μεταβάλλει και δεν μπορεί να μεταβάλλει το dna του καπιταλισμού που έχει ως κίνητρο και στόχο της καπιταλιστικής παραγωγής το κέρδος. Και αυτό το κέρδος είναι που απαιτεί και τη φθηνή εργατική δύναμη αλλά και τα νέα πεδία κερδοφορίας σε κλάδους που μέχρι σήμερα ήταν προστατευμένα με κρατικές ρυθμίσεις και τώρα πια απελευθερώνονται, όπως γίνεται στην ενέργεια, στην ύδρευση και αλλού. Συνεπώς οι κρατικές ρυθμίσεις -και αυτές που φέρνετε σήμερα- εντός ενός αστικού κράτους θεσπίζονται προκειμένου, κατά κύριο λόγο, να στηρίζουν την κερδοφορία του κεφαλαίου. Είναι τόσο απλό.

Και να γιατί ο καπιταλιστικός δρόμος ανάπτυξης απαιτεί φθηνή εργατική δύναμη, προώθηση των ιδιωτικοποιήσεων, εμπορευματοποίηση κάθε ελεύθερου χώρου και φυσικά, παράδοση και των κρίσιμων μεταφορικών υποδομών της χώρας, όπως είναι τα λιμάνια, τα αεροδρόμια στο μεγάλο κεφάλαιο.

Με λίγα λόγια και για το θέμα για το οποίο συζητάμε σήμερα, τα λιμάνια, το μοναδικό κριτήριο για το τι θα γίνει τελικά στο λιμάνι της Ηγουμενίτσας, της Θεσσαλονίκης, σε κάθε λιμάνι της χώρας, ποια έργα, ποιες υποδομές, πότε, πώς και από ποιον, δεν είναι κριτήριο οι ανάγκες του λαού για φθηνές, σύγχρονες, ασφαλείς μεταφορές, αλλά κριτήριο είναι τα κέρδη και τα συμφέροντα της αστικής τάξης της χώρας για κάθε περιοχή, καθώς βέβαια -για να μην ξεχνιόμαστε-, και οι συνολικότεροι ευρωατλαντικοί σχεδιασμοί, στους οποίους εντάσσονται αυτά τα συμφέροντα.

Δεν πρέπει να ξεχνάμε, επίσης, ότι τα λιμάνια της Ηγουμενίτσας και της Θεσσαλονίκης αποτελούν μαζί με αυτά της Αλεξανδρούπολης και της Καβάλας τη λεγόμενη «Εγνατία των λιμανιών», η οποία κατέχει κομβική θέση στους επιχειρηματικούς και γεωπολιτικούς στόχους της ελληνικής αστικής τάξης και όχι, βέβαια, του ελληνικού λαού.

Ας δούμε τώρα ορισμένα στοιχεία τα οποία αποδεικνύουν τον αντιλαϊκό χαρακτήρα αυτής της στρατηγικής, της απελευθέρωσης, της Ευρωπαϊκής Ένωσης, η οποία σας ενώνει όλους, ενώνει όλα τα αστικά κόμματα.

Βασικό στοιχείο της πολιτικής όλων σας για τα λιμάνια είναι ασφαλώς και οι αλλαγές στις εργασιακές σχέσεις σε βάρος των εργαζομένων: Ευέλικτες μορφές απασχόλησης, διευθέτηση του χρόνου εργασίας, κατάργηση της σταθερής και μόνιμης και με πλήρη δικαιώματα δουλειάς, αφαίρεση ασφαλιστικών κατακτήσεων, κατάργηση κανονισμών εργασίας, μείωση αριθμού εργαζομένων, εντατικοποίηση της εργασίας και αρκετά άλλα, μία εργασιακή ζούγκλα δηλαδή, επικίνδυνη ακόμα και για την ίδια τη ζωή των εργαζομένων.

Έχουμε το παράδειγμα της «COSCO» -που ΠΑΣΟΚ, Νέα Δημοκρατία και ΣΥΡΙΖΑ, μαζί φέρατε στον Πειραιά, είναι γνωστό- όπου λυσσασμένα προσπαθεί να χτυπήσει τις κατακτήσεις των λιμενεργατών, με την είσοδο εργολαβικών εταιρειών. Την εντατικοποίηση της δουλειάς, την αύξηση του ωραρίου, την κατάργηση των νυχτερινών, αργιών, το χτύπημα των βαρέων και ανθυγιεινών και όλα αυτά μαζί με τα τραγικά εργατικά δυστυχήματα είναι που παλεύουν οι εργαζόμενοι να σταματήσουν με τους αγώνες τους.

Διότι, κύριε Υπουργέ, δεν είναι μόνοι πόσοι δουλεύουν, αλλά είναι κυρίως με ποιες εργασιακές σχέσεις αυτοί δουλεύουν, σε ποιες συνθήκες και με ποιες αμοιβές. Ό,τι γίνεται στην «COSCO» του Πειραιά επιβεβαιώνεται ήδη και στη Θεσσαλονίκη και αναμένεται να συμβεί το ίδιο και στην Ηγουμενίτσα.

Αγαπημένο επιχείρημα, επίσης, αυτής της πολιτικής είναι και τα περίφημα ανταλλάγματα, που είναι άλλωστε και τα μόνα για τα οποία καβγαδίζετε εδώ μεταξύ σας όλα τα αστικά κόμματα, μικρά και μεγάλα. Για τα ανταλλάγματα τσακώνεστε. Τσακώνεστε για το τίμημα και τα έσοδα της παραχώρησης και πόσα λίγα ή πολλά είναι αυτά για το ταμείο του κράτους, λες και αυτά τα ανταλλάγματα δεν προορίζονται για τις τσέπες των δανειστών της χώρας -εσείς τα λέτε αυτά- και για το «μπούκωμα» των επιχειρηματικών ομίλων και πάντως, όχι για τις λαϊκές ανάγκες.

Έχουμε, όμως, εδώ και τα πανηγύρια των υποστηρικτών της σύμβασης για την Ηγουμενίτσα, τα οποία γίνονται για τη χερσαία ζώνη του λιμανιού, έξι χιλιάδες στρέμματα τα οποία αποδίδονται στην κοινωνία, όπως λέει ο τοπικός Βουλευτής, ο κ. Γιόγιακας.

Και εμείς ρωτάμε το εξής: Αν για αυτή την παραλιακή έκταση των έξι χιλιάδων στρεμμάτων δεν δοθεί η αναγκαία χρηματοδότηση από το κράτος, ώστε αυτή να αξιοποιηθεί για τις ανάγκες του λαού σε αναψυχή, αθλητισμό, πολιτισμό, τότε τι πρόκειται άραγε να συμβεί; Μήπως τότε θα αποτελέσει αυτό αφορμή και πεδίο, ώστε να εκδηλώσει σε αυτή τη χερσαία ζώνη ο ίδιος ο Δήμος Ηγουμενίτσας επιχειρηματική δραστηριότητα σε βάρος του λαού;

Το πόσο, όμως, φιλικές για τους επιχειρηματικούς ομίλους που παίρνουν τα λιμάνια της χώρας για δεκαετίες είναι αυτές οι συμβάσεις φαίνεται σχεδόν σε όλα τα άρθρα τους. Διότι, εκτός από το χτύπημα των εργατικών δικαιωμάτων, την ίδια στιγμή προωθούνται και νέα προνόμια και φοροαπαλλαγές για τα μονοπώλια των λιμενικών υποδομών και μεταφορών με τις συμβάσεις αυτές.

Παραδείγματος χάριν, στη σύμβαση για το λιμάνι της Ηγουμενίτσας απαγορεύεται στους δήμους να επιβάλλουν στους επιχειρηματικούς ομίλους που θα έχουν τη διαχείριση αυτών των λιμανιών τα ανταποδοτικά τέλη. Όπως γράφετε εδώ χαρακτηριστικά στο άρθρο 11 του Παραρτήματος -το διαβάζω ακριβώς- ο Οργανισμός Λιμένος Ηγουμενίτσας Α.Ε., που περνάει στα χέρια του ομίλου «Grimaldi», αναφορικά με την ακίνητη περιουσία που του παραχωρείται, δεν υποχρεούται -ακούστε!- σε καταβολή οποιουδήποτε ειδικού ή γενικού φόρου ή τέλους αναφορικά με αυτή την έκταση. Δηλαδή, να μην πληρώνουν ούτε τον ΕΝΦΙΑ ούτε τους δημοτικούς φόρους, τα δημοτικά τέλη, όλα αυτά τα οποία, βέβαια, συνεχίζει να πληρώνει ο λαός, όπως πληρώνει και όλους τους άμεσους και έμμεσους φόρους. Αν, μάλιστα -αυτό το λέει παρακάτω- έτυχε να έχουν καταλογιστεί παλαιότερα, πριν από την παραχώρηση δηλαδή, στον οργανισμό λιμένα τυχόν ΕΝΦΙΑ και δημοτικά τέλη καθαριότητας για τις παραχωρούμενες εκτάσεις, τότε -όλα κι όλα!- αυτά τα επιβαρύνεται το δημόσιο, δηλαδή ο λαός, τον οποίο, εκτός από τα δικά του, τον βάζετε να πληρώνει και τις υποχρεώσεις των μεγαλοεπιχειρηματιών.

Αυτά γράφει η σύμβαση που φέρνετε στο άρθρο 11 του Παραρτήματος. Ωραία ανάπτυξη, ε; Δεν μπορείς να πεις! Και πολύ ταξική, βέβαια!

Όμως, για την Ηγουμενίτσα θα πει περισσότερα εδώ ο Βουλευτής μας, ο Νίκος Παπαναστάσης.

Εγώ θα πάω στην άλλη σύμβαση για το λιμάνι της Θεσσαλονίκης. Ο νέος, λοιπόν, ιδιοκτήτης του λιμανιού από το 2018 απαίτησε τότε και τελικά πήρε το λιμάνι καθαρό και απαλλαγμένο από υποχρεώσεις τόσο στους εργαζόμενους όσο και στον λαό της πόλης. Και βεβαίως, ήταν η μεγάλη, η τεράστια προσφορά της Κυβέρνησης του ΣΥΡΙΖΑ στους λεγόμενους ιδιώτες επενδυτές με τη σύμβαση παραχώρησης που υπέγραψε μαζί τους το 2018.

Πρόκειται, φυσικά, για μία ιδιωτικοποίηση και αυτή -καμμία πρωτοτυπία!- η οποία, αφ’ ενός, υλοποιεί τη στρατηγική του κεφαλαίου στον χώρο των λιμενικών υποδομών για τη μετατροπή της Ελλάδας σε κόμβο συνδυασμένων μεταφορών, αφ’ ετέρου, όμως -και εδώ είναι το επικίνδυνο-, εντάσσεται και στους γενικότερους ιμπεριαλιστικούς σχεδιασμούς στην περιοχή για τον γεωστρατηγικό έλεγχο περιοχών και δρόμων μεταφοράς εμπορευμάτων και ενέργειας, σχεδιασμοί οι οποίοι, βέβαια, πυροδοτούν και εντάσεις στην περιοχή, όπως βλέπουμε και πολέμους ευρύτερα, όπως στην Ουκρανία.

Αυτή τη στιγμή υπάρχει, πράγματι, ένας πυρετός δράσης του κεφαλαίου στο λιμάνι της Θεσσαλονίκης, που ήδη φέρνει μεγάλα κέρδη, μόνο που αυτά δεν είναι για τους εργαζόμενους, δεν είναι για τον λαό της Θεσσαλονίκης, αλλά είναι μονάχα για τους επιχειρηματικούς ομίλους.

Πώς να μην πανηγυρίζουν, λοιπόν, με την ιδιωτικοποίηση του λιμανιού της Θεσσαλονίκης οι βιομήχανοι, οι μεγαλοεξαγωγείς και οι μεγαλέμποροι; Όσο για τους υπόλοιπους, για τον λαό, θα θυμίσω μονάχα μία παράγραφο από τη σύμβαση παραχώρησης του ΣΥΡΙΖΑ το 2018, για να φανεί πόσο ψεύτικα είναι τα λόγια τα μεγάλα της αστικής τάξης στον λαό.

Έλεγε τότε η σύμβαση του ΣΥΡΙΖΑ, η οποία εξακολουθεί να ισχύει: Ωστόσο, η ανάληψη συμβατικής δέσμευσης για συγκεκριμένο αριθμό θέσεων εργασίας ή και επιπέδου αποδοχών θα ήταν προβληματική από πλευράς δικαίου των κρατικών ενισχύσεων. Δηλαδή, στον βωμό του κέρδους θυσία οι μισθοί και οι θέσεις εργασίας στο λιμάνι της Θεσσαλονίκης και όπου αλλού, βέβαια, υπογράφονται τέτοιες συμβάσεις. Και βέβαια, ακριβαίνουν και βασικά αγαθά τα οποία καταναλώνει σήμερα η λαϊκή οικογένεια και μεταφέρονται μέσα από το λιμάνι και αφανίζονται μία σειρά αυτοαπασχολούμενοι που δραστηριοποιούνται γύρω από αυτό.

Προκειμένου, όμως, να χρυσωθεί το χάπι-δηλητήριο της παράδοσης του λιμανιού απευθείας στα μεγάλα επιχειρηματικά συμφέροντα το 2018 και να ελεγχθούν, φυσικά, οι λαϊκές αντιδράσεις, αυτό σερβιρίστηκε με το περιτύλιγμα των αντισταθμιστικών οφελών και κυρίως, με την ελεύθερη πρόσβαση του λαού της πόλης στον πρώτο προβλήτα του λιμανιού, που ήδη ένα τμήμα του από καιρό αξιοποιείται από το Φεστιβάλ Κινηματογράφου.

Πόσο, όμως, συνεχής, ανεμπόδιστη και ελεύθερη -όπως λέτε- είναι η πρόσβαση του κοινού –πεζή, μάλιστα- στον χώρο του λιμανιού, όταν στον ίδιο προβλήτα 1 υπάρχουν και άλλες λιμενικές δραστηριότητες, όπως είναι, ας πούμε, ο χώρος για κρουαζιερόπλοια-μεγαθήρια που προβλέπεται από την αρχική κιόλας σύμβαση; Και επιπλέον, δεσμεύεται και ένας χώρος για τη λειτουργία και ενός υδατοδρόμιου, χωρίς μάλιστα, να ορίζετε καν την έκτασή του.

Βάλτε τώρα δίπλα σε όλα αυτά και τους χώρους του προβλήτα 1 οι οποίοι προορίζονται για την εγκατάσταση διαφόρων δημοσίων υπηρεσιών- και πείτε μου, τελικά, αν και πόσο ελεύθερη είναι αυτή η πρόσβαση του λαού στον προβλήτα 1. Χώροι πραγματικά ελεύθερης πρόσβασης των πολιτών στο λιμάνι σημαίνει αυτοί οι χώροι να είναι οριοθετημένοι και όχι να προκύπτουν απ’ ό,τι περισσεύει από τις επιχειρηματικές δραστηριότητες και οι οποίες δραστηριότητες, βεβαίως, ενισχύονται με τη σημερινή τροποποιητική σύμβαση και μέσω της ασταμάτητης ανάπτυξης τραπεζοκαθισμάτων παντού.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτού)

Θα χρειαστώ ένα-δύο λεπτά, κύριε Πρόεδρε, και από τη δευτερολογία μου.

Τα δωράκια, όμως, στο κεφάλαιο δεν έχουν σταματημό από τις κυβερνήσεις σας. Ενώ γενικά ισχύει ότι υπάρχει μία σιωπηρή απόρριψη εάν περάσει άπρακτη μία τρίμηνη προθεσμία και ένας κρατικός φορέας δεν αποφασίζει σχετικά για ένα θέμα, για τους ιδιοκτήτες του λιμανιού ισχύει το αντίθετο. Πέρασαν τρεις μήνες και δεν αποφάσισε μία κρατική υπηρεσία για ένα αίτημά τους; Ε, τότε αυτό θεωρείται σιωπηρή έγκριση. Και σκεφτείτε τώρα εσείς με την υποστελέχωση των δημοσίων υπηρεσιών και τις αναπόφευκτες καθυστερήσεις, τι έχει να γίνει.

Προσέξτε, όμως. Εάν αυτή η σιωπηρή έγκριση αφορά σε ένα τεχνικό έργο, τότε, πείτε μας, διακυβεύονται ή όχι οι όροι ασφαλείας ενός τεχνικού έργου και μάλιστα, μέσα στο λιμάνι;

Εν τω μεταξύ, ο ΟΛΘ καθίσταται αυτός κριτής –εάν είναι δυνατόν!- των ίδιων των συμφερόντων του ελληνικού δημοσίου και όχι το ίδιο το ελληνικό δημόσιο, αφού τίποτα δεν μπορεί να γίνει στο λιμάνι χωρίς τη δική του συναίνεση που, κατά τα άλλα, αυτό το λιμάνι, όπως λέτε, παραμένει στην υψηλή κυριότητα του δημοσίου.

Ας κρατήσουμε, τέλος και την πρόβλεψη για παραχώρηση επιπλέον εκτάσεων της χερσαίας ζώνης του λιμανιού στον ΟΛΘ, γιατί πρόκειται για μία ρύθμιση η οποία ανοίγει ουσιαστικά τον δρόμο της σταδιακής απαλλοτρίωσης ολόκληρης της χερσαίας ζώνης του λιμανιού της Θεσσαλονίκης και αυτή δεν είναι καθόλου, μα καθόλου μικρή για όσους γνωρίζουν.

Για όλα αυτά, βεβαίως, βαρύτατες είναι οι ευθύνες και των τοπικών αρχών δήμου, περιφέρειας, αλλά και όσων βάζουν φαρδιά-πλατιά την υπογραφή τους για την ιδιωτικοποίηση του λιμανιού.

Και, το ερώτημα που μπαίνει -και μ’ αυτό κλείνω, κύριε Πρόεδρε- στον λαό της πόλης της Θεσσαλονίκης και παντού είναι το εξής: Μπορεί το λιμάνι της Θεσσαλονίκης, της Ηγουμενίτσας και όλα τα λιμάνια και οι υποδομές της χώρας να γίνουν μοχλός πραγματικής ανάπτυξης και ευημερίας για τους εργάτες και τις λαϊκές οικογένειες προσφέροντάς τους σταθερή δουλειά με δικαιώματα; Μπορούν να γίνουν μοχλός κοινωνικής και πολιτιστικής ανάπτυξης για τον λαό της περιοχής;

Φυσικά και όλα αυτά μπορούν να γίνουν, εφόσον, όμως, η αξιοποίησή τους δεν θα γίνεται για το κέρδος των λίγων καπιταλιστών, αλλά για τις ανάγκες των πολλών. Να, γιατί χρειάζεται ο ίδιος ο λαός να πάρει το τιμόνι της εξουσίας και να σχεδιάσει και να οργανώσει κεντρικά και επιστημονικά την παραγωγή θέτοντάς την στην υπηρεσία των κοινωνικών αναγκών. Σοσιαλισμό το λένε αυτό και είναι ό,τι πιο αναγκαίο και ό,τι πιο ώριμο για τη βάρβαρη εποχή μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελή.

Τον λόγο έχει ο ειδικός αγορητής από την Ελληνική Λύση κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, όταν πάμε να κυρώσουμε μία σύμβαση για λιμάνια δεν είναι εύκολο, διότι αυτό που και εμείς στην Ελληνική Λύση λέμε και είναι μέσα στην ιδεολογική μας πλεύση είναι πως τα λιμάνια είναι υψίστου εθνικής σημασίας σε κομβικά σημεία που ορίζουν την εθνική ασφάλεια, εάν θέλετε, ενός κράτους.

Και αυτό έχει γίνει σε πάρα πολλά λιμάνια στην Ευρώπη, στην Ολλανδία, στην Ιρλανδία, στην Πορτογαλία, εάν δείτε, και τα οποία τα λιμάνια εκεί είναι κρατικοποιημένα. Γιατί, άραγε; Μήπως για να μην περάσει στον απόλυτο έλεγχο ενός ολιγάρχη αυτό που λέμε «θαλάσσιες συγκοινωνίες»;

Πάμε, κύριοι του Υπουργείου, να επικυρώσετε μία σύμβαση με αυτήν την ιταλική, τη ναπολιτάνικη εταιρεία από τον όμιλο «Grimaldi». Και εάν δει κάποιος τις δηλώσεις του Εμανουέλ Γκριμάλντι -ξέρετε είναι και στην ιστορία η κατάρα των βασιλιάδων Γκριμάλντι, γιατί είναι πορφυρογέννητοι αυτοί- θα δείτε, λοιπόν, ότι η «Grimaldi» κάνει τη δουλειά της ως μία κερδοσκοπική εταιρεία στο επιχειρείν, για να τα πάρει όλα. Και όταν λέμε να τα πάρει όλα, να τα πάρει μονοπωλιακά. Αυτό έχει κάνει η «Grimaldi» και σε άλλες χώρες.

Ξέρετε, στη Νέα Δημοκρατία το λάθος που κάνετε -και είναι πολύ σημαντικό για το τι θα παραδώσετε στις επόμενες γενεές- είναι ότι δεν ελέγχετε καλά τις εταιρείες που κάνουν τις συμβάσεις, όπως έγινε με την «EL DORADO» και την «ALAMOS GOLD», όπως έγινε με τη «ΛΑΡΚΟ» και τον Στάινμετζ, όπως έγινε με την «AL MAABAR» στο Ελληνικό. Υπάρχει κάτω από το χαλί πολύ ψάξιμο.

Η εταιρεία «Grimaldi», λοιπόν, πέταξε απέξω την ΑΝΕΚ στο δρομολόγιο Χανίων - Πειραιά με ένα σύγχρονο φέρι, το «ΚΥΔΩΝ». Και όταν είδε μετά από δύο χρόνια, παρά τις υποσχέσεις που έδωσε η «Grimaldi» για να διατηρήσει το συγκεκριμένο δρομολόγιο, πήρε το καράβι και το πήγε στο Ηγουμενίτσα - Πρίντεζι, γιατί, λέει, δεν του έβγαιναν οι αριθμοί. Και τι κάνει τώρα ο κόσμος των Χανίων; Έχασε, λοιπόν, τη συγκεκριμένη ακτοπλοϊκή γραμμή. Γιατί; Διότι δεν έβγαιναν τα εισιτήρια και οι εισπράξεις.

Το ίδιο πάει να κάνει η «Grimaldi», να χτυπήσει το μονοπώλιο της ΑΝΕΚ και της «Attica Group». Εάν δείτε μέσα τι έχει η «Attica Group», τα έχει όλα: Stat Ferries, Blue Ferries, Sea Ways κ.λπ.. Άρα, λοιπόν, στα χέρια της «Grimaldi» θα είναι δύο κομβικά λιμάνια, Ηρακλείου και Ηγουμενίτσας και όλες οι γραμμές που θα συνδέουν τη Μεγαλόνησο και τις Κυκλάδες. Πολύ ωραία! Ένας ολιγάρχης θα διαμορφώνει τις τιμές εισιτηρίων, θα διαμορφώνει τις συνθήκες εργασίας, θα διαμορφώνει τους δικούς του όρους, γιατί θα του ανήκει. Και μάλιστα, με ένα τίμημα που δεν ξέρω κατά πόσο είναι τυχαίο, δηλαδή, 80 εκατομμύρια ευρώ το λιμάνι Ηρακλείου και το λιμάνι Ηγουμενίτσας για το 67% περίπου των μετοχών. Άρα, λοιπόν, η συγκεκριμένη εταιρεία θα ελέγχει σε κομβικά σημεία τα πάντα.

Τελευταία, λοιπόν, τουλάχιστον εμείς στην Ελληνική Λύση είδαμε τους ισολογισμούς του λιμναίου της Ηγουμενίτσας και είναι πάνω από 5.176.000 ευρώ ο κύκλος εργασιών, αύξηση έναντι και της COVID πάνω από 300%, ένα λιμάνι με διακόσιες πενήντα χιλιάδες φορτηγά ετησίως και πάνω από δύο εκατομμύρια επισκέπτες. Είναι «φιλέτο» το μαγαζί, κύριοι, είναι καλό, είναι γωνία, έχει κέρδη. Άρα, λοιπόν, η εταιρεία «Grimaldi» παίρνει φιλέτο, παίρνει μαγαζί γωνία.

Και ναυπηγεί άλλα πέντε καράβια σε κοινοπραξία με την Κίνα και τη Σαγκάη που και τα δύο θα παραδοθούν το 2026, για να κάνει τερματικό σταθμό μεταφοράς αυτοκινήτων. Τυχαίο; Άρα, λοιπόν, από την Ηγουμενίτσα θα περνάνε αυτοκίνητα από το λιμάνι που θα είναι στα χέρια της «Grimaldi» με δικά της πλοία. Γιάννης πίνει, Γιάννης κερνάει! Τι καλά!

Κι έρχεται ένα κράτος το οποίο λέει ότι δεν μπορεί να έχει χρηστή διοίκηση, δεν είναι επιχειρηματίας να παραδώσει ένα λιμάνι, στο οποίο εάν δείτε τα έργα που είναι σε εξέλιξη, τρίβει κάποιος τα μάτια του. Διότι εδώ χρηματοδοτήθηκε από πέρυσι και από την εταιρεία «ΑΚΤΩΡ» που έκανε πάνω από 73 εκατομμύρια ευρώ έργα ρευματοποίησης, για να μην έχουμε ρυπαντική, λέει, επιβάρυνση από τα ελλιμενίζοντα πλοία, αλλά και εμβάθυνση του λιμανιού κατά 10,5 μέτρα. Άρα, δηλαδή, μιλάμε ότι παίρνει και ένα εξωραϊσμένο μαγαζί η εταιρεία «Grimaldi» και μιλάμε για μία απλή παραχώρηση για πάνω από μισό αιώνα; Έτσι θα διαφυλάξουμε την εθνική μας κυριαρχία;

Ακούστε, κύριοι, εμείς στην Ελληνική Λύση τι λέμε: Είμαστε στο επιχειρείν, αλλά όχι αεροδρόμια, όχι λιμάνια, όχι ενέργεια, διότι θα είμαστε δέσμιοι. Όμηροι θα είμαστε, κύριε Υπουργέ, εμείς και οι επόμενες γενεές.

Καλό φαίνεται φαινομενικά να υπάρχει μία ευταξία και οργάνωση. Στην πίσω πλευρά, όμως, μία και έρχονται οι εκλογές της αυτοδιοίκησης, θέλουμε μία αυτοδιοίκηση ουσιαστικού χαρακτήρα ή θέλουμε μία ετεροδιοίκηση; Το θέμα είναι πόσο δεσμεύεται στην παραλιακή ζώνη από τρία αλιευτικά καταφύγια; Δεν είναι, όμως, μόνο αυτό, υπάρχει και μεγάλο τουριστικό ενδιαφέρον. Γι’ αυτό λέμε ότι το πακέτο είναι καλό. Το μαγαζί είναι καλό, είναι φιλέτο.

Τώρα, αν τα δούμε όλα αυτά κατ’ άρθρο, θα δούμε ακόμα και ότι ο μηχανικός διακοσμητικός είναι. Τι λέμε εμείς; Πρώτον, στη λήψη διάρκειας να διευκρινιστεί το κόστος της αρχικής επιθεώρησης και σε τι βαθμό θα επιβαρύνει τον Οργανισμό Λιμένος Ηγουμενίτσας. Δεν προβλέπεται το κόστος επιβάρυνσης του ελληνικού δημοσίου από τον κρατικό προϋπολογισμό, σύμφωνα με το άρθρο 28. Να διευκρινιστεί το κόστος της δεύτερης επιθεώρησης. Δεν προβλέπεται το κόστος επιβάρυνσης του ελληνικού δημοσίου, σύμφωνα πάντα με το άρθρο 28 ομοίως στον ν.2612. Να διευκρινιστεί το κόστος της επιθεώρησης απόδοσης και σε τι βαθμό θα επιβαρύνει τον οργανισμό. Να συμπληρωθεί σύμφωνα με την εκτίμηση του ανεξάρτητου μηχανισμού. Δεν προβλέπεται το κόστος επιβάρυνσης του κρατικού προϋπολογισμού από την παραπομπή κάθε εκκρεμούς διαφοράς από την επίλυση, δηλαδή, τη διαιτησία. Ιδιαίτερα ένα μεγάλο ποσοστό 70% επιβάρυνσης του κρατικού μας προϋπολογισμού, σε περίπτωση πρόωρης καταγγελίας της σύμβασης από την πλευρά του ελληνικού δημοσίου. Δεν προβλέπεται ρητά και εδώ ότι η αναπόσβεστη λογιστική αξία των επενδύσεων, θα πρέπει να προσδιορίζεται από την εκτίμηση του ανεξάρτητου μηχανικού. Θεωρείται υπερβολικό το ποσοστό του 100% καταβολής της αναπόσβεστης λογιστικής αξίας των εν λόγω επενδύσεων από το ελληνικό δημόσιο.

Δεν διευκρινίζεται αν η εταιρεία εμπειρογνωμόνων μπορεί να είναι και κάποια ΜΚΟ –βεβαίως!- ή άλλου είδους εταιρεία η οποία συνεργάζεται με μη κυβερνητική οργάνωση. Θεωρείται, λοιπόν, φωτογραφική διάταξη, ακόμα και τα απαραίτητα στοιχεία που προβλέπετε για τον ανεξάρτητο μηχανικό. Σε αυτό είναι σύνηθες να βάζετε κάποιες φωτογραφικές διατάξεις, να κόβετε και να ράβετε τις προϋποθέσεις, για να γίνονται οι αντίστοιχοι, θα λέγαμε, διορισμοί.

Πάμε, όμως, σε ένα λιμάνι όπου απ’ όταν έγινε ο νομός Θεσπρωτίας το 1936, από το 1950 που προχώρησαν οι εργασίες, είναι ίσως αυτή τη στιγμή ένα από τα κομβικότερα λιμάνια της Μεσογείου και μάλιστα, κάποιοι είπαν ότι ισοδυναμεί με τη γεωστρατηγική θέση που καταλαμβάνει με αυτό της Βαρκελώνης, για να ελέγχει την Αδριατική, το Ιόνιο Πέλαγος και γενικότερα να διακινεί και να αποτελέσει μία γέφυρα ανάμεσα σε Ανατολή και Δύση και μέσω της Εγνατίας Οδού. Και παρ’ όλα αυτά, λοιπόν, εμείς το εκχωρούμε για εξήντα χρόνια, με απώτερο σκοπό να πάρει αυτά τα 84 περίπου εκατομμύρια ευρώ, κύριε Υπουργέ. Λέτε ότι δεν παραχωρούνται κτήρια, δεν παραχωρούνται οι εγκαταστάσεις κ.λπ.. Μα, εδώ, ένας θα κάνει κουμάντο. Ας μην κρυβόμαστε. Επαναλαμβάνω, ένας ολιγάρχης, ο οποίος αυτή τη στιγμή θα έχει δύο κομβικά λιμάνια και πάρα πολλές γραμμές ακτοπλοϊκές. Μα, ήδη το κάνει, διότι από πίσω υπάρχουν οι «Μινωικές Γραμμές». Βέβαια, αν θέλει να χτυπήσει και την ΑΝΕΚ, θα μείνει στον επιχειρηματικό χώρο μόνος του για αρκετά χρόνια. Διότι είναι παλιά η ιστορία. Ο όμιλος «Grimaldi» -και με δηλώσεις του Εμανουέλ Γκριμάλντι αλλά και του διευθύνοντος συμβούλου του κ. Μανιαδάκη- εδώ και χρόνια είχε βάλει σκοπό και στόχο -και επετεύχθη- τα δύο αυτά λιμάνια σε πρώτη φάση Ηγουμενίτσας και Ηρακλείου και φέρνουμε ως παράδειγμα το μονοπώλιο που θέλει να χτυπήσει μέσω της ΑΝΕΚ.

Τώρα, απέναντι σε αυτή την τάση ο Υπουργός Ναυτιλίας να παίρνει αποφάσεις και για τη σύσταση νομικού προσώπου δημοσίου δικαίου σημαίνει για μία ακόμα φορά ότι ο Υπουργός έχει πάρα πολλές αρμοδιότητες, για να αποφασίζει αυτός. Είναι, δηλαδή, αυτή η τάση ενός «Κρεοντικού» χαρακτήρα που δίνουμε σε πάρα πολλά νομοσχέδια από πλευράς της Νέας Δημοκρατίας, για να αποφασίζει ένας Υπουργός.

Από ’κει και πέρα, σε ό,τι αφορά στις καταγγελίες που γίνονται και από τον Οργανισμό Λιμένος Ηγουμενίτσας είναι ότι πέρα από το ότι θα παρθούν δορυφορικά και τα υπόλοιπα έργα, δηλαδή, ο Γκριμάλντι δεν παίρνει απλά το λιμάνι, παίρνει και τους δορυφόρους και ό,τι αυτό συνεπάγεται. Από εκεί και πέρα, όμως, οι καταγγελίες αφορούν και στις συνθήκες εργασίας. Όταν, λοιπόν, υπάρχουν απτά παραδείγματα με το τι γίνεται στα εκατόν τριάντα πλοία που έχει αυτή τη στιγμή ο ναπολιτάνικος όμιλος και υπήρχαν και τα γνωστά δυστυχήματα, αλλά δεν είναι της παρούσης, γιατί η ανακοίνωση του ομίλου είναι λέει άλλο τα πλοία και άλλο τα λιμάνια. Έτερον εκάτερον! Ναι, αλλά οι συνθήκες εργασίας βαρύνουν τον συγκεκριμένο όμιλο. Και πώς θα διαμορφωθούν οι τιμές ενός μεροκάματου για τους ανθρώπους της Ηγουμενίτσας, για να το πούμε έτσι απλά; Κάτω από ποιες συνθήκες θα είναι; Μήπως έρθουν ξένα χέρια, μήπως έρθουν κάποια χέρια περίεργα με χαμηλό βιοτικό επίπεδο και μεροκάματο, όπως έχει γίνει σε άλλες περιοχές και πάει στις καλένδες και η εντοπιότητα των κατοίκων; Για να μην πιπιλούμε την καραμέλα στην τοπική κοινωνία του Νομού Θεσπρωτίας ότι αυτή τη στιγμή θα υπάρχει απασχόληση, νέες θέσεις εργασίας, θα μπορεί ο δήμος να έχει πρόσβαση σε όλα αυτά που θα πάρει ο όμιλος «Grimaldi». Όταν έχεις μονοπώλιο, εσύ διαμορφώνεις πολλά πράγματα. Και ειδικότερα, όταν οι απολύσεις είναι πανεύκολες, γιατί έχουμε πει στην Ελληνική Λύση κάτι που δεν ξέρει ο κόσμος, με αυτή τη λεγόμενη ψηφιακή κάρτα εργασίας, γιατί τα εργασιακά αφορούν στη συγκεκριμένη κύρωση, πάει να δουλέψει κόσμος εκεί. Με τι συνθήκες θα πάει, με τι συμβάσεις θα πάει; Ξέρετε, υπάρχει ένα τρικ στην ψηφιακή κάρτα, οι απολύσεις είναι εύκολες για τον εργοδότη. Σε πετάει, δηλαδή, ο εργοδότης απέξω με ένα ωράριο λάστιχο, δείτε σουπερμάρκετ και άλλα. Σε πετάει, σε απολύει για ψύλλου πήδημα να το πω στην καθομιλουμένη και μάλιστα, από την αποζημίωση που πάει να σου δώσει, έχει το δικαίωμα να κρατάει και το 10%, λέει, για την τελική εκκαθάριση και πρέπει εσύ να το κυνηγάς στα δικαστήρια, για να πάρεις και το υπόλοιπο 10%. Ωραίο κολπάκι! Απολύουμε είκοσι εργαζόμενους, κρατάμε 10% από τον καθένα, εντάξει μία χαρά, θα δούμε αν σας τα δώσουμε.

Γι’ αυτό λέμε ότι οι συγκεκριμένες κυρώσεις αφορούν και στις συνθήκες εργασίας των κατοίκων της Θεσπρωτίας υπό ποιες συνθήκες θα εργαστούν στον συγκεκριμένο όμιλο, πώς θα διαμορφωθούν οι τιμές των εισιτηρίων. Εδώ έγινε το έλα να δεις με τα ατυχήματα που είχαμε από τους οδηγούς φορτηγών ότι δεν πληρούσαν τους όρους ασφαλείας, ότι ο ναύλος ήταν πάρα πολύ ακριβός. Άρα, λοιπόν, εδώ ο συγκεκριμένος όμιλος μόνος του θα διαμορφώνει πάρα πολλά πράγματα, γιατί απλά θα είναι μονοπώλιο. Βάλε και το λιμάνι Ηρακλείου, και αυτό στα 80 εκατομμύρια ευρώ περίπου, οπότε πιάνουμε τη νότια Ελλάδα. Για βάλτε λίγο στο μυαλό σας τον χάρτη τώρα. Ηγουμενίτσα «Grimaldi», Ηράκλειο «Grimaldi», πορθμειακές γραμμές, παίρνουμε και την ΑΝΕΚ, να η βεντάλια, ποιος θα ελέγχει ποιον; Πολύ ωραία!

Ο ιταλικός όμιλος της Νάπολι έχει μπει σε δύο κομβικά λιμάνια γεωστρατηγικής σημασίας και κάνει κουμάντο για εξήντα χρόνια. Ήμουν νιος και γέρασα και μετά μιλάτε ότι είναι μία κύρωση που θα δώσει έναν επενδυτικό χαρακτήρα, θα δώσει μία οικονομική ανάσα, μία ευμάρεια; Δεν είναι έτσι. Πρέπει να δούμε την άλλη πλευρά του νομίσματος, διότι αυτό το έργο το έχουμε ξαναδεί για κάτι περίεργες επενδύσεις οι οποίες, ναι μεν, έχουν ένα επιχειρηματικό προφίλ καλό, αλλά το θέμα είναι που αποβλέπουν. Δηλαδή, ξαφνικά αυτοί οι όμιλοι που έρχονται εδώ θα δουν εθνική κυριαρχία, θα δουν εθνόσημο; Όχι, βέβαια, το κέρδος δεν έχει χρώμα, δεν έχει πατρίδα, δεν έχει τίποτα. Απώτερος σκοπός -το οικονομικό σκέλος, οι οικονομολόγοι το ξέρετε- είναι να έχει έναν ισολογισμό για να κερδίσει. Και πως θα κερδίσει; Στον αθέμιτο ανταγωνισμό. Ποιος θα ανταγωνιστεί την Ηγουμενίτσα στο θέμα διακίνησης εμπορευμάτων; Εδώ μιλάμε για τεράστια διακίνηση και με τις εργασίες που γίνονται ρευματοποίησης και εμβάθυνσης του λιμανιού, το μαγαζί θα είναι μία χαρά. Και ο τερματικός σταθμός αυτοκινήτων, διότι ήδη σύμφωνα με τα στοιχεία σας -το είπαμε και πριν- μιλάμε για διακόσιες πενήντα χιλιάδες αυτοκίνητα και ήδη η εταιρεία έχει υπογράψει με τη Σαγκάη και με την Κίνα μεταφορά αυτοκινήτων. Άρα, τα 80.000.000 ευρώ είναι ψίχουλα. Πραγματικά, είναι ψίχουλα και είναι ένα ξεπούλημα. Εμείς λέμε, ναι, στο επιχειρείν, αλλά το επιχειρείν να είναι σε σωστές βάσεις, Εμείς στην Ελληνική Λύση έχουμε ως κορωνίδα ότι δεν πουλάς λιμάνια, πώς να το κάνουμε! Δεν πουλάς αεροδρόμια. Δεν πουλάς κομβικά σημεία, τα οποία θα σε κάνουν όμηρο, δέσμιο, απέναντι στην εθνική σου κυριαρχία, στην εθνική σου υπόσταση.

Εδώ μιλάμε για υπόσταση. Εδώ μιλάμε για ένα λιμάνι το οποίο εξυπηρετεί και αναβαθμίζει όλη την Περιφέρεια Δυτικής Ηπείρου. Βάλε τώρα και την Εγνατία Οδό, βάλε και την Ιόνια Οδό. Είναι ένα σταυροδρόμι και το δίνετε σε έναν όμιλο, όταν πολλά λιμάνια -βλέπε Ρότερνταμ- κρατικοποιούνται για να κρατήσουν Θερμοπύλες -να το πω έτσι απλά- απέναντι σε μονοπωλιακά επιχειρηματικά ολιγαρχικά συμφέροντα, που θα πλήξουν και τις συνθήκες εργασίας και την ευρύτερη περιοχή.

Εμείς, λοιπόν, γι’ αυτό είμαστε αρνητικοί. Φέρτε επιχειρηματικά σχέδια, τα οποία, όμως, να έχουν έναν παραγωγικό χαρακτήρα χωρίς να κινδυνεύει η εθνική υπόσταση και η ασφάλεια του κράτους. Για φαντάσου τώρα ένα κράτος από τη μια η «FRAPORT» τα αεροδρόμια, από την άλλη η «Grimaldi» τα λιμάνια, παίρνουμε και τους σιδηροδρόμους -είδαμε τι γίνεται εκεί, δεν είναι της παρούσης- έχουμε και τους ιδιώτες στα διόδια να λυμαίνονται τον μεροκαματιάρη Έλληνα και έχουμε μία χώρα η οποία έχει μετατραπεί σε ένα μονοπωλιακό μαγαζί από φέουδα ολιγαρχών και δεν υπάρχει υπόσταση.

Όταν αυτή τη στιγμή σήμερα παρακαλάει η εκάστοτε κυβέρνηση τους επιχειρηματίες να χρηματοδοτήσουν τη χώρα, παρακαλάει τις τράπεζες να μην παίρνουν μεγάλη προμήθεια στις συναλλαγές, ο κόσμος το έχει τούμπανο και εμείς κρυφό καμάρι. Άλλος κάνει κουμάντο. Ανοίγουμε την πόρτα διάπλατα, λοιπόν, και για τα επιχειρηματικά μεγάλα συμφέροντα και δεν μπορούμε να κρατήσουμε ένα εθνικό ανάστημα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Για αυτό, για την Ελλάδα και τους Έλληνες πραγματικά, για το εθνόσημό μας, για τη χώρα μας λέμε «όχι» στην παρούσα σύμβαση ως Ελληνική Λύση για να κρατήσουμε εθνικό χαρακτήρα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο ειδικός αγορητής από τη Νίκη κ. Νικόλαος Βρεττός για δεκαπέντε λεπτά.

**ΝΙΚΟΛΑΟΣ ΒΡΕΤΤΟΣ:** Αξιότιμε Πρόεδρε, κυρίες και κύριοι συνάδελφοι, σήμερα κληθήκαμε στην Ολομέλεια για να τοποθετηθούμε επί του νομοσχεδίου για την κύρωση της σύμβασης παραχώρησης του λιμένα Ηγουμενίτσας και την τροποποίηση σύμβασης του Οργανισμού Λιμένος Θεσσαλονίκης».

Εμείς του Δημοκρατικού Πατριωτικού Κινήματος Νίκη, όπως ήδη δηλώσαμε κατά τη συζήτηση στην επιτροπή επεξεργασίας, θα καταψηφίσουμε το προτεινόμενο νομοσχέδιο αρχικά για πολιτικούς λόγους. Αρνούμαστε να συναινέσουμε σε μία διαδικασία εκχώρησης κάθε σημαντικού περιουσιακού στοιχείου της πατρίδας, ειδικά όταν αφορά στους λιμένες μας, όπως της Ηγουμενίτσας, που έχει εξελιχθεί μετά από τις πρόσφατες μεγάλες κρατικές επενδύσεις από εθνικούς πόρους και ευρωπαϊκά επιχορηγούμενα προγράμματα ως η σημαντικότερη πύλη εισόδου και εξόδου στη δυτική Ελλάδα συνδεδεμένη με την Εγνατία Οδό και μελλοντικά πιθανότατα -και έτσι πρέπει- με το επεκτεινόμενο σιδηροδρομικό δίκτυο. Αυτές οι συνθήκες το καθιστούν λιμενικό προγεφύρωμα της Ευρώπης, ενεργοποιώντας το ανάλογο ενδιαφέρον ενημέρωσης στις αρμόδιες ευρωπαϊκές υπηρεσίες ελέγχου, που με εθνικά, κοινωνικά και οικονομικά κριτήρια αναδεικνύεται σε λιμάνι μεγάλης αξίας, αλλά και για την Ευρωπαϊκή Ένωση για διαφορετικούς λόγους, αλλά εξίσου σπουδαίους, εντάσσεται στους λιμένες κρίσιμης σημασίας.

Όπως είναι φυσικό και ευκόλως κατανοητό, δεν αποδεχόμαστε το κυβερνητικό αφήγημα περί αξιοποίησης της ιδιωτικής δημόσιας περιουσίας και θα το τεκμηριώσουμε στη συνέχεια ούτε βέβαια, αποδεχόμαστε την αξιολόγησή του από τους τεχνικούς, οικονομικούς, νομικούς και λοιπούς συμβούλους του ΤΑΙΠΕΔ με όρους real estate και την προκλητική επιλογή του ΤΑΙΠΕΔ της ολικής παραχώρησης του λιμένα, μία επιλογή αναχρονιστική, αφού αυτή την περίοδο επιλέχθηκε μόνο στην Ελλάδα, σε πλήρη αναντιστοιχία με όσα ισχύουν σε όλες τις ευρωπαϊκές χώρες και σίγουρα στον Καναδά με τις προσπάθειες παραχώρησης τμηματικά των συγκεκριμένων εμπορικών δραστηριοτήτων.

Επίσης, αρνούμαστε να επικυρώσουμε αυτή τη σύμβαση γιατί αφουγκραζόμενοι τις αγωνίες και τους αγώνες της μεγάλης πλειοψηφίας της κοινωνίας να επιβιώσει και αυτό τον μήνα -γιατί εκεί έχετε φτάσει τον μέσο Έλληνα πολίτη- οφείλουμε να είμαστε μαζί τους και όχι να στηρίζουμε κυβερνητικά νομοσχέδια αναγκαστικής εκχώρησης περιουσιακών στοιχείων, κυρίως δε όταν αυτά είναι υψηλής υπεραξίας και μεγάλης γεωπολιτικής και γεωστρατηγικής σημασίας για την πατρίδα μας και κατ’ επέκταση, βεβαίως, και της ίδιας της Ευρωπαϊκής Ένωσης, που συνεχώς ζητούμε τη συνδρομή της.

Βεβαίως, υπάρχουν και οι σφοδροί υποστηρικτές αυτών των μορφών και τρόπων κύρωσης των ολικής παραχώρησης συμβάσεων, που είναι το Υπερταμείο των μνημονιακών ακροβατισμών της διακυβέρνησης ΣΥΡΙΖΑ, των μνημονιακών υποχρεωτικών αλληλεπιδράσεων ΠΑΣΟΚ και Νέας Δημοκρατίας και φυσικά των «φιλεύσπλαχνων», όπως παρουσιάστηκαν, επενδυτών, που έρχονται σύμφωνα με τις μεγαλόστομες αναφορές της ηγεσίας του Υπουργείου να μας πουν πως οι επενδυτές θα καταβάλλουν τίμημα υπερδεκαπλάσιο του ετήσιου τζίρου του 2022.

Καλά, κανένας οικονομικός σύμβουλος, κανένας τεχνικός, κανένας νομικός, κανένας υπηρεσιακός παράγοντας δεν βρέθηκε να προστατέψει την απλή λογική; Μην ξεχνάμε ότι η συγκεκριμένη σύμβαση με την εταιρεία «Grimaldi», που βάσει της σύμβασης θα αναλάβει για τα επόμενα σαράντα χρόνια τη διαχείριση του λιμένα, είναι αυτή τη στιγμή ο μοναδικός πελάτης που κάνει χρήση στις λιμενικές εγκαταστάσεις. Μάλιστα, οι δαπάνες της εταιρείας «Grimaldi» αποτελούν το 60% των εσόδων του ετήσιου τζίρου του λιμανιού.

Και ρωτώ εγώ: Δεν βρέθηκε ένας με ένα κομπιουτεράκι να πει 80 εκατομμύρια ευρώ, 84 εκατομμύρια ευρώ μείον τα 10 εκατομμύρια ευρώ, άρα 74 εκατομμύρια ευρώ για σαράντα χρόνια δεν ξεπερνά το 1 εκατομμύριο ευρώ. Και τι λέμε εμείς τώρα; Ότι είμαστε περήφανοι γιατί θα πάρει 84 εκατομμύρια ευρώ ή 74 εκατομμύρια ευρώ, όπως είναι το σωστό, ενώ αν πλήρωνε ως πελάτης της χρήσεως των λιμενικών εγκαταστάσεων κατά έτος τις δαπάνες χωρίς καμμία αναπροσαρμογή, θα έπρεπε να δώσει 160 εκατομμύρια. Αυτά είναι απλά μαθηματικά από τις πρώτες τάξεις του δημοτικού. Έτσι πρέπει να υπολογίζονται. Αυτός ο φορέας θα σας πω τι έπρεπε να δώσει κάνοντας μία απλή πράξη. 6 εκατομμύρια ευρώ περίπου ήταν ο τζίρος του 2022, αν δεν κάνω λάθος. Διορθώστε με. Το 60% των 6 εκατομμύρια ευρώ είναι 3.600.000 ευρώ. Άρα, δίνει 3,6 εκατομμύρια ευρώ κάθε χρόνο για τη χρήση των λιμενικών εγκαταστάσεων και, σύμφωνα με την προσφορά του, -αν κάνω λάθος, στη δευτερομιλία θα το διορθώσω- θα καταβάλει 1,6 εκατομμύρια ευρώ, δηλαδή 80 εκατομμύρια εκατομμύρια ευρώ. Είναι σαν να αγοράζει με αυτά τα λεφτά το λιμάνι του Ηρακλείου ή αυτά τα λεφτά τα χρησιμοποιεί για διαφήμιση, για προώθηση, για ενίσχυση φημών που υπάρχουν στις κοινωνίες ότι όπου υπάρχει διαδικασία αγοραπωλησίας κρύβονται και φαινόμενα ενδεχόμενα διαφθοράς; Δεν πρέπει να είναι αυτό ένας προβληματισμός; Όντως τα 80 εκατομμύρια ευρώ είναι τόσο συμφέρουσα; Κάνω σκέψεις, προβληματισμούς. Θα τοποθετηθώ και στη δευτερομιλία μου.

Επομένως, όλα αυτά θα έπρεπε να το δουν και με μια άλλη οπτική ματιά, γιατί αν τελικά αυτή η εταιρεία ρισκάρει τόσο πολύ, γιατί οι νομικοί της ή οι οικονομικοί της σύμβουλοι δεν της πρότειναν να αγοράσουν με μεγαλύτερη απόδοση, με 4,35% ετήσιο επιτόκιο, χωρίς καθόλου ρίσκο, χαμηλές προμήθειες, ευρείες δυνατότητες διαπραγμάτευσης, εύκολη ανταλλαγή και ρευστοποίηση τα τριακονταετή ομόλογα του δημοσίου; Εκεί έχουν φτάσει τα επιτόκια εγγυημένα.

Άρα, το αφήγημα περί συμφέρουσας και εξαιρετικής πρότασης πιστεύω ότι καταρρέει και στη συνείδηση του λαού αλλά και μέσα από τη δική μου σκέψη.

Και εδώ, βέβαια, φαίνεται καθαρά ότι δοκιμάζεται η νοημοσύνη του λαού που υποτιμάται βάναυσα.

Μήπως, κύριε Υπουργέ, με τα ίδια οικονομικά κριτήρια και με μια επερχόμενη τόσο κερδοφόρα συμφωνία μεταξύ δημοσίου και ιδιωτικών εταιρειών θα προχωρήσετε μελλοντικά ως Κυβέρνηση με τους γείτονες σε αντίστοιχη, παρόμοια, παρεμφερή συμφωνία για την παραχώρηση –με συγχωρείτε- ξεπούλημα του Αιγαίου; Ή μήπως πρέπει να αναθέσουμε και την πυρόσβεση των δασών μας σε επενδυτικές εταιρείες εγκατάστασης ανεμογεννητριών για την παραγωγή ηλεκτρικής ενέργειας με χαρακτηριστικά «πράσινης» ανάπτυξης και πιστοποιητικά μηδενικού περιβαλλοντικού αποτυπώματος; Είμαι βέβαιος ότι και αυτές οι εταιρείες θα ήταν πρόθυμες να δαπανήσουν το δεκαπλάσιο του κόστους εκτίμησης από τους ανεξάρτητους ή εξαρτημένους -σε εισαγωγικά- «εκτιμητές».

Τελικά, ποια τα κριτήρια επιλογής τέτοιων νομοσχεδίων; Οικονομικά συμφέροντα; Ανικανότητα διαχειρίσεως ή προχειρότητα διακυβερνήσεως; Είναι τόσο δύσκολη η υλοποίηση σχεδίου δράσης με πρωταγωνιστή το δημόσιο προς όφελος των πολιτών της ελληνικής κοινωνίας και όχι άλλο πια των ξένων συμφερόντων που εκμεταλλεύονται οι «λύκοι»;

Όχι γιατί είμαστε ενάντια στο κέρδος. Δεν μπορεί να υπάρξει καμμία διαδικασία παραγωγής χωρίς κέρδος, αρκεί να είναι διαφανές, να αποδίδεται στην κοινωνία μέσω της διανομής του και να αξιολογείται από τους κοινωνικούς εταίρους.

Κυρίες και κύριοι της Κυβέρνησης, δεν χρειάζεται άλλη υποβάθμιση. Υπάρχει και ένας άλλος δρόμος εκπροσώπησης των συμφερόντων του λαού, αυτός του σεβασμού του και της αληθινής ενημέρωσής του.

Όπως αποκαλύπτεται και στο θέμα των νέων ταυτοτήτων, όπου άλλα στοιχεία παρουσιάζει ο αρμόδιος Υπουργός και άλλα ο Πρωθυπουργός, γεγονός που αποδεικνύει τον ελλιπή συντονισμό του επιτελικού κράτους και υποχρεώνει –υποθέτω με μεγάλη δυσκολία- τα ελληνικά hoaxes να εκθέσουν τον Πρωθυπουργό ως διακινητή fake news και ως υπεύθυνο παραπληροφόρησης του ελληνικού λαού, θα μπορούσατε απλά να παραδεχτείτε ότι «τα έχουμε κάνει μαντάρα και πριν τα μνημόνια και μέσα στα μνημόνια και τώρα στη μεταμνημονιακή εποχή», με αστερίσκο το «μεταμνημονιακή».

Μπορείτε απλά να πείτε ότι το Υπερταμείο έχει ανεξάρτητο τρόπο λειτουργίας, καταθέτει δικούς του προϋπολογισμούς και σχέδια ιδιωτικοποιήσεων και αντίστοιχα απαιτεί με πιεστικό τρόπο από το ΤΑΙΠΕΔ να εφαρμόσει το εκτελεστικό του χρονοδιάγραμμα, προκειμένου να εξυπηρετηθούν οι δανειακές υποχρεώσεις και να επιτευχθούν οι ποιοτικοί και ποσοτικοί ετήσιοι στόχοι.

Μπορείτε επίσης απλά να αποδεχτείτε –όχι, βέβαια, με κομπασμό- πως ουσιαστικά μόνο διαχειριστικές επικοινωνιακά αρμοδιότητες έχετε, γιατί όντως η συγκεκριμένη Σύμβαση Παραχώρησης του 67% του Φορέα Διαχείρισης Λιμένα Ηγουμενίτσας έχει χαρακτηριστικά προκλητικά έως και σκανδαλώδη για την τοπική κοινωνία, που με μαθηματική ακρίβεια θα την οδηγήσουν σε μαρασμό, όπως και τη λειτουργικότητα της πόλης σε βάρος της εμπορικής και τουριστικής υπερανάπτυξης των επιχειρηματικών δραστηριοτήτων που θα αναπτυχθούν εντός του λιμανιού.

Χαρακτηριστικό παράδειγμα –έτσι, για να αναφερθώ και στην εκλογική μου περιφέρεια- είναι η διάλυση όλης της τοπικής αγοράς που υφίστατο στη λεωφόρο Βουλιαγμένης και Ηλιουπόλεως, αφ’ ότου λειτούργησε το Mall στον σταθμό μετρό του Αγίου Δημητρίου. Το ίδιο συνέβη -για να φέρω και ένα πιο άμεσο παράδειγμα- με τον λιμένα του Φλοίσβου, με τον τρόπο που παραχωρήθηκε, όπου έκλεισαν όλα τα ιστορικά καταστήματα εστίασης υγειονομικού ενδιαφέροντος, αναψυχής και διασκέδασης στην πόλη και αναπτύχθηκε εντός του λιμένα μια τεράστια από πλευράς οικονομικού ενδιαφέροντος τουριστική, ποιοτική, οικονομική ανάπτυξη.

Η σύμβαση αυτή, όμως, ίσως υποκρύπτει και χαρακτηριστικά ερευνήσιμα πιθανόν μελλοντικά, βάσει του ενωσιακού δικαίου περί ελεύθερου ανταγωνισμού, επιβολής και ανάπτυξης ιδιωτικού μονοπωλίου και εμφάνισης φαινομένων αναγνωρισμένων πρακτικών ή και οριζόντιων συμπράξεων, καταστάσεις δηλαδή που απέχουν παρασάγγας από τις προβαλλόμενες ιδεολογικές θέσεις της ντεμέκ φιλελεύθερης Νέας Δημοκρατίας, όσον αφορά τις απόψεις της περί ελεύθερης αγοράς και αυτορρύθμισής της, επ’ ωφελεία των καταναλωτών μέσω του ελεύθερου ανταγωνισμού.

Γιατί -άκουσον άκουσον!- κατηγορηθήκαμε από τον αρμόδιο Υπουργό στη συζήτηση της επιτροπής για ανυπαρξία ιδεολογικής καθαρότητας και ταύτισή μας λεκτική, ιδεολογική με άλλες πολιτικές δυνάμεις. Ο ίδιος ξεχνά, βέβαια, ότι τα μνημόνια προκλήθηκαν κυρίως από το κόμμα του και επιβλήθηκαν από κοινού στον ελληνικό λαό με αγαστή συνεργασία όλων των κομμάτων εξουσίας, ανεξαρτήτως ιδεολογικών ή ιδεοληπτικών πεποιθήσεών τους και διαφοροποιήσεών τους.

Κοντολογίς, πρόκειται για μια σύμβαση επιζήμια στους μείζονος σημασίας τομείς, τους εθνικούς, τους οικονομικούς, αποτελεί στραγγαλισμό της αυτοδιοικητικής αυτοτέλειας και βιωσιμότητας των δήμων με τον αποικιοκρατικού τύπου αποκλεισμό απόδοσης εισφοράς ανταποδοτικών τελών καθαριότητας και φωτισμού, την απομόνωση πέραν των ορίων του λιμένος περιοχή, με την περαιτέρω ερημοποίηση της υπαίθρου ενδοχώρας της ευρύτερης περιοχής, την καταχρηστική και αντισυνταγματική –κατά τη δική μας γνώμη- μη καταβολής ΕΝΦΙΑ στα εντός του ολίγα ακίνητα και λοιπές άλλες πτυχές στις οποίες αν χρειαστεί θα επανέλθω.

Κύριε Πρόεδρε, για αυτούς τους σημαντικούς λόγους καταψηφίζουμε την κύρωση της Σύμβασης Παραχώρησης του 67% του ΟΛΗΓ και καταναγκαστικά και κάποιες ρυθμιστικές τακτοποιήσεις αιτημάτων του Δήμου Θεσσαλονίκης που αφορούν στο συγκεκριμένο νομοσχέδιο τροποποίησης των συμβάσεων υποπαραχώρησης του ΟΛΘ, του Οργανισμού Λιμένος Θεσσαλονίκης.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - Νίκη)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττό και για την τήρηση του χρόνου.

Τον λόγο έχει η ειδική αγορήτρια από την Πλεύση Ελευθερίας κ. Αρετή Παπαϊωάννου.

**ΑΡΕΤΗ ΠΑΠΑΪΩΑΝΝΟΥ:** Καλημέρα!

Και αυτό το νομοσχέδιο που περιλαμβάνει την κύρωση της Σύμβασης Παραχώρησης του Λιμανιού της Ηγουμενίτσας και την τροποποίηση της Σύμβασης Παραχώρησης του Λιμανιού της Θεσσαλονίκης έρχεται, δυστυχώς, με τον συνηθισμένο και προσφιλή στην Κυβέρνηση τρόπο, ειδοποίηση στους Βουλευτές για σύγκληση της επιτροπής μόλις μιάμιση μέρα νωρίτερα, ακολούθως ολοκλήρωση των τριών συνεδριάσεων της επιτροπής σε δυο συνεχόμενες μέρες, την τρίτη ημέρα, σήμερα, δηλαδή, συζήτηση στην Ολομέλεια σε μια συνεδρίαση, ψήφιση, νόμος του κράτους, τέλος.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Όλα αυτά χωρίς χρόνο για πραγματική συζήτηση, χωρίς κανέναν σεβασμό στην ουσία της κοινοβουλευτικής διαδικασίας παρά μόνο στους τύπους της και ούτε και σε αυτούς πάντα.

Η Κυβέρνηση είναι ξεκάθαρο ότι χρησιμοποιεί για άλλη μια φορά τη Βουλή απλά και μόνο για να νομιμοποιήσει τις αλαζονικές της επιλογές, αυτές τις επιλογές που έχουν οδηγήσει τη χώρα σε πάρα πολλά δεινά, με τελευταίο τις καταστροφικές πυρκαγιές που σβήνουν πια σιγά σιγά, μια που μπαίνει ευτυχώς! το φθινόπωρο.

Και μπορεί οι βροχές του Μαΐου να ήταν πολύ βλαβερές κατά τον κ. Μητσοτάκη γιατί μεγάλωσαν πολύ τα χόρτα που ύστερα ξεράθηκαν, όμως και οι βροχές του Σεπτεμβρίου, που ελπίζαμε ότι θα κάνουν ό,τι ο ανύπαρκτος κρατικός μηχανισμός δεν μπόρεσε να κάνει εδώ και σαράντα ολόκληρες μέρες, αποδεικνύονται και αυτές πολύ βλαβερές. Μετά τις πυρκαγιές το νερό, φυσικά, δεν συγκρατείται, από τις πλαγιές κατεβαίνουν φερτά υλικά και άνθρωποι εγκλωβίζονται στις περιφερειακές των πόλεων.

Είδαμε τι έγινε χθες το βράδυ και τι γίνεται σήμερα στον Βόλο. Ελπίζουμε και ευχόμαστε, τουλάχιστον, να είναι οι άνθρωποι ασφαλείς.

Όμως, κύριοι της Κυβέρνησης, κύριε Μητσοτάκη, αυτή είναι η φύση. Αιώνες τώρα πέφτουν κεραυνοί, τον Μάιο βρέχει, τα χόρτα μεγαλώνουν και ύστερα ξεραίνονται. Δική σας δουλειά είναι για όλα αυτά να έχετε μέσα και μηχανισμούς να τα αντιμετωπίζετε. Το επιτελικό σας κράτος αποδείχτηκε ανίκανο και σε λίγο, όπως εύστοχα ειπώθηκε, θα μας στέλνετε μήνυμα με το «112» να εκκενώσουμε την πλατεία Συντάγματος, την πλατεία Αριστοτέλους και τις Τρεις Καμάρες στο Ηράκλειο.

Η αλαζονεία, όμως, δεν υπάρχει μόνο σε πρωθυπουργικό επίπεδο, είναι και σε υπουργικό. Ακούσαμε χθες στην επιτροπή ούτε λίγο ούτε πολύ ότι όποιος δεν συμφωνεί με το ξεπούλημα των υποδομών της χώρας, όπως είναι ειλημμένες, έχει ιδεολογική εμμονή.

Ας τα δούμε, όμως, όλα κάπως πιο συγκεκριμένα. Το λέω και για τον κόσμο που ίσως μας παρακολουθεί για να καταλάβει, ακριβώς, τι θα ψηφιστεί σήμερα. Ξεκινώντας από το 2002 δημιουργείται η ανώνυμη εταιρεία Οργανισμός Λιμένος Ηγουμενίτσας με όλες τις μετοχές της κατ’ αρχάς να ανήκουν στο δημόσιο και ορίζοντα παραχώρησης σε αυτόν τον οργανισμό της χρήσης και της διαχείρισης του λιμένος τα σαράντα έτη, δηλαδή μέχρι το 2042.

Το 2012, ο οργανισμός περνάει κατ’ απαίτηση της τρόικας στο ΤΑΙΠΕΔ και ενώ έχει παραχωρηθεί στο ΤΑΙΠΕΔ, είναι, δηλαδή, για ξεπούλημα και εν τω μεταξύ από το 2015 στο Υπερταμείο, η προηγούμενη κυβέρνηση της Νέας Δημοκρατίας στο πρώτο κιόλας διάστημα της διακυβέρνησής της στις αρχές του 2020 παρατείνει την παραχώρηση για άλλα είκοσι χρόνια, δηλαδή μέχρι το τέλος του 2062 και δύο μήνες μετά μεταβιβάζεται το 67%, δηλαδή πλειοψηφικό πακέτο, στον προτιμητέο επενδυτή.

Σήμερα μας φέρνουν την κύρωση και με τον μανδύα της κύρωσης αλλάζουν πάρα πολλοί όροι προς όφελος του προτιμητέου επενδυτή, όπου κύριος μέτοχος της εταιρείας συμμετοχών είναι ο ιταλικός όμιλος «GRIMALDI».

Και αναρωτιέμαι: Αφού είναι ήδη παραχωρημένο και έχει ήδη συμφωνηθεί και το τίμημα, προς τι οι επιπλέον χαριστικές παροχές στον ιδιώτη;

Αναφέρεται στο κείμενο της αιτιολογικής έκθεσης ότι οι τροποποιήσεις γίνονται για να ενσωματωθούν οι νόμοι οι οποίοι έχουν εν τω μεταξύ ψηφιστεί. Μιλάμε κυρίως για τον ΕΝΦΙΑ. Ο ν.4223/2013, ο οποίος προβλέπει ΕΝΦΙΑ για όλους μας με την τροποποίηση των όρων παραχώρησης προβλέπεται ότι δεν θα καταβάλλεται από τον επενδυτή για καμμία από τις κτιριακές εγκαταστάσεις και επίσης περιγράφεται ότι δεν θα υπόκεινται σε ΕΝΦΙΑ και τα κτίρια που θα ανεγερθούν στο μέλλον στην παραχωρημένη έκταση. Ως αιτιολογία αναφέρεται ότι πρόκειται για δημόσια περιουσία ευρισκόμενη σε κοινή χρήση.

Δεν είναι δυνατόν, τη στιγμή που έχει παραχωρηθεί σε ιδιώτες, σε σχήμα επενδυτικό, με σκοπό την αποκόμιση κέρδους, να μιλάμε για δημόσια περιουσία ευρισκόμενη σε κοινή χρήση. Η κοινή χρήση από τους πολίτες προϋποθέτει την ελεύθερη χρήση χωρίς αντάλλαγμα και χωρίς περιορισμούς.

Τα δημοτικά τέλη χαρίζονται και αυτά. Ορίζεται ξεκάθαρα ότι κανένας φορέας του ελληνικού δημοσίου και καμμία δημοτική αρχή δεν θα μπορούν να επιβάλλουν ή να βεβαιώσουν ανταποδοτικά τέλη καμμίας φύσης σε όλες τις περιοχές που περιλαμβάνονται μέσα στα στοιχεία παραχώρησης. Αναφέρεται ως δικαιολογία ότι θα κάνει ο ίδιος ο επενδυτής αποκομιδή των αποβλήτων της παραχωρούμενης περιοχής. Όπως όμως είπα και στην επιτροπή τα ανταποδοτικά τέλη δεν επιβάλλονται μόνο επειδή γίνεται η αποκομιδή τους από τον δήμο αλλά επειδή είναι δεδομένη η επιβάρυνση της περιοχής από την απόθεσή τους, την καύση τους, το θάψιμό τους, όποια και αν είναι η διαχείρισή τους. Δεν θα τα πάρει η «GRIMALDI» στην Ιταλία φυσικά.

Απορούμε, λοιπόν, γιατί τους χαρίζετε τα ανταποδοτικά τέλη που στο τέλος τέλος ανήκουν στους δήμους και στις τοπικές κοινωνίες.

Παραχωρούνται τα πάντα, το δικαίωμα να κατεδαφίζουν υφιστάμενες υποδομές, ανωδομές, κτίρια, παραχωρείται η είσπραξη όλων των εσόδων που απορρέουν από την εκμετάλλευση του δικαιώματος, τα λιμενικά τέλη. Όμως το δημόσιο θα πληρώνει το λιμενάρχη. Τους παραχωρείτε και θαλάσσιες ζώνες και υποθαλάσσιες ακόμη, λέτε, αν κριθεί απαραίτητο για να ολοκληρώσουν τα έργα τους. Οι περιβαλλοντικές επιπτώσεις λαμβάνονται υπ’ όψιν;

Θα επαναλάβω και πάλι: Είμαστε κατά του εισαγόμενου νομοσχεδίου, κατά της κύρωσης της σύμβασης παραχώρησης του λιμένος της Ηγουμενίτσας με τα παραρτήματά του, τα αλιευτικά καταφύγια και το καταφύγιο τουριστικών σκαφών και φυσικά κατά των τροποποιήσεων που αφορούν το λιμάνι της Θεσσαλονίκης.

Η παραχώρηση από την τεράστια έκταση του λιμένα της Θεσσαλονίκης μιας μικρής έκτασης τριακόσιων πενήντα τετραγωνικών για να χρησιμοποιηθεί σαν αυλή του βρεφονηπιακού σταθμού του Δήμου Θεσσαλονίκης την οποία προέβαλαν κατ’ επανάληψη οι υποστηρικτές της ιδιωτικοποίησης, για μας, την Πλεύση Ελευθερίας δεν είναι αρκετή για να αλλάξει την άποψή μας, την άποψη της Πλεύσης Ελευθερίας για τον τρόπο που βασικές υποδομές της χώρας και εγκαταστάσεις όχι μόνο οικονομικού αλλά υπεροικονομικού ενδιαφέροντος, όπως είναι τα λιμάνια μας, παραδίδονται στα χέρια ιδιωτών με μοναδικό σκοπό την αποκόμιση κέρδους από αυτούς χωρίς όρια και χωρίς καθόλου ή με τον μικρότερο δυνατό έλεγχο του ελληνικού κράτους.

Δηλώσαμε και επαναλαμβάνουμε ότι δεν είμαστε καθόλου κατά της ιδιωτικής πρωτοβουλίας, ούτε κατά του υγιούς επιχειρείν και πολύ περισσότερο, κύριε Υπουργέ, εμείς δεν έχουμε ιδεολογική εμμονή με τις αποκρατικοποιήσεις. Αντίθετα, έχουμε ιδεολογική εμμονή, αν αυτή τη λέξη θέλετε, με την προάσπιση της δημόσιας περιουσίας και του δημοσίου συμφέροντος.

Έχουμε ακούσει κατά καιρούς από την παράταξή σας για επενδύσεις, για παράδειγμα, για επενδυτές που αγόρασαν ακίνητα στην Αθήνα, στη Θεσσαλονίκη, στα νησιά, σε όλη τη χώρα. Έφεραν κεφάλαια μας είπαν. Αυτό φέρνει ανάπτυξη, μας είπαν. Κάποιοι από το πες πες το πίστεψαν.

Θα σας πω κάτι βιωματικό: Όλο τον Ιούλιο ως νεοεκλεγείσα Βουλευτής από τη Θεσσαλονίκη έμεινα στην Αθήνα διαδοχικά σε τρεις χώρους βραχυχρόνιας μίσθωσης. Οι δύο από τις τρεις αποδείξεις που μου χορηγήθηκαν είχαν ξένη έδρα και ξενικά ονόματα: ένας Κινέζος και ένας Ισραηλινός που η εδώ ευρισκόμενη διαχειρίστριά του δεν μιλούσε ούτε καν ελληνικά. Δηλαδή αν δεν ήξερα κάποια αγγλικά, δεν θα μπορούσα να συνεννοηθώ για να έρθω από τη Θεσσαλονίκη να βρω κατάλυμα στην Αθήνα.

Ήρθαν, λοιπόν, οι επενδυτές, αγόρασαν την εποχή της απόλυτης ύφεσης πάμφθηνα διαμερίσματα και χρησιμοποιώντας σήμερα ανά τέσσερα, πέντε καταλύματα έναν διαχειριστή και μία καθαρίστρια εισπράττουν καθαρά τρία, τέσσερα χιλιάρικα τον μήνα από κάθε χώρο, τα οποία φεύγουν έξω και μένει στη χώρα ένας μισθός για την καθαρίστρια και ένας για τον διαχειριστή.

Έρχονται, όμως, πολλοί τουρίστες, μας λέτε. Με τις στρατηγικές σας και τους δήθεν επενδυτές ένα μεγάλο ποσοστό των χρημάτων των τουριστών που αφορούν τη διαμονή τους -και όχι μόνο- πηγαίνει εκτός χώρας. Ως αποτέλεσμα τα ενοίκια έχουν εκτοξευθεί και σε λίγο εμείς και, κυρίως, τα νέα ζευγάρια που ψάχνουν σπίτια για να κάνουν οικογένεια θα πρέπει να πάμε να ζήσουμε κάπου αλλού.

Είδαμε και τη «FRAPORT», που πολύ την επαινέσατε χθες, κύριε Υπουργέ. Είναι αλήθεια ότι τα αεροδρόμιά μας είναι πλέον πιο γυαλιστερά, πιο φαντεζί, πιο λειτουργικά όμως και πιο φιλικά προς τους πολίτες δεν είναι. Στον βωμό του κέρδους έχουν αυξήσει τις πτήσεις πάνω από τις δυνατότητες των αεροδρομίων, των πύργων ελέγχου και των δομών γενικά. Οι καθυστερήσεις και η ταλαιπωρία του κόσμου είναι καθημερινό φαινόμενο ειδικά από το μεσημέρι και μετά.

Εμείς αυτές τις επενδύσεις - παραχωρήσεις δεν τις επικροτούμε. Εμείς είμαστε δίπλα στο υγιές επιχειρείν, σε ένα επιχειρείν που δεν ξεπερνάει τα όρια, που είναι τα θεμελιώδη και αδιαπραγμάτευτα δικαιώματα των πολιτών και των τοπικών κοινωνιών. Κάθε πράξη διαχείρισης και εκμετάλλευσης δημόσιας περιουσίας, δημοσίου χώρου και, κυρίως ,δομών, όπως είπα, υπεροικονομικής σημασίας, εθνικής σημασίας και μάλιστα σε εποχές ραγδαίων γεωπολιτικών εξελίξεων γύρω μας θα πρέπει να γίνεται από δημόσιους, αυτοδιοικητικούς ή κοινωνικούς φορείς ή με τον ουσιαστικό έλεγχό τους. Κύριος γνώμονας είναι για μας η διασφάλιση των συμφερόντων της χώρας μας και παράλληλα βεβαίως η αξιοπρεπής εργασία και διαβίωση των πολιτών.

Παρ’ όλα αυτά, με δεδομένη σήμερα την κατ’ άλλο τρόπο παραχώρηση από άλλες πολιτικές δυνάμεις των χώρων αυτών σε επιχειρηματικούς ομίλους και παίρνοντας υπ’ όψυν την πραγματική κατάσταση όπως έχει διαμορφωθεί, οφείλουμε να κάνουμε αυτές τις επιμέρους παρατηρήσεις και κρίσεις, ώστε να ξέρουν και οι πολίτες τι ακριβώς σημαίνουν γι’ αυτούς και τη ζωή τους οι αλλαγές που εισάγετε προς ψήφιση.

Με την απαλοιφή της συναίνεσης του δημοσίου δίνετε λευκή επιταγή σε όσους επιδιώκουν την απομύζηση κάθε εκατοστού δημόσιας περιουσίας, χωρίς παράλληλα να δίνουν λογαριασμό στους πολίτες. Στη σύμβαση παραχώρησης του λιμανιού της Ηγουμενίτσας δεν υπάρχει καμμία δέσμευση του προτιμητέου επενδυτή για οποιουδήποτε είδους επένδυση. Το μόνο που υπάρχει είναι η διασφάλιση των κερδών του, των απαλλαγών του και τίποτε άλλο.

Όσον αφορά τώρα το λιμάνι της Θεσσαλονίκης, διαβάζουμε στην ανάλυση συνεπειών της σκοπούμενης ρύθμισης ότι θέλετε να διορθώσετε αστοχίες οι οποίες ανέκυψαν στην πορεία εκτέλεσης της άνω σύμβασης, στο πλαίσιο της πλήρους αξιοποίησης των δυνατοτήτων του λιμένα. Βλέπουμε όμως ότι το μόνο που κάνετε είναι να προβλέπετε την ανάπτυξη περισσότερων τραπεζοκαθισμάτων. Είναι η παραχώρηση και άλλων χώρων σε ιδιώτες. Αυτή είναι η αξιοποίηση των δυνατοτήτων του λιμένα;

Δεν υπάρχει από μέρους σας καμμία μέριμνα για διασφάλιση των υφιστάμενων χρήσεων όπως έχουν καθοριστεί και λειτουργούν, που σήμερα είναι κυρίως χρήσεις πολιτισμού. Όχι μόνο δεν έχετε μια δικλίδα ασφαλείας ότι η εκμετάλλευση των χώρων αυτών θα γίνεται με την επιφύλαξη του σεβασμού της αρχικής χρήσης αλλά αντίθετα επιδιώκεται αυτή η αλλαγή της χρήσης εις βάρος του κοινωνικού συνόλου, οι οποίοι είτε θα στερηθούν την ελεύθερη πρόσβαση σε κτίρια που ήταν προορισμένα και λειτουργούν ακόμη και σήμερα σαν χώροι εκπαίδευσης και πολιτισμού είτε θα αναγκαστούν να πληρώνουν εισιτήριο.

Και αναφέρω επί τροχάδην την καθορισμένη χρήση του κτιρίου στην Πύλη 4, το οποίο έχει παραχωρηθεί στον Δήμο Θεσσαλονίκης για να χρησιμοποιείται αποκλειστικά για πολιτιστικούς σκοπούς. Η αλλοίωση αυτή συντελείται με την προσθήκη χρήσεων αναψυχής, τουρισμού -γραφεία, εμπορικές εκθέσεις, εκθεσιακά κέντρα-, δηλαδή για επιχειρηματικούς και εμπορικούς σκοπούς γενικώς, αλλά προφανώς και για εξυπηρέτηση των κρουαζιερόπλοιων, τα οποία ούτως ή άλλως έχουν all inclusive παροχές και των οποίων οι επιβάτες θα βγαίνουν πλέον εκεί έξω να βλέπουν τα αξιοθέατα και θα γυρνούν στη λαμπερή τουριστική πολιτεία που θέλετε να δημιουργήσετε. Ούτε καν θα κάθονται στα γνωστά καφέ της Θεσσαλονίκης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, τελειώνω.

Είχα να πω κι άλλα πράγματα, για το ναυταθλητικό μουσείο, στο οποίο στην ουσία θα μπει εισιτήριο και το οποίο ήταν για τον κόσμο, αλλά θα μου επιτρέψετε, τουλάχιστον, να προλάβω να πω κάτι πολύ σημαντικό, που το επεσήμαναν και οι εκπρόσωποι των εργαζομένων και, κυρίως, του Οργανισμού Λιμένος Θεσσαλονίκης. Δεν υπάρχει πρόβλεψη για μετάταξη του συνόλου των εργαζομένων, αλλά μόνο για περιορισμένο αριθμό αυτών και μάλιστα των μεγαλυτέρων, που έχουν δηλαδή περισσότερα έτη υπηρεσίας. Δεν ξέρουμε τι θα γίνουν οι υπόλοιποι εργαζόμενοι. Φοβούμαστε ότι θα έχουμε ευέλικτες μορφές εργασίας, με τις οποίες εμείς δεν συμφωνούμε και ζητούμε να απαλειφθεί η όποια διάταξη εμποδίζει τη μετάταξη του συνόλου των εργαζομένων, όπως και οι εκπρόσωποί τους το ζήτησαν.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενος ομιλητής είναι ο ειδικός αγορητής της Κοινοβουλευτικής Ομάδας των Σπαρτιατών, κ. Βαλτογιάννης.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κυρία Πρόεδρε.

Κύριοι της Κυβέρνησης, σήμερα προκαλείται άλλη μια πληγή στην εθνική οικονομία με το νομοσχέδιο που επικυρώνει τη σύμβαση μεταξύ του ελληνικού δημοσίου και του ομίλου «GRIMALDI» για την παραχώρηση του λιμένα Ηγουμενίτσας -και όχι μόνο- καθώς και χώρων του λιμανιού της Θεσσαλονίκης.

Ο επενδυτής αναλαμβάνει τη διαχείριση μαζί με την ευθύνη, όπως διαβάζουμε, και κάνει ο ίδιος σημαντικές επενδύσεις μέχρι το 2062. Δηλαδή για τριάντα εννιά χρόνια δεσμεύουμε στα χέρια ιδιωτών κερδοφόρα δημόσια περιουσία, η οποία μάλιστα θα λάβει επιδότηση ΕΣΠΑ, μιας και το λιμάνι ανήκει στα έργα της Ευρωπαϊκής Ένωσης για τις «πράσινες» μεταφορές, ήτοι χρηματοδότηση που δικαιούται το ελληνικό κράτος και όχι ιδιώτες.

Για ποιον λόγο, κύριε Υπουργέ, αρνείστε να καταθέσετε τη σύμβαση παραχώρησης των μετοχών του ΟΛΗΓ; Δεν είναι στις αρμοδιότητές σας να γνωρίζει ο ελληνικός λαός που με τις ενέργειές σας φτωχοποιείται -ξεπουλώντας εσείς στην ουσία τη δημόσια περιουσία που του ανήκει σήμερα-, ευθαρσώς χρησιμοποιώντας τη δικαιολογία ότι δεν εμπίπτει στις αρμοδιότητες του Υπουργείου σας καθώς η σύμβαση παραχώρησης έγινε από το ΤΑΙΠΕΔ, το οποίο δεν οφείλει να τις κοινοποιεί; Εσείς δεν οφείλετε να τη ζητήσετε;

Ακόμα δεν βλέπουμε να υπάρχουν στη σύμβαση συγκεκριμένες δεσμεύσεις και δεν υπάρχει καμμία ρήτρα για τις επενδύσεις που πρέπει να πραγματοποιήσει ο ιδιώτης. Αν και είμαστε αντίθετοι με τις ιδιωτικοποιήσεις, ερωτώ γιατί ό,τι ανήκει στο λιμάνι της Ηγουμενίτσας δόθηκε μόνο σε έναν επενδυτή και δεν κάνατε κατανομή κατάτμησης, όπως είναι η ανάπτυξη των καταφυγίων σε τουριστικά και η δημιουργία μαρίνας κ.λπ.;

Το πιο εξοργιστικό όμως είναι πως πουλήσατε τον λιμένα Ηγουμενίτσας στον καλύτερο πελάτη. Είναι παγκοσμίως γνωστό ότι στο λιμάνι της Ηγουμενίτσας τα περισσότερα πλοία που εκτελούν ταξίδια, είτε επιβατικά είτε εμπορικά προέρχονται από την Ιταλία, κυρίως, μέσω συνδέσεως με τους ιταλικούς λιμένες Μπάρι, Μπρίντιζι, Ανκόνα, Βενετία, Τεργέστη και Ραβέννα. Συγκεκριμένα διακινούνται από το λιμάνι της Ηγουμενίτσας δυόμισι εκατομμύρια επιβάτες και περίπου διακόσιες πενήντα χιλιάδες φορτηγά. Φαίνεται και ποιος είναι ο στόχος του ιδιώτη ο οποίος έχει εξαγοράσει το λιμάνι του Ηρακλείου και ακούγεται πως ενδιαφέρεται και για το λιμάνι του Λαυρίου και του Βόλου. Θέλει να έχει στην κατοχή του ένα θαλάσσιο δίκτυο στην Ανατολική Μεσόγειο.

Σε ό,τι αφορά τώρα την τοπική κοινωνία του Νομού Θεσπρωτίας, ο Αλιευτικός Σύλλογος Ηγουμενίτσας, Πλαταριάς, Συβότων και Πέρδικας για περισσότερα από δέκα χρόνια εκφράζει την αγωνία και τον προβληματισμό των αλιέων για το μέλλον τους από την παραχώρηση του λιμένα Ηγουμενίτσας και των αλιευτικών καταφυγίων Πλαταριάς και Σαγιάδας. Έχει έρθει η ώρα να πείτε στον κόσμο τι θα αλλάξει στην καθημερινότητά τους και μετά την παραχώρηση των δικαιωμάτων στον όμιλο «GRIMALDI». Ακόμα, ποιο θα είναι το μέλλον των εργαζομένων, που αντιμετωπίζουν τον κίνδυνο να μεταταχθούν σε κλάδους κατώτερων κατηγοριών, εάν η εταιρεία κρίνει ότι είναι περιττοί; Οι μισθοί τους θα είναι ίδιοι με τους σημερινούς; Δεν μπορούμε να καταλάβουμε τη συγκεκριμένη σύμβαση και το νομοσχέδιο που την περιλαμβάνει, γιατί όλα είναι υπέρ του ιδιώτη και εξαγοράζει τον οργανισμό.

Στο άρθρο 11, αναφέρει ότι ο κάτοχος των δικαιωμάτων του λιμένα Ηγουμενίτσας δεν υποχρεούται σε καταβολή οποιουδήποτε ειδικού ή γενικού φόρου ή τέλους αναφορικά με αυτή, καθώς κι ότι ο «Οργανισμός Λιμένος Ηγουμενίτσας Α.Ε.», έχει την αποκλειστική ευθύνη να μεριμνά με δικές του δαπάνες για τον ηλεκτροφωτισμό όλων των περιοχών που απολαμβάνουν δημόσιας πρόσβασης, όπως και για την αποκομιδή των απορριμμάτων και των λυμάτων εντός κάθε έκτασης που περιλαμβάνεται στα στοιχεία παραχώρησης εντός του λιμένα Ηγουμενίτσας. Ο επενδυτής θα έχει κάποια ευθύνη για όλα αυτά τα θέματα ή όλα θα τα αναλάβει το δημόσιο;

Άλλο ένα ζήτημα είναι πώς εξήχθη το αντίτιμο των 84 εκατομμυρίων ευρώ, μιας και από ό,τι πληροφορούμαστε ο οργανισμός εκτός από τα πάγια ακίνητα που διαθέτει και την έκταση γης, παρουσιάζει και ένα αποθεματικό ταμείο 10 εκατομμυρίων και πλέον ευρώ. Θα τα πάρει δώρο και αυτά ο όμιλος «GRIMALDI»;

Κάτι άλλο που έχει σχέση με το αναπτυξιακό σχέδιο του λιμανιού της Ηγουμενίτσας και όχι μόνο: παραχωρούμε λιμάνια στα οποία δεν φτάνει καμμία σιδηροδρομική γραμμή, ώστε να παραλαμβάνει τα κοντέινερ που φέρνουν τα φορτηγά πλοία και μάλιστα τα αποκλείουν από τη σύνδεση και με το ευρύτερο σιδηροδρομικό δίκτυο της χώρας. Καλός και ο τουρισμός αλλά δεν μπορεί να είναι ο μόνος σοβαρός κλάδος βιομηχανίας στη χώρα μας. Πρέπει να στηριχθεί στο εμπόριο μέσω της θαλάσσης, και η χώρα μας αποτελεί γεωπολιτικό κόμβο στην ευρύτερη περιοχή της Μεσογείου. Τα ελληνικά λιμάνια αποτελούν πλουτοπαραγωγικές δομές ως βασικά μονοπώλια και θα πρέπει να αποτελούν βασικό καύσιμο στην αναδόμηση της ελληνικής οικονομίας και όχι να βγαίνουν στο σφυρί με την πρώτη ευκαιρία.

Είμαστε κάθετα αντίθετοι με τέτοιου είδους νομοσχέδια και θα καταψηφίσουμε κάθε παρόμοια σύμβαση που θα φέρει η Κυβέρνηση.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κυρία Πρόεδρε.

Θα ήθελα, πραγματικά, σε αυτή τη χώρα κάποια στιγμή κάποιοι να αντιληφθούν ότι δεν ανακαλύπτουμε την Αμερική σήμερα. Όποιοι γνωρίζουν ελάχιστα οικονομικά –ελάχιστα, δεν χρειάζεται πολύ μυαλό- ξέρουν πολύ καλά ότι τα λιμάνια είναι ένας παραγωγικός χώρος απ’ όπου μπορεί ένα κράτος να αντλήσει τεράστια ποσά. Ξέρουν επίσης, κύριε Υπουργέ, ότι τα λιμάνια, τα αεροδρόμια και οι δρόμοι είναι οι μεγάλες υποδομές ενός κράτους το οποίο θέλει να θεωρηθεί ότι είναι σοβαρό κράτος και μέσα από το οποίο σοβαρό κράτος μπορεί το ίδιο το κράτος να αντλήσει κεφάλαια.

Τι κάνετε εσείς, λοιπόν, εδώ και περίπου είκοσι χρόνια; Είστε ακριβώς στην αντίθετη γραμμή, κύριε Βαρβιτσιώτη, με τη γραμμή του Κωνσταντίνου Καραμανλή του Α΄, ο οποίος ήθελε αεροδρόμια, λιμάνια και δρόμους, μαζί με το ρεύμα και το νερό, να είναι οι υποδομές κρατικές, ελληνικές και όχι ιδιωτικές. Άρα είστε σε αναντιστοιχία. Ναι, ήταν αυτός που κρατικοποίησε όλες τις υποδομές, μην ξεχνιόμαστε, ακόμη και την Ολυμπιακή του Ωνάση.

Να πάμε, όμως, στα παραδείγματα. Αν κάποιος από εσάς διάβαζε λίγα οικονομικά -δεν ξέρω, έχετε Υπουργό Οικονομικών, φαντάζομαι, ρωτήστε τον εσείς, όχι εγώ- σε ποιο κράτος, το οποίο θέλει να βγει από το τούνελ της χρεοκοπίας, οι υποδομές του είναι ιδιωτικές; Δείξτε μου ένα.

 Θα πω και τούτο. Αν διαβάζατε λίγο η ιστορία, ο Ξενοφώντας στα «Περί Οικονομίας» έλεγε ότι η Αθήνα μετά τον Πελοποννησιακό Πόλεμο, για να μπορέσει να ορθοποδήσει, πρέπει τρία πράγματα, αγαπητέ κύριε Υπουργέ, να φτιάξει σωστά, τον πρωτογενή τομέα -τα ορυχεία του Λαυρίου εννοούσε ο άνθρωπος- και το λιμάνι του Πειραιά, αλλιώς –έλεγε- δεν υπάρχει καμμία προοπτική ανάκαμψης της οικονομίας των Αθηνών μετά τον εμφύλιο πόλεμο, τον Πελοποννησιακό Πόλεμο. Εσείς κάνετε ακριβώς τα αντίθετα. Δεν υλοποιείτε ό,τι, πραγματικά, θα έπρεπε να κάνετε.

Να πω και κάτι, μήπως και καταλάβουν και οι Έλληνες πολίτες τι συμβαίνει τώρα. Η διαδρομή ενός πλοίου, αγαπητέ κύριε Υπουργέ, από το Σουέζ μέχρι το Αμβούργο ξέρετε πόσες μέρες είναι; Είναι δεκαοκτώ μέρες. Η διαδρομή Σουέζ – Πειραιάς - Θεσσαλονίκη πόση είναι, κύριε Υπουργέ μου; Μία μέρα, σαράντα ώρες, είκοσι τρεις ώρες; Αν είχαμε και έναν σιδηρόδρομο ταχείας κυκλοφορίας που λέμε, αξιοπρεπή, δηλαδή, θα μπορούσαμε να μεταφέρουμε τα εμπορεύματα σε μιάμιση μέρα στο κέντρο της Ευρώπης. Επί δεκαετίες δεν κάνατε τίποτα, λοιπόν, ώστε να έχουμε σιδηρόδρομο για να μεταφέρονται τα εμπορεύματα και επί δεκαετίες κάνατε το ακριβώς αντίθετο στα λιμάνια, να μην είναι ελληνικά.

Ξέρετε πόσα χρήματα κερδίζουν το Αμβούργο, το Ρότερνταμ και η Αμβέρσα από τα κοντέινερς, κύριε Υπουργέ; Τριακόσια δισεκατομμύρια ευρώ από τα κοντέινερς που μεταφέρονται, γιατί είναι το κέντρο εμπορίου. Περίπου τριακόσια δισεκατομμύρια ευρώ είναι ο κύκλος εργασιών. Φανταστείτε τι κέρδη έχουν, λεφτά που θα έπαιρνε πολύ πιο γρήγορα η Ελλάδα αν είχε λιμάνια άξια λόγου και κρατικά και θα μετέφερε πολύ πιο γρήγορα τα εμπορεύματα στην Ευρώπη. Δεν ανακαλύψαμε την Αμερική. Σας λέμε, τουλάχιστον, τα αυτονόητα.

Και, βέβαια, όταν μιλάμε για Θεσσαλονίκη, θυμάμαι εκείνον τον κατά την άποψή μου –μπορεί να κάνω και λάθος- χειρότερο Πρωθυπουργό που πέρασε ποτέ από την Ελλάδα, διότι με πλασματικά στοιχεία και με τον Γεωργίου μάς έβαλε σε ένα περίεργο ευρώ, τον Σημίτη, να λέει «πύλη των Βαλκανίων και της Ευρώπης η Θεσσαλονίκη». Όταν εκείνος, λοιπόν, ο Πρωθυπουργός ο τωρινός, ο προηγούμενος, ο πιο προηγούμενος έλεγαν για πύλη των Βαλκανίων, γιατί πρέπει το λιμάνι αυτό, που είναι η διαδρομή για να πάμε στην Ευρώπη, να μην είναι και κρατικό ή να μην είναι κρατικό; Ερώτημα θέτω.

Όταν η Ηγουμενίτσα, κύριε Υπουργέ, ενώνει Ασία και Δυτική Ευρώπη και Κεντρική Ευρώπη σε μια Εγνατία οδό κάθετη, που σημαίνει ότι ενώνει και τρία διαφορετικά λιμάνια -Αλεξανδρούπολη, Θεσσαλονίκη και Ηγουμενίτσα ενώνονται για να πας στη Δυτική Ευρώπη- το γεωπολιτικό, γεωστρατηγικό πλεονέκτημα της χώρας το αποδομείτε, το αφαιρείτε.

Άρα, λοιπόν, όλα αυτά κατατείνουν σε ένα πράγμα. Ή είστε ανόητοι -που δεν το πιστεύω- ή εκ δόλου το κάνετε, που εδώ έχω επιφυλάξεις, διότι τα λιμάνια είναι η χαρά του λαθρεμπορίου. Ξέρετε πόσα δισεκατομμύρια χάνουμε από το λαθρεμπόριο των εμπορευμάτων και των διαφόρων προϊόντων, αφού δεν παίρνουμε ΦΠΑ, δεν παίρνουμε τίποτα;

 Θέλω να πω, λοιπόν, κάτι αυτονόητο. Στη χώρα αυτή, στη χώρα που μεγαλούργησε με ναυπηγεία, λιμάνια, ποντοπόρα πλοία από την αρχαιότητα, το Βυζάντιο μέχρι και τη νεότερη ιστορία, έρχεται μια Κυβέρνηση που αφήνει πίσω της τέφρα, να τα ιδιωτικοποιήσει όλα.

Εγώ δεν θα πω για τον «GRIMALDI» τι φρούτο είναι. Ρωτήστε τους Ιταλούς πώς χωρίς τιμολόγια μεταφέρονται πάρα πολλά εμπορεύματα δεξιά και αριστερά στην Ιταλία. Ξέρουν οι Ιταλοί καλύτερα από εσάς, φαίνεται. Θα μου πείτε τώρα ότι οι Ιταλοί είναι ειδικοί σ’ αυτές τις δουλειές. Υπάρχει και το «ούνα φάτσα ούνα ράτσα». Όμως, εγώ μπορώ να λέω ό,τι θέλω. Είναι μία άποψη δική μου, κύριε Βαρβιτσιώτη, ότι είστε η χειρότερη Κυβέρνηση τουλάχιστον σε επίπεδο προσδοκιών. Άλλα περίμενε ο ελληνικός λαός και άλλα βλέπει.

Θα σας διαβάσω, λοιπόν, από τη σημερινή «ΚΑΘΗΜΕΡΙΝΗ» τι λέει για εσάς, για τον Πρωθυπουργό σας. Πριν από λίγες μέρες με αποδείξεις απεκάλεσα τον Πρωθυπουργό ψεύτη λόγω του κόκκινου υγρού του αντιπυρικού που ερίχθη στην Πάρνηθα αλλά μας έλεγε ότι δεν ερίχθη. Προσπερνώ το σαχλαμάρες κ.λπ. Ας το αφήσουμε.

Θα σας διαβάσω, λοιπόν, τι λέει η «ΚΑΘΗΜΕΡΙΝΗ» η δική σας και θα το καταθέσω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αποκαλεί τον Πρωθυπουργό «μεθυσμένο από την εξουσία», ότι πάσχει από φιλαυτία και αλαζονεία, ότι έχει ως δόγμα το φίμωτρο και είναι γυάλινος και χάρτινος και αποτεφρωμένος. Η συμπολιτευόμενη φιλοκυβερνητική εφημερίδα αποκαλεί έτσι τον Πρωθυπουργό. Επειδή κάποιοι μπορεί να πείτε «τι είναι αυτά που λες», θα το διαβάσω αναγκαστικά αυτούσιο.

Τίτλος: «Με φόντο την ολόμαυρη Θράκη». «Δεν είναι αναπόφευκτο, πάντως η εν εξουσία και εκ της εξουσίας μέθη είναι ό,τι συνηθέστερο. Σπανίζουν εξαιρετικά όσοι κατανοούν τον θώκο τους μόνο ως ευθύνη. Όσοι, γνωρίζοντας ότι τα αξιώματά τους είναι δοτά και δανεικά, αρνούνται πεισματικά τη αλκοόλη της φιλαυτίας και της αλαζονείας που πλουσιοπάροχα τους προσφέρει η αυλή τους αλλά και το ίδιο το διαβρωτικό αίσθημα της ισχύος. Το μαρτυρεί η πρώτη πρωθυπουργική θητεία. Στη διάρκειά της κάθε κριτική για την τραγωδία των Τεμπών, το δράμα των δεκάδων χιλιάδων νεκρών της πανδημίας, τις σκανδαλώδεις υποκλοπές, τη θλιβερή αντιμετώπιση των πυρκαγιών» -λέει η «ΚΑΘΗΜΕΡΙΝΗ»- «καταγγέλθηκε από την Κυβέρνηση ως ανίερη και ανάρμοστη, με τα ψευδώνυμα, βεβαίως, της «εργαλειοποιήσεως», της «στοχοποιητικής», της «λαϊκίστικης». Το προδιαγράφουν οι πρώτες εβδομάδες της δεύτερης θητείας, όπου κυριαρχεί το δόγμα-φίμωτρο». Όποιος διαφωνεί λοιδορείται, διαπομπεύεται και του φοράμε και φίμωτρο. «Τολμάτε και βγάζετε γλώσσα», λέει η «ΚΑΘΗΜΕΡΙΝΗ». «Πήραμε 41%».

Εδώ, λοιπόν, συνεχίζοντας η «ΚΑΘΗΜΕΡΙΝΗ», λέει για τον κ. Μητσοτάκη: «Ο κ. Μητσοτάκης απολαμβάνει εξαρχής την εύνοια πρωτοφανώς μεγάλης μερίδας του Τύπου» -κομψά το λέει, τα «πετσωμένα» κανάλια ξέρουν τη δουλειά τους καλά- «γυάλινου, χάρτινου, ψηφιακού και αυτό κατέπνιξε οποιαδήποτε αυτοκριτική του διάθεση και στις ατυχέστερες στιγμές της πολιτείας του, σφραγισμένες από τις δικές του επιλογές, βρίσκει πληθώρα ευφάνταστων υπερασπιστών».

Δεν τα λέω εγώ. Εγώ συμπαθώ τον Πρωθυπουργό, μου είναι συμπαθής, μπορεί να λέει ό,τι θέλει, να μας βρίζει, να μας λοιδορεί. Εγώ του λέω τι λέει η «ΚΑΘΗΜΕΡΙΝΗ» η συμπολιτευόμενη. Ποικίλης ιδεολογικής προελεύσεως.

Μας κάνει την τιμή ο κ. Τασούλας. Με το που άκουσε Μητσοτάκης, ήλθε κι αυτός! Ευχαριστούμε, κύριε Τασούλα, για την παρουσία σας.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Δεν το άκουσα, το υποπτεύθηκα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** «Απρόθυμοι όλοι τους να αποδεχθούν ότι λάθεψαν, ότι το είδωλο που έπλασαν απέχει πολύ από την αλήθεια», λέει για τον Πρωθυπουργό η «ΚΑΘΗΜΕΡΙΝΗ». «Εξηγούν δικαιολογώντας και δοξολογώντας» -τα ξέρει αυτά ο κ. Τασούλας- «μετακυλίουν συστηματικά την ευθύνη από εκεί που θεσμικά ανήκει, τις πρωθυπουργικές πλάτες, σε αναλώσιμους υφιστάμενους και δαιμονοποιούν ό,τι θεωρούν πρόσφορο κάθε φορά, την κλιματική κρίση, τον κορωνοϊό, τους εμπρηστές, τους πράκτορες και πάντα τους λαϊκιστές, ελπίζοντας έτσι ότι ανοίγουν για τον προστατευόμενό τους» -τον Μητσοτάκη δηλαδή- «οδούς διαφυγής από την πραγματικότητα.

Λέει η «ΚΑΘΗΜΕΡΙΝΗ»: «Ζει σε έναν δικό του φαντασιακό κόσμο ο Πρωθυπουργός. Η πραγματικότητα, όμως, παραμένει η ισχυρότερη αντιπολιτευτική δύναμη. Φτιασιδώνεται άραγε το αποτεφρωμένο;» Αποτεφρωμένος ο Πρωθυπουργός και η πολιτική του.

Δεν τα λέω εγώ. Η «ΚΑΘΗΜΕΡΙΝΗ» η σημερινή τα λέει. «Δυστυχώς και αυτό ακόμα επιχείρησε ο κ. Μητσοτάκης στη Βουλή». Και αναφέρεται στις φωτιές. «Με φόντο την ολόμαυρη Θράκη και υποτιμώντας τα αντιπολιτευόμενα κόμματα στα όρια της χλεύης αξίωσε συγχαρητήρια για την απανθρακωτική κυβερνητική δράση. Τόση αυταρέσκεια πια; Τόση αυταρέσκεια;, λέει η «ΚΑΘΗΜΕΡΙΝΗ», όχι ο Βελόπουλος. Αυτό για τα Πρακτικά της Βουλής για τον ιστορικό του μέλλοντος.

Γι’ αυτό λέμε στην Κυβέρνηση, εμείς θα κάνουμε τη μοναδική πραγματική Αντιπολίτευση, όλοι οι άλλοι κάντε το δικό σας παιχνίδι εδώ μέσα. Εμείς παιχνίδια με τον ελληνικό λαό δεν παίζουμε.

(Χειροκροτήματα από την πτέρυγα της Ελληνικής Λύσης)

Να δώσω ένα παράδειγμα, κύριε Υπουργέ. Χθες άκουγα -και πως δόθηκε η εντολή για φίμωτρο- τον Πρωθυπουργό στο Ισραήλ -που είμαστε η μοναδική πολιτική δύναμη που από την πρώτη στιγμή είχαμε πει ότι πρέπει να κάνουμε άξονα με το Ισραήλ και επιμένουμε σε αυτό- να του λέει ο Νετανιάχου για την τεχνητή νοημοσύνη, για τις πυρκαγιές και γελώντας ο Πρωθυπουργός, να λέει «ελάτε να δοκιμάσετε στην Ελλάδα που καιγόμαστε», χαμογελώντας. Αυτό το έκοψε η ΕΡΤ, για να μην εκτεθεί ο Πρωθυπουργός. Αυτά που λέει η «ΚΑΘΗΜΕΡΙΝΗ», δηλαδή.

Και την ώρα που καιγόταν η Θράκη, να βλέπω να γιορτάζει Υπουργός και να μοιράζει γλυκά και να χασκογελούν όλοι. Εμένα με προβλημάτισε αυτή η εικόνα, έλλειψη ενσυναίσθησης λέγεται αυτό, με πολύ ήπιο και κομψό τρόπο το λέω.

Ποια είναι, λοιπόν, φίλες και φίλοι η πραγματικότητα; Θα σας πω τώρα για να τελειώνει η ιστορία. Η Ελλάδα πρέπει να γεμίσει με είκοσι έξι χιλιάδες ανεμογεννήτριες. Τέλος. Είναι απόφαση του κ. Μητσοτάκη και αφού το αποφάσισε, πρέπει να μπουν. Το θέμα είναι πού πρέπει να μπουν και πού θα μπουν. Εκεί που έχει αέρα. Πού έχει αέρα; Το λέει το Μeteo, μπείτε δείτε, Κέρκυρα, Έβρος, Άνδρος -σας λέω περιοχές- Πάρνηθα, Πίνδος, Άγραφα, τυχαία περιοχές που είναι ή καμένες ή πλέον αμφισβητούμενες για το αν είναι εθνικά πάρκα, εθνικοί δρυμοί.

Εμείς, λοιπόν, λέμε το εξής -κι αν δεν το πιστεύετε θα σας δείξω κάτι- ήδη στη Γερμανία ξηλώνουν αιολικά πάρκα και ανοίγουν λιγνιτωρυχεία. Αυτό είναι από δημοσίευμα του γερμανικού Τύπου. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή η ιστορία εδώ και ένα χρόνο είναι. Δεν μπορώ να καταλάβω γιατί με χρονοκαθυστέρηση λειτουργεί η Κυβέρνηση και δεν αντιγράφει αυτό; Ανοίξτε τώρα τους λιγνίτες να πάρει τζάμπα ρεύμα ο Έλληνας πολίτης.

(Χειροκροτήματα από την πτέρυγα της Ελληνικής Λύσης)

Ανοίξτε τους. Το κάνουν οι Γερμανοί που είναι φίλοι σας, όχι φίλοι μας. Βέβαια εσείς κάνετε και κάτι άλλο. Στέλνετε την εφορία στη Γερμανία, να ψάξει τον πεθερό μου και την πεθερά μου. Γι’ αυτό είστε άξιοι. Ναι, κύριε Βιλιάρδε, με πήρε έφορος από τη Γερμανία και με ενημέρωσε ότι ψάχνουν τον πεθερό, την πεθερά μου, συγγενείς μου στη Γερμανία, γιατί νομίζουν ότι κάτι θα βρουν. Είναι ικανοί και να μην βρουν κάτι, να φτιάξουν κάτι. Τους προειδοποιώ, όμως και τους επαναλαμβάνω, με την ηθική μου και πολιτική μου αξιοπρέπεια, δεν θα παίξει κανένας. Είτε βάζετε συστήματα είτε παράκεντρα εξουσίας.

(Χειροκροτήματα από την πτέρυγα της Ελληνικής Λύσης)

Εδώ είναι δημοσίευμα ελληνικής εφημερίδας, της «ΚΑΘΗΜΕΡΙΝΗΣ». Τι λέει εδώ; «Η Γερμανία ξεκινά τη διάλυση αιολικού πάρκου για άνθρακα». Πάρτε το κι αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιοδικό «TEXAS MONTHLY», αμερικανικό για το Τέξας. Ξέρετε ποιο είναι το μεγαλύτερο πρόβλημα στην Αμερική με τις ανεμογεννήτριες που γέμισαν; Ότι δεν μπορούν να τις ανακυκλώσουν. Δεν μπορούν να πάνε για ανακύκλωση, γιατί έχουν ρυπογόνα συστατικά στοιχεία και δεν γίνεται ανακύκλωση. Το φωνάζω, το φωνάζω. Διαβάζω: «Απελπισία με τα απορρίμματα των ανεμογεννητριών - δεν ξέρουν τι να τα κάνουν τα χρησιμοποιημένα πτερύγια. Σαράντα τρία εκατομμύρια τόνοι απορριμμάτων πτερυγίων ως το 2050». Θα μας γεμίσει και μερικά εκατομμύρια ο Πρωθυπουργός, θα τα πάρει μάλλον στα Χανιά στο σπίτι του. Δεν μπορώ να το εξηγήσω διαφορετικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα σε κάτι άλλο που προτείνουμε στο ελληνικό Κοινοβούλιο εδώ και πάρα πολύ καιρό. Διαβάζω ισολογισμούς, κύριε, δεν είναι της αρμοδιότητάς σας, αλλά είναι σοβαρό, περιφερειών και δημάρχων. Γιατί δεν κάνετε το πολύ απλό; Όταν χρωστάει ο πολίτης ένα ευρώ, δεν παίρνει φορολογική ενημερότητα. Είναι οι κυνηγοί κεφαλών οι εφοριακοί και η εφορία.

Περιφερειάρχες και δήμαρχοι, έχουν χρεοκοπήσει τους δήμους και τις περιφέρειες. Υπάρχουν περιφερειάρχες που πήραν πλεονασματικό προϋπολογισμό και τον βούλιαξαν. Αυτοί ούτε θα απολογηθούν στα δικαστήρια και το χειρότερο, ξανακατεβαίνουν στις εκλογές. Ποια είναι η άποψή μας; Ο αποτυχημένος δήμαρχος και περιφερειάρχης δεν θα κατεβαίνει στις εκλογές.

(Χειροκροτήματα από την πτέρυγα της Ελληνικής Λύσης)

Πρέπει να κάνετε νόμο, ώστε να υπάρχει και η δαμόκλειος σπάθη πάνω απ’ το κεφάλι τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό παραπάνω, κύριε Πρόεδρε.

Εμείς, κύριοι συνάδελφοι, και επιμένουμε σε αυτό, βλέπουμε πίσω από την κουρτίνα των μέσων ενημέρωσης. Δεν βλέπουμε αυτό που δείχνουν τα μέσα ενημερώσεως. Αναφέρομαι και στα μέσα ενημερώσεως, κύριοι συνάδελφοι, της Αντιπολιτεύσεως κυρίως. Σας παρακαλώ πολύ, κάντε αντιπολίτευση. Κάντε αντιπολίτευση και θα εξηγήσω γιατί το λέω αυτό.

Βλέπω τα μέσα ενημερώσεως να προσπαθούν να αναστρέψουν το κλίμα, προτάσσοντας τρία άλλα θέματα, θέματα που για μένα είναι και ουσιαστικά, είναι και τυπικά αλλά δεν είναι τα μείζονα. Και ρίχνουν το φως εκεί. Δηλαδή πού; Στον κ. Κασσελάκη, το νέο επικοινωνιακό προϊόν, «φρούτο», πρόσωπο του ΣΥΡΙΖΑ. Επί μία εβδομάδα ασχολούνται με τον Κασσελάκη. Δεν ξέρω το κασελάκι τι μπορεί να βγάλει από μέσα. Δεν γνωρίζω αν λέει αλήθεια, αν λέει ψέματα, μισές αλήθειες. Και ασχολείται όλος ο κόσμος με αυτό. Το δεύτερο θέμα είναι το κόμμα με τις γραφικότητες και τις παλινδρομήσεις. Το τρίτο είναι η γραφικότητα των ταυτοτήτων που επιχειρείται από ένα άλλο κόμμα.

Αυτά όλα είναι σημαντικά για μερικούς. Την ώρα, λοιπόν, που μιλάμε εδώ, η Ελλάδα, η Ελλάς, οδηγείται στη λαιμητόμο. Ας σοβαρευτούν κάποιοι, γιατί δεν μπορούν να παίζουν ούτε με την πατρίδα ούτε με το έθνος ούτε με την ιστορία. Η πολιτική δεν είναι μονοσήμαντη σχέση. Δεν είναι μόνο μια ατζέντα. Δεν είναι τυχαίο που τα μέσα ενημέρωσης επιχειρούν με κάθε τρόπο να ανοίξουν θέματα ζωής μπροστά, ενώ αυτή τη στιγμή, μέρα 5 Σεπτεμβρίου, είναι η αρχή των Σεπτεμβριανών, αυτή τη μέρα επέλεξε η Νέα Δημοκρατία για να συζητήσει με τον Φιντάν ο Γεραπετρίτης και άλλη μία συμφωνία. Σεπτεμβριανά, πογκρόμ σας λέμε, Είναι μέρα επετειακή για εμάς τους Μικρασιάτες και δεν λέτε τίποτα. Εδώ είναι τα μεγάλα.

Τι κάνει, λοιπόν, το σύστημα; Ρίχνει τα μικρά και αφήνουμε τα μεγάλα πίσω. Έρχεται η Χάγη, έρχεται ο κατακερματισμός της χώρας, έρχεται η συνεκμετάλλευση. Έρχονται πολλά πράγματα. Δεν θα ασχοληθώ εγώ ούτε με τα εσωτερικά του ενός ούτε με τη γραφικότητα του άλλου ούτε με τα εσωτερικά του άλλου κόμματος που ψάχνει να βρει αρχηγό. Ποτέ. Είμαστε η σοβαρή πολιτική, ρεαλιστική Αντιπολίτευση και αυτό θα συνεχίσουμε να κάνουμε.

Και θα πω και κάτι, ότι αν μας προκαλείτε, εάν μας λοιδορείτε, εάν μας υβρίζετε, θα κάνουμε το ίδιο. Τέσσερα χρόνια δεν μιλήσαμε, αλλά τώρα θα σας μιλάμε όπως μας μιλάτε, γιατί μάχαιραν έδωσες μάχαιραν θα λάβεις, ύβρη έδωσες ύβρη θα λάβεις. Τελεία και παύλα.

Την ίδια ώρα, λοιπόν, που η Κυβέρνηση, ο Γεραπετρίτης, συζητάει με τον Φιντάν, ανοίγουν τζαμιά. Άνοιξαν τζαμιά πρόπερσι στη Ρόδο και τώρα παίρνουν τον στρατό, τα κέντρα εκπαίδευσης της Ρόδου αποχωρούν του χρόνου, τα αποψιλώνουν. Γιατί; Πείτε μου γιατί. Τι είναι αυτά που γίνονται; Τι είναι αυτά που κάνετε; Εμείς δεν θα κάνουμε θίασο και τσίρκο τη Βουλή. Αυτό βολεύει τον Πρωθυπουργό, γιατί στο τέλος θα λέει δεν θα πάω εκεί μέσα, είναι θίασος. Άλλοι έρχονται, άλλοι φεύγουν, άλλοι λένε για τις ταυτότητες, άλλοι λένε για τον Θεό. Μπορεί να λέμε για τον Θεό, είναι δικαίωμά μας, πιστεύουμε σε αυτόν, αλλά όχι εργαλειοποίηση του Θεού και της θρησκείας. Τελεία και παύλα.

(Χειροκροτήματα από την πτέρυγα της Ελληνικής Λύσης)

Ούτε δεκανίκι θα γίνουμε εμείς. Για παράδειγμα ήρθε ένας υποψήφιος για το Πράσινο Ταμείο να τον κάνετε διοικητή, διευθυντή. Απόθεμα 4 δισεκατομμύρια. Πάει κόμμα της Αντιπολίτευσης χωρίς καν να ψάξει και τον ψηφίζει. Υποψήφιος Ευρωβουλευτής της Νέας Δημοκρατίας, στη ΔΑΠ ήταν ο άνθρωπος. Δεν λέω αν είναι καλός ή κακός, αλλά εκεί δεν βάζεις άτομα τα οποία είναι κομματικά και ως αντιπολίτευση πας και τους ψηφίζεις. Αυτό δεν αντιπολίτευση. Αυτό είναι η νίκη της Νέας Δημοκρατίας, αυτό είναι, που έχει χειραγωγήσει τα κόμματα της Αντιπολίτευσης με έμμεσο ή άμεσο τρόπο.

Πάμε και στις ταυτότητες. Έχετε τα δεκανίκια που πραγματικά έχουν κάνει κρατικό το θέμα. Το θέμα δεν είναι απλά το τι περιλαμβάνει μόνο η ταυτότητα. Κάνετε ένα λάθος κάποιοι. Όταν μιλάμε για πολιτική είμαστε σοβαροί. Η πολιτική είναι πολύ σοβαρή υπόθεση, διότι είναι ένα σοβαρό θέμα, θέμα δημοκρατίας, θέμα ελευθερίας και θέμα βιωματικής πίστης του καθενός.

Από το 2019 ως σήμερα, ρωτώ την Κυβέρνηση, υπήρξαν δύο άκυροι διαγωνισμοί; Ναι ή όχι; Ο πρώτος προκηρύχθηκε το 2019; Ναι ή όχι; Ακυρώθηκε με την εκλογή της Νέας Δημοκρατίας; Ναι ή όχι; Επαναπροκηρύχθηκε και διεξήχθη το 2020; Ναι ή όχι; Το 2022 ματαιώθηκε ο δεύτερος διαγωνισμός; Ναι ή όχι;

Και όλες οι ενημερώσεις γίνονται από τα μέσα ενημέρωσης. Κανένας δεν ενδιαφέρεται εδώ. Η μπίζνα είναι 800 εκατομμύρια. Ο Θεός, η Παναγία και ο Χριστός με τα εκατομμύρια δεν ανακατεύονται, αλλά εδώ είναι ένα πρόβλημα. Κλέβουν από την τσέπη του ελληνικού λαού χρήματα.

(Χειροκροτήματα από την πτέρυγα της Ελληνικής Λύσης)

Μια προσωρινή άδεια με απευθείας ανάθεση έγινε, 800 εκατομμύρια. Μιλάμε για απίστευτες καταστάσεις, φωνάζουμε εδώ και μήνες. Και ο διαγωνισμός έγινε κατά παράβαση όλων των διατάξεων της κείμενης νομοθεσίας.

Ο κ. Οικονόμου μιλάει για παράδοση από 25 Σεπτεμβρίου και δε μας ενημερώνει. Έκανα ερώτηση. Ρωτάω τον Υπουργό, τον Πρωθυπουργό να μου πει πότε έγινε ο διαγωνισμός, πόσο κοστίζει. Τίποτα.

Και λέτε και ψέματα ανερυθρίαστα. Είπα ψεύτη τον Πρωθυπουργό και συγχύστηκε ο Πρωθυπουργός. Και εμένα, αν με έλεγαν ψεύτη, θα συγχυζόμουν, θα εκνευριζόμουν. Το αντιλαμβάνομαι. Όμως, όταν λες ψέματα συνέχεια;

Άλλο ψέμα: Λέει ότι οι ταυτότητες δεν έχουν κάμερες και μικρόφωνα. Ξέρετε γιατί το κάνει αυτό; Το κάνει για να γραφικοποιήσει το θέμα, να το κάνει γραφικό. Θέλει να γραφικοποιήσει τις αντιδράσεις και βάζει και τον «ΣΚΑΪ» και τα κανάλια και το κάνουν γραφικό.

Το θέμα δεν είναι μόνο πίστεως. Είναι πολιτικό, κοινωνικό, θρησκευτικό και εθνικό, σας επαναλαμβάνω. Δεν είναι μόνο θρησκευτικό.

(Χειροκροτήματα από την πτέρυγα της Ελληνικής Λύσης)

Βγαίνει, λοιπόν και λέει αυτό και βγαίνει ο Οικονόμου την επόμενη ημέρα και λέει ότι θα δοθούν πολλά στοιχεία στις νέες ταυτότητες μετά από τέσσερις μήνες. Δηλαδή, θα υπάρχει αναβάθμιση της ταυτότητας.

Ακούστε, λαθροχειρίες μπορεί να κάνετε, σε εμάς όχι.

Στις 17 Φεβρουαρίου του 2023, υπάρχει ΦΕΚ της ελληνικής Κυβέρνησης. Σας διαβάζω τι λέει. Υπάρχει απόφαση του Σ.τ.Ε. που λέει ότι δεν πρέπει να έχουν προσωπικά δεδομένα οι νέες ταυτότητες. Και τι κάνει η Κυβέρνηση;

Συνεχίζω, διαβάζοντας το ΦΕΚ: Επιπλέον, στο ως άνω ηλεκτρονικό μέσο αποθηκεύσεως, τις ταυτότητες δηλαδή, μπαίνουν το επώνυμο πατέρα, επώνυμο μητέρας κ.λπ., κ.λπ., ενώ θα δύνανται να αποθηκευτούν στοιχεία που απαιτούνται από τις υπηρεσίες ηλεκτρονικής διακυβέρνησης, εάν αποφασίσει να συμπεριληφθούν στο εν λόγω μέσο. Ενώ δέχεται την απόφαση του Σ.τ.Ε., βάζει ένα «δύνανται» και ένα «εάν αποφασίσει», που σημαίνει ότι γράφετε το ύψιστο ανάχωμα της δημοκρατίας, τη δικαιοσύνη, στα παλιά σας τα υποδήματα.

Εμείς θα καταφύγουμε στη δικαιοσύνη για να βρούμε το δίκιο μας. Δεν πάει άλλο!

(Χειροκροτήματα από την πτέρυγα της Ελληνικής Λύσης)

Και πιστεύουμε ότι υπάρχουν έντιμοι δικαστές, παρά την προσπάθεια ο δέκατος τρίτος και ο δέκατος τέταρτος να γίνει πρώτος στον Άρειο Πάγο. Τα κάνατε εδώ και χρόνια αυτά. Δεν είναι η πρώτη φορά.

Εμείς, λοιπόν, φίλες και φίλοι, δεν θέλουμε τους Έλληνες διχασμένος. Οι ταυτότητες δεν είναι θέμα διάσπασης ή διχασμού ούτε θέμα διαχωρισμού, όπως και τα μπόλια και όλα αυτά που λέτε εσείς. Εμείς τι θέλουμε; Να ενώσουμε τους Έλληνες στην κοινή λογική, στην κοινή γραμμή του εθνικού πατριωτισμού, στην κοινή γραμμή της λογικής των Ελλήνων, που πάνω από όλα, πάνω από όλους δεν είναι το κόμμα. Είναι η πατρίδα, είναι η Ελλάδα, είναι η ιστορία της, είναι ο πολιτισμός της, είναι ο Έλληνας που αγκομαχεί.

(Χειροκροτήματα από την πτέρυγα της Ελληνικής Λύσης)

Έχουμε μια διαφοροποίηση εδώ, διότι εμείς θέλουμε τους Έλληνες ενωμένους και όχι διχασμένους.

Τώρα έρχεται και το νέο φρούτο και κλείνω εδώ. Τέτοια είναι η αγάπη του Πρωθυπουργού με τους ΛΟΑΤΚΙ που άρχισε να διαρρέει τώρα την τεκνοθεσία. Το τι κάνει ο καθένας στο κρεβάτι του ουδόλως με ενδιαφέρει. Ας κάνει ο καθένας ό,τι θέλει. Δεν με απασχολεί εμένα προσωπικά. Ας κάνουν ό,τι θέλουν. Ο Θεός θα κρίνει. Εγώ δεν είμαι κριτής των πάντων. Δε με νοιάζει. Τεκνοθεσία, όμως; Και γιατί το λέω αυτό; Διότι είναι πολιτικό το θέμα. Θα βάλουν τα δεξιά δεκανίκια τους στη Νέα Δημοκρατία να μην ψηφίσουν, αλλά θα ψηφίσουν ο ΣΥΡΙΖΑ και το ΠΑΣΟΚ. Ό,τι, λοιπόν, έκανε με τις Πρέσπες ο ΣΥΡΙΖΑ θα κάνει με το θέμα αυτό ο Πρωθυπουργός. Έτσι θα έχει το ανάχωμα κάποιων δήθεν δεξιών εκεί, που είναι ελαφροδεξιοί, για να το παίξουν πατριώτες και μετά θα έρθουν οι χρήσιμοι από εδώ, που, αν θέλουν να ρίξουν την Κυβέρνηση, να μην ψηφίσουν ούτε το ΠΑΣΟΚ ούτε τον ΣΥΡΙΖΑ για να πέσει η Κυβέρνηση.

Θέλετε να ρίξουμε την Κυβέρνηση; Μην ψηφίζετε αυτό που θα φέρουν με την τεκνοθεσία. Μην το ψηφίσετε και θα πέσει η Κυβέρνηση.

(Χειροκροτήματα από την πτέρυγα της Ελληνικής Λύσης)

Το θέλετε; Κάντε το, αλλιώς είστε δεκανίκια, όπως ο Πρωθυπουργός εδώ σας είπε ότι «είμαστε τα κόμματα του εξορθολογισμού της πολιτικής». Εξορθολογισμός της πολιτικής, να τεκνοθετούν ομοφυλόφιλοι. Λύσαμε όλα τα προβλήματα της Ελλάδος, θα λύσουμε και αυτό! Αντί να δώσουμε κίνητρα στις μάνες να γεννήσουν Ελληνόπουλα, αντί να δώσουμε κίνητρα σε ζευγάρια να γεννήσουν Έλληνες, εμείς θα λύσουμε το άλλο πρόβλημα, το έλασσον, όχι το μείζον, γιατί είναι ένα πρόβλημα αυτό που αφορά στους ανθρώπους.

Κλείνω, λέγοντας το εξής. Έλεγε ο Σάμιουελ Τζόνσον -και το αφιερώνω στον Πρωθυπουργό αυτό και το αφιερώνω διασταλτικά, μην υπάρξει παρεξήγηση- το εξής: Μήπως όλος αυτός ο μη, αλλά και κυβερνητικός ακτιβισμός περί ελευθεριών και δικαιωμάτων είναι το τελευταίο καταφύγιο των πολιτικών απατεώνων; Δηλαδή, αυτός ο ακτιβισμός ή όλα αυτά που λέει πολύ εύκολα τα περίεργα, τα ψέματα και τα πιστεύει ο ίδιος, τα λέει -επαναλαμβάνω- για την κυβερνητική πολιτική.

Κλείνοντας, θα πω κάτι από τον Παπαδιαμάντη: «Και τι πταίει η γλαύξ, η θρηνούσα επί ερειπίων; Πταίουν οι πλάσαντες τα ερείπια. Και τα ερείπια τα έπλασαν οι ανίκανοι κυβερνήται της Ελλάδος». Έρχονται εκλογές. Σε αυτούς τους ανίκανους στείλτε τους το μήνυμα και στους υπόλοιπους που τα κόμματα στηρίζουν στείλτε και σε αυτούς ένα μήνυμα: Η μόνη φωνή της λογικής, η μόνη φωνή που λέει σύνθημα «πρώτα η Ελλάδα, πρώτα οι Έλληνες είναι η Ελληνική Λύση». Ουδείς άλλος τολμά να το πει αυτό.

Ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Ξεκινάει ο κατάλογος των ομιλητών, με πρώτη ομιλήτρια τη Βουλευτή της Νέας Δημοκρατίας κ. Μαρία Αντωνίου.

**ΜΑΡΙΑ ΑΝΤΩΝΙΟΥ:** Ευχαριστώ, κυρία Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, πριν ξεκινήσω την τοποθέτησή μου επί του σχεδίου νόμου, θα κάνω μια μικρή τοποθέτηση όσον αφορά αυτά που ειπώθηκαν από τον Πρόεδρο της Ελληνικής Λύσης και όσον αφορά τις δασικές πυρκαγιές. Δασολόγος στην επιστήμη, οφείλω να τον ενημερώσω και να ενημερώσω όλους τους συναδέλφους ότι, όταν υπάρχει δασική πυρκαγιά, αυτοδίκαια η έκταση κηρύσσεται αναδασωτέα.

Για να μη συνεχίσουμε, λοιπόν, τα fake news σε αυτή την Ολομέλεια, θα πρέπει να μάθουμε και να ρωτήσει και ο Πρόεδρος και οι συνάδελφοι της Ελληνικής Λύσης ότι, όταν υπάρχει μια πυρκαγιά, σε όλες τις δασικές υπηρεσίες αυτόματα η έκταση κηρύσσεται αναδασωτέα.

Πάμε, λοιπόν, στο σχέδιο νόμου που συζητούμε στη σημερινή συνεδρίαση του Σώματος, το οποίο θεωρώ ότι είναι ύψιστης σημασίας, καθώς αποτελεί έναν από τους βασικούς πυλώνες της εθνικής μας οικονομίας, καθοριστικός για την εξωστρέφεια και την αναπτυξιακή προοπτική της χώρας μας.

Αφορά σε δύο από τα σημαντικότερα λιμάνια της Ελλάδας, των οποίων ο ρόλος έχει αναβαθμιστεί τα τελευταία χρόνια χάρη στις στοχευμένες παρεμβάσεις της Κυβέρνησης της Νέας Δημοκρατίας. Το λιμάνι της Ηγουμενίτσας δικαίως είναι ένα από τα κεντρικότερα λιμάνια της χώρας, καθώς αποτελεί τον κόμβο διαμετακομιστικού εμπορίου και πύλη εισόδου και εξόδου για τη δίοδο επικοινωνίας μας με την Ευρώπη.

Έτσι, λοιπόν, η σημερινή σύμβαση παραχώρησης ανοίγει τον δρόμο για την αποκρατικοποίηση του ΟΛΗΓ. Αυτή, λοιπόν, η σύμβαση παραχώρησης απορρέει από τις δεσμεύσεις που ανέλαβε η χώρα επί διακυβέρνησης ΣΥΡΙΖΑ το καλοκαίρι του 2015.

Ήσασταν εσείς, κυρίες και κύριοι συνάδελφοι του ΣΥΡΙΖΑ, της Αξιωματικής Αντιπολίτευσης, που κάνατε διαπραγμάτευση πριν οκτώ χρόνια. Εσείς συμφωνήσατε για την αξιοποίηση της λιμενικής περιουσίας, προκειμένου να εξυπηρετηθούν οι δανειακές υποχρεώσεις της χώρας.

Για να φρεσκάρω, λοιπόν, τη μνήμη σας, το ΤΑΙΠΕΔ απέκτησε και άλλο αφεντικό, που λέγεται Υπερταμείο, όπως πολύ καλά γνωρίζετε, με βάση τις διαπραγματεύσεις που κάνατε εσείς το 2015.

Απέναντι, όμως, σε όλα αυτά τα δεδομένα η Κυβέρνηση της Νέας Δημοκρατίας επιλέγει τον δρόμο της ανάπτυξης μέσω των επενδύσεων που αποκτούν ιδιαίτερη βαρύτητα για μια περιφερειακή ενότητα, όπως είναι η Θεσπρωτία, η οποία υπέστη έντονα τις επιπτώσεις της υπερδεκαετούς οικονομικής κρίσης. Και για να βρει η Θεσπρωτία νέα αναπτυξιακή προοπτική, απαιτείται αλλαγή οικονομικού μοντέλου, από αμιγώς αγροκτηνοτροφικό, όπως είπε ο συνάδελφος κ. Γιόγιακας, σε τουριστικό.

Είναι κάτι που ετοιμάζουμε, αγαπητοί συνάδελφοι και για άλλες περιφερειακές ενότητες, όπως στη Δυτική Μακεδονία, στην εκλογική μου περιφέρεια, την Καστοριά, ολιστικά σχέδια για να αναπτυχθούν και να δώσουμε στις περιφερειακές ενότητες αυτό που τους αξίζουν.

Αυτή, λοιπόν, η αλλαγή επιτυγχάνεται, πρώτον, με τη νέα διαχείριση του λιμανιού και δεύτερον, την επέκταση των υπηρεσιών που θα προσφέρει. Ο επενδυτής που θα αναλάβει τη διαχείριση θα καταβάλει ένα μεγάλο ποσό στο ελληνικό δημόσιο, ποσό που ουδέποτε θα εισέπραττε το λιμάνι, αν παρέμενε υπό κρατική διαχείριση. Δηλαδή, εισπράττουμε πολύ μεγαλύτερο τίμημα από αυτό που θα δινόταν στη διάρκεια των τριάντα εννιά ετών για τα οποία δίνουμε την παραχώρηση. Ταυτόχρονα, το όφελος για τον Δήμο Ηγουμενίτσας είναι τεράστιο, καθώς όλο το παραλιακό μέτωπο της πόλης παραχωρείται πλέον στον δήμο, κάτι το οποίο ήταν διεκδίκηση εδώ και πολλές δεκαετίες.

Αναφορικά με το λιμάνι της Θεσσαλονίκης, που υπάρχει στο νομοσχέδιο, τυχαίνει να γνωρίζω λεπτομερώς το θέμα του λιμανιού. Το λιμάνι, με ιστορία δύο χιλιάδων τριακοσίων ετών, είναι ένας από τους πέντε ελληνικούς λιμένες που ανήκει στο κεντρικό δίκτυο Διευρωπαϊκών Δικτύων Μεταφοράς και χαρακτηρισμένος λιμένας διεθνούς ενδιαφέροντος με ΦΕΚ του 2007. Σήμερα αποτελεί ζωτικό μέρος της οικονομικής δραστηριότητας στην ευρύτερη περιοχή της νοτιοανατολικής, κεντρικής και ανατολικής Ευρώπης, μέσω των μεγάλων διευρωπαϊκών δικτύων, αυτοκινητοδρόμων και σιδηροδρόμων τις οποίες έχουμε προετοιμάσει και έχουμε βάλει στη ράγα υλοποίησης.

Πέρα από τον κομβικό του ρόλο στις διεθνείς μεταφορές, το λιμάνι είναι και πόλος έλξης για τον διεθνή τουρισμό, αφού όλο και περισσότερα κρουαζιερόπλοια επιλέγουν τον ελλιμενισμό, την έναρξη και τον τερματισμό -το Home Porting κρουαζιέρας που λέμε- η οποία σύμφωνα με τα στοιχεία αυξάνεται κάθε χρόνο. Το 2019 μιλούσαμε για δυο κρουαζιερόπλοια, το 2023 έχουμε φτάσει περίπου στα εξήντα πέντε. Άρα με τις τροποποιήσεις που προβλέπει και εδώ το νομοσχέδιο εισρέουν περισσότεροι πόροι στον δήμο Θεσσαλονίκης και ταυτόχρονα επιλύονται τεχνικά ζητήματα που εμπόδιζαν την υλοποίηση του master plan. Δεν ακούσαμε τίποτα να πείτε γι’ αυτό.

Στο επιχείρημα, λοιπόν, της Αξιωματικής Αντιπολίτευσης περί ιδιωτικοποίησης του δημοσίου πλούτου, η απάντηση είναι η εξής αλήθεια: Δεν πρόκειται για πώληση του λιμανιού, αλλά για παραχώρηση. Η Κυβέρνηση της Νέας Δημοκρατίας δεν πουλά κανένα λιμάνι, γιατί τα λιμάνια αποτελούν δημόσιο αγαθό και επ’ ουδενί δεν είναι προς πώληση.

Και για να μην αιωρούνται αμφιβολίες, δεν πουλιούνται οι υποδομές των λιμανιών, είναι αναπόσπαστο στοιχείο της εθνικής μας περιουσίας. Αυτό που εκχωρείται, αγαπητοί συνάδελφοι, είναι η διαχείριση η οποία είχε παραχωρηθεί στον Οργανισμό Λιμένος Ηγουμενίτσας, ο οποίος ήταν ο φορέας της κεντρικής κυβέρνησης και, μάλιστα, δεν πλήρωνε φόρο. Τώρα θα πληρώνει, λοιπόν, φόρο επί των κερδών. Λοιπόν, αυτό παραχωρείται. Απέναντι, λοιπόν, στην αναζήτηση δήθεν μελανών σημείων και ξεπουλήματος δημοσίου πλούτου -που προσπαθεί να επινοήσει η Αξιωματική Αντιπολίτευση- η δική μας απάντηση είναι η εμπεριστατωμένη στρατηγική, το καλά τεκμηριωμένο σχέδιο, η ανάλυση κόστους - οφέλους και η νέα αναπτυξιακή προοπτική που αποκτούν τα δύο αυτά σημαντικά λιμάνια της χώρας.

Εμείς στην Κυβέρνηση δεν παλεύουμε με ιδεοληψίες του παρελθόντος που βάζουν φρένο στην πορεία της χώρας προς το μέλλον. Εμείς παλεύουμε για την Ελλάδα, για ένα σύγχρονο ευρωπαϊκό κράτος με κυρίαρχο ρόλο και όχι ουραγό των εξελίξεων, όπως το θέλατε εσείς της Αξιωματικής Αντιπολίτευσης.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Αλέξανδρος Αυλωνίτης, Βουλευτής του ΣΥΡΙΖΑ - Προοδευτική Συμμαχία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Θα ξεκινήσω με μία απάντηση στην κ. Αντωνίου που μόλις κατέβηκε από το Βήμα. Κηρύσσονται φυσικά αναδασωτέες οι καμένες περιοχές, αλλά θα ήθελα να μου πει κάποια στιγμή ποια περιοχή αναδασώθηκε; Γιατί η λέξη «αναδασωτέα» σημαίνει πρέπει να αναδασωθεί, όχι να την αφήσουμε να αναδασωθεί και εάν πραγματικά υπάρχει…

**ΜΑΡΙΑ ΑΝΤΩΝΙΟΥ:** Να ρωτήσετε τις δασικές υπηρεσίες.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Εσείς είστε δασολόγος είπατε.

**ΜΑΡΙΑ ΑΝΤΩΝΙΟΥ:** Δεν θα απαντήσω εγώ. Οι δασικές υπηρεσίες.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτός ο διάλογος τώρα…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** ΚύριεΥπουργέ, πωλείται ένα λιμάνι για 84 εκατομμύρια -το πωλείτε εσείς, φυσικά- για εξήντα χρόνια. Εμείς που είμαστε εδώ σε αυτή την Αίθουσα –ή τουλάχιστον οι περισσότεροι, γιατί υπάρχουν και νέα παιδιά εδώ μέσα- θα έχουμε αποδημήσει εις Κύριον μέχρι το 2083. Το λέω αυτό για να καταδείξω πόσο σοβαρό θεσμικό ζήτημα συζητάμε σήμερα, για να ευαισθητοποιήσουμε ανθρώπινες συνειδήσεις.

Δεν είναι οποιοδήποτε λιμάνι το λιμάνι της Ηγουμενίτσας. Από εκεί αρχίζει η Εγνατία Οδός και η Ιονία Οδός, είναι η πύλη μας στην Ευρώπη. Δεν είναι ένα ακόμη deal, δήθεν αναπτυξιακό. Σε αυτό το λιμάνι που δαπανήσαμε κάπου 300 εκατομμύρια για έργα δεν θα έχουμε λόγο ούτε εμείς, ούτε οι Ηπειρώτες, ούτε οι Κερκυραίοι -να θυμίσω ότι είμαι Βουλευτής της Κέρκυρας- ούτε οι Έλληνες, ούτε η Κυβέρνηση.

Εν πολλοίς, τι λέτε; Δεν πρέπει να μας πονάει λίγο; Εσάς, ειλικρινά, σας πονάει όλη αυτή ιστορία; Γιατί απ’ ό,τι βλέπω δίνετε ο ένας συγχαρητήρια στον άλλον. Οι δύο δήμαρχοι που μίλησαν εχθές στην επιτροπή πανηγύριζαν. Απόψε το βράδυ πρέπει να χορεύουν, να χοροπηδάνε πάνω στα κρεβάτια τους.

Παρακολούθησα, λοιπόν, όλο το προηγούμενο διάστημα στην αρμόδια επιτροπή τη συζήτηση και τις τοποθετήσεις. Όπως είπα και προηγούμενα, λοιπόν, εκπροσωπώ στη Βουλή το νησί της Κέρκυρας, ένα νησί του οποίου η επικοινωνία με την απέναντι ηπειρωτική εξαρτάται σχεδόν πλήρως από τη λειτουργία του λιμένα της Ηγουμενίτσας. Συνεπώς η τύχη του λιμανιού της Ηγουμενίτσας θα συμπαρασύρει σε σειρά ζητημάτων και τη λειτουργία του λιμένα της Κέρκυρας. Επιτρέψτε μου, λοιπόν, να εκφράσω σε αυτό το σημείο τη δυσαρέσκειά μου, γιατί ούτε καν στην αρμόδια επιτροπή δεν κλήθηκε ούτε ένας εκπρόσωπος ούτε ένας φορέας της τοπικής αυτοδιοίκησης από το νησί μου.

Εξίσου σημαντική είναι μια ακόμη παρατήρηση πριν τοποθετηθώ για τη σύμβαση που σήμερα έρχεται προς κύρωση στη Βουλή. Μόλις προχθές ο Υπουργός, ο κ. Βαρβιτσιώτης ανακοίνωσε στη Βουλή την παραχώρηση του παραλιακού μετώπου της Ηγουμενίτσας που είναι κάπου στα έξι χιλιάδες στρέμματα στον Δήμο της Ηγουμενίτσας. Το γεγονός αυτό αποτελούσε απαίτηση της τοπικής κοινωνίας για πολλά χρόνια, δεκαετίες θα έλεγα. Γιατί τώρα; Και γιατί τόσο εσπευσμένα; Ωσάν να δίνετε ως Κυβέρνηση ανταλλάγματα, για να πάψουν οι κοινωνικές αντιδράσεις από την παράδοση του λιμένα της πόλης της Ηγουμενίτσας στον όμιλο «GRIMALDI».

Όμως και αυτή η παραχώρηση γίνεται πρόχειρα. Η διάταξη στηρίζεται σε αποτυπώσεις σε χάρτες με ορατό κίνδυνο να δημιουργηθούν διχογνωμίες στο μέλλον. Είναι απολύτως απαραίτητο να υπάρξει πλήρης περιγραφή των χώρων στα πρότυπα των συμβάσεων των οργανισμών λιμένων Πειραιά και Θεσσαλονίκης.

Εάν, όμως, οι προθέσεις σας είναι αγαθές, εάν δηλαδή αποφασίσατε να ικανοποιήσετε αντίστοιχα αιτήματα τοπικών κοινωνιών, ιδού πεδίο δόξης λαμπρό! Αποδώστε επιτέλους και το παραλιακό μέτωπο της Κέρκυρας στον Δήμο Κεντρικής Κέρκυρας και που είναι ένα αίτημα που καταθέσαμε ξανά και ξανά στη Βουλή χωρίς ανταπόκριση για αστείους λόγους, δήθεν για κάποιο πρόβλημα με το Κτηματολόγιο. Εδώ και τέσσερα χρόνια, αλλά και πιο μπροστά άλλοι Βουλευτές, παιδευόμαστε από αυτή τη λέξη να πείσουμε την κεντρική κυβέρνηση.

Είναι η Κέρκυρα, η προστατευόμενη πόλη από την Ουνέσκο, και δεν έχει παραλιακό μέτωπο, δεν έχει πρόσβαση στη θάλασσα. Οποία ντροπή! Εκτός κι εάν περιμένετε να παραχωρήσετε και το λιμάνι Κέρκυρας έναντι πινακίου φακής, για να μας δώσετε αυτό που δικαιούμαστε ως τοπική κοινωνία και μας αρνείστε πεισματικά το παραλιακό μέτωπο.

Στη σύμβαση τώρα που συζητάμε θέλω να αναφέρω, όπως και άλλοι συνάδελφοι Βουλευτές, για να γίνει κατανοητό ότι δεν είμαστε ως κόμμα το ίδιο πράγμα όπως εσείς. Η κυβέρνηση του ΣΥΡΙΖΑ είχε προκρίνει το μοντέλο των υποπαραχωρήσεων, της παραχώρησης, δηλαδή, συγκεκριμένων χώρων ή δραστηριοτήτων στην αξιοποίηση των λιμένων και είναι πρακτική που ακολουθείται από όλα τα ευρωπαϊκά κράτη. Η Κυβέρνηση της Νέας Δημοκρατίας επέλεξε την άκριτη και ιδιαζόντως προβληματική πρακτική των ιδιωτικοποιήσεων παραδίδοντας κοψοχρονιά τα ελληνικά λιμάνια, έναν ζωτικό, δηλαδή, χώρο της πατρίδας μας σε πολυεθνικούς ομίλους. Η διαφορά είναι τεράστια και πρέπει να την τονίζουμε, για να γίνει κατανοητή από όλους.

Τονίζω ιδιαίτερα ότι το 93% -επαναλαμβάνω, το 93%- των ευρωπαϊκών λιμένων είναι δημόσιοι. Είναι στοιχεία που δεν τα βγάλαμε από το μυαλό μας, προκύπτουν από τον Ευρωπαϊκό Οργανισμό Λιμένων για προφανείς λόγους. Ποιοι είναι οι προφανείς λόγοι; Οι γεωπολιτικές εξελίξεις, οι λόγοι εθνικού συμφέροντος, η ανάπτυξη της χώρας, οι ανακατατάξεις στην ευρύτερη γειτονιά μας. Όλοι αυτοί οι λόγοι επιβάλλουν τη διατήρηση του δημόσιου χαρακτήρα των λιμανιών.

Πάμε τώρα σε μερικές ερωτήσεις τις οποίες εν πολλοίς κατέθεσα και στην αρμόδια επιτροπή και οι οποίες κατά την άποψή μου είναι εύλογες και χρήζουν απαντήσεων που δεν τις έλαβα στην επιτροπή.

Τον Μάρτιο του 2023 ανακοινώνεται η υπογραφή συμφωνίας αγοραπωλησίας μετοχών για παραχώρηση του 67% του Οργανισμού Λιμένα Ηγουμενίτσας στη συγκεκριμένη κοινοπραξία «GRIMALDI». Το τίμημα είναι 84.170.000 ευρώ. Πού βασίστηκε η Κυβέρνηση και θεωρεί ότι αυτό το τίμημα είναι καλό και αντίστοιχο στη μισθωτική -ας το πούμε έτσι- αξία του λιμανιού; Πώς αποτιμάται, δηλαδή, με το ποσό των 80 τεσσάρων εκατομμυρίων ευρώ το λιμάνι της Ηγουμενίτσας που είναι ένα από τα τρία μεγαλύτερα λιμάνια της χώρας και με τα ίδια χρήματα το λιμάνι του Ηρακλείου; Ποια ήταν τα κριτήρια; Πήγε 80 εκατομμύρια το λιμάνι του Ηρακλείου και 84 της Ηγουμενίτσας που είναι εθνικό λιμάνι.

Εμείς υποστηρίζουμε ότι το τίμημα είναι ευτελές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προς επίρρωση του ισχυρισμού μας, το αποθεματικό του Οργανισμού Λιμένος Ηγουμενίτσας ύψους περίπου 11 εκατομμυρίων τι θα γίνει; Θα δοθεί στον όμιλο «GRIMALDI» δωράκι; Δωράκι; Το ήξεραν, δηλαδή, αυτό, ότι έχει αποθεματικό 11 εκατομμύρια ο Οργανισμός Λιμένα όλοι όσοι συμμετείχαν στον διαγωνισμό; Είναι πάρα πολύ σημαντικό ως πολιτικό. οικονομικό και κυρίως, νομικό θέμα.

Στη σύμβαση παραχώρησης γίνεται αθρόα αναφορά στη συμφωνία αγοραπωλησίας μετοχών. Πού είναι αυτή η συμφωνία; Σας τη ζητήσαμε, κύριε Υπουργέ. Αφού είναι στοιχείο της σύμβασης παραχώρησης, γιατί δεν μας δίνετε να την διαβάσουμε; Να τη διαβάσουν οι συνάδελφοι της Νέας Δημοκρατίας. Γιατί δεν μας τη δίνετε; Δώστε μας την τώρα, να δούμε τι συμβαίνει εκεί. Πώς αγοράστηκαν οι μετοχές του 67%;

Σας πέρασε από το μυαλό ότι δημιουργείται μονοπώλιο στο εξωτερικό εμπόριο της χώρας μας, αφού επιχειρείτε διαχείριση της ακτοπλοϊκής σύνδεσης με την Ιταλία από εταιρείες ιδίων συμφερόντων. Φανταστείτε υπό μονοπωλιακό καθεστώς τι αυξήσεις μπορούν να επιβληθούν σε μεταφορές και αγαθά. Πώς σκοπεύετε να παρέμβετε; Με νέα pass, κατά το συνήθη τρόπο; Pass λιμανιών; Στη σύμβαση παραχώρησης στον Οργανισμό Λιμένα Πειραιά και Θεσσαλονίκης, υπήρχε υποχρέωση για επενδύσεις των αναδόχων. Στην Ηγουμένισσα γιατί δεν υπάρχει τέτοια υποχρέωση; Στη σύμβαση παραχώρησης -στο κεφάλαιο δέκα αναφέρομαι- σε σχέση με την τιμολογιακή πολιτική δίνεται δικαίωμα με επίκληση έκτακτων καταστάσεων –προσέξτε- να γίνονται αυξήσεις τιμολογίων σε βάρος των επιβατών, των παραγωγών, των μεταφορέων κ.λπ.

Φυσικά, λοιπόν, και δεν συμφωνούμε αλλά δυστυχώς, ο χρόνος πέρασε. Θα παρακάμψω εντελώς το σημείο της ομιλίας μου, όπου αναφέρομαι στη Θεσσαλονίκη.

Σας προτείνουμε, αγαπητέ κύριε Υπουργέ, να αλλάξετε ρότα, να ακολουθήσετε το δρόμο των ευρωπαϊκών χωρών που κρατούν το δημόσιο χαρακτήρα των λιμανιών, αποδίδοντας χρήσεις και τμήματα, κατά περίπτωση και υπό προϋποθέσεις.

Αναφέρθηκα πριν από λίγο για το 93% των λιμανιών της Ευρώπης. Να πιέσετε και να παρακολουθήσετε τις υποχρεώσεις των Οργανισμών Λιμένα Πειραιά και Θεσσαλονίκης που δεν τηρούνται, να προτάξετε το εθνικό συμφέρον, να πάψετε να συμπεριφέρεστε ως μεσίτες ξεπουλήματος της πατρίδας μας με fast track διαδικασίες.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Υπουργός Ναυτιλίας και Νησιωτικής Πολιτικής, ο κ. Βαρβιτσιώτης.

Κύριε Υπουργέ, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα έρχεται η Βουλή να κυρώσει την αναθεώρηση της σύμβασης παραχώρησης, μεταξύ του Οργανισμού Λιμένα Ηγουμενίτσας και του ελληνικού δημοσίου. Δηλαδή, να βάλουμε τους όρους και την έκταση που θα διαχειρίζεται ο Οργανισμός Λιμένος Ηγουμενίτσας, ο οποίος, μετά από διαδικασία που έκανε το ΤΑΙΠΕΔ, το μετοχικό πλειοψηφικό πακέτο του οποίου, πέρασε στον όμιλο «GRIMALDI». Είναι επωφελής αυτή η συμφωνία για τα εθνικά συμφέροντα; Είναι επωφελής για τον Έλληνα φορολογούμενο; Είναι επωφελής για τα δημόσια οικονομικά; Η απάντηση είναι ναι. Και είναι εξαιρετικά επωφελής. Τα οικονομικά στοιχεία του Οργανισμού Λιμένα Ηγουμενίτσας αποδεικνύουν πόσο επωφελής είναι.

Γιατί κυρίες και κύριοι συνάδελφοι, σήμερα το λιμάνι της Ηγουμενίτσας έχει ένα κύκλο εργασιών περίπου 5 εκατομμύρια ευρώ, έχει κέρδη περίπου 1,7 εκατομμύρια ευρώ και με την παραχώρηση την οποία κάνουμε για τριάντα εννιά χρόνια, για το 67% των μετοχών, θα εισπράξουμε 85 εκατομμύρια.

Είναι αυτό το μόνο το οποίο θα εισπράξουμε; Όχι, θα εισπράξουμε ακόμα περισσότερα. Θα εισπράξουμε, πρώτα από όλα, τα κέρδη από τη φορολογία. Σήμερα όλοι δεν υπόκεινται σε αυτό το καθεστώς. Θα εισπράττουμε το 3,5% του τζίρου κατ’ έτος.

Δυστυχώς, κύριε Γιαννούλη, ο ΣΥΡΙΖΑ δεν είχε βάλει ένα μίνιμουμ ανταλλάγματος, με νόμο τον οποίο ψήφισε το 2019 και θα εισπράττουμε μόνο το 3,5% του τζίρου, χωρίς να υπάρχει εγγύηση από την πλευρά του επενδυτή, ότι δηλαδή τουλάχιστον, ένα συγκεκριμένο τίμημα θα το δίνει ως ελάχιστο εγγυημένο εισόδημα προς το δημόσιο.

Αυτό, δυστυχώς, είναι μια διάταξη που πέρασε από τον ΣΥΡΙΖΑ που προστάτευε τα δημόσια συμφέροντα το 2019, το υιοθέτησε το ΤΑΙΠΕΔ και έκτοτε κινείται βάσει αυτής της διατάξεως. Και βέβαια, θα εισπράττουμε από όλες τις άλλες παρεχόμενες υπηρεσίες, τις οποίες φιλοδοξούμε να δούμε να αυγατίζουν, ιδιαίτερα δε, μετά τις σημαντικές επενδύσεις που αναλαμβάνει ο επενδυτής να κάνει, υλοποιώντας ένα συγκεκριμένο επιχειρηματικό σχέδιο, το οποίο λέγεται master plan επέκτασης του λιμανιού και το οποίο περιλαμβάνει πολλαπλασιασμό των θέσεων σε μαρίνες, τη δημιουργία νέας μαρίνας μέσα στο λιμάνι της Ηγουμενίτσας, την ανάπτυξη του τουριστικού καταφυγίου στα Σύβοτα, τη μετατροπή του καταφυγίου της Πλαταριάς σε τουριστικό και τη μετατροπή του καταφυγίου της Σαγιάδας, επίσης, σε τουριστικό, συνολικές επενδύσεις περίπου 35 εκατομμυρίων ευρώ.

Όλα αυτά, γιατί πραγματικά θεωρώ ότι οι δημόσιες υποδομές, οι οποίες δεν πωλούνται, παραμένουν στην κυριότητα του κράτους, οι οποίες δεν εκχωρούνται στον ιδιώτη, αλλάζουν, όμως, μορφή διαχείρισης και διοίκησης μέσα από τη συμμετοχή ιδιώτη στην εταιρεία που διαχειρίζεται αυτές τις δημόσιες υποδομές.

Μιλήσατε πάρα πολύ γιατί για τις σημαντικές επενδύσεις που έκανε το ελληνικό κράτος από τη δεκαετία του ’90 μέχρι σήμερα, για να αναπτυχθεί η Ηγουμενίτσα, με κύριο άξονα τη δημιουργία και την επέκταση της Εγνατίας, η οποία καταλήγει στο λιμάνι -δεν περνάει καν φορτηγό από την πόλη- και αποτελεί το τελευταίο άκρο της Εγνατίας, που ξεκινάει από το φυλάκιο των Κήπων και καταλήγει εκεί, δημιουργώντας έναν οδικό άξονα, που έχει στόχο την τόνωση όλης της εμπορευματικής κίνησης και της επιβατικής κίνησης στη βόρεια Ελλάδα.

Αυτές οι δημόσιες επενδύσεις, αυτά τα δισεκατομμύρια που ξόδεψε ο ελληνικός λαός στην Εγνατία και οι ευρωπαίοι φορολογούμενοι, τα περίπου 135 εκατομμύρια που έχει κοστίσει η ανάπτυξη του λιμανιού της Ηγουμενίτσας, φέρνανε στα δημόσια ταμεία 1,7 εκατομμύριο. Είναι αυτή η καλύτερη δυνατή αξιοποίηση; Όσοι κόπτονται για την δημόσια περιουσία να φέρνει έσοδα στα δημόσια ταμεία χαίρονται πραγματικά για τα οικονομικά αποτελέσματα του οργανισμού; Θεωρώ πως όχι. Τα μοντέλα τα οποία έχουν υιοθετηθεί στις παραχωρήσεις και αποκρατικοποιήσεις οργανισμών λιμένων μοντέλα, τα οποία υιοθέτησε και η κυβέρνηση του ΣΥΡΙΖΑ και σήμερα καταγγέλλει για την ολική παραχώρηση της εταιρείας διαχείρισης, όπως έγινε και στον Πειραιά κι όπως έγινε και στη Θεσσαλονίκη, τελικά αποδεικνύουν -γιατί συζητάμε και για τη Θεσσαλονίκη εδώ- ότι δεν ήταν το αποτυχημένο μοντέλο. Και θέλω να αναφερθώ ειδικά στη Θεσσαλονίκη, η οποία σήμερα έχει καταφέρει να επενδύσει μια καινούργια διοίκηση του λιμανιού της Θεσσαλονίκης. Χειροκροτώ την παρέμβαση που έκανε ο ΣΥΡΙΖΑ και έκανε την πώληση και τότε, ο τότε Υπουργός έλεγε «κάνουμε ένα μεγάλο αναπτυξιακό βήμα». Ναι, το κάνατε. Σπάνιο, αλλά το κάνατε. Εξήντα επτά εκατομμύρια επενδύσεις, αύξηση του τζίρου κατά 52%, πολλαπλασιασμός των θέσεων εργασίας, αύξηση της απασχόλησης κατά 47%, τετρακόσιοι ογδόντα οκτώ εργαζόμενοι από διακόσιους ογδόντα περίπου που ήταν τότε, με τριακόσιες σαράντα επτά νέες προσλήψεις, γιατί κάποιοι συνταξιοδοτήθηκαν και αντικαταστάθηκαν. Και βέβαια, επειδή διάφοροι μιλάνε για τις εργασιακές σχέσεις και κόπτονται για τις εργασιακές σχέσεις, θα σας θυμίσω ότι ογδόντα τρεις υπάλληλοι επέλεξαν να μεταταγούν από τον Οργανισμό Λιμένα Θεσσαλονίκης, αλλά τελικά η μετάταξη τους ολοκληρώθηκε μόνο για τους δεκατρείς. Ενώ είχαν υποβάλει ογδόντα τρεις αιτήσεις μετάταξης, μόνο δεκατρείς έφυγαν τελικά από το λιμάνι. Όλοι οι υπόλοιποι επιλέξαν να μείνουν στον καινούργιο εργοδότη.

Αυτά τα λέω για να μη συζητάμε με στοιχεία τα οποία δεν υποστηρίζονται. Εγώ είδα εδώ πέρα μια σύμπλευση ανάμεσα στην κεντροαριστερά, την Αριστερά, τις εθνικές δυνάμεις. Όλοι με μία φωνή λένε: «Όχι, όχι, όχι στην ανάπτυξη και στην αξιοποίηση της δημόσιας περιουσίας».

Θεωρώ ότι όλοι εμφορείστε από τις ίδιες ιδεολογικές και πολιτικές αρχές σε ό,τι αφορά τη διαχείριση της δημόσιας περιουσίας και αυτό, αν θέλετε, με προβληματίζει πάρα πολύ για τον τρόπο με τον οποίο, ακόμα και αυτοί που συμμετείχαν στη διακυβέρνηση, έχουν ευθύνη διακυβέρνησης, αντιτάσσονται σε σχέδια τα οποία οι ίδιοι υιοθέτησαν.

Απορώ με τη στάση του ΠΑΣΟΚ. Επαναλαμβάνω ότι απορώ με τη στάση του ΠΑΣΟΚ. Και θα σας θυμίσω ότι η διαδικασία για την αποκρατικοποίηση του ΟΛΘ έγινε -η ένταξή του στο πλάνο αποκρατικοποιήσεων- έγινε από τις κυβερνήσεις ΠΑΣΟΚ και Παπαδήμου, ότι πρόεδρος και διευθύνων σύμβουλος του ΟΛΘ, όταν ξεκίνησε η διαδικασία ιδιωτικοποίησής του, ήταν ο νυν υποψήφιος δήμαρχος Θεσσαλονίκης, ο κ. Αγγελούδης, τον οποίο γνωρίζω προσωπικά από τη συνεργασία που είχαμε. Όμως, νομίζω ότι τα ξεχάσατε πολύ εύκολα αυτά.

Το ίδιο, βέβαια, αντίστοιχα αφορά και τον ΣΥΡΙΖΑ, ο οποίος πανηγύριζε στην περίπτωση της Θεσσαλονίκης με τις διθυραμβικές δηλώσεις τότε του κ. Κουρουμπλή, ο οποίος σε αντίθεση με τον προκάτοχό του, τον κ. Δρίτσα που είπε «δυστυχώς, χάσαμε και δεν καταφέραμε να ανατρέψουμε την πορεία αποκρατικοποίησης του λιμανιού του Πειραιά», πανηγύριζε για την πετυχημένη αποκρατικοποίηση του λιμανιού της Θεσσαλονίκης.

Τώρα έχουν ειπωθεί ορισμένα πράγματα, για τα οποία νομίζω ότι θέλω να απαντήσω: Γιατί το μοντέλο της πλήρους παραχώρησης και όχι της υποπαραχώρησης; Δεν υπάρχει ένα μοντέλο. Δεν υπάρχει ένας τρόπος αξιοποίησης της δημόσιας περιουσίας. Υπάρχουν πολλοί τρόποι και κατά περίπτωση επιλέγουμε αυτό που είναι πιο πρόσφορο. Στην περίπτωση της Κέρκυρας η υποπαραχώρηση αφορά τη μαρίνα των mega yacht και προχωρά η σύμπραξη με τους ιδιώτες για την κατασκευή της μαρίνας των mega yacht στο λιμάνι της Κέρκυρας. Στο λιμάνι της Καβάλας αφορά τον εμπορευματικό σταθμό γιατί έτσι πρέπει να γίνει. Στην περίπτωση του Ηρακλείου μπορώ να σας πω ότι είναι πιο περίτεχνη, διότι αφαιρούνται από τη διαχείριση του Οργανισμού Λιμένα Ηρακλείου σημαντικά κομμάτια -και το εμπορευματικό λιμάνι, ένα μέρος του, και ο σταθμός καυσίμων και το ενετικό λιμάνι- και ένα μικρότερο μέρος προχωράει προς αποκρατικοποίηση.

Και, βέβαια, στην Ηγουμενίτσα αυτό το οποίο γίνεται είναι κάτι το πρωτοφανές, καθώς έξι χιλιάδες στρέμματα παραδίδονται στη δημοτική αρχή και εκτάσεις που ήταν επί δεκαετίες δεσμευμένες από όλους τους φορείς διαχείρισης της δημόσιας περιουσίας σήμερα αποδίδονται στον δήμο. Και γι’ αυτό είδαμε και τη μεγάλη υποστήριξη από τους τοπικούς άρχοντες υπέρ αυτής της αποκρατικοποίησης, γιατί και αναπτυξιακά συμφέρει, αλλά και τον δήμο τον απελευθερώνει από αγκυλώσεις, προστριβές και δυσκολίες που είχε με τη συνδιοίκηση που υπήρχε στα θέματα που αφορούν την ίδια την πόλη της Ηγουμενίτσας, όπως παραλιακός άξονας ή παραλίες που βρίσκονται δίπλα στην Ηγουμενίτσα.

Εδώ πρέπει να πούμε ότι ουδέν ψευδέστερο από τη μη καταβολή δημοτικών τελών, αφού και για τις περιπτώσεις που έχει σχέση με τα σκουπίδια, την αποκομιδή των απορριμμάτων, τη χρήση νερού και φωτισμού από την πλευρά του οργανισμού, εκεί που όντως καταναλώνει δημοτικό ρεύμα, δημοτικό νερό, θα καταβάλει το αντίτιμο και, βέβαια, για την αποκομιδή των σκουπιδιών αντίστοιχα θα καταβάλει τα ανάλογα αντίτιμα. Άρα, δεν υπάρχει κάτι το οποίο δεν υπάρχει στον χάρτη.

Παράλληλα, ειπώθηκε ότι είναι υπερφιλόδοξο το σχέδιο να καταστεί το λιμάνι της Ηγουμενίτσας πράσινο. Σήμερα στο λιμάνι της Ηγουμενίτσας φτάνει το πιο πράσινο πλοίο της Αδριατικής, ένα πλοίο το οποίο όταν φτάνει στο λιμάνι, δεν εκπέμπει καθόλου καυσαέρια, γιατί χρησιμοποιεί τις μπαταρίες οι οποίες έχουν φορτιστεί κατά τη διάρκεια του ταξιδιού. Το να πούμε ότι στο λιμάνι της Ηγουμενίτσας και στο master plan έχει ενταχθεί η μεγάλη επένδυση που χρειάζεται για να μπουν οι ηλεκτρικές συνδέσεις, ώστε το πλοίο όταν είναι σταθμευμένο να μη χρησιμοποιεί τις γεννήτριές του και μολύνει την ατμόσφαιρα και υποβαθμίζει τη ζωή των περιοίκων και των κατοίκων, δεν νομίζω ότι είναι βήμα οπισθοδρόμησης ούτε αντικείμενο χλευασμού πρέπει να αποτελέσει. Αυτό πρέπει να αποτελεί εθνικό στόχο, που δυστυχώς με δυσκολία θα πετύχουμε.

Επειδή, κυρίες και κύριοι συνάδελφοι, δεν έχω αντιληφθεί τους λόγους καταψήφισης, ιδιαίτερα από την πλευρά του ΣΥΡΙΖΑ, διότι ο λόγος καταψήφισης ήταν τελικά γιατί η Νέα Δημοκρατία έχει κερδίσει το 41% και κάποιος πρέπει να της λέει «όχι», θεωρώ ότι βρισκόμαστε σε αναντιστοιχία ανάμεσα στο τι λέει η λογική, τι κάνουμε μέσα στη Βουλή και τι θέλουμε να παρουσιάζουμε στα μέσα μαζικής ενημέρωσης.

Εγώ πριν κλείσω την παρέμβασή μου, έψαξα και θέλω να σας φέρω ένα δημοσίευμα, επειδή έγινε ολόκληρη κουβέντα εδώ από τον κ. Βελόπουλο για το λιμάνι του Αμβούργου, για την αξία του λιμανιού του Αμβούργου, για τον τρόπο με τον οποίο το λιμάνι του Αμβούργου έχει καταφέρει να είναι η κορώνα της λιμενικής βιομηχανίας και πράγματι είναι ένα από τα σημαντικότερα λιμάνια της Ευρώπης μαζί με το Ρότερνταμ. Μέσα από το δημοσίευμα φαίνεται ότι από τα οικονομικά στοιχεία του 2022 ο ΟΛΠ κατάφερε να έχει καλύτερη απόδοση από το λιμάνι του Αμβούργου. Και στο λιμάνι του Αμβούργου, το οποίο προσπάθησαν να αποκρατικοποιήσουν την καταστατική μειοψηφία -όχι πλειοψηφία- επειδή ο ανάδοχος ήταν η «COSCO», λόγω γεωπολιτικών και πολιτικών συσχετισμών στη σοσιαλιστική κυβέρνηση της Γερμανίας -έτσι είναι ο Σολτς- υποχώρησε στις έξωθεν πιέσεις και κατέβασε το ποσοστό προς παραχώρηση στο 24%.

Θα σας θυμίσω, βεβαίως, και μια συζήτηση που είχα και δημόσια δήλωση του κάπτεν Γουέι, όταν ήρθε στην Αθήνα πριν από μερικά χρόνια ως επικεφαλής της «COSCO», για να συμφωνήσει στη σύμβαση επέκτασης της αρχικής επένδυσης που είχε γίνει στο λιμάνι του Πειραιά, ο οποίος είχε πει ότι την προηγούμενη μέρα είχε βρεθεί με τον Γάλλο σοσιαλιστή Πρόεδρο, τον κ. Ολάντ, ο οποίος τον παρακαλούσε να πάει στη Χάβρη να κάνει ακριβώς ό,τι έκανε στον Πειραιά. Αυτά τα λέω για να μην έχουμε καμμία αμφιβολία για το τι γίνεται στην υπόλοιπη Ευρώπη.

Το καταθέτω αυτό για τα Πρακτικά και για τους συναδέλφους για να μην έχουμε καμμία αμφιβολία.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Μιλτιάδης Βαρβιτσιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάθε λιμάνι -πολλές φορές λέμε «κάθε λιμάνι και καημός»- έχει και διαφορετικό τρόπο διοίκησης, διαχείρισης και διαφορετικές δυνατότητες. Το λιμάνι της Ηγουμενίτσας είναι βασικά ένα επιβατηγό λιμάνι, στο οποίο είναι πολύ σημαντικό ο ανάδοχός του να μην είναι ένα επενδυτικό fund που θα ήθελε να ανεβάσει τις τιμές, αλλά να είναι ένας από τους κύριους χρήστες του που θα ήθελε, οπότε να διατηρήσει και την ανταγωνιστικότητα των τιμών μέσα από τις οποίες τιμολογεί.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Κυρία Πρόεδρε, θα μου δώσετε ένα λεπτό γιατί θέλω να εξηγήσω κάτι και να προαναγγείλω κάτι προς το Σώμα. Σήμερα στη χώρα έχουμε λιμάνια πολλών ταχυτήτων. Έχουμε τα δημοτικά λιμενικά ταμεία, έχουμε τα κρατικά λιμενικά ταμεία, έχουμε τα λιμενικά ταμεία που αφορούν πολλαπλά λιμάνια και όχι μόνο ένα υπό τοπική διοίκηση, έχουμε περιφερειακά λιμενικά ταμεία με την έννοια ότι κομμάτια της περιφέρειας ή ένας ολόκληρος νομός έχει τον δικό του οργανισμό λιμένα, έχουμε τους οργανισμούς λιμένων και έχουμε και τους οργανισμούς λιμένων, οι οποίοι είναι εισηγμένοι στο χρηματιστήριο.

Είναι σίγουρο ότι χρειάζεται εκσυγχρονισμό όλο αυτό το πλαίσιο. Γι’ αυτόν τον λόγο ήδη μετά από αίτημα του πρώην Υπουργού του κ. Πλακιωτάκη προς τη «DG Reform» χρηματοδοτήθηκε μια μελέτη από την Ευρωπαϊκή Ένωση με απευθείας δικό της διαγωνισμό, που παραδόθηκε πρόσφατα στο Υπουργείο Ναυτιλίας, για τον τρόπο με τον οποίο μπορούμε να πάμε στη διοίκηση των λιμανιών.

Εμείς, λοιπόν, θα αναμένουμε την ολοκλήρωση των δημοτικών εκλογών για να υπάρχουν οι φρέσκες διοικήσεις σε περιφέρειες και δήμους και να καθίσουμε με βάση άξονες πολιτικής με τη συγκριτική μελέτη αυτή να καταστρώσουμε την επικαιροποίηση της εθνικής στρατηγικής λιμένων, η οποία δυστυχώς δεν επικαιροποιήθηκε τα τελευταία χρόνια -ποιες είναι οι προτεραιότητές μας, πώς κατατάσσονται οι λιμένες, ποιες είναι οι προοπτικές ανάπτυξής τους- και βέβαια να δούμε πώς θα διαχειριστούμε καλύτερα τα λιμάνια, ώστε να είναι πιο αποδοτικά για τις τοπικές κοινωνίες, πιο αποδοτικά για την ενίσχυση των οικονομικών δραστηριοτήτων και να μην τα βλέπουμε μόνο ως στοιχείο διχασμού ανάμεσα στη κεντρική διοίκηση και την περιφέρεια, γιατί πάντοτε ζητούν από εμάς τη χρηματοδότηση, έστω και μικρών έργων, ενώ αν υπήρχε διαφορετική διαχείριση, θα μπορούσαν να το κάνουν.

Κλείνω, κυρίες και κύριοι συνάδελφοι, λέγοντας ότι εγώ κοιτάζω επιμελώς την κάθε διαδικασία αποκρατικοποίησης και θέλω να είμαι σίγουρος όταν εισηγούμαι στην Εθνική Αντιπροσωπεία, ότι έχει όντως βρεθεί ο κατάλληλος ανάδοχος, έχει πληρωθεί τίμημα μεγαλύτερο από αυτό το οποίο θα μπορούσε να ήταν η αξία του και βέβαια θέλω να είμαι σίγουρος ότι η επόμενη μέρα του λιμανιού θα είναι μια επόμενη μέρα που οι άνθρωποι που θα το αναλάβουν αντιλαμβάνονται τι σημαίνει η διαχείριση μιας τόσο σημαντικής υποδομής, ότι έχουν την ανάλογη εμπειρία και εγγυώνται την απρόσκοπτη λειτουργία τους. Γι’ αυτό και σήμερα θεωρώ ότι η αποκρατικοποίηση που γίνεται στον Οργανισμό Λιμένα Ηγουμενίτσας -και όχι στο λιμάνι της Ηγουμενίτσας, το οποίο παραμένει ως δημόσια περιουσία- είναι στη σωστή κατεύθυνση.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενος ομιλητής ο κ. Μπιάγκης, Βουλευτής του ΠΑΣΟΚ, για επτά λεπτά. Στη συνέχεια έχει ζητήσει τον λόγο για να τοποθετηθεί ο Κοινοβουλευτικός Εκπρόσωπος του ΠΑΣΟΚ, ο κ. Κατρίνης.

Κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, σε ένα πολύ σύντομο απολογισμό της τετραετίας που μας πέρασε, προκύπτει αβίαστα πως η Κυβέρνηση της Νέας Δημοκρατίας δεν κατάφερε να δώσει ουσιαστικές λύσεις και απαντήσεις, τόσο για την ανακούφιση της οικονομίας, στα νοικοκυριά, στις επιχειρήσεις όσο και στο καυτό πρόβλημα της ανεργίας και ιδιαίτερα αυτό της υποαπασχόλησης. Αντιθέτως, αυξήθηκαν οι κοινωνικές και οικονομικές ανισότητες και η περαιτέρω φτωχοποίηση των οικονομικά ασθενέστερων. Δεν εγγυήθηκε τα βασικά κοινωνικά αγαθά, αποδυναμώνοντας μεταξύ άλλων το Εθνικό Σύστημα Υγείας και εν γένει τις υπηρεσίες γενικού οικονομικού συμφέροντος. Υπονόμευσε και απαξίωσε τους δημοκρατικούς θεσμούς και τα θεσμικά αντίβαρα της εξουσίας. Δεν κατάφερε σε καμμία περίπτωση να ιεραρχήσει και να θεραπεύσει αποτελεσματικά τα βασικά και κυρίαρχα προβλήματα της κοινωνίας μας, όπως αυτό της υγείας, του περιβάλλοντος, της κλιματικής κρίσης, της ακρίβειας, της δημογραφικής απομείωσης, της ανάγκης για οικονομική και κοινωνική συνοχή της περιφέρειας και ιδιαίτερα των νησιών μας, της ασφάλειας των πολιτών και της εθνικής άμυνας.

Αποκορύφωμα όλων υπήρξε το ξεκίνημα της θητείας αυτής της Κυβέρνησης, όπου βιώσαμε με κομμένη την ανάσα άπαντες το πύρινο πανελλαδικό ολοκαύτωμα σε Ρόδο, Κέρκυρα, Έβρο, Εύβοια, τη φωτιά στο στρατόπεδο της Αγχιάλου στον Βόλο Μαγνησίας, ξεδιπλώνοντας για ακόμη μια φορά και αποκαλύπτοντας με το χειρότερο δυνατό τρόπο τη διαχειριστική ανεπάρκεια της Κυβέρνησης και την πλήρη και παντελή έλλειψη του κρατικού μηχανισμού σε ένα συντονισμό και δη σε έκτακτες συνθήκες εκκενώνοντας απλώς τις ζωές μας και τίποτα περισσότερο. Ο Έβρος για δέκατη όγδοη ημέρα σήμερα ακόμα καπνίζει.

Κύριοι Υπουργοί, κυρίες και κύριοι συνάδελφοι, δεν αντέχουμε άλλο να παρακολουθούμε συντετριμμένοι να καταστρέφονται τα δάση, το φυσικό περιβάλλον και οι περιουσίες των συμπολιτών μας ή ακόμα χειρότερα να τραυματίζονται ή να σκοτώνονται συνάνθρωποί μας από τις πυρκαγιές κάθε χρόνο τέτοια εποχή αναθεματίζοντας τον καύσωνα ή τον «στρατηγό άνεμο». Χρειάζεται σοβαρή και τεκμηριωμένη εθνική στρατηγική, τόσο για την πρόληψη όσο και για την καταστολή των πυρκαγιών, όχι σήμερα, όχι χθες μόνο, αλλά ίσως και από προχθές. Και δυστυχώς, τέτοια πρωτοβουλία δεν είδαμε ούτε από τη χθεσινή ούτε από την προχθεσινή κυβέρνηση και δεν είμαι σίγουρος ακόμη ότι υπάρχει σοβαρή προετοιμασία και σχεδιασμός από τη σημερινή για το αύριο.

Κύριοι Υπουργοί, κυρίες και κύριοι συνάδελφοι, συζητάμε σήμερα το πρώτο νομοσχέδιο αρμοδιότητας του Υπουργείου Ναυτιλίας και Νησιωτικής Πολιτικής που φέρνει προς ψήφιση στη Βουλή η νέα Κυβέρνηση του κ. Μητσοτάκη. Το προτεινόμενο νομοσχέδιο αποτελεί ουσιαστικά ντε φάκτο πράξη πώλησης και του λιμένα της Ηγουμενίτσας.

Είναι γεγονός, κυρίες και κύριοι συνάδελφοι, ότι η απόφαση πριν από μερικούς μήνες για τη ματαίωση της πώλησης του λιμένα της Αλεξανδρούπολης, αν και χωρίς να έχουν ακόμα γνωστοποιηθεί οι πραγματικοί λόγοι αυτής, δημιούργησε έστω και πρόσκαιρα, την αίσθηση ότι ίσως η κυβερνητική λιμενική πολιτική άλλαξε και ευθυγραμμίστηκε με την ευρωπαϊκή, αλλά και τη διεθνή πρακτική.

Επίσης, η ίδια η Κυβέρνηση έχει επιλέξει μια διαφορετική διαδικασία στην περίπτωση της Καβάλας, όπου έχει περιοριστεί στην παραχώρηση τερματικού σταθμού και δεν έχει προχωρήσει σε διαδικασία πώλησης του λιμένα. Δεν μας έχει εξηγήσει γιατί στην Καβάλα το μοντέλο παραχώρησης δραστηριοτήτων είναι κατάλληλο, αλλά στην Ηγουμενίτσα και σε άλλα ελληνικά λιμάνια -Βόλου, Ηρακλείου- θα πρέπει να ακολουθήσει μια διαφορετική πρακτική που δεν συνάδει με τις συνηθισμένες πρακτικές της λιμενικής βιομηχανίας, το μοντέλο δηλαδή που εφαρμόζεται σε όλες τις υπόλοιπες ευρωπαϊκές χώρες και στη συντριπτική πλειοψηφία των λιμένων διεθνώς, το οποίο βασίζεται στη διατήρηση του δημόσιου ελέγχου με παράλληλη παραχώρηση -το τονίζω, κύριε Υπουργέ, για να μην παρεμβαίνουμε και ουσιαστικά αλλάζουμε τις θέσεις των κομμάτων- χρήσης των επιμέρους λιμενικών υπηρεσιών.

Το εν λόγω νομοσχέδιο συνάδει, λοιπόν, με τις συγκυριακές πολιτικές επιλογές της Νέας Δημοκρατίας, υπενθυμίζοντας σε όλους μας ότι δυστυχώς, η Κυβέρνηση παραμένει αγκιστρωμένη στη δογματική και νεοφιλελεύθερη πολιτική του «laissez faire», της πολιτικής δηλαδή που περιλαμβάνει το ολοκληρωτικό ξεπούλημα όλων των δημόσιων περιουσιακών στοιχείων της χώρας μας, υπονομεύοντας το μέλλον και την ελπίδα για τη βιώσιμη ανάπτυξη, της πολιτικής που βασίζεται στην παραδοχή ότι οι αγορές αυτορυθμίζονται και επομένως δεν είναι απαραίτητος ο ελεγκτικός και ρυθμιστικός ρόλος της πολιτείας μέσω των ανεξάρτητων αρχών ελέγχου της αγοράς που θεσπίστηκαν κυρίως και καθιερώθηκαν ως επί το πλείστον από τις κυβερνήσεις του ΠΑΣΟΚ.

Έτσι ενδεχομένως εξηγείται η αποδυνάμωση της Ρυθμιστικής Αρχής Λιμένων, που πραγματοποιήθηκε κατά την προηγούμενη κυβέρνηση του κ. Μητσοτάκη. Παρεμπιπτόντως μέχρι και σήμερα που συζητάμε δεν έχει εκδοθεί επίσημη γνωμοδότηση για την εν λόγω πώληση, κύριε Υπουργέ, και δεν έχετε παρά να με διαψεύσετε.

Έτσι ενδεχομένως εξηγείται η αδιαφορία της Κυβέρνησης της Νέας Δημοκρατίας για τη θέσπιση λιμενικής πολιτικής, που αποτελεί μάλιστα μια σαφή νομοθετική πρόβλεψη από το 2013.

Έχουμε εκφράσει πολλάκις την αντίθεσή μας ως προς το να δοθεί στο ΤΑΙΠΕΔ το πράσινο φως για την προώθηση των σχεδίων που αφορούν την πώληση του λιμένα της Ηγουμενίτσας, καθώς και την ιδιωτικοποίηση του λιμένα του Βόλου, που δυστυχώς επίσης βρίσκεται σε εξέλιξη, καθώς και των υπολοίπων λιμένων της χώρας.

Υπενθυμίζω, κυρίες και κύριοι συνάδελφοι, ότι καμμία άλλη ευρωπαϊκή χώρα, επαναλαμβάνω, κύριε Υπουργέ καμμία άλλη ευρωπαϊκή χώρα δεν εφαρμόζει το συγκεκριμένο μοντέλο λιμενικής πολιτικής ξεπουλήματος των λιμανιών που εφαρμόζει η Νέα Δημοκρατία και δυστυχώς ακολούθησε και ο ΣΥΡΙΖΑ κατά την περίοδο διακυβέρνησής του έχοντας ήδη ιδιωτικοποιήσει τα δύο μεγαλύτερα λιμάνια της χώρας στον Πειραιά και στη Θεσσαλονίκη.

Η επιλογή πλήρους ιδιωτικοποίησης των λιμένων δεν προκύπτει από καμμία μνημονιακή ή άλλη υποχρέωση της χώρας, κύριε Υπουργέ. Υπενθυμίζω, άλλωστε, ότι ακόμη και στα μνημόνια τα οποία αφορούσαν μόνο τους λιμένες του Πειραιά και της Θεσσαλονίκης και όχι το σύνολο των λιμένων της χώρας προβλεπόταν η δυνατότητα διατήρησης της πλειοψηφίας των μετοχών του Οργανισμού Λιμένος Πειραιώς -ΟΛΠ- και Οργανισμού Λιμένος Θεσσαλονίκης.

Στις τελευταίες, άλλωστε, τροποποιήσεις των συμβάσεων και των δύο αυτών οργανισμών το ελληνικό δημόσιο βρέθηκε σε αποδυναμωμένη διαπραγματευτική θέση και ουσιαστικά, κύριε Υπουργέ, αποδεχθήκαμε μέσω των νομοθετικών ρυθμίσεων που εσείς προτείνατε και που εσείς ψηφίσατε τις καθυστερήσεις υλοποίησης των υποχρεωτικών επενδύσεων που προβλέπονταν για τα συγκεκριμένα λιμάνια στους ιδιώτες επενδυτές, δες «COSCO» και Πειραιά.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Ένα λεπτό δώστε μου, κυρία Πρόεδρε. Τελειώνω, ευχαριστώ.

Επέλεξε μάλιστα η Κυβέρνηση να μην ενεργοποιήσει τις προβλεπόμενες ρήτρες, αποστερώντας έτσι σημαντικά έσοδα από τα πρόστιμα για το ελληνικό δημόσιο, καθώς και να αποδεχθεί τροποποιήσεις που συνιστούν μεγάλες χρονικές αναβολές υλοποίησης των υποχρεωτικών επενδύσεων, εξυπηρετώντας το ιδιωτικό έναντι του δημοσίου συμφέροντος.

Η κατάσταση που θα διαμορφωθεί, εάν ψηφιστεί η υπό συζήτηση σύμβαση, θα είναι ακόμα πιο ασφυκτική υπό όρους συνθηκών υγιούς ανταγωνισμού, καθώς προτιμητέος επενδυτής στην Ηγουμενίτσα θα είναι αυτός που έχει προκριθεί και για το Ηράκλειο και έτσι, δύο λιμένες θα έχουν τον ίδιο ακριβώς ιδιοκτήτη, χωρίς να μπορεί να αποκλειστεί η περαιτέρω επέκταση του εν λόγω μονοπωλίου.

Το φιάσκο της αντίστοιχης διαδικασίας ιδιωτικοποίησης του λιμανιού της Αλεξανδρούπολης, αλλά και η καθυστέρηση των υποχρεωτικών επενδύσεων στους ιδιωτικοποιημένους λιμένες Πειραιά και Θεσσαλονίκης θα έπρεπε να είχαν οδηγήσει στην αλλαγή της πολιτικής πλήρους ιδιωτικοποίησης των λιμανιών που εφαρμόζει η Κυβέρνησή σας, κύριε Βαρβιτσιώτη.

Καλούμε, λοιπόν, την Κυβέρνηση και την ύστατη στιγμή να προχωρήσει σε ευρεία διαβούλευση και εκπόνηση εθνικής λιμενικής πολιτικής στο πλαίσιο της αξιοποίησης των λιμένων υπό μορφή παραχώρησης χρήσεων και όχι πώλησης, όπως ισχύει και εφαρμόζεται σε ολόκληρο σχεδόν τον κόσμο και όπως έχει αναδειχθεί και έχει τεκμηριωθεί από τους εξειδικευμένους ακαδημαϊκούς και εμπειρογνώμονες της λιμενικής βιομηχανίας, λαμβάνοντας υπ’ όψιν παράλληλα και τη γεωστρατηγική σημασία των λιμένων, αλλά και τη διασφάλιση της απασχόλησης των εργαζομένων που σε κάθε θέση εργασίας συνδέονται άμεσα με τους λιμένες –όπως για παράδειγμα, κύριε Βαρβιτσιώτη, οι φορτοεκφορτωτές στην περίπτωση της Ηγουμενίτσας- εμπλέκοντας την τοπική αυτοδιοίκηση τόσο στη διαδικασία λήψης αποφάσεων για την αξιοποίηση των λιμένων όσο και στη διαχείριση και λειτουργία τους.

Το ΠΑΣΟΚ - Κίνημα Αλλαγής συνεχίζει με συνέπεια και τεκμηριωμένα να προτείνει, εν αντιθέσει με τις πολιτικές των κυβερνήσεων ΣΥΡΙΖΑ - ΑΝΕΛ και Νέας Δημοκρατίας, την αναστολή κάθε προγραμματισμένης πώλησης του Οργανισμού Λιμένος Ηγουμενίτσας, αλλά και των υπολοίπων λιμένων της Ελλάδος. Γιατί για εμάς στο ΠΑΣΟΚ - Κίνημα Αλλαγής τα λιμάνια της χώρας δεν είναι απλά κρατικά ακίνητα προς πώληση. Είναι σημαντικοί κόμβοι ανάπτυξης, αλλά και ιδιαίτερης γεωστρατηγικής σημασίας, με σημαντικά οφέλη για την πατρίδα μας τόσο σε τοπικό όσο και σε εθνικό επίπεδο.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κατ’ αρχάς, θέλω να εκφράσω την οδύνη για την απώλεια του συμπολίτη μας στη Μαγνησία από τα ακραία καιρικά φαινόμενα, ευχόμενος και ελπίζοντας η κρατική μηχανή, όπως αυτή εκπροσωπείται είτε από την κεντρική διοίκηση είτε από την τοπική αυτοδιοίκηση, να μεριμνήσει ώστε να μην έχουμε προφανώς καμμία άλλη ανθρώπινη απώλεια και τις λιγότερες δυνατές ζημιές, γιατί το τελευταίο διάστημα ζούμε και βλέπουμε και βιώνουμε μια σειρά φυσικών καταστροφών, των οποίων ενώ μπορούν να προβλεφθούν και να μετριαστούν οι επιπτώσεις, δυστυχώς η διοίκηση έρχεται εκ των υστέρων απλά να κάνει εξαγγελίες και διαπιστώσεις.

Και βεβαίως, όπως οι πολίτες απαιτούν από την κρατική μηχανή να είναι παρούσα, έτσι απαιτούν και από τη συντεταγμένη πολιτεία να αρθεί στο ύψος των περιστάσεων, όπως αυτή εκφράζεται και από το πολιτικό σύστημα αλλά κυρίως από την Κυβέρνηση, σε όλα όσα βλέπουμε και εκτυλίσσονται με το κόμμα των Σπαρτιατών τις τελευταίες ημέρες. Έχουμε πλέον ξεκάθαρα ενδείξεις, αλλά και ομολογίες για την πραγματική ηγεσία αυτού του κόμματος που παραπέμπει στον προφυλακισμένο Κασιδιάρη.

Και ένα ερώτημα μόνο θέλω να απευθύνω στην Κυβέρνηση: Θα εφαρμόσετε επιτέλους τον νόμο που έχει ψηφιστεί πριν από λίγους μήνες εδώ, ή όχι; Θα συνεχίσει η ελληνική πολιτεία να χρηματοδοτεί ένα κόμμα το οποίο καθοδηγείται από έναν καταδικασμένο και έγκλειστο Αρχηγό, ή θα εφαρμόσει τη νομολογία του Συμβουλίου της Επικρατείας; Καθαρές κουβέντες, καθαρές λύσεις, εδώ και τώρα όλοι να απαντήσουν για το πώς θα πρέπει η δημοκρατία να αντιταχθεί σε όλα αυτά τα φαινόμενα που την απειλούν.

Και ένα δεύτερο μείζον ζήτημα που θέλω να θίξω αφορά τα όσα κυοφορούνται στις ελληνοτουρκικές σχέσεις. Θα ήθελα να επισημάνω ότι η επίλυση του Κυπριακού στη βάση των αποφάσεων του ΟΗΕ αλλά και της διεθνούς νομιμότητας δεν διαχωρίζεται από τις ελληνοτουρκικές σχέσεις. Όταν επιδεικνύουμε ευαισθησία -και ορθώς και δικαίως επιδεικνύουμε- απέναντι στην εισβολή της Ρωσίας στην Ουκρανία, δεν μπορούμε να μην επιδεικνύουμε την ίδια αλλά και πολύ μεγαλύτερη για ευνόητους λόγους ευαισθησία απέναντι στην παράνομη τουρκική κατοχή της Κύπρου. Και οι διμερείς σχέσεις Ελλάδας-Τουρκίας εξαρτώνται από την πορεία επίλυσης του Κυπριακού, αφού η Κύπρος αποτελεί ιστορικά αλλά και γεωπολιτικά αναπόσπαστο μέρος του ελληνισμού.

Καμμία ελληνική Κυβέρνηση, κύριε Υπουργέ -και το ξέρετε γιατί έχετε θητεύσει πρόσφατα στο Υπουργείο Εξωτερικών- από το 1974 ως και σήμερα δεν έχει σκεφθεί να αποσυνδέσει το Κυπριακό από τις ελληνοτουρκικές σχέσεις. Και πολύ φοβάμαι ότι με αυτά που ακούμε θα πρέπει η Κυβέρνηση να προχωρήσει σε επιβεβαίωση της πάγιας αυτής εθνικής θέσης, γιατί κάποιοι προφανώς δεν έχουν αντιληφθεί ότι οι πάγιες εθνικές θέσεις δεν είναι προς αναθεώρηση και ότι τις πάγιες εθνικές θέσεις δεν έχουν τη δημοκρατική νομιμοποίηση να τις αναθεωρήσουν.

Έρχομαι τώρα στη συζήτηση του νομοσχεδίου. Σύμφωνα με την τελευταία έκθεση του Ευρωπαϊκού Οργανισμού Λιμένων, του ESPO, το 2022, η συντριπτική πλειονότητα των Φορέων Διαχείρισης Λιμένων στην Ευρώπη είναι δημόσιοι. Το ξέρετε, κύριε Υπουργέ. Σε σύγκριση, μάλιστα, με την προηγούμενη έκθεση του οργανισμού το μερίδιο της δημόσιας ιδιοκτησίας αυξήθηκε από 87% σε 93%. Την ίδια στιγμή ωστόσο που η τάση στην Ευρώπη είναι αυξητική –το λένε τα νούμερα- για τον ρόλο του δημοσίου στη διαχείριση των λιμανιών, στη χώρα μας παρατηρείται εντελώς αντίστροφη κατεύθυνση και τάση και παρακολουθούμε να προωθείται η συνεχής μείωση της συμμετοχής του δημοσίου στη διαχείριση των λιμενικών υποδομών. Άρα, προωθείται ένα μοντέλο που διαφοροποιείται ριζικά από το ευρωπαϊκό κεκτημένο.

Και αυτό θα πρέπει να μας προβληματίσει για πολλούς λόγους, κύριε Υπουργέ και να μην απορείτε για τη στάση του ΠΑΣΟΚ. Πρώτον, γιατί συμβαίνει σε μια εποχή όπου ο ρόλος των λιμανιών είναι ιδιαίτερα κρίσιμος στο διεθνές τοπίο του γεωπολιτικού ανταγωνισμού. Και μάλιστα, συγκεκριμένα το λιμάνι της Ηγουμενίτσας βρίσκεται σε μια στρατηγικής σημασίας θέση στην παραμεθόριο της χώρας. Δεύτερον, γιατί μεταφράζεται σε μειωμένη δυνατότητα άσκησης εθνικής λιμενικής πολιτικής. Τρίτον, γιατί η λογική της πλήρους ιδιωτικοποίησης της διαχείρισης λιμανιών, που η Νέα Δημοκρατία υιοθέτησε στο παρελθόν αλλά και ο ΣΥΡΙΖΑ, σημαίνει περιορισμό της εποπτικής αλλά και ρυθμιστικής δυνατότητας του δημοσίου και τα αποτελέσματά της τα έχουμε ήδη δει στην περίπτωση των λιμένων τόσο του Πειραιά όσο και της Θεσσαλονίκης.

Νέα Δημοκρατία, αλλά και ΣΥΡΙΖΑ πανηγύριζαν αμφότεροι για την έξοδο από τα μνημόνια, αλλά το Υπερταμείο παραμένει εδώ και η Κυβέρνηση της Νέας Δημοκρατίας δεν έχει καν διανοηθεί να κινήσει διαδικασίες επαναδιαπραγμάτευσης της λειτουργίας, αλλά και του ρόλου του Ταμείου, που το ΠΑΣΟΚ θεωρεί αναγκαίο, ώστε να ανακτηθεί η εθνική κυριαρχία επί της δημόσιας περιουσίας η οποία απωλέσθη μετά την περιπέτεια του τρίτου αλλά και αχρείαστου και επαχθούς μνημονίου.

Το ΠΑΣΟΚ δεν είναι αντίθετο ούτε στις επενδύσεις -και το έχει αποδείξει αυτό διαχρονικά- δεν είναι αντίθετο ούτε στην αξιοποίηση της δημόσιας περιουσίας. Αρκεί, όμως, αυτές να εγγυώνται το δημόσιο συμφέρον -όπου εκεί εμείς διατηρούμε σοβαρές επιφυλάξεις- και να έχουν γενικά θετικό αντίκτυπο στην οικονομία, να είναι επωφελείς για το κοινωνικό σύνολο, να δημιουργούν θέσεις απασχόλησης και να συμβάλλουν στη βιώσιμη ανάπτυξη.

Επειδή, λοιπόν, όλες αυτές οι προϋποθέσεις και οι όροι που θέτει το ΠΑΣΟΚ δεν εκτιμούμε ότι ικανοποιούνται με την εν λόγω τροποποίηση της σύμβασης έτσι εξηγείται και η πολιτική μας στάση.

Πόσα άραγε και ποια από αυτά τα κριτήρια πληρούνται από τις συμβάσεις παραχώρησης που υπογράφει η Νέα Δημοκρατία; Και το θέτω αυτό το ερώτημα γιατί μόλις χθες σε αυτήν εδώ την Αίθουσα συζητούσαμε νομοσχέδιο του Υπουργείου Εθνικής Οικονομίας και Οικονομικών με το οποίο η Κυβέρνηση μεθόδευσε μια διαδικασία που οδηγεί στη μείωση της συμμετοχής του δημοσίου στο «ΕΛΕΥΘΕΡΙΟΣ ΒΕΝΙΖΕΛΟΣ» και ταυτόχρονα προωθεί την παράταση της σύμβασης για τα επόμενα είκοσι χρόνια. Ό,τι δηλαδή απέτρεψε το ΠΑΣΟΚ με τη σύμβαση του 1995, που αναθεώρησε την αποικιακού τύπου σύμβαση που είχε υπογράψει η Κυβέρνηση της Νέας Δημοκρατίας και του Κωνσταντίνου Μητσοτάκη. Το ΠΑΣΟΚ, λοιπόν, προστάτευσε το δημόσιο συμφέρον. Ό,τι έκανε με την περίπτωση του Διεθνούς Αεροδρομίου Αθηνών, η Κυβέρνηση το ανατρέπει με τη χθεσινή της απόφαση και το έφερε ξανά από την πίσω πόρτα.

Διαπιστώνουμε, λοιπόν, δυστυχώς, ότι η Κυβέρνηση πορεύεται και συνεχίζει να πορεύεται με ιδεοληπτικές εμμονές, αλλά και με πολιτικές και ιστορικές εμμονές, εμμονές όμως που υπηρετούν πάντα την ίδια λογική, όχι της αξιοποίησης -όπως θα έπρεπε-, αλλά της εκποίησης δημόσιας περιουσίας και μια λογική που φαντάζομαι δεν αιφνιδιάζεστε για το ότι μας βρίσκει κατηγορηματικά αντίθετους.

Σε ό,τι αφορά στα χαρακτηριστικά της σύμβασης παραχώρησης του λιμένα της Ηγουμενίτσας εγείρονται και επιπλέον προβληματισμοί -τους ανέδειξε κι ο εισηγητής μας κ. Μιχαηλίδης- λόγω ασαφειών για τις δεσμεύσεις του επενδυτή και τα χρονοδιαγράμματα υλοποίησης, με κίνδυνο να υπονομευθούν οι διακηρυγμένοι στόχοι της επένδυσης. Άρα είναι κάτι που δεν μας επιτρέπει να υπερψηφίσουμε την εν λόγω σύμβαση.

Και αυτό δεν σημαίνει ότι το ΠΑΣΟΚ βγάζει κόκκινη κάρτα, όπως θα βιαστείτε να πείτε ή όπως είπατε στην ομιλία σας, στις επιχειρήσεις που έρχονται να επενδύσουν στη χώρα. Δεν έχουμε τις ιδεολογικές εμμονές άλλων που θεωρούν ότι σε αυτές τις συμφωνίες κερδίζει ο ιδιώτης και χάνει το δημόσιο. Το ζητούμενο για εμάς είναι να κερδίζουν όλοι: και όσοι έρχονται να επενδύσουν και η εθνική οικονομία, αλλά και οι πολίτες. Αλλά για να συμβεί αυτό, θα πρέπει η ελληνική πολιτεία να είναι σε θέση -και αυτό θα πρέπει ανά πάσα στιγμή να το επιβεβαιώνει- να ασκεί και όχι να απεμπολεί τις εποπτικές και ρυθμιστικές της αρμοδιότητες. Δυστυχώς όμως διαπιστώνουμε ότι η Κυβέρνηση με την τροποποίηση που φέρνει σήμερα στη σύμβαση παραχώρησης του λιμανιού της συμπρωτεύουσας απεμπολεί ακόμα περισσότερες από αυτές τις αρμοδιότητες και φαίνεται ότι δεν έμαθε τίποτα από τη μέχρι σήμερα εμπειρία των συμβάσεων παραχώρησης τόσο του λιμανιού του Πειραιά όσο και της Θεσσαλονίκης.

Και μιας και αναφερθήκατε στον κ. Αγγελούδη, θέλω να σας θυμίσω ότι ο ίδιος ως Πρόεδρος του ΟΛΘ έλεγε ότι δεν θα πρέπει ο έλεγχος του λιμανιού να περάσει στους ιδιώτες, αλλά μόνο η παραχώρηση των χρήσεων. Σας προκαλώ να βρείτε τη δήλωση του ίδιου του Προέδρου του ΟΛΘ που επιβεβαιώνει αυτό που λέμε κι εμείς σήμερα.

Το καθεστώς μάλιστα της μειωμένης γενικότερα εποπτείας του ελληνικού δημοσίου στο λιμάνι του Πειραιά είχε τα τελευταία χρόνια και ένα επιπλέον υψηλότατο κόστος για τους Έλληνες πολίτες και τη χώρα, καθώς η Ελλάδα μετά από ελέγχους της OLAF κλήθηκε και πλήρωσε το 2022 το ποσό - μαμούθ των 367 εκατομμυρίων ευρώ -το ξαναλέω, η χώρα πλήρωσε το ποσό των 367 εκατομμυρίων ευρώ και μάλιστα μπορεί αυτό το ποσό να αυξηθεί πάρα πολύ με πρόστιμα που εκκρεμούν- για διαφυγόντες δασμούς και επιπλέον άλλα 300 εκατομμύρια πιθανόν να μας καταλογιστούν. Είναι ένα θέμα που απέκρυψε συστηματικά η Κυβέρνηση της Νέας Δημοκρατίας, αλλά το ΠΑΣΟΚ ανέδειξε μετά από επίμονο κοινοβουλευτικό έλεγχο, άρα αίρει μια παράπλευρη απώλεια της πλημμελούς διαδικασίας ελέγχου των λιμανιών.

Και τελικά η Νέα Δημοκρατία, όπως και σε άλλες περιπτώσεις έχουμε επισημάνει, φαίνεται ότι απομακρύνεται -δεν ξέρω αν το κάνει συνειδητά, αλλά αυτό συμβαίνει- από το ευρωπαϊκό κεκτημένο. Την καλούμε, λοιπόν, να επιστρέψει στο ευρωπαϊκό μοντέλο άσκησης λιμενικής πολιτικής, το μόνο που υπό τις σημερινές συνθήκες μπορεί να διασφαλίσει τη δυνατότητα σχεδιασμού και εφαρμογής μιας εθνικής στρατηγικής για τα λιμάνια και τις μεταφορές, στο πλαίσιο των αρχών της βιώσιμης ανάπτυξης που υπηρετεί την ανταγωνιστικότητα της οικονομίας, αλλά και την εθνική ασφάλεια που τη θεωρούμε εξόχως σημαντική.

Βέβαια αυτά που λέμε εμείς είναι φωνή βοώντος εν τη ερήμω αφού η Κυβέρνηση έχει ήδη αρχίσει να καταγράφει τις χειρότερες επιδόσεις εντός του ευρωπαϊκού πλαισίου. Από πού να πρωτοξεκινήσει κανείς; Από τον δείκτη ελευθερίας του Τύπου και την υπόθεση των υποκλοπών έως την ακρίβεια στα τρόφιμα, αλλά και μία από τις χειρότερες επιδόσεις στην καταπολέμηση και αντιμετώπιση των πυρκαγιών αφού καμμία χώρα δεν παρουσιάζει την εικόνα της Ελλάδας το 2023 ως προς τις καμένες εκτάσεις; Η πραγματικότητα είναι πως ό,τι κι αν κάνει η Κυβέρνηση δεν μπορεί να εξαφανιστεί, όσο ενοχλητική κι αν είναι, αυτή η πραγματικότητα για την Κυβέρνηση.

Το ΠΑΣΟΚ είναι εδώ για να καλύψει το κενό της Αντιπολίτευσης, που είναι ευδιάκριτο στο πολιτικό σύστημα, αλλά και στην κοινωνία. Η Νέα Δημοκρατία σε αυτή την κοινοβουλευτική θητεία θα καταλάβει ότι δεν είναι ούτε μόνη της ούτε ανεξέλεγκτη, γιατί υπάρχει το ΠΑΣΟΚ της ευθύνης, των δημοκρατικών αγώνων, των πατριωτικών θέσεων, των προτάσεων και των πολιτικών για τους πολλούς και όχι για τους λίγους ισχυρούς και εκλεκτούς όπως κάνει η Κυβέρνηση. Αυτούς τους πολλούς που μοχθούν καθημερινά εμείς θέλουμε να εκπροσωπούμε, αυτούς τους πολλούς που αγωνιούν για το μέλλον τους εμείς θέλουμε να εκφράσουμε.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του Κομμουνιστικού Κόμματος Ελλάδας κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κυρία Πρόεδρε.

Ήδη ο ειδικός αγορητής του Κομμουνιστικού Κόμματος Ελλάδας Γιάννης Δελής περιέγραψε το πολιτικό πλαίσιο του κόμματος, το σχετιζόμενο με την ιδιωτικοποίηση των λιμανιών της χώρας.

Θα εστιάσω την ομιλία μου στο λιμάνι της Ηγουμενίτσας. Τα βήματα για την παραχώρηση, δηλαδή -για να το πούμε ξεκάθαρα- του ξεπουλήματος αυτού του λιμανιού στα μεγάλα επιχειρηματικά συμφέροντα ξεκίνησαν από πολύ παλιά, πριν ακόμα κατασκευαστεί αυτό το λιμάνι, από τις αρχές της δεκαετίας του ’70, από την τότε νομαρχία. Και είναι σημαντικά να τα πούμε αυτά, γιατί αυτό το οδοιπορικό δείχνει την υποκρισία την οποία υιοθετούν στον πολιτικό τους λόγο τα κόμματα σήμερα περιγράφοντας μια κατάσταση τελείως διαφορετική. Είναι καταγεγραμμένα, ο λαός της Θεσπρωτίας και της Ηγουμενίτσας τα γνωρίζει πολύ καλά και πρέπει να τα πούμε για να αντιληφθούν και οι άνθρωποι οι οποίοι μας ακούνε αυτή τη στιγμή.

Από τις αρχές λοιπόν της δεκαετίας του ’70 η τότε νομαρχία έχει παραχωρήσει όλο το παραλιακό μέτωπο της Θεσπρωτίας στο Λιμενικό Ταμείο, το οποίο ερήμην του λαού, με σκοτεινές διαδικασίες και προοπτικές ξεκίνησε το μπάζωμα της παραλίας της πόλης της Ηγουμενίτσας. Και επειδή ο σχεδιασμός τότε της Εγνατίας είχε άλλη κατεύθυνση, να πάει παράλληλα με τον ποταμό Καλαμά, η σκέψη ήταν το λιμάνι να γίνει στο βόρειο μέτωπο. Αποτέλεσμα αυτού υπήρξε η δέσμευση όλου του παραλιακού μετώπου της πόλης χαρακτηρίζοντάς το Χερσαία Ζώνη Λιμένος Ηγουμενίτσας, ενώ απέχει τμήμα του χιλιόμετρα μακριά από το λιμάνι.

Από τότε το ΚΚΕ είχε αντιδράσει έντονα σε αυτά τα σχέδια προτείνοντας να γίνει το λιμάνι στην περιοχή Πλαταριά που και χώρους είχε και η πρόσβαση τρένου θα ήταν εύκολη. Δεν εισακούστηκε.

Το 2002 με απόφαση της κυβέρνησης του ΠΑΣΟΚ το Λιμενικό Ταμείο μετατράπηκε σε Οργανισμό Λιμένος Ηγουμενίτσας Ανώνυμη Εταιρεία παίρνοντας και προίκα όλη τη χερσαία ζώνη. Η Νέα Δημοκρατία τότε συμφώνησε, καθώς και η δημοτική αρχή εκείνης της εποχής, που ήταν ΣΥΡΙΖΑ με ΠΑΣΟΚ μαζί.

Το ΚΚΕ, στηριζόμενο από μεγάλη μερίδα του τοπικού πληθυσμού, αντέδρασε δυναμικά, επισημαίνοντας ότι αυτό είναι η αρχή ενός ξεπουλήματος την απόληξη του οποίου τη βλέπουμε σήμερα.

Τα λιμανάκια στην Πλαταριά και στα Σύβοτα -για τα οποία ακούσαμε και όσοι τα γνωρίζουν πραγματικά είναι πολύ ωραία, γραφικά- αρχικά ήταν αλιευτικά καταφύγια και σαν τέτοια χρηματοδοτήθηκαν από την Ευρωπαϊκή Ένωση για την κατασκευή και επέκτασή τους. Το 2011 έγινε προσπάθεια από την τότε δημοτική αρχή του ΠΑΣΟΚ να χαρακτηριστούν ως τουριστικά. Ξεσηκώθηκαν οι ψαράδες και οι κάτοικοι, σμίξανε τη φωνή τους με την αντίδρασή του ΚΚΕ. Το ματαίωσαν. Ωστόσο με κυβερνητική απόφαση ΠΑΣΟΚ πάλι, τα Σύβοτα χαρακτηρίστηκαν ως τουριστικό.

Σήμερα όλα αυτά με βάση τα υπογραφέντα, αλλά και όσα δρομολογούνται, παραχωρούνται στον όμιλο Grimaldi. Οι ενστάσεις σας, λοιπόν, και οι αντιρρήσεις σας είναι έωλες, είναι υποκριτικές. Οι συζητήσεις που έγιναν για να φτάσουμε μέχρι εδώ, στην ουσία αφορούσαν το ότι από το παραλιακό μέτωπο δεν ήταν τι θα πάρει, αλλά τι δεν θα πάρει η εταιρεία. Όλα αυτά που ακούστηκαν βρίσκονται σε επίπεδο υποσχέσεων. Υπάρχουν βέβαια και κάποια γραφειοκρατικά προβλήματα, αιγιαλός και παραλία, δασαρχείο, Natura, κτηματική, συμβόλαια για κάμπινγκ και κεντρικό Δρεπάνου κ.λπ.. Όλα αυτά παραμένουν σε εκκρεμότητα. Οι κάτοικοι τα γνωρίζουν πάρα πολύ καλά. Θα τακτοποιηθούν όλες αυτές οι εκκρεμότητες με γνώμονα το συμφέρον του επενδυτή.

Είναι ανάγκη να δούμε και λίγο τη στάση των κομμάτων σε αυτό το οδοιπορικό. Η Νέα Δημοκρατία ήταν και είναι προφανώς υπέρ της παραχώρησης. Θα φέρει –λέει- ανάπτυξη, θα γίνει ανταγωνιστικό το λιμάνι, θα έρθει η κρουαζιέρα, η δε κατασκευή της μαρίνας θα φέρει πλούτο. Η Ηγουμενίτσα έγινε πράσινη. Έδεσε στους ντόκους το «πράσινο» καράβι, έχει «πράσινο» μοτέρ. Οι συνθήκες, όμως, των εργαζομένων μέσα σε αυτό είναι συνθήκες γαλέρας. «Πράσινο» το καράβι, μαύρες οι αμοιβές, μαύρα τα δικαιώματα. Αυτή είναι η ζυγαριά που βάζετε εσείς, τα στοιχεία που αξιολογείτε.

Κοροϊδεύουν τον λαό της Ηγουμενίτσας. Κρύβουν ότι εκτός από τις περιβαλλοντικές επιπτώσεις του μπαζώματος, της αρπαγής των ελεύθερων χώρων στην παραλία, της επιπλέον κίνησης στο κέντρο της πόλης, θα χτιστούν με βάση τα σχέδια έξι χιλιάδες τετραγωνικά μέτρα, έξι στρέμματα για εμπορική χρήση. Τι θα κάνει αυτή η εμπορική ανάπτυξη; Θα τσακίσει στην κυριολεξία τους αυτοαπασχολούμενους που βγάζουν ένα μεροκάματο σήμερα, αυτούς που η Κυβέρνηση εξαπατά ότι δήθεν θα φάνε με χρυσά κουτάλια.

Το ΠΑΣΟΚ συμφωνεί με όλα αυτά. Η δημοτική του ομάδα στο παρελθόν πρωτοστάτησε στη δημιουργία μιας εταιρείας λαϊκής βάσης –ΣΕΛΙΝ είχε βαφτιστεί- με σκοπό την αγορά του Οργανισμού Λιμένος Ηγουμενίτσας ΑΕ. Το έκαναν τότε γνωρίζοντας πολύ καλά -άσχετα αν δεν τους έκατσε- ότι και οι «Μινωικές Γραμμές» σαν τέτοια εταιρεία ξεκίνησε. Ποιος έχει τις «Μινωικές Γραμμές»; Ο Grimaldi.

O ΣΥΡΙΖΑ υπερασπίστηκε τον δικό του νόμο για τις υποπαραχωρήσεις που προέβλεπε παραχώρηση υπηρεσιών και όχι συνολική, φέρνοντας μάλιστα για παράδειγμα τα λιμάνια της Ευρωπαϊκής Ένωσης Ρότερνταμ, Αμβούργο κ.λπ.. Αλλά ο ΣΥΡΙΖΑ δεν είναι που έκανε παραχωρήσεις στην «COSCO» ίδιες με αυτές που κάνει η Νέα Δημοκρατία σήμερα στον Grimaldi; Ο ΣΥΡΙΖΑ συμμετείχε δραστήρια στην προετοιμασία της παράδοσης του λιμανιού στα επιχειρηματικά συμφέροντα με την ένταξη της ΟΛΗΓ, μιας κερδοφόρας επιχείρησης με δύο εκατομμύρια ευρώ κέρδη τον χρόνο και δέκα εκατομμύρια αποθεματικό στο ΤΑΙΠΕΔ. Δηλαδή συμφωνούν όλοι, όπως είπε ο κομμουνιστής δάσκαλος και Βουλευτής του ΚΚΕ Γιάννης Δελής, συμφωνούν όλοι στη σφαγή των αμνών, αλλά διαπραγματεύονται τους όρους της σφαγής. Έτσι δεν είναι, Γιάννη;

Τώρα όλοι αυτοί καλούν σε αγώνα για να παραχωρηθεί στον δήμο η χερσαία ζώνη και αυτό γιατί; Για να αναπτύξει ο δήμος επιχειρηματική δραστηριότητα σε αυτήν και όχι για να ικανοποιηθούν οι λαϊκές ανάγκες. Γράφουν στα παλιά τους τα παπούτσια την ανάγκη να δοθεί το παραλιακό μέτωπο στον λαό για ανάπαυση, αναψυχή, αθλητισμό, πολιτισμό με γενναία χρηματοδότηση από το κράτος. Προφανώς και δεν πρέπει να επιτραπεί η κατασκευή της σχεδιαζόμενης μαρίνας στο κέντρο της πόλης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε, επιτρέψτε μου, γιατί είναι τόσα τα μηνύματα που παίρνουμε που είμαστε αναγκασμένοι να τα σχολιάσουμε και το λογαριασμένο επτάλεπτο πάει περίπατο.

Ο αγώνας του πατρινού λαού με μπροστάρη τον κομμουνιστή δήμαρχο Πελετίδη χαράζει δρόμους. Είναι ένας δρόμος που οι κάτοικοι της Ηγουμενίτσας πρέπει να δουν.

Το ΚΚΕ από το ̓75 έχει βγάλει άπειρες ανακοινώσεις για όλα αυτά τα θέματα, στην αρχή προειδοποιώντας, μετά αποκαλύπτοντας τα σχέδια του αστικού κράτους. Τα έχει θέσει πάμπολλες φορές στο Δημοτικό Συμβούλιο Ηγουμενίτσας. Η Λαϊκή Συσπείρωση έχει καταψηφίσει όλες τις σχετικές αποφάσεις και έχει ενημερώσει τον λαό με ανακοινώσεις και διαδηλώσεις. Θεωρούμε σημαντική τη γνώση από τον λαό της Ηγουμενίτσας -και όχι μόνο- όλου αυτού του δύσοσμου για τα λαϊκά συμφέροντα οδοιπορικού. Η κυβερνητική πολιτική και η πολιτική των άλλων αστικών κομμάτων σκόπιμα και μεθοδευμένα σπρώχνουν αυτά τα γεγονότα στη λήθη. Στόχος και σκοπός τους είναι να τα επαναλάβουν, να τα διευρύνουν σε κάθε τομέα που οι επιχειρηματίες θεωρούν κερδοφόρο σε βάρος του λαού.

Με βάση αυτά, το ΚΚΕ θα αγωνιστεί να βελτιώσει τις συνθήκες που ζει ο λαός μας, δίνοντας τη μάχη των επικείμενων δημοτικών και περιφερειακών εκλογών.

Κλείνοντας, τονίζουμε για μια ακόμη φορά ότι η πορεία που ακολουθείται από αυτό το κυβερνητικό αφήγημα, δηλαδή ότι οι ιδιωτικοποιήσεις φέρνουν επενδύσεις που με τη σειρά τους οδηγούν στην ανάπτυξη, στη δημιουργία νέων θέσεων εργασίας και στη λαϊκή ευημερία, είναι μια απροκάλυπτη απάτη. Αντίθετα, με την ολοκλήρωση αυτού του ξεπουλήματος που δρομολογούν οι σημερινές κυρώσεις, οι συνέπειες για τους κατοίκους της Ηγουμενίτσας, ολόκληρης της Ηπείρου, θα είναι δραματικές. Υπάρχει η πείρα του λιμανιού του Πειραιά.

Θέση μας είναι ότι μπορεί να γίνει ανάπτυξη του λιμανιού, βεβαίως κάτω από άλλες συνθήκες και προϋποθέσεις, με σταθερή δουλειά, με μοχλό τη συνολική κοινωνική πολιτική και οικονομική ανάπτυξη, η οποία θα αφορά όμως όλο τον λαό και όχι τις επιχειρήσεις.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο η Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία κ. Τζάκρη.

Ορίστε, κυρία συνάδελφε, έχετε τον λόγο για δώδεκα λεπτά.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, το καλοκαίρι πέρασε και πήρε μαζί του και τις δολοφονικές πυρκαγιές και τα μπάνια του Πρωθυπουργού, ο οποίος βεβαίως εξακολουθεί να είναι απών από την εκλογική του περιφέρεια και αναφέρομαι, όπως αντιλαμβάνεστε, στον ακριτικό Έβρο που καταστράφηκε ολοσχερώς. Φαίνεται ότι ο Έβρος φαίνεται κατάλληλος μόνο για φωτογραφίσεις δίπλα στο τείχος και τώρα που θυμίζει Πομπηία, μάλλον είναι ακατάλληλος για υπαινιγμούς εθνικοφροσύνης, όταν ο Πρωθυπουργός πιέζεται εκ των δεξιών.

Ο Έβρος, όμως, κυρίες και κύριοι συνάδελφοι, δεν είναι εργαλείο και δεν είναι μόνο μεθοριακός χώρος. Ο Έβρος είναι πρώτα απ’ όλα οι εκατοντάδες χιλιάδες ψυχές των Ελλήνων που ζουν εκεί, συμπεριλαμβανομένων και των ένστολων, ψυχές που είναι τώρα πρώτα απ’ όλα μαυρισμένες, ντροπιασμένες για το κράτος τους και βαθύτατα ανήσυχες.

Περίμενα βεβαίως από τον επικεφαλή της πολιτείας να πάει εκεί, ανεξαρτήτως από το ποια γνώμη έχουν πλέον γι’ αυτόν. Ελπίζω τουλάχιστον στη ΔΕΘ ο Πρωθυπουργός να πράξει όσα δεν έπραξε αυτό το καλοκαίρι, να πάρει μέτρα γι’ αυτούς που έκαναν το ΕΚΑΒ συνώνυμο της καρότσας, τη Νέα Αγχίαλο παγκόσμια πρωτοτυπία και όνειδος του αξιόμαχου των Ενόπλων Δυνάμεων, την Πυροσβεστική και την Πολιτική Προστασία θεατές της μεγαλύτερης φωτιάς στην ιστορία της ενωμένης Ευρώπης και την Αστυνομία διακριτική συνοδό παρακρατικών ταγμάτων εισβολέων ξένης χώρας.

Αν πάλι, κυρίες και κύριοι συνάδελφοι, αυτό εννοούσε ο Πρωθυπουργός όταν στην ανάγνωση των προγραμματικών δηλώσεων μάς έλεγε ότι ηγείται κράτους που πατάει στέρεα και ανταποκρίνεται στις προσδοκίες των πολιτών, τότε ας συνεχίσει στο ίδιο μοτίβο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κυρίες και κύριοι συνάδελφοι, με το σημερινό σχέδιο νόμου θα κυρωθούν τροποποιήσεις των δύο αρχικών συμβάσεων παραχώρησης του Οργανισμού Λιμένος Ηγουμενίτσας και του Οργανισμού Λιμένος Θεσσαλονίκης.

Όσον αφορά το λιμάνι της Ηγουμενίτσας, είναι ένα σημαντικό λιμάνι της χώρας που αποτελεί κόμβο στην ακτοπλοϊκή σύνδεση και διασύνδεση της χώρας με την Ευρωπαϊκή Ένωση, ένα μέχρι σήμερα δημόσιο λιμάνι που για την κατασκευή του σε τρεις φάσεις, χρησιμοποιώντας όλα τα χρηματοδοτικά εργαλεία και προγράμματα, δαπανήθηκαν πλέον των 300 εκατομμυρίων ευρώ μόνο τα τελευταία χρόνια. Μόνο για τη φάση Γ1 που μάλιστα υλοποιείται τώρα, αυτή την περίοδο, η σχετική δαπάνη αγγίζει τα 70 εκατομμύρια ευρώ. Το λιμάνι έχει σχεδόν 100% διαμετακομιστικό ρόλο για ανθρώπους και εμπορεύματα μεταξύ Ελλάδας και Ιταλίας. Τα τελευταία χρόνια γνωρίζει μεγάλη ανάπτυξη λόγω της Εγνατίας Οδού.

Μάλιστα, όπως είπε ο διευθύνων σύμβουλος της «ΟΛΗΓ Α.Ε.», από τον λιμένα της Ηγουμενίτσας ετησίως διακινούνται δυόμισι εκατομμύρια επιβάτες αφίξεων και αναχωρήσεων, εξακόσιες χιλιάδες ΙΧ και τριακόσιες χιλιάδες φορτηγά, καθιστώντας την Ηγουμενίτσα τον δεύτερο μεγαλύτερο επιβατικό λιμένα μετά τον Πειραιά.

Η Ηγουμενίτσα σε σύνολο δραστηριοτήτων είναι το τρίτο μεγαλύτερο λιμάνι της χώρας με γεωστρατηγική και εθνική σημασία και το δεύτερο λιμάνι που αγοράζει η εταιρεία «GRIMALDI» μετά το λιμάνι του Ηρακλείου.

Το λιμάνι της Ηγουμενίτσας είναι μια κερδοφόρα επιχείρηση. Ενδεικτικά αναφέρεται ότι το 2022 είχε τζίρο πάνω από 6 εκατομμύρια ευρώ και κέρδη 1,7 εκατομμύριο ευρώ, έχοντας μάλιστα και αποθεματικό περί τα 12 εκατομμύρια.

Δεν μπορώ, λοιπόν, να καταλάβω τους κυβερνητικούς πανηγυρισμούς πώλησης του λιμανιού της Ηγουμενίτσας στη «GRIMALDI» για τα επόμενα τριάντα εννέα χρόνια, αντί του ποσού των 84,17 εκατομμυρίων ευρώ. Στην πραγματικότητα το ποσό αυτό είναι ψίχουλα, όταν μάλιστα δεν έχουμε στα χέρια μας καμμία μελέτη, για την αποτίμηση της αξίας της ΟΛΗΓ, όταν η ΟΛΗΓ είναι μια κερδοφόρα δημόσια επιχείρηση και διαχειρίζεται ένα λιμάνι βαρύνουσας γεωπολιτικής σημασίας. Ιδιαίτερα αν αναλογιστεί κανείς, ότι τόσο πουλήθηκε το πολύ μικρότερο λιμάνι του Ηρακλείου. Αλλά φαίνεται τελικά ότι η «GRIMALDI» ψωνίζει λιμάνια στην ίδια τιμή.

Ακόμη και σήμερα η Κυβέρνηση, δεν είχε αποκαλύψει το περιεχόμενο της σύμβασης πώλησης του 67% των μετοχών της ΟΛΗΓ, στην εταιρεία «GRIMALDI». Παρά τις επίμονες προσπάθειες, ιδιαίτερα του πρώην Βουλευτή μας του κ. Κάτση, Βουλευτή Θεσπρωτίας, που όλο το προηγούμενο διάστημα το ζητούσε επιτακτικά, με την Κυβέρνηση να επικαλείται λόγους απορρήτου.

Δεν γίνεται να μην σταθώ στις δικαιολογίες του κυρίου Υπουργού, ο οποίος ούτε λίγο ούτε πολύ μας είπε ότι για το γεγονός ότι δεν γνωρίζουμε τι περιλαμβάνει η σύμβαση πώλησης, το 67% των μετοχών της ΟΛΗΓ οφείλεται σε τεχνικό πρόβλημα της Βουλής, διότι η σύμβαση η οποία έχει πολλά παραρτήματα, χάρτες, αποτυπώσεις, τοπογραφικά διαγράμματα, είναι ένα πάρα πολύ βαρύ αρχείο και δεν κατέστη δυνατό να αναρτηθεί στο site της Βουλής. Για τον κ. Γιόγιακα δε, το συγκεκριμένο συμφωνητικό δεν αποτελεί δημόσιο έγγραφο και γι’ αυτό δεν έχει προσκομιστεί.

Τι συμβαίνει τελικά με το περιεχόμενο της σύμβασης μεταβίβασης των μετοχών που εξακολουθεί να παραμένει μέχρι σήμερα επτασφράγιστο μυστικό; Ωστόσο, για λόγους διαφάνειας της συναλλαγής, αλλά και γιατί γίνεται συγκεκριμένη αναφορά σε αυτή σε αρκετά άρθρα της σύμβασης παραχώρησης, είναι απαραίτητη, κύριε Υπουργέ, η κατάθεση στη Βουλή της συμφωνίας αγοραπωλησίας των μετοχών.

Στη σύμβαση παραχώρησης, δεν περιέχεται πουθενά η υποχρέωση του επενδυτή να πραγματοποιήσει συγκεκριμένες επενδύσεις για την ανάπτυξη του λιμανιού της Ηγουμενίτσας, όπως συμβαίνει στις περιπτώσεις του Οργανισμού Λιμένος Πειραιώς και του Οργανισμού Λιμένος Θεσσαλονίκης, όπου προβλέπεται ρητά η υλοποίηση σημαντικών υποχρεωτικών επενδύσεων.

Αυτό που ακούσαμε μέχρι σήμερα ήταν αόριστες αναφορές περί κάποιων δεικτών απόδοσης, που για να τους εκπληρώσει ο επενδυτής, η «GRIMALDI», δηλαδή, δεν μπορεί παρά να προχωρήσει σε μια σειρά επενδύσεων, όπως η κατασκευή και λειτουργία Τουριστικού Λιμένα Ηγουμενίτσας ή ο εκσυγχρονισμός και η συντήρηση του χώρου στάθμευσης του λιμανιού της Ηγουμενίτσας. Επενδύσεις που θα περιλαμβάνονται, όπως μας είπε και πριν από λίγο ο Υπουργός, σε ένα επικαιροποιημένο master plan του οργανισμού, το οποίο εκπονείται με την επίβλεψη και την συνεισφορά του ΤΑΙΠΕΔ.

Όμως, κύριε Υπουργέ, τα master plans, αποτελούν σχέδια που περιγράφουν χρήσεις και έργα τα οποία μπορούν να γίνουν και τα οποία δεν δεσμεύουν τον επενδυτή να τα υλοποιήσει. Οι επενδύσεις που θα γίνουν στο λιμάνι, θα έπρεπε να περιγράφονται καθαρά στη σύμβαση παραχώρησης, όπως γίνεται με το ΟΛΠ και τον ΟΛΘ αντίστοιχα, σε αντίστοιχη περιγραφή του έργου, του ύψους της δαπάνης της επένδυσης, του χρονοδιαγράμματος και των ρητρών σε περίπτωση μη εκτέλεσης.

Δεν είναι γνωστό επίσης αν υπάρχει γνωμοδότηση ή οποιαδήποτε αλληλογραφία με την Ευρωπαϊκή Επιτροπή Ανταγωνισμού για το θέμα της «GRIMALDI». Διότι η πώληση, όπως αυτή εξελίχθηκε, εγείρει σοβαρότατα ζητήματα ανταγωνισμού. Ο νέος ιδιοκτήτης του λιμανιού της Ηγουμενίτσας, μέσω της δραστηριότητας του ομίλου του στις θαλάσσιες μεταφορές, αντιπροσωπεύει πλέον ποσοστό άνω του 60%, της ετήσιας κίνησης του λιμανιού της Ηγουμενίτσας.

Ο υπεύθυνος, λοιπόν, για την κοστολόγηση των παρεχόμενων υπηρεσιών, αλλά και για την τήρηση των προβλεπόμενων υποχρεώσεων αναφορικά με τις άλλες ναυτιλιακές εταιρείες που δραστηριοποιούνται στην περιοχή, θα είναι ταυτόχρονα και ο μεγαλύτερος πελάτης της «ΟΛΗΓ Α.Ε.», αποκτώντας έτσι στρατηγικό πλεονέκτημα έναντι των ανταγωνιστών του.

Στην ουσία παραδίδεται μονοπωλιακά το εξωτερικό εμπόριο της χώρας, που διακινείται ακτοπλοϊκά, αφού οι εταιρείες ιδίων συμφερόντων θα διαχειρίζονται με κυρίαρχο τρόπο και τις υποδομές και την ακτοπλοϊκή σύνδεση με την Ιταλία, με κινδύνους για την αύξηση στις τιμές των προϊόντων και για την ποιότητα των συνδέσεων. Δεν προβλέπονται ελάχιστα επίπεδα διακίνησης επιβατών και φορτίων. Η πρόβλεψη αυτή που υπήρχε στις συμβάσεις του Πειραιά και της Θεσσαλονίκης για τα φορτία, διασφαλίζει τα λιμάνια από την απαξίωση, ειδικότερα όταν ο νέος ιδιοκτήτης θα προχωρήσει για δικούς του λόγους στην απαξίωση του λιμανιού, που θα εξυπηρετεί καλύτερα τα συμφέροντά του. Παραδείγματος χάριν, γιατί έχει επενδύσει σε άλλο γειτονικό λιμάνι.

Απουσιάζει επίσης η υποχρεωτική εκπροσώπηση στο διοικητικό συμβούλιο και την Επιτροπή Ελέγχου, μελών που θα προτείνονται από το ΤΑΙΠΕΔ ή τον φορέα του ελληνικού δημοσίου που θα είναι κύριος στο 33% των μετοχών. Θυμίζουμε ότι στον ΟΛΠ με μικρότερο του 33% ποσοστό του μετοχικού κεφαλαίου, το ΤΑΙΠΕΔ εκπροσωπείται με τρία μέλη στο διοικητικό συμβούλιο και με ένα μέλος στην Εξελεγκτική Επιτροπή.

Συνεπώς με βάση αυτή την εξέλιξη, η Ελλάδα χάνει ένα σημαντικό θεσμικό εργαλείο επιρροής στην ευαίσθητη περιοχή της Αδριατικής, που θα ευνοούσε την ανάπτυξη σχέσεων συνεργασίας με τις χώρες των δυτικών Βαλκανίων, στη βάση του αμοιβαίου οφέλους, αφήνοντας φυσικά αυτό το ζωτικό χώρο υπέρ της Ιταλίας, που βλέπουμε την έντονη δραστηριοποίησή της στο χώρο των δυτικών Βαλκανίων και στη γειτονική μας Αλβανία, αλλά και γενικά την αύξηση της επιρροής όχι μόνο της οικονομικής, αλλά και της γεωπολιτικής στις χώρες των δυτικών Βαλκανίων.

Και θα περάσω τώρα στη δεύτερη κύρωση κυρίες και κύριοι συνάδελφοι, αυτή της τροποποίησης της σύμβασης παραχώρησης μεταξύ του ελληνικού δημοσίου και του Οργανισμού Λιμένος Θεσσαλονίκης.

Ουσιαστικά οι προτεινόμενες διατάξεις μειώνουν τις προβλέψεις προστασίας των χώρων που παραχωρήθηκαν στο δημόσιο από την κυβέρνηση ΣΥΡΙΖΑ. Ουσιαστικά πρόκειται για τη νομοθετική προετοιμασία υλοποίησης σχεδίων της διοίκησης του ΟΛΘ να αποκτήσει τη χρήση κτηρίων του πρώτου προβλήτα που έχουν εξαιρεθεί από την παραχώρηση, δηλαδή το κτήριο που έχει παραχωρηθεί στη δημόσια αρχή λιμένων και με ενέργειές μας είχαμε στεγάσει εκεί και τις εσωτερικές υποθέσεις του Λιμενικού Σώματος και τη νέα γενιά, αλλά μετά τις εκλογές του 2019 το κτήριο αυτό απαξιώθηκε. Το κτήριο του παλαιού βρεφονηπιακού σταθμού που έμεινε αναξιοποίητο από το Δήμο Θεσσαλονίκης και ίσως και κάποια από τα κτήρια που είχαν διατεθεί στο Φεστιβάλ Κινηματογράφου Θεσσαλονίκης.

Έχουν συμπληρωθεί πεντέμισι χρόνια από την παραχώρηση και αντί η Κυβέρνηση να πιέζει τον ΟΛΘ για την υλοποίηση υποχρεωτικών επενδύσεων, σπεύδει να ικανοποιήσει αιτήματα που δεν συνδέονται με λιμενικές εργασίες και πολύ περισσότερο με τις προοπτικές ανάπτυξης του λιμανιού της Θεσσαλονίκης. Να θυμίσω εδώ την έντονη αντίδραση της Νέας Δημοκρατίας τοπικά και κεντρικά στην εξαίρεση κτηρίων του πρώτου προβλήτα. Σε κάθε περίπτωση η Βουλή δεν μπορεί και δεν πρέπει να μετατρέπεται με ευθύνη της Κυβέρνησης και του ΤΑΙΠΕΔ σε γραφείο διεκπεραίωσης αιτημάτων του ιδιωτικού ΟΛΘ και μάλιστα όταν αφορά σε δραστηριότητες του επενδυτή που ανακάλυψε ξαφνικά ότι με τα μπαρ και τα τραπεζοκαθίσματα, αυτός πρόκειται να αυξήσει τα κέρδη του.

Κύριε Υπουργέ, είμαι σίγουρη ότι το γνωρίζετε, οι ευρωπαϊκές και διεθνείς πρακτικές συνιστούν τη διατήρηση των λιμένων υπό δημόσιο έλεγχο για λόγους αναπτυξιακούς και προάσπισης του δημοσίου συμφέροντος. Σύμφωνα με τα στοιχεία του Ευρωπαϊκού Οργανισμού Λιμένων το 93% των ευρωπαϊκών λιμένων είναι δημόσια, γιατί οι λιμενικές υπηρεσίες έχουν έντονο το στοιχείο του δημοσίου αγαθού και γιατί οι οργανισμοί λιμένα ασκούν ταυτόχρονα δημόσια εξουσία και εμπορική δραστηριότητα. Η δραστηριότητα των λιμανιών είναι άμεσα συνδεδεμένη με τον αστικό ιστό που τα περιβάλλει, επηρεάζοντας την ποιότητα ζωής δεκάδων ή και εκατοντάδων χιλιάδων ανθρώπων.

Κατά συνέπεια, το επενδυτικό πρόγραμμα των οργανισμών, οι όροι δραστηριοποίησης των επιχειρήσεων σε αυτό, η τιμολογιακή πολιτική σε ορισμένες περιπτώσεις, είναι θέματα που πρέπει να αντιμετωπίζονται από ένα δημόσιο φορέα. Σε μια εποχή δε σημαντικών γεωπολιτικών εξελίξεων και ανακατατάξεων, τα ελληνικά λιμάνια αποτελούν σημαντικούς μοχλούς παρέμβασης της χώρας στην ευρύτερη περιοχή της νοτιοανατολικής Ευρώπης και της Μαύρης Θάλασσας, επιβάλλοντας ακόμη περισσότερο τη διατήρηση του δημόσιου χαρακτήρα τους.

Ο ΣΥΡΙΖΑ - Προοδευτική Συμμαχία στηρίζει τις προοπτικές ανάπτυξης των περιφερειακών λιμανιών, με γνώμονα την εξυπηρέτηση των αναγκών των τοπικών κοινωνιών και της περιφερειακής οικονομίας, με στόχο πάντα την υπεράσπιση του δημοσίου συμφέροντος, επιμένοντας στην εφαρμογή του ν.4597/19 για υποπαραχωρήσεις που προβλέπει παραμονή του δημοσίου χαρακτήρα των λιμανιών, χωρίς πώληση του πλειοψηφικού του πακέτου, άρα και του μάνατζμεντ αλλά μόνο την παραχώρηση σε εξειδικευμένους ιδιώτες συγκεκριμένων λιμενικών δραστηριοτήτων με ανταποδοτικά οφέλη για το δήμο.

Ωστόσο, η σημερινή πολιτική της Κυβέρνησης ανέτρεψε τον σχεδιασμό της κυβέρνησης ΣΥΡΙΖΑ για τα δέκα περιφερειακά λιμάνια της χώρας και προχωρά στην συγκεκριμένη περίπτωση, σε πώληση του πλειοψηφικού μετοχικού κεφαλαίου της ΟΛΗΓ, ορίζοντας στην ουσία νέο ιδιοκτήτη, παρά το γεγονός ότι οι ευρωπαϊκές και διεθνείς πρακτικές, όπως ήδη προείπα, συνιστούν τη διατήρηση των λιμανιών υπό δημόσιο έλεγχο για λόγους αναπτυξιακούς και προάσπισης του δημοσίου συμφέροντος.

Κλείνοντας, θα ήθελα να επισημάνω ότι είναι απολύτως παραπλανητικοί οι ισχυρισμοί του κυρίου Υπουργού, ότι δήθεν δεν είναι αποκλειστική ευθύνη της Κυβέρνησης η πώληση του λιμανιού της Ηγουμενίτσας, καθώς σε αυτή έχει λόγο και το Υπερταμείο, στο οποίο ανήκει το ΤΑΙΠΕΔ. Σε καμμία περίπτωση δεν συμβαίνει αυτό. Το Υπερταμείο δεν έχει καταστατική υποχρέωση ιδιωτικοποίησης των περιουσιακών στοιχείων που διαχειρίζεται, σε αντίθεση με το ΤΑΙΠΕΔ που έχει καταστατική υποχρέωση ιδιωτικοποίησης των περιουσιακών στοιχείων που διαχειρίζεται.

Η πώληση του λιμανιού της Ηγουμενίτσας, ας μη γελιόμαστε, είναι συναπόφαση της κυβέρνησης Σαμαρά και του ΤΑΙΠΕΔ. Και η κυβέρνηση ΣΥΡΙΖΑ έπειτα από σκληρή διαπραγμάτευση κατάφερε να διατηρηθεί το λιμάνι υπό δημόσιο έλεγχο και έφερε και τον νόμο το 2019 για τις υποπαραχωρήσεις.

Να πάψουμε επομένως να λέμε ότι για όλα τα δεινά της μοίρας μας, ευθύνεται η κυβέρνηση ΣΥΡΙΖΑ και το καλοκαίρι του 2015, ξεχνώντας τα πεπραγμένα της κυβέρνησης Καραμανλή που οδήγησε τη χώρα στη χρεοκοπία και μας οδήγησε με ταχύτητα στα μνημόνια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κατ’ αρχάς, θα ήθελα να καταθέσω νομοτεχνικές βελτιώσεις. Αν μου επιτρέπει το Σώμα, επειδή είναι όλες λεκτικές και αναριθμητισμοί, να μην τις αναγνώσω και να τις καταθέσω.

**ΠΡΟΕΔΡΕΥΩΝ (Βασίλειος Βιλιάρδος):** Ναι, βέβαια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μας τις αναγνώσει, κύριε Πρόεδρε. Να ακούν και οι πολίτες.

**ΠΡΟΕΔΡΕΥΩΝ (Βασίλειος Βιλιάρδος):** Όπως θέλει η κυρία Πρόεδρος.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Άμα θέλετε, ναι.

Στο τελευταίο εδάφιο της παραγράφου 5 του άρθρου 2 του Παραρτήματος του άρθρου 1 του σχεδίου νόμου, μετά τις λέξεις: «Τα άρθρα 3 και 4» προστίθενται οι λέξεις «του παρόντος» και η φράση «του ν.2971/2001» αντικαθίσταται από τη φράση του «ν.2160/1993».

Είναι τέτοιες, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σημαντικές είναι. Αλλάζετε τον νόμο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Όπως θέλετε.

Στο εισαγωγικό εδάφιο της παραγράφου 5 του άρθρου 3 του Παραρτήματος του άρθρου 1 του σχεδίου νόμου μετά τη φράση «(συλλογικά αναφερόμενες εφεξής ως «Παράγωγες Ρυθμίσεις»)» η λέξη «ορίζονται» διαγράφεται.

Στην παράγραφο 3 του άρθρου 5 του Παραρτήματος του άρθρου 1 η φράση «περί του» αντικαθίσταται από τη φράση «ως προς τον».

Στο άρθρο 12 του Παραρτήματος του άρθρου 1, στην περίπτωση α) της παραγράφου 1 η νομοθετική παραπομπή στην παράγραφο «1» διορθώνεται στη νομοθετική παραπομπή «παράγραφος 2» και στην παράγραφο 3 η νομοθετική παραπομπή στην παράγραφο 1 διορθώνεται στη νομοθετική παραπομπή «παράγραφος 2».

Στο πρώτο εδάφιο της παραγράφου 6 του άρθρου 13 του Παραρτήματος του άρθρου 1 η λέξη «συστηνόμενη» αντικαθίσταται από τη λέξη «συνιστώμενη».

Στην παράγραφο 4 του άρθρου 14 του Παραρτήματος του άρθρου 1 η φράση: «προς την Εθνική Υπηρεσία Πληροφοριών, την Περιφέρεια Ηπείρου, το Περιφερειακό Κέντρο Προστασίας Φυτών, την Πυροσβεστική Υπηρεσία Λιμένα Ηγουμενίτσας, την Ελληνική Αστυνομία, τη Διυπηρεσιακή Μονάδα Ελέγχου Αγοράς και την Ανεξάρτητη Αρχή Δημοσίων Εσόδων» αντικαθίσταται από τη φράση «προς το Περιφερειακό Κέντρο Προστασίας Φυτών, την Περιφέρεια Ηπείρου, την Πυροσβεστική Υπηρεσία Λιμένα Ηγουμενίτσας, την Προεδρία της Κυβέρνησης, την Ελληνική Αστυνομία, τη Διυπηρεσιακή Μονάδα Ελέγχου Αγοράς και την Ανεξάρτητη Αρχή Δημοσίων Εσόδων».

Και στο άρθρο 3 του σχεδίου νόμου, η νομοθετική παραπομπή στο άρθρο 4 διορθώνεται στη νομοθετική παραπομπή «του άρθρου 3» και η νομοθετική παραπομπή στο άρθρο 5 διορθώνεται στη νομοθετική παραπομπή «του άρθρου 4». Η νομοθετική παραπομπή στην παράγραφο 8 του άρθρου 13 διορθώνεται στη νομοθετική παραπομπή «παραγράφου 8 του άρθρου 12» και η φράση «η ισχύς του παρόντος τίθεται σε ισχύ» αντικαθίσταται από τη φράση «η ισχύς του παρόντος εκκινεί».

Τις καταθέτω.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Μιλτιάδης Βαρβιτσιώτης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 160)

ΑΛΛΑΓΗ ΣΕΛΙΔΑΣ

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Παράλληλα, κύριε Πρόεδρε, θα ήθελα να ξεκαθαρίσω δυο πράγματα. Επειδή γίνεται μια συζήτηση για το ποιες υποχρεώσεις αναλαμβάνει ή δεν αναλαμβάνει ο επενδυτής, το μοντέλο που ακολουθήθηκε και στον ΟΛΠ και στον ΟΛΘ και σήμερα υιοθετείται και στο λιμάνι της Ηγουμενίτσας είναι η υποχρέωση των επενδύσεων να εντάσσονται μέσα από την υιοθέτηση του εγκεκριμένου master plan. Αυτό γίνεται για πολλούς και τεχνικούς λόγους.

Ο κύριος λόγος ήταν ότι, αν δεν πηγαίναμε με αυτό το μοντέλο και επιλέγαμε ένα καινούργιο μοντέλο, τότε η σύμβαση για το πλειοψηφικό πακέτο των μετοχών δεν θα ήταν πώληση πλειοψηφικού πακέτου μετοχών, αλλά θα ήταν και ανάληψης έργου, οπότε δεν θα είχαμε πλέον εταιρείες επενδυτικές, αλλά θα είχαμε εταιρείες εργολαβικές οι οποίες θα πήγαιναν να ολοκληρώσουν και να συμμετέχουν σε αυτούς τους διαγωνισμούς. Αυτό επέλεξε και η κυβέρνηση Σαμαρά, αυτό επέλεξε και η κυβέρνηση Τσίπρα ως μοντέλο και νομίζω ότι είναι ένα μοντέλο το οποίο δημιουργεί τις προϋποθέσεις μέσα από τον έλεγχο της εφαρμογής του master plan, που αποδίδονται προς το Υπουργείο Ναυτιλίας και τις υπηρεσίες του, να μπορεί να ελέγχει την εφαρμογή.

Το δεύτερο είναι ότι δεν αλλάζει τίποτα σε ό,τι αφορά την εκπροσώπηση στο διοικητικό συμβούλιο των υποχρεώσεων που αναλαμβάνει ο επενδυτής για τη συμμετοχή και εκπροσώπου του δημοσίου και εκπροσώπου του ΤΑΙΠΕΔ. Άλλωστε, παραμένει το δημόσιο διά του ΤΑΙΠΕΔ ως καταστατική μειοψηφία.

Το τρίτο, για να μην υπάρχει και καμμία αμφιβολία, είναι ότι το ΤΑΙΠΕΔ δεν άλλαξε ύφος, χαρακτήρα, σκοπό από τη στιγμή που εντάχθηκε στο Υπερταμείο. Εντάχθηκε στο Υπερταμείο ως έχει, για την αξιοποίηση της ιδιωτικής περιουσίας του δημοσίου. Δεν υπάρχει καμμία διάταξη που στην περήφανη και περίφημη διαπραγμάτευση του 2015 είπε ότι δεν θα αξιοποιήσουμε αυτά. Το αντίθετο. Βάλαμε και άλλα και βάλαμε και έναν ακόμα από πάνω μηχανισμό ελέγχου, στον οποίο ο τσακωμός έγινε αν θα εδρεύει στην Αθήνα ή αν θα εδρεύει στο Λουξεμβούργο, με διοίκηση η οποία αποτελεί αντικείμενο ελέγχου και των δανειστών, των θεσμών, της τρόικα -όπως θέλετε ονοματίστε, αλλά αυτοί ελέγχουν- και στους οποίους έχει παραχωρηθεί αυτό το δικαίωμα, όπως θυμάστε πολύ καλά, για μια ζωή, όχι για έναν μικρό σκοπό ούτε για ένα χρονικό διάστημα όσο αφορούσε τη δανειακή σύμβαση.

Είναι η πρώτη φορά που έχει τεθεί υποθήκη στη δημόσια περιουσία και η υποθήκη είναι μεγαλύτερη από τον χρόνο του δανείου. Αυτό ήταν μια καινούργια εφεύρεση, την οποία ζήσαμε το καλοκαίρι του 2015 και η οποία, δυστυχώς, δεσμεύει τη χώρα σε συγκεκριμένες αποφάσεις.

Ας μην έρχεστε, λοιπόν, να πυροβολείτε τις αποφάσεις τις οποίες εσείς λάβατε.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Το Υπερταμείο πουλάει ή εσείς;

**ΠΡΟΕΔΡΕΥΩΝ (Βασίλειος Βιλιάρδος):** Αν έχετε την καλοσύνη, δεν κάνουμε διάλογο.

**ΧΡΗΣΤΟΣ ΓΙΑΝΝΟΥΛΗΣ:** Σας προκάλεσε το Υπερταμείο να πουλήσετε ή εσείς;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, δεν κάνουμε διάλογο!

**ΧΡΗΣΤΟΣ ΓΙΑΝΝΟΥΛΗΣ:** Μια απάντηση, κύριε Πρόεδρε!

**ΠΡΟΕΔΡΕΥΩΝ (Βασίλειος Βιλιάρδος):** Γιατί επιμένετε; Σας είπα ότι δεν κάνουμε διάλογο. Παρακαλώ!

Κύριε Υπουργέ τελειώσατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ζητήσει η Πρόεδρος της Πλεύσης Ελευθερίας, η κ. Κωνσταντοπούλου, για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Θα μιλήσω στη συνέχεια επί της ουσίας του νομοσχεδίου.

Όμως, κύριε Υπουργέ, επειδή ζητήσατε τον λόγο κατά τη συνήθη πρακτική και της σημερινής Κυβέρνησης και άλλων προηγούμενων κυβερνήσεων, σε μια άδεια Βουλή, επισημαίνω ότι στα έδρανα της Νέας Δημοκρατίας βρίσκεται μόνον ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης, στα έδρανα του ΠΑΣΟΚ δύο Βουλευτές, του ΣΥΡΙΖΑ τέσσερις Βουλευτές κ.ο.κ..

Ζητάτε, λοιπόν, τον λόγο σε μια άδεια Βουλή και λέτε: «Έχω κάποιες νομοτεχνικές βελτιώσεις που, αν μου επιτρέπει το Σώμα, να τις καταθέσω και να μην τις αναγνώσω». Και αν δεν παρενέβαινα για να ζητήσω να τις αναγνώσετε, θα τις είχατε καταθέσει και κανένας πολίτης δεν θα άκουγε τι καταθέτετε.

Γνωρίζετε ότι αυτή είναι μια πρακτική ουσιαστικά συσκότισης της κοινοβουλευτικής λειτουργίας και παραπλάνησης των πολιτών. Είπατε ότι είναι εντελώς επουσιώδη και φραστικά αυτά που καταθέτετε. Δεν είναι έτσι. Αλλάζετε τις νομοθετικές παραπομπές και μιλάτε για άλλο νόμο στη θέση άλλου. Αλλάζετε τους φορείς ελέγχου και τους αντικαθιστάτε από άλλον φορέα.

Περιμένω. Νομίζω ότι θα μας μοιράσουν τις βελτιώσεις τώρα που τις καταθέσατε.

Αλλάζετε τις παραπομπές κάποιου Παραρτήματος, ενώ υποτίθεται ότι πρόκειται για υπογεγραμμένη σύμβαση και θα μιλήσω στη συνέχεια και για την πρακτική σας και για την πολιτική σας. Όμως, σας παρακαλώ πάρα πολύ! Εγώ είμαι δικηγόρος και ξέρω ότι, όταν επέρχεται οποιαδήποτε αλλαγή σε ένα νομικό κείμενο, αυτή η αλλαγή μπορεί να φέρνει τα πάνω κάτω.

Σας παρακαλώ, λοιπόν, πολύ για λόγους διαφάνειας και υπηρέτησης του δημοσίου συμφέροντος, να εξηγήσετε στους παρόντες Βουλευτές το εξής: Δεν μπορώ να πω στο Σώμα, γιατί δεν υπάρχει ούτε καν απαρτία στη Βουλή. Με τέτοιες συνθήκες γίνεται αυτή η συζήτηση και θέλω να είναι καταγεγραμμένο στα Πρακτικά και ελπίζω να δείξει η κάμερα τη Βουλή αυτή τη στιγμή.

Θα ήθελα, παρακαλώ, να μας εξηγήσετε τι είναι αυτές οι αλλαγές, πότε συνειδητοποιήσατε -γιατί φέρνετε κάποιες συμβάσεις υπογεγραμμένες, υποτίθεται, στις 29 Μαρτίου του 2023- πότε συνειδητοποιήσατε ότι χρειάζονται αλλαγές, ποιος τις εισηγείται και τι σημαίνουν. Γιατί αυτό είναι βασική προϋπόθεση διαφάνειας της κοινοβουλευτικής λειτουργίας.

Και δεν μπορεί η Κυβέρνηση να έρχεται και να λέει: «νομοτεχνικές βελτιώσεις» και να φέρνει στην πραγματικότητα τροπολογίες, ούτε μπορεί με αυτόν τον τρόπο, τον ανερυθρίαστο και ανενδοίαστο, να παραπλανά και τους πολίτες που παρακολουθούν τη Βουλή.

Την ενημέρωση, λοιπόν, ζητώ, την οποία οφείλετε στο Σώμα, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου.

Μήπως θέλετε τον λόγο, κύριε Υπουργέ, να απαντήσετε;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι; Δεν θα μας πείτε, δηλαδή, αυτά που αλλάζετε;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Κυρία Κωνσταντοπούλου, τα διάβασα. Κατάλαβαν και οι πολίτες ότι πρόκειται περί αναριθμητισμών και επουσιωδών στοιχείων των όσων περιγράφονται στη σύμβαση παραχώρησης. Εάν θεωρείτε εσείς ότι υποκρύπτουν κάτι τόσο σημαντικό, αναδείξτε το. Αναδείξτε το.

Αλλά, με τη λογική με την οποία θέλετε να πολιτευτείτε κάνοντας μάθημα σε όλους εδώ τριγύρω, με συγχωρείτε, εγώ δεν θα παρακολουθήσω αυτή τη λογική σας. Δεν θα την παρακολουθήσω, διότι θεωρώ ότι όλοι οι όροι δημοσιότητας εκπληρούνται και με την ανάγνωση και αυτό που περιέγραψα στην αρχή, ότι είναι επουσιώδεις αναγραμματισμοί, είναι κάτι το οποίο ισχύει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Τον λόγο έχει ο ειδικός αγορητής της Νίκης, ο κ. Βρεττός, και μετά ο Κοινοβουλευτικός Εκπρόσωπος…

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θέλω να ρωτήσω τον κύριο Υπουργό ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Έχει ζητήσει από πριν τον λόγο.

**ΜΙΧΑΗΛ ΚΑΤΡΙΝΗΣ:** Σαν Κοινοβουλευτικός Εκπρόσωπος;

**ΠΡΟΕΔΡΕΥΩΝ (Βασίλειος Βιλιάρδος):** Ναι.

**ΜΙΧΑΗΛ ΚΑΤΡΙΝΗΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Παρ’ όλο που ο Υπουργός αρνήθηκε να εξηγήσει τι ακριβώς εννοεί με αυτές τις διορθώσεις, εγώ θα επιμείνω, για να καταγραφεί.

Στη συγκεκριμένη διόρθωση με αρίθμηση νούμερο 6, στην παράγραφο 4 του άρθρου 13 του παραρτήματος του άρθρου 1 η φράση «προς την Εθνική Υπηρεσία Πληροφοριών» και αναφέρει κι άλλες υπηρεσίες του δημοσίου -που πρέπει να ενημερωθούν προφανώς- αντικαθίσταται από τη φράση «Προς τον περιφερειακό» -δηλαδή αποκλείοντας την ΕΥΠ- και στη θέση της βάζει «την ενημέρωση προς την Προεδρία της Κυβερνήσεως».

Αυτό δεν είναι μια επουσιώδης, όπως είπε ο ίδιος, παρατήρηση, γιατί, προφανώς, για να υπάρχει μέσα στο νομοσχέδιο όλη αυτή η λίστα των σημαντικών υπηρεσιών του δημοσίου που πρέπει να ενημερωθούν, αφορά προφανώς κάποιο σοβαρό γεγονός που έχει συμβεί εντός των ορίων του παραχωρημένου λιμένα.

Επομένως, θέλω να μας πει γιατί απαλλάσσει μέσα από το νομοσχέδιο την ενημέρωση προς την Εθνική Υπηρεσία Πληροφοριών και θεωρεί ότι μπορεί να αντικατασταθεί με την ενημέρωση προς την Προεδρία της Κυβερνήσεως. Δεν άπτεται της εθνικής ασφάλειας, εφόσον έτσι έκρινε αρχικά ο νομοθέτης;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό.

Τον λόγο έχει ο κ. Κατρίνης, Κοινοβουλευτικός Εκπρόσωπος του ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Δεν θα έπαιρνα τον λόγο, αλλά, όντως, οι νομοτεχνικές βελτιώσεις που κατέθεσε ο Υπουργός απ’ ό,τι φαίνεται δεν είναι και τόσο επουσιώδεις και θέλω να ρωτήσω για ποιον λόγο απαλείφεται η υποχρέωση ενημέρωσης και δυνατότητας ελέγχου του λιμανιού από την Εθνική Υπηρεσία Πληροφοριών και εάν το ζήτησε κάποιος φορέας στην ακρόαση φορέων ή στη διάρκεια του νομοσχεδίου ή πολύ απλά σας το ζήτησε ο επενδυτής και έρχεστε σήμερα εδώ εκπροσωπώντας την ελληνική Κυβέρνηση να πείτε ότι σε λιμάνι που είναι πύλη εισόδου της χώρας σε μια ευαίσθητη περιοχή η Κυβέρνησή σας αφαιρεί από την Εθνική Υπηρεσία Πληροφοριών το αυτονόητο δικαίωμά της να ελέγξει σε μια πύλη εισόδου της χώρας. Και αυτό βαφτίζεται νομοτεχνική βελτίωση σε αυτή τη διαδικασία.

Θεωρώ ότι είναι πολύ σοβαρή αυτή η αλλαγή. Περιμένουμε, κύριε Πρόεδρε, από την Κυβέρνηση να μας εξηγήσει, γιατί εμείς δεν ακούσαμε στη διάρκεια της συζήτησης του νομοσχεδίου κανέναν φορέα να ζητά αυτή την αλλαγή. Να μας εξηγήσει για ποιον λόγο το κάνει, ποιος το ζήτησε και εάν τελικά αυτή η πολιτική απόφαση της Κυβέρνησης της Νέας Δημοκρατίας διασφαλίζει τα εθνικά συμφέροντα ή τα συμφέροντα του επενδυτή που είναι σαφές ότι απαίτησε αυτή την τροποποίηση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Κύριε Υπουργέ, παρακαλώ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Για να μην υπάρχει καμμία αμφιβολία, διότι όλο αυτό έχει ενταχθεί στο παράρτημα εκ παραδρομής, εφόσον δεν υπάρχει στη σύμβαση παραχώρησης.

Όπως έχετε καταλάβει, το νομικό κείμενο το οποίο κυρώνουμε σήμερα είναι αρκετών εκατοντάδων σελίδων. Μπορεί κάποιοι συνάδελφοι να έχουν διαβάσει μόνο το παράρτημα, αλλά υπάρχει και μια σύμβαση παραχώρησης από πίσω, στην οποία περιγράφονται και όλα αυτά για τα οποία ετέθησαν αμφιβολίες. Για την υποχρέωση της κατασκευής της μαρίνας, για τα μέλη του διοικητικού συμβουλίου, όλα αυτά είναι μέσα, στοιχεία αναπόσπαστα των όσων ψηφίζουμε και κυρώνουμε σήμερα.

Στη σύμβαση αυτή παραχώρησης δεν υπήρχε το θέμα της ΕΥΠ. Μάλιστα, αναφέρεται και η Προεδρία της Κυβερνήσεως, γιατί έρχεται από μια παλιότερη εποχή. Αυτό δεν σημαίνει ότι η Εθνική Υπηρεσία Πληροφοριών έχει περιορισμό δράσης σε οποιοδήποτε σημείο της επικράτειας και οπουδήποτε χρειάζεται. Αυτό πραγματικά μην το σκέπτεται κανένας σε αυτή την Αίθουσα. Δεν κάνουμε μία παραχώρηση εθνικής κυριαρχίας, το αντίθετο. Απλώς η σύμβαση παραχώρησης περιγράφει ορισμένους οι οποίοι εποπτεύουν. Η Εθνική Υπηρεσία Πληροφοριών δεν έχει ρόλο εποπτείας, έχει άλλα πράγματα να κάνει και νομίζω ότι μπορεί να τα κάνει έτσι όπως πρέπει και θα τα κάνει και μέσα στο λιμάνι της Ηγουμενίτσας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ. Τον λόγο έχει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να μην συνεχίσει ο διάλογος, έδωσε τις απαντήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ένα λεπτάκι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, νομίζω ότι οφείλετε στους παρόντες, εν πάση περιπτώσει, και στις παρούσες Βουλευτές εξηγήσεις. Και αντί να λέτε ότι σας κάνω μάθημα, θα έπρεπε να εκτιμήσετε ότι σας έδωσα την ευκαιρία. Σας έδωσα την ευκαιρία να απαντήσετε τι είναι αυτές οι νομοτεχνικές υποτιθέμενες βελτιώσεις.

Ξέρετε πολύ καλά ότι κατά τον Κανονισμό της Βουλής τέτοιου είδους αλλαγές μπορούν να γίνουν όταν δεν επιφέρουν ουσιώδη τροποποίηση του περιεχομένου και του νοήματος του νομοθετήματος. Μου απαντήσατε παραπλανητικά και παραπειστικά -και αυτό δεν σας τιμά- ότι δήθεν είναι αναρρυθμίσεις. Κληθήκατε από Κοινοβουλευτικούς Εκπροσώπους άλλων κομμάτων που συνειδητοποίησαν με την παρέμβασή μου τι επιχειρείτε να κάνετε λέγοντας «νομοθετικές βελτιώσεις».

Να απαντήσετε συγκεκριμένα γιατί κάνετε αυτή την παρέμβαση αποσύροντας την υποχρέωση ενημέρωσης για τροποποιήσεις των όρων των καθορισμένων υποπαραχωρήσεων προς την ΕΥΠ. Υπάρχει σχετική υποχρέωση στο άρθρο 14 του παραρτήματος. Αφαιρείτε, λοιπόν, αυτή την υποχρέωση, άρα, το εγκαταλείπετε στον πατριωτισμό των υπαλλήλων και στη στελέχωση της ΕΥΠ και την υποκαθιστάτε από μία ανύπαρκτη ενότητα, οντότητα, την Προεδρία της Κυβέρνησης. Έτσι δεν είναι;

Ουσιαστικά, δηλαδή, αποσύρετε τον κρατικό έλεγχο από τη διενέργεια τροποποιήσεων των όρων των καθορισμένων υποπαραχωρήσεων. Θεωρείτε ότι αυτό είναι νομοτεχνικό; Δεν είναι πολιτικό; Δεν έχει εθνική σημασία; Δεν έχει στρατηγική σημασία; Και γιατί επιχειρήσατε να παραπλανήσετε την άδεια Βουλή; Τώρα είδα ήρθε και δεύτερος Βουλευτής της Νέας Δημοκρατίας, δύο από τους εκατόν πενήντα οκτώ παρόντες. Ο λαός, όμως, ψήφισε 41%, εκατόν πενήντα οκτώ Βουλευτές.

Το 41% σας έδωσε εκατόν πενήντα οκτώ Βουλευτές και εκατόν πενήντα οκτώ υποχρεωμένους εκπροσώπους του λαού να είναι εδώ.

Επιχειρήσατε, λοιπόν, να παραπλανήσετε την άδεια Βουλή, λέγοντας νομοτεχνικές βελτιώσεις και επιχειρώντας να μην τις εκφωνήσετε καν. Όταν σας κάλεσα να τις εξηγήσετε, απαντήσατε, μα είναι αναρρυθμίσεις απλές, κυρία Κωνσταντοπούλου, δεν θα μας κάνετε μάθημα, και όταν κληθήκατε από άλλα κόμματα να απαντήσετε ποιον εξυπηρετείτε και ποιος σας το ζήτησε, είπατε ότι δεν μας το ζήτησε κανείς, ήταν μια παραδρομή.

**ΠΡΟΕΔΡΕΥΩΝ (Βασίλειος Βιλιάρδος):** Έγινε κατανοητό, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Νομίζω ότι οι πολίτες καταλαβαίνουν. Εμένα με ενδιαφέρει και να ενημερώνονται και να μην εξαπατώνται και να υπάρχει στα Πρακτικά της Βουλής τι έγινε σε αυτό το σημείο και τα υπόλοιπα θα σας τα πω στην κανονική ομιλία μου από το Βήμα της Βουλής.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, καλό θα ήταν να μην συνεχίσει ο διάλογος.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Με συγχωρείτε, κύριε Πρόεδρε, αλλά αν θέλετε να περιορίσετε την Κυβέρνηση, να περιορίσετε και την Αντιπολίτευση. Για όνομα του Θεού!

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Θα ήθελα να σας ξεκαθαρίσω κάτι. Οι υποπαραχωρήσεις, οι οποίες γίνονται, σε ό,τι αφορά –μάλιστα- το Λιμενικό Σώμα, είναι εξαιρετικά γενναιόδωρες. Υποπαραχώρηση στην ΕΥΠ δεν υπάρχει αυτή τη στιγμή στο λιμάνι της Ηγουμενίτσας. Δεν υπάρχει. Αντιθέτως, το Λιμενικό Σώμα από εκεί που σήμερα έχει ένα περιορισμένο κτήριο, αποκτά ένα κτήριο περίπου δύο χιλιάδων τετραγωνικών, στο οποίο θα μπορούσε να στεγάσει, αν απαιτηθεί, και να συστεγάσει και άλλες υπηρεσίες του ελληνικού δημοσίου. Και αποκτάμε ίσως για πρώτη φορά τόσο μεγάλο και σε τέλεια κατάσταση λιμεναρχείο σε ένα από τα κεντρικά λιμάνια της χώρας, πράγμα το οποίο δεν έχει γίνει σε άλλα λιμάνια. Για να το ξέρουμε, δεν υπάρχει. Αποκτούμε δύο χιλιάδες τετραγωνικά, πολύ περισσότερα απ’ ό,τι είναι οι ανάγκες μας. Και γι’ αυτό και είμαστε διατεθειμένοι να δούμε και πώς θα στεγάσουμε, ενδεχομένως, και ανθρώπους του Λιμενικού που σήμερα ψάχνουν να βρουν στέγη εκτός, να τους στεγάζουμε μέσα στο λιμάνι. Άρα, μην προσπαθούμε να δημιουργήσουμε εντυπώσεις για λανθασμένους λόγους.

Σε ό,τι αφορά την παρουσία των Βουλευτών, ξεχάσατε να μετρήσετε τον κ. Παππά και εμένα, που είμαστε και εμείς Βουλευτές της Νέας Δημοκρατίας, κυρία Κωνσταντοπούλου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ κύριε Υπουργέ.

Τον λόγο έχει η κ. Γεωργία Κεφαλά, Βουλευτής της Πλεύσης Ελευθερίας.

Θα ακολουθήσει ο κ. Βασίλης Κόκκαλης και μετά ο Κοινοβουλευτικός Εκπρόσωπος του ΚΚΕ κ. Καραθανασόπουλος.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Θα ήθελα να ξεκινήσω με ένα σχόλιο που έκανε ο κ. Βελόπουλος και πραγματικά με άφησε άναυδη. Συνέστησε στην Αντιπολίτευση που μονίμως υποτιμάει, να κάνουμε μία σύμπραξη για να ρίξουμε –λέει- την Κυβέρνηση, καταψηφίζοντας το δικαίωμα των ομοφυλόφιλων ζευγαριών να υιοθετήσουν. Δηλαδή, να κάνουμε μια συνωμοσία στην πλάτη κάποιων συμπολιτών μας, έτσι ώστε να καταφέρουμε κάποια σκοπιμότητα. Αυτό είναι, δηλαδή, η Ελληνική Βουλή; Αυτό είναι η πολιτική;

Νομίζω πως με απογοητεύει ιδιαίτερα αυτή η κατάσταση. Να προτείνουμε στον κ. Βελόπουλο να μην λέει ότι προηγούνται οι Έλληνες, αλλά να λέει ότι προηγούνται κάποιοι Έλληνες, εφόσον δεν αναγνωρίζει ίσα δικαιώματα σε όλους.

Θα ήθελα, λοιπόν, να ξεκινήσω στο θέμα μας με το «κίνημα της πετσέτας». Δεν ξέρω αν το έχετε ακουστά, προφανώς το έχετε ακουστά όλοι. Το «κίνημα της πετσέτας», λοιπόν, ξεκίνησε από την Πάρο απ’ όπου είναι και η καταγωγή μου και εξέφρασε μια μεγάλη ανάγκη. Εξέφρασε την ανάγκη των πολιτών για ελεύθερο χώρο. Την ανάγκη των πολιτών για κοινόχρηστο χώρο. Την ανάγκη των πολιτών για δημόσιο χώρο, εν τέλει, για συνάντηση, για επικοινωνία, για μοίρασμα.

Oι Έλληνες άρχισαν δυναμικά να θυμούνται μετά από χρόνια βασιλείας του ιδιωτικού χώρου, πως ο δημόσιος χώρος είναι η μεγαλύτερη μας περιουσία, πως ο δημόσιος χώρος είναι ανάγκη συνύπαρξης, ανάγκη ταυτότητας και προσωπικού προσδιορισμού για ένα παιδί. Όμως, επαφή με τον πραγματικό κόσμο είναι ο δημόσιος χώρος και για έναν έφηβο χώρος, πολιτισμού για έναν καλλιτέχνη και πάει λέγοντας.

Όλη μας η ζωή, κυρίες και κύριοι, είναι η ζωή που μοιραζόμαστε έξω από την πόρτα. Αυτό είναι που έχει αξία. Όσο προφανές και να φαίνεται, η σημερινή Κυβέρνηση μας κάνει να το ζητάμε ξανά και ξανά. Λες και δεν είναι αυτονόητο να πηγαίνουμε σε όποια ακτή θέλουμε, ανεξάρτητα από το πορτοφόλι μας, λες και δεν είναι αυτονόητο να συναντιόμαστε σε πάρκα, σε πλατείες, σε δρόμους, σε λιμάνια, σε δημόσια κτήρια που δεν χρειάζονται τα λεφτά μας.

Όλα είναι μια τεράστια, εν δυνάμει, επένδυση. Κι εμείς και ο χώρος, μια επένδυση. Αυτή είναι η αλήθεια και κάποιοι αναρωτιούνται. Είναι κακό; Αν η χώρα ήταν γυναίκα, ας πούμε, θα ήταν κακό να υπογράμμιζε τα θέλγητρα της και να τα πουλούσε σε καλή τιμή; Κακό δεν είναι αν γίνεται αυτοβούλως. Κακό είναι η γυναίκα αυτή να χάσει τον χαρακτήρα της, την αξιοπρέπειά της, την αυτονομία της και την αυτοδιάθεσή της. Όταν, λοιπόν, εκχωρείς δικαιώματα και υπηρεσίες, πρέπει να είσαι εξαιρετικά προσεκτικός.

Ο κ. Βαρβιτσιώτης είπε πως η ιδιωτική αξιοποίηση είναι ο μονόδρομος και απορεί γιατί κάποιοι επιμένουν στο να κοιτάζουν με επιφύλαξη αυτό τον δρόμο. Να αφήσουμε, δηλαδή, την ιδιωτική πρωτοβουλία ως γίγαντα να συνθλίβει τον πολίτη, να σέβεται μόνο αυτόν που πληρώνει. Μα, αν δεν υπάρχει ο έλεγχος όλων μας, η απαλή ματιά των ανθρώπων που φροντίζουν ένα δάσος, μια ακτή, η αγαπησιάρικη σχέση σε έναν πεζόδρομο, σε μια γειτονιά, μια πλατεία που μας φιλοξενεί; Όλα αυτά θα συνεχίσουν να έχουν χαρακτήρα και αληθινή υπόσταση, μόνο με τη συμμετοχή του κόσμου.

Βλέπουμε όλοι τα νησιά μας να χάνουν ένα-ένα αυτό το ιδιαίτερο χρώμα, για το οποίο έγιναν γνωστά παγκοσμίως. Η αλήθεια είναι πως ως πολίτες, τώρα αρχίζουμε να αγαπάμε και να προστατεύουμε τον κοινόχρηστο χώρο. Χάσαμε πολύτιμο χρόνο και φταίμε. Τα αφήσαμε όλα να ρημάξουν. Αφήσαμε ιδιώτες να καταπατούν με ευκολία τους νόμους. Παραδείγματος χάριν, η Πάρος είναι ένα μεγάλο παράδειγμα αυτής της συνθήκης. Έχουμε δει ότι η Μύκονος έχει ήδη καταστραφεί. Για ποια, λοιπόν, ιδιωτική πρωτοβουλία και ανάπτυξη μιλάμε, αυτή που καταστρέφει τα πάντα; Τώρα, όμως, έχουμε μια Κυβέρνηση που έχει βρει μια λύση να μετατρέψει την Ελλάδα σε ένα τεράστιο Mall. Μια χαρά δεν είναι το εμπορικό κέντρο; Εξυπηρετικό, πολιτισμένο, αλλά χωρίς χαρακτήρα. Ορδές ανθρώπων που μπαίνουν, βγαίνουν και καταναλώνουν. Και εδώ είναι και η λέξη κλειδί. Αν δεν αντισταθούμε, θα βρίσκουμε ένα ταμείο παντού. Σε λίγο θα μας έρχεται η απόδειξη για όλα. Για τον αέρα, για το νερό, την αναψυχή.

Συμφωνούμε με την επιμέρους ανάπτυξη που σέβεται την ελευθερία και τα δικαιώματα του πολίτη, αλλά υπάρχει και όριο και αυτό το όριο ψάχνουμε να βρούμε. Καλό κι αναγκαίο θα ήταν, λοιπόν, οι συζητήσεις αυτές να γίνονται σε βάθος χρόνου στη Βουλή με τους φορείς και όχι με πασαλείμματα των δύο ημερών.

Υπεράσπιση, λοιπόν, της ελεύθερης πρόσβασης των πολιτών στους χώρους των λιμανιών, χώρους που θα προάγουν την ελεύθερη ανταλλαγή ιδεών και πολιτισμού, όπως συμβαίνει χρόνια τώρα στον προβλήτα 1 της Θεσσαλονίκης. Ναι, μεν, στα τραπεζοκαθίσματα, αλλά σε περιορισμένο και ορισμένο χώρο. Και βέβαια, κορωνίδα όλων αυτών, είναι η διατήρηση του φυσικού περιβάλλοντος στην αγνότερη μορφή της και όχι στην επεμβατική, πράγμα που συνηθίζεται και το ξέρουμε όλοι και θα θέλαμε να μην επαναληφθεί στο λιμάνι της Ηγουμενίτσας.

Είπατε, κύριε Βαρβιτσιώτη, για το πλοίο που μπαίνει με τις μηχανές του και σβήνουν τις μηχανές, έτσι ώστε να υπάρχει επαρκής ηλεκτροδότηση και είπατε ότι με δυσκολία θα καταφέρουμε αυτά που υποσχόμαστε. Αυτό φοβόμαστε και εμείς, αυτή τη δυσκολία που τελικά θα καταλήξει σε κάτι άλλο.

Θέλουμε, λοιπόν, μακροπρόθεσμα αναπτυξιακό σχεδιασμό, στρατηγική μελέτη περιβαλλοντικών επιπτώσεων, που θα υποβάλλεται προς έγκριση στο αρμόδιο Υπουργείο σε τακτά χρονικά διαστήματα. Είναι αναγκαία, επίσης, η διαβούλευση σε περίπτωση περιβαλλοντικών επιπτώσεων με βάση τη διεθνή σύμβαση και ευρωπαϊκών οδηγιών. Σημαντικό στο πλαίσιο αυτό η πρόσβαση του κοινού και ενδιαφερομένων μερών για τη λήψη της όποιας συναφούς αποφάσεως που έχουν επίπτωση στο περιβάλλον. Αυτό το κριτήριο, άλλωστε, αποτελεί πυλώνα της σύμβασης της δημοκρατίας και του ευρωπαϊκού κεκτημένου σε αντίστοιχες περιπτώσεις. Οι ευρωπαϊκές και διεθνείς πρακτικές συνιστούν τη διατήρηση των λιμένων στο δημόσιο έργο για λόγους αναπτυξιακούς και προάσπισης του δημοσίου συμφέροντος.

Απαιτείται, λοιπόν, εκπόνηση συνολικής στρατηγικής για την ανάπτυξη της λιμενικής βιομηχανίας, που πάλι να εξυπηρετεί τις ανάγκες των πολιτών, στρατηγική μελέτη περιβαλλοντικών επιπτώσεων. Πρέπει να είναι, όμως, σύμφωνα με τις ευρωπαϊκές οδηγίες, το ευρωπαϊκό κεκτημένο, τη συμμετοχή stakeholders και ενδιαφερόμενων μελών και τοπικών κοινωνιών κυρίως.

Επίσης, να συμπεριλάβουμε και την περιβαλλοντική αρχή της μη πρόκλησης σημαντικής βλάβης. Αποτελεί κομβικό σημείο στον μηχανισμό ανάκαμψης και ανθεκτικότητας σε ό,τι αφορά την πράσινη μετάβαση.

Να μη συνεχίσω. Να πω τέλος ότι θέλουμε δημοσιοποίηση των σχεδίων ανάπτυξης και των όρων που θα περιλαμβάνονται, των λιμένων και αναγκαία δημοσιοποίηση από Κυβέρνηση και ΤΑΙΠΕΔ του σχεδίου ανάπτυξης των λιμένων, υποχρεωτικές επενδύσεις, ελάχιστη διακίνηση φορτίων κ.λπ. και τα σχετικά με τους όρους για τις εργασιακές σχέσεις και την προστασία του περιβάλλοντος.

Έχουμε επιτακτική υποχρέωση να προστατέψουμε, να σώσουμε ό,τι έχει μείνει από τη φυσική ομορφιά, τη βιοποικιλότητα, την αγνότητα αυτής της χώρας και ξέρουμε ότι έχουν μείνει πάρα πολύ λίγα που μπορούμε να προστατέψουμε. Εύχομαι, λοιπόν, να μην είναι ήδη αργά.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Καλείται στο Βήμα ο κ. Βασίλης Κόκκαλης, Βουλευτής του ΣΥΡΙΖΑ - Προοδευτική Συμμαχία.

Ορίστε, κύριε Κόκκαλη, έχετε τον λόγο για επτά λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα είναι μια πολύ δύσκολη μέρα για τη Θεσσαλία. Σήμερα πλήττεται από έντονα καιρικά φαινόμενα και ο Νομός Μαγνησίας ιδίως, αλλά και ο Νομός Λαρίσης. Ήδη ο Δήμος Αγιάς έχει ζητήσει να κηρυχθεί σε κατάσταση εκτάκτου ανάγκης.

Οι μνήμες όλων μας, όλων όσοι ζήσαμε τον «Ιανό» και όλων όσοι ζούμε στη Θεσσαλία, είναι πριν τρία χρόνια και ευχόμαστε πραγματικά και εύχομαι να μη ζήσουμε τις ίδιες καταστροφικές συνέπειες του «Ιανού». Δυστυχώς, όμως, υπάρχει ένας νεκρός και ένας αγνοούμενος. Υπάρχουν και πληροφορίες για εκατόν δέκα εγκλωβισμένους.

Θα σας διαβάσω τι είπε πολίτης πριν μια ώρα σε σχετικό βίντεο: «Καλούμε το «112», την Πυροσβεστική, τον δήμο και τη Νομαρχία και δεν υπάρχει κανένας». Σε αυτό κάντε μια αντιπαραβολή με αυτό που δήλωσε 24 Φεβρουαρίου ο Πρωθυπουργός, πέντε μέρες πριν το τραγικό δυστύχημα των Τεμπών. Κάντε μια αντιπαραβολή αυτό το οποίο βλέπετε στα δελτία ειδήσεων με αυτό το οποίο δήλωσε ο Πρωθυπουργός, ο κ. Μητσοτάκης, στις 24 Φεβρουαρίου. Πεντακόσια εβδομήντα συν, plus έργα και παρεμβάσεις για τη Θεσσαλία το 2030.

Πεντακόσια εβδομήντα plus έργα, αλλά ούτε ένα, κυρίες και κύριοι συνάδελφοι, αντιπλημμυρικό και, βεβαίως, ούτε ένα που να αφορά την πολιτική προστασία στη Θεσσαλία, ούτε ένα το οποίο να αφορά την πρόληψη σε μια περιφέρεια με περιοχές οι οποίες πλήττονται από τα έντονα καιρικά φαινόμενα.

Αυτή είναι η συμφωνία αλήθειας την οποία επικαλείστε και υποτίθεται ότι έχετε υπογράψει με τον ελληνικό λαό; Ποια είναι, επιτέλους, η πρόληψη; Αυτή, όμως, η ώρα είναι δύσκολη και είμαστε κοντά σε αυτούς που πραγματικά πλήττονται και εύχομαι τα πράγματα να πάνε όσο γίνεται καλύτερα και για τη Λάρισα, τον Δήμο Αγιάς, αλλά και για το Πήλιο και γενικά για όλη τη Μαγνησία.

Έρχομαι στο νομοσχέδιο, κύριε Υπουργέ. Ξεκινήσατε την ομιλία σας με μια ερώτηση: Είναι επωφελής η συμφωνία για τον Έλληνα φορολογούμενο, για το δημόσιο;

Το ζητούμενο, κύριε Υπουργέ, είναι εάν μπορούσε να είναι επωφελέστερη, όχι επωφελής. Παραθέσατε κάποια στοιχεία για τα έσοδα του λιμανιού και λέτε ότι θα εισπράξουμε 87 εκατομμύρια ευρώ, 84 εκατομμύρια ευρώ. Το ζητούμενο είναι αν θα μπορούσε με βάση τα δεδομένα να είναι επωφελέστερη.

Σήμερα τι ακούσαμε και άκουσαν οι πολίτες; Ότι εκτός από τη σύμβαση παραχώρησης, υπάρχει και η σύμβαση υποπαραχώρησης. Ποια είναι η διαφορά;

Κύριε Υπουργέ, κατ’ αρχάς να πούμε ότι δεν είναι κακό το να εκμεταλλεύεται ή να υπάρχει μια σύμπραξη ιδιώτη. Να το ξεκαθαρίσω. Όμως, υπάρχει ένα μεγάλο αλλά. Στη σύμβαση παραχώρησης του δημοσίου προς ιδιώτη πρέπει να προέχει ιδίως και να προηγείται το μείζον. Ποιο είναι το μείζον; Το δημόσιο συμφέρον. Τι εστί δημόσιο συμφέρον; Εξυπηρετείται εν προκειμένω; Για να δούμε.

Αναφέρατε ότι θα κάνει επενδύσεις, τουριστικά καταφύγια. Αυτές οι επενδύσεις, όμως, θα είναι προς όφελος του επενδυτή. Το τίμημα μήπως είναι χαμηλό; Ποιος έχει κρίνει την αξία γενικότερα του λιμανιού και των εργασιών, τα κέρδη που αποφέρει, ώστε να μπορέσουμε να κρίνουμε εάν είναι ευτελές ή αν είναι πράγματι πολύ επωφελές για την τοπική κοινωνία. Υπάρχει δημόσιος έλεγχος; Δεν θέλετε δημόσιο έλεγχο. Δημόσια εποπτεία υπάρχει; Αν υπάρχει δημόσια εποπτεία, εγώ τώρα λέω εντάξει, εξυπηρετείται το δημόσιο συμφέρον. Αν υπάρχει δημόσια εποπτεία. Ο έλεγχος είναι πιο ασφυκτικός. Να το δεχτώ ότι δεν θέλει και πολύ έλεγχο ένας ιδιώτης, αλλά η λέξη «δημόσια εποπτεία» υφίσταται; Για ποιον λόγο απαιτεί ο νόμος και η νομολογία δημόσια τουλάχιστον εποπτεία; Διότι αυτό το οποίο παραχωρείται προέρχεται όχι από τον κ. Γιαννούλη που είναι ιδιώτης, αλλά από το δημόσιο. Είναι επ’ ωφελεία και χρησιμοποιείται για τον πολίτη.

Συνεπώς, σε μια σύμβαση παραχώρησης πρέπει να προέχει το δημόσιο συμφέρον και, κατά δεύτερον, ναι, ο σκοπός του ιδιώτη, που είναι η κερδοφορία. Αυτά επιτυγχάνονται; Όχι. Γιατί δεν παρουσιάζετε τη σύμβαση αγοραπωλησίας μετοχών; Ο κ. Κάτσης, ο πρώην Βουλευτής Θεσπρωτίας, ήδη από τις 9 Μαρτίου του 2023 το έχει ζητήσει. Δυστυχώς, δεν την παρουσιάζετε. Όμως, η μόνιμη επωδός είναι το 41%.

Ακούστε. Το 41% για κάθε κυβέρνηση, για την οποιαδήποτε κυβέρνηση, αποτελεί ισχυρή κοινωνική εντολή για ασφάλεια, για σταθερότητα, για ευημερία, αλλά και για λογοδοσία. Εσείς το 41% -και αυτό αποδεικνύεται περίτρανα από τους δύο μήνες της κυβερνητικής σας θητείας- το εκλάβατε ως άλλοθι μη λογοδοσίας, ως άλλοθι ανασφάλειας, ως άλλοθι παραμονής στην εξουσία, γιατί αυτό δείχνει η διαχείρισή σας από τις πυρκαγιές.

Όλοι φταίνε –όλοι!- και εννοείται πάντα η κλιματική αλλαγή. Ήδη σήμερα για την κατάσταση στη Θεσσαλία ξεκίνησε η κλασική δικαιολογία ότι πρόκειται για ένα ακραίο καιρικό φαινόμενο, ναι, ακραίο, για το οποίο όλοι γνωρίζαμε.

Ασφάλεια; Τόσα χιλιόμετρα εκατό ακροδεξιοί χούλιγκανς και ουσιαστικά εξευτέλισαν την έννοια της ασφάλειας. Υποσχεθήκατε νόμο και τάξη και μόνο αυτό δεν υπάρχει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Τον λόγο έχει ο Κοινοβουλευτικός Εκπρόσωπος του ΚΚΕ κ. Νικόλαος Καραθανασόπουλος.

Ορίστε, κύριε Καραθανασόπουλε, έχετε τον λόγο για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Τόσο ο ειδικός αγορητής του ΚΚΕ, ο Γιάννης Δελής, όσο και ο Βουλευτής Νίκος Παπαναστάσης αναφέρθηκαν αναλυτικά στο νομοσχέδιο και ιδιαίτερα στο λιμάνι της Ηγουμενίτσας, αλλά και της Θεσσαλονίκης που αφορούν οι τροποποιήσεις των δύο αυτών συμβάσεων.

Επιτρέψτε μου να γενικεύσω λίγο τη συζήτηση σε σχέση με τις λιμενικές υποδομές, δηλαδή να μιλήσω για τον ρόλο τους, για τη σημασία τους, για την πολιτική η οποία ακολουθείται από την αστική τάξη μέσα σε ένα περιβάλλον το οποίο μεταβάλλεται και το οποίο το χαρακτηρίζει η ρευστότητα. Θα φανταζόταν κανείς, για παράδειγμα, πριν από είκοσι χρόνια για το λιμάνι της Αλεξανδρούπολης και τη σημασία την οποία έχει; Όχι. Απέκτησε, όμως, μια πολύ μεγάλη σημασία τα τελευταία χρόνια.

Από αυτή την άποψη, λοιπόν, είναι φανερό ότι οι λιμενικές υποδομές αφ’ ενός αποτελούν πεδίο κερδοφορίας για τους επιχειρηματικούς ομίλους. Αν δεν έβγαζαν κέρδη, δεν θα ενδιαφέρονταν κάποιοι να ασχοληθούν με τις λιμενικές υποδομές. Άρα, δεν το κάνουν για την ψυχή της μάνας τους, για να βγάλουν κέρδος.

Δεύτερον, οι λιμενικές υποδομές είναι συνολικά ενταγμένες στις εκάστοτε στρατηγικές επιλογές της άρχουσας τάξης της χώρας μας και στην προκειμένη περίπτωση, στην πολιτική της γεωστρατηγικής αναβάθμισης, ούτως ώστε να μετατραπεί η χώρα μας σε κόμβο ενεργειακό και μεταφορικό. Άρα, λοιπόν, τα λιμάνια στη μετατροπή αυτού του ενεργειακού αλλά και μεταφορικού κόμβου παίζουν χαρακτηριστικό ρόλο και πολύ μεγάλη σημασία.

Ας δούμε, όμως, λίγο τη μεγάλη εικόνα στην οποία εντάσσονται και τα λιμάνια της Ελλάδας, οι λιμενικές υποδομές. Έτσι, λοιπόν, οι λιμενικές υποδομές της χώρας μας παίζουν σημαντικό ρόλο τόσο στην υλοποίηση των παγκόσμιων εφοδιαστικών αλυσίδων αλλά και στην πραγματοποίηση του διεθνούς εμπορίου, ιδιαίτερα στο κομμάτι που αφορά τη διασυνδεσιμότητα της κεντρικής ναυτιλιακής οδού ανάμεσα στην Ασία και στην Ευρώπη, που είναι μέσω του Σουέζ, με τις χερσαίες μεταφορές προς τα Βαλκάνια, την Κεντρική και Ανατολική Ευρώπη.

Αρχικά, λοιπόν, αυτό τον κυρίαρχο ρόλο τον έπαιζε ο Πειραιάς και η Θεσσαλονίκη, αυτός ο κάθετος άξονας ο οποίος σχηματιζόταν για να μπορούν να μεταφερθούν πολύ πιο γρήγορα τα προϊόντα των πολυεθνικών, τα εμπορεύματα των πολυεθνικών στα Βαλκάνια, στην Κεντρική και Ανατολική Ευρώπη.

Και ταυτόχρονα, πέρα από αυτόν τον κάθετο άξονα που υπάρχει, αρχίζει να αναβαθμίζεται τα τελευταία χρόνια η σημασία του βόρειου άξονα των λιμένων, της λεγόμενης «Εγνατίας των λιμανιών», με τις απαραίτητες χερσαίες συνδέσεις, είτε αυτή αφορά την Εγνατία Οδό και τη σύνδεσή της με την Ηγουμενίτσα, το Λιμάνι της Θεσσαλονίκης, της Καβάλας, αλλά και της Αλεξανδρούπολης είτε όσον αφορά τις σιδηροδρομικές συνδέσεις των τριών βασικών λιμανιών και μετέπειτα της Ηγουμενίτσας με τη δημιουργία της «Εγνατίας σιδηροδρόμων».

Γιατί, όμως, υπήρξε το τελευταίο χρονικό διάστημα αυτή η αναβάθμιση του βόρειου άξονα των λιμανιών; Γιατί ακριβώς αυτή η αναβάθμιση εντάσσεται στις επιλογές των Αμερικάνων και του ΝΑΤΟ, αλλά και των Ευρωπαίων στον σχεδιασμό που έχουν ούτως ώστε να εξυπηρετηθεί ακόμη καλύτερα η δημιουργία μιας εναλλακτικής διαδρομής τόσο προς τη Μαύρη Θάλασσα όσο και προς τις χώρες των Βαλκανίων, αλλά και της Ανατολικής Ευρώπης, παρακάμπτοντας τα Στενά του Βοσπόρου.

Γι’ αυτόν ακριβώς τον λόγο αποκτούν ιδιαίτερη σημασία τα λιμάνια της Βορείου Ελλάδας και όχι μόνο για τη μεταφορά εμπορευμάτων, αλλά και ενέργειας με βάση την απόφαση της Ευρωπαϊκής Ένωσης για να σταματήσει ο εφοδιασμός από το ρωσικό φυσικό αέριο. Μέσα από αυτή τη διαδικασία, λοιπόν, προκρίνεται η δημιουργία τόσων τερματικών σταθμών όσο και σταθμών αποθήκευσης του υγροποιημένου LNG, στο Λιμάνι Αλεξανδρούπολης, στις αποθήκες της Καβάλας στο Λιμάνι της Καβάλας. Ακόμη και για το Λιμάνι της Θεσσαλονίκης έχει γραφτεί ότι σχεδιάζεται να δημιουργηθεί και εκεί τερματικός σταθμός LNG.

Όμως, δεν είναι μόνο μεταφορές και ενέργεια. Είναι και το στρατιωτικό υλικό το οποίο μεταφέρθηκε τους τελευταίους μήνες, τους μήνες του ιμπεριαλιστικού πολέμου στην Ουκρανία από τα λιμάνια της χώρας μας και της Ηγουμενίτσας δευτερευόντως, αλλά πολύ περισσότερο της Αλεξανδρούπολης. Μάλιστα, οι ίδιοι οι Αμερικάνοι παραδέχονται ότι δεν θα μπορούσαν να στείλουν πολεμικό υλικό στην Ανατολική Ευρώπη, αν δεν υπήρχε το Λιμάνι της Αλεξανδρούπολης, γιατί γνωρίζετε πολύ καλά ότι τα Στενά του Βοσπόρου σε συνθήκες πολέμου κλείνουν για τη μεταφορά πολεμικού υλικού.

Άρα, λοιπόν, απέκτησε στρατηγική σημασία το Λιμάνι της Αλεξανδρούπολης, για να μπορέσουν να μεταφερθούν και οπλικά συστήματα αλλά και αμερικανονατοϊκοί στρατιώτες στην Ανατολική Ευρώπη στην περικύκλωση της Ρωσίας και στην ισχυροποίηση του ενός από τους δύο πόλους της ιμπεριαλιστικής αυτής σύγκρουσης.

Αυτός, λοιπόν, ο κυρίαρχος ρόλος του Λιμανιού της Αλεξανδρούπολης έγινε χάρη στην κυβέρνηση του ΣΥΡΙΖΑ, που επί της ουσίας παραχώρησε το Λιμάνι της Αλεξανδρούπολης στους Αμερικάνους με τις αλλεπάλληλες επισκέψεις κυβερνητικών κλιμακίων με τον Πάιατ για να επιθεωρήσουν το λιμάνι και αναβαθμίστηκε, βεβαίως, με τη στρατηγική συμφωνία που υπέγραψε η Κυβέρνηση της Νέας Δημοκρατίας με τις Ηνωμένες Πολιτείες, που την είχε προπαρασκευάσει η κυβέρνηση του ΣΥΡΙΖΑ, μετατρέποντας το λιμάνι σε μία αμερικάνικη βάση, στο πλαίσιο, λοιπόν, της συνολικότερης μετατροπής της χώρας μας σε χώρα-σημαιοφόρο, σε χώρα-ορμητήριο των αμερικανονατοϊκών ιμπεριαλιστικών σχεδιασμών.

Από αυτή την άποψη, γίνεται κατανοητό γιατί και οι λιμενικές υποδομές αποτελούν έναν ακόμη κλάδο της οικονομίας, όπου εκφράζονται σφοδροί ανταγωνισμοί όχι μόνο ανάμεσα στους επιχειρηματικούς ομίλους. Δεν είναι τυχαία αλλεπάλληλα δημοσιεύματα, αλλά και δηλώσεις κύκλων των εφοπλιστών, των Ελλήνων εφοπλιστών, ενάντια στην «COSCO» και στο Λιμάνι του Πειραιά, όχι μόνο αντιθέσεις και ανταγωνισμοί ανάμεσα σε επιχειρηματικούς ομίλους για το ποιοι θα εκμεταλλευτούν τις λιμενικές υποδομές, τα ναυπηγεία στη χώρα μας, αλλά και οξυμένες αντιθέσεις ανάμεσα σε ιμπεριαλιστικά κέντρα. Δεν είναι τυχαίο το βέτο που έβαλαν οι Αμερικάνοι στην επέκταση της επένδυσης της «COSCO» στο Λιμάνι του Πειραιά, ή για να μην αποκτήσει το Θριάσιο Πεδίο για τη δημιουργία διαμετακομιστικού κέντρου η «COSCO».

Άρα, λοιπόν, οι αντιθέσεις ανάμεσα στα ιμπεριαλιστικά κέντρα ΗΠΑ, ΝΑΤΟ, Ευρωπαϊκής Ένωσης από τη μια μεριά και Κίνας και Ρωσίας από την άλλη δεν είναι τίποτε άλλο παρά η προσπάθεια για να ελέγξουν τις υποδομές, για το μοίρασμα και το ξαναμοίρασμα των αγορών.

Έτσι, λοιπόν, σε αυτή τη μεγάλη εικόνα η πολιτική της άρχουσας τάξης της χώρας μας για τα λιμάνια αφ’ ενός υπηρετεί τη βαθύτερη εμπλοκή της χώρας μας στους ιμπεριαλιστικούς σχεδιασμούς, υπηρετεί την επιθετικότητα του κεφαλαίου για να μπορέσει να αυξήσει την κερδοφορία του -γι’ αυτό του παραχωρεί και τις λιμενικές υποδομές και όχι μόνο- αλλά και συνολικότερα την πολιτική της Ευρωπαϊκής Ένωσης για τον αντίστοιχο κλάδο.

Από τι χαρακτηρίζεται η πολιτική της Ευρωπαϊκής Ένωσης για τον κλάδο των μεταφορών; Από δύο βασικές επιλογές: Πρώτον, είναι η απελευθέρωση των μεταφορών. Να θυμίσουμε ότι στις θαλάσσιες μεταφορές ξεκίνησε με την κατάργηση του καμποτάζ μέχρι να φτάσουμε στην ιδιωτικοποίηση των λιμανιών; Να θυμίσουμε ότι στις αεροπορικές μεταφορές ξεκίνησε με την κατάργηση του κρατικού μονοπωλίου της «Ολυμπιακής» για τις εσωτερικές μεταφορές, για να ιδιωτικοποιηθεί μετά και η ίδια «Ολυμπιακή» και να προχωρήσουν οι ιδιωτικοποιήσεις των πιο σημαντικών περιφερειακών αεροδρομίων;

Έτσι, λοιπόν και στα λιμάνια η όλη αυτή διαδικασία ξεκίνησε από το 2008, πριν καν η χώρα μπει στα μνημόνια, πριν υπάρξει ΤΑΙΠΕΔ, πριν υπάρξει Υπερταμείο. Το 2008 ιδιωτικοποιείται ένα μέρος του λιμανιού του Πειραιά στην COSCO από την κυβέρνηση της Νέας Δημοκρατίας. Μετά έρχεται η κυβέρνηση του ΣΥΡΙΖΑ του 2016, επεκτείνει ακόμη περισσότερο αυτή την ιδιωτικοποίηση, για να έρθει η κυβέρνηση της Νέας Δημοκρατίας το 2021 να παραχωρήσει το σύνολο του λιμανιού του Πειραιά στην «COSCO». Tο 2018 ο ΣΥΡΙΖΑ ιδιωτικοποίησε το λιμάνι της Θεσσαλονίκης, το παραχώρησε σε μία κοινοπραξία γερμανικών, γαλλικών και ρωσικών συμφερόντων. Τώρα έχουν μείνει μόνο τα ρώσικα και τα γαλλικά συμφέροντα, που είναι και κινέζικα μέσα. Δηλαδή «παρ’ τ’ αυγό και κούρευ’ το!» ποιοι είναι από πίσω.

Δεύτερον, στη δημιουργία των διευρωπαϊκών δικτύων. Σε τι εξυπηρετούν τα διευρωπαϊκά δίκτυα την Ευρωπαϊκή Ένωση; Στο να διαμορφωθεί μία ενιαία ευρωενωσιακή αγορά στον κλάδο των μεταφορών, καθώς επίσης και ένα διασυνδεδεμένο μεταφορικό δίκτυο, το οποίο θα εξυπηρετεί πολύ καλύτερα τις ανάγκες για ταχύτερη μεταφορά εμπορευμάτων των ευρωπαϊκών μονοπωλίων στο πλαίσιο του διεθνούς ανταγωνισμού.

Έτσι, λοιπόν, η επέκταση των διευρωπαϊκών δικτύων μεταφοράς όχι μόνο στις χώρες - μέλη της Ευρωπαϊκής Ένωσης, αλλά και σε τρίτες χώρες, δεν αποτελεί απλά και μόνο μία προσπάθεια να αναβαθμιστεί η εμπορική τους σύνδεση. Πρέπει να τη συνδέσουμε και με τις ανάγκες και τη μεγάλη διαπάλη η οποία υπάρχει στο πλαίσιο των ιμπεριαλιστικών ανταγωνισμών και των αντιθέσεων για τις σφαίρες επιρροής και την επαναχάραξη των δρόμων μεταφοράς των εμπορευμάτων.

Αλήθεια, σε αυτή την εικόνα που τώρα περιέγραψα όσον αφορά τα γενικά υπάρχουν διαφωνίες ανάμεσα στα κόμματα της Νέας Δημοκρατίας, του ΣΥΡΙΖΑ και του ΠΑΣΟΚ; Όχι. Αυτή την πολιτική την υπηρέτησαν με πιστότητα όσο ήταν κυβερνήσεις.

Και τώρα όμως από θέση Αντιπολίτευσης η κριτική την οποία κάνουν στην Κυβέρνηση είναι επιδερμική:

Πρώτον, ποιος το πούλησε, η Κυβέρνηση ή το ΤΑΙΠΕΔ; Σιγά! Και λοιπόν; Όποιος και να το πούλησε τι σημασία έχει; Η πράξη δεν έχει σημασία; Το ποιος το επέβαλε είναι το σημαντικό; Το επέβαλαν τα συμφέροντα της ελληνικής άρχουσας τάξης και των επιχειρηματικών ομίλων που θέλει να εξυπηρετήσει αυτή, τις πολιτικές και τις στρατηγικές επιλογές τους. Αυτό επέβαλε την ιδιωτικοποίηση του λιμένα της Ηγουμενίτσας και αύριο του λιμανιού του Βόλου, του Ηρακλείου, της Καβάλας, που έχουν πάρει σειρά και είναι σε εξέλιξη οι διαγωνιστικές διαδικασίες.

Και βεβαίως είναι φανερό ότι από τη στιγμή που είναι ενταγμένες στο ΤΑΙΠΕΔ όλες αυτές οι λιμενικές υποδομές τα χρήματα τα οποία θα εισπραχθούν από αυτές τις ιδιωτικοποιήσεις θα πάνε για την εξυπηρέτηση του κρατικού χρέους, των δανείων δηλαδή που πήραμε στην εποχή των μνημονίων. Και όχι μόνο αυτό, αλλά και ένα μέρος του χρηματοδοτεί νέα επενδυτικά σχέδια στους συγκεκριμένους τομείς.

Δεύτερον, αν θα ήταν μερική και όχι ολική η ιδιωτικοποίηση. Και λοιπόν; Αν ήταν μερική η ιδιωτικοποίηση, τι θα έπαιρναν; Θα τους κοροϊδεύαμε και θα τους δίναμε αυτά που τους είναι άχρηστα ή θα τους δίναμε τα «φιλέτα» της λιμενικής δραστηριότητας; Τα «φιλέτα» θα έπαιρναν για να βγάλουν ακόμη μεγαλύτερο κέρδος. Είτε είναι μερική είτε ολική η ιδιωτικοποίηση δεν παύει να είναι ιδιωτικοποίηση, που εξυπηρετεί τα συμφέροντα των επιχειρηματικών ομίλων.

Επίσης, άλλη συζήτηση είναι αν θα υλοποιηθεί το master plan για το οποίο δεσμεύθηκε η εταιρεία; Θα γίνουν οι επενδύσεις; Λοιπόν αυτό είναι το ζήτημα; Το master plan ή οι επενδύσεις ποιον θα εξυπηρετούν; Τις ανάγκες του λαού, τις ανάγκες των εργαζομένων ή τα συμφέροντα του επιχειρηματικού ομίλου για μεγαλύτερα κέρδη; Γιατί αν έχετε αυταπάτες ότι με τις επενδύσεις θα εξυπηρετηθούν τα συμφέροντα των εργαζομένων, τα συμφέροντα και τις ανάγκες του λαού, πλανάσθε πλάνην οικτράν.

Ας το δούμε λοιπόν. Αυτή η ιδιωτικοποίηση προς όφελος ποίου γίνεται; Γίνεται μήπως προς όφελος των εργαζομένων; Ίσα ίσα που θα απαλλαγεί η εταιρεία από τους εργαζόμενους στον λιμένα της Ηγουμενίτσας, για να μπορέσει να προσλάβει νέους εργαζόμενους χωρίς συλλογικές συμβάσεις, εργολαβικούς ενδεχομένως, ενοικιαζόμενους, χωρίς μόνιμη σχέση εργασίας, ακόμη πιο φτηνούς εργαζόμενους.

Δεν βλέπουμε και στα άλλα λιμάνια που ιδιωτικοποιήθηκαν, του Πειραιά και της Θεσσαλονίκης, τι γίνεται; Οι εργολαβικοί και οι ενοικιαζόμενοι εργαζόμενοι πολλαπλασιάζονται με μορφή χιονοστιβάδας, χωρίς συγκροτημένα δικαιώματα εργασιακά, ασφαλιστικά, συνδικαλιστικά.

Πόσες φορές η κυβέρνηση του ΣΥΡΙΖΑ κήρυξε παράνομες τις απεργίες στο λιμάνι του Πειραιά για να προστατεύσει τα συμφέροντα της «COSCO» απέναντι στην προσπάθεια που κάνουν οι εργαζόμενοι να μην θρηνούν θύματα και μετά η Κυβέρνηση της Νέας Δημοκρατίας που την ακολούθησε;

Όμως η πάλη των εργαζομένων επέβαλε υπογραφή συλλογικής σύμβασης και μέτρα ασφάλειας και υγιεινής στους εργασιακούς χώρους για να μην θρηνήσουμε και άλλα θύματα. Μήπως θα είναι προς όφελος των λαϊκών αναγκών; Μα ποιος θα καθορίσει την τιμολογιακή πολιτική για το έργο; Η ίδια η εταιρεία και τα συμφέροντά της.

Δεν έχετε ακούσει καθόλου το τελευταίο διάστημα τη συζήτηση που γίνεται για τις απελευθερωμένες ακτοπλοϊκές εταιρείες και την άνοδο των τιμών και πολύ περισσότερο που πολλές από αυτές επιδοτούνται για έργο το οποίο κάνουν; Τα αντίστοιχα δεν θα συμβούν και στο λιμάνι της Ηγουμενίτσας; Δεν θα ακριβύνουν τα τιμολόγια των παρεχόμενων έργων από την εταιρεία; Αυτό θα είναι προς όφελος της φτηνής μεταφοράς του κόσμου είτε προς την Κέρκυρα είτε προς την Ιταλία; Κάθε άλλο. Θα οδηγήσει σε αύξηση των ακτοπλοϊκών εισιτηρίων.

Ή μήπως αν γίνουν οι μαρίνες είτε στην Ηγουμενίτσα είτε στα Σύβοτα ή οπουδήποτε αλλού θα αναπτυχθούν οι περιοχές και θα ικανοποιηθεί ο λαός; Αν ήταν έτσι, τότε στις νησιωτικές περιοχές θα έπρεπε να ζουν βασιλικά και ο λαός και οι εργαζόμενοι εκεί. Βλέπουμε όμως ότι υπάρχουν τριάντα πέντε χιλιάδες θέσεις εργασίας στον τουρισμό και στα ξενοδοχεία που δεν καλύπτονται, γιατί οι συνθήκες εργασίας είναι απαράδεκτες, απάνθρωπες και παράλληλα το 60% του ελληνικού λαού δεν μπορεί να πάει διακοπές γιατί δεν έχει τη δυνατότητα. Ποιον θα εξυπηρετήσει, λοιπόν, η δημιουργία μαρίνας στις περιοχές αυτές;

Μήπως θα στηρίξει τα συμφέροντα των ψαράδων με την κατάργηση των αλιευτικών καταφυγίων για να μπορούν να προστατεύουν τις βάρκες τους χωρίς να πληρώνουν υπέρογκα τιμήματα;

Να λοιπόν γιατί λέμε ότι είναι εχθρική η όλη διαδικασία και για τους εργαζόμενους και για τον λαό και τις ανάγκες του, αλλά και ταυτόχρονα για μια σειρά από άλλες κατηγορίες όπως οι ψαράδες.

Και στο κάτω κάτω της γραφής τι λιμάνι είναι αυτό στην Ηγουμενίτσα που η έκτασή του ξεπερνάει τα 100 χιλιόμετρα περίπου, από τη Σαγιάδα μέχρι τα Σύβοτα; Η παράκτια γραμμή είναι 100 χιλιόμετρα. Τι λιμάνι είναι αυτό; Γιατί δόθηκε όλη αυτή η περιοχή, πέρα από ορισμένα κομμάτια που επιστρέφουν -και καλά!- στους δήμους, λες και οι δήμοι θα τα αξιοποιήσουν προς όφελος των δημοτών τους; Η συντριπτική πλειοψηφία των δημοτικών αρχών δεν συμπλέει με τις κυβερνητικές πολιτικές για εμπορευματοποίηση, για ιδιωτικοποιήσεις; Το ίδιο θα κάνουν και οι δημοτικές αρχές. Πέρα όμως από αυτό τι είδους λιμάνι είναι αυτό, που του παραχωρείται μία τέτοια παραθαλάσσια ζώνη; Για ποιον σκοπό; Για να εξυπηρετήσει τις ανάγκες του λιμανιού της Ηγουμενίτσας για την ασφαλή πρόσδεση των καραβιών; Όχι. Για να επεκταθεί και σε άλλες δραστηριότητες τουριστικού χαρακτήρα που δεν σχετίζονται άμεσα με τις λιμενικές υπηρεσίες.

Και για να μην μακρηγορώ, να πω ότι είναι φανερό γιατί εμείς λέμε ότι είμαστε αντίθετοι στην ιδιωτικοποίηση, στις συγκεκριμένες συμβάσεις: Είναι σε βάρος των συμφερόντων του λαού, σε βάρος των κυριαρχικών δικαιωμάτων της χώρας και σε βάρος των ίδιων των αναγκών των εργαζομένων. Είτε υπάρχει δημόσια και κρατική εποπτεία είτε όχι, τον ρόλο του κράτους τον βλέπουμε πολύ καθαρά τώρα: με τις φωτιές να καιγόμαστε και με τις βροχές να πνιγόμαστε. Βλέπουμε την επιλεκτική ανικανότητα του αστικού κράτους: ανίκανο όσον αφορά την ικανοποίηση των λαϊκών αναγκών και την προστασία της ανθρώπινης ζωής, ενώ ταυτόχρονα πάρα πολύ ισχυρό στις δυνάμεις καταστολής, στα εξοπλιστικά προγράμματα, στη φορομπηξία του λαού, στις ιδιωτικοποιήσεις, στην κατάργηση εργασιακών, συνδικαλιστικών και ασφαλιστικών δικαιωμάτων, που υλοποιεί με ιδιαίτερη αποφασιστικότητα και αποτελεσματικότητα.

Γι’ αυτόν ακριβώς τον λόγο και εμείς λέμε καθαρά ότι πρέπει οι εργαζόμενοι, τα πλατιά λαϊκά στρώματα που βλέπουν καθημερινά τη ζωή τους να χειροτερεύει να σημαδέψουν με την πάλη τους τον πραγματικό ένοχο, το σάπιο εκμεταλλευτικό και βάρβαρο καπιταλιστικό σύστημα, που τόσο στην περίοδο της οικονομικής ανάπτυξης όπως είναι τώρα, αλλά και στην περίοδο της καπιταλιστικής κρίσης…

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής)**:...(Δεν ακούστηκε)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έχω και τη δευτερολογία μου, κύριε Υπουργέ. Μην διαμαρτύρεστε. Είμαι μέσα στον χρόνο μου. Μην διαμαρτύρεστε καθόλου. Μπορεί να σας πειράζουν αυτά τα οποία λέω, αλλά θα τα υποστείτε και θα τα ακούσετε.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Τώρα το δηλώσατε για τη δευτερολογία, δεν το είχατε πει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μα, είναι φανερό. Θα ζήταγα ένα λεπτό επιπλέον από το Προεδρείο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δικαιούται και δευτερολογία και τριτολογία. Το δικαιούται.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Εγώ το είπα για τους συναδέλφους που περιμένουν να μιλήσουν.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να μη με διακόπτετε. Σας ευχαριστώ πολύ για την υπόδειξη την οποία κάνατε!

Λέω, λοιπόν, ότι πρέπει ο λαός να ταχθεί απέναντι σε αυτό το εχθρικό σύστημα που και στην περίοδο της κρίσης αλλά και στην περίοδο της ανάπτυξης είναι σε βάρος της ικανοποίησης των αναγκών του λαού, στο εχθρικό αστικό κράτος, αλλά και στις πολιτικές που υπηρετούν συνολικά τα κόμματα και εξυπηρετούν τις ανάγκες κερδοφορίας των επιχειρηματικών ομίλων, τους στρατηγικούς σχεδιασμούς της άρχουσας τάξης, άρα και σε αυτά τα κόμματα που καλλιεργούν αυταπάτες περί δήθεν ανικανότητας κάποιων προσώπων, λες και αν ήταν άλλα πρόσωπα θα άλλαζε η εικόνα ή περί επιλεκτικής τάξης ορισμένων ζητημάτων, προσπαθώντας να εξωραΐσουν την κατάσταση και να καλλιεργήσουν αυταπάτες.

Από αυτή την άποψη εμείς του λέμε -και ολοκληρώνω με αυτό- ότι θα πρέπει να ενισχυθεί ακόμη περισσότερο και να ισχυροποιηθεί αυτό το ρεύμα αμφισβήτησης και ανατροπής, όπως καταγράφηκε στις βουλευτικές εκλογές και ελπίζουμε να καταγραφεί και στις δημοτικές και περιφερειακές εκλογές τον επόμενο μήνα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Καραθανασόπουλο. Είδα και συνάδελφο από το ΠΑΣΟΚ να διαμαρτύρεται και θα ήθελα να του πω ότι ο Κοινοβουλευτικός Εκπρόσωπος δικαιούται δευτερολογία έξι λεπτά και τριτολογία τρία λεπτά. Το γνωρίζουμε όλοι. Άρα δεν υπήρχε λόγος διαμαρτυρίας.

Καλείται στο Βήμα η κ. Αθηνά Λινού, Βουλευτής του ΣΥΡΙΖΑ - Προοδευτική Συμμαχία, η οποία έχει τον λόγο για επτά λεπτά.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Θα ήθελα να συμμετάσχω και εγώ στην αγωνία που εξέφρασε ο κ. Κόκκαλης για τη Θεσσαλία, όχι γιατί εκπροσωπώ τη Θεσσαλία, αλλά γιατί είμαι Καρδιτσιώτισσα και πονάω γιατί η κρίση που βιώνει αυτή τη στιγμή η πατρίδα μου ήταν και αναμενόμενη και προβλέψιμη και οι συνέπειες που θα είναι μακροχρόνιες και στην οικονομία και στην υγεία των συμπολιτών μου οφείλονται και αποδίδονται πλήρως στην αδιαφορία της Κυβέρνησης.

Σήμερα όμως συζητάμε για την παραχώρηση δύο λιμανιών σε ιδιώτες και εγώ δεν θα μιλήσω για τα οικονομικά ή για τις πολιτικές συνέπειες αυτών των κινήσεων, γιατί δεν είμαι κατάλληλη ίσως, θα μιλήσω όμως για τις συνέπειες στην υγεία των εργαζομένων και των κατοίκων στην περιοχή.

Στην ιατρική της εργασίας σε πολλά κείμενα η βιομηχανία των λιμανιών -έτσι αναφέρεται- θεωρείται εξαιρετικά επικίνδυνη, σαν χώρος εργασίας κυρίως. Και αυτό γιατί εκεί αυξάνονται τα ατυχήματα, είναι πολλά τα μεταδιδόμενα νοσήματα και είναι πάμπολλα τα χρόνια νοσήματα. Και αυτό συμβαίνει γιατί ο συνδυασμός των εργασιών που τελούνται σε αυτούς τους χώρους είναι εξαιρετικά επικίνδυνος και ειδικά τώρα στο λιμάνι της Ηγουμενίτσας προστίθενται και πολλές κατασκευαστικές δραστηριότητες. Επιπλέον εκεί δουλεύουν κάποιοι λιμενεργάτες, πολλοί ναυτικοί και ψαράδες, που αναφέρθηκε νωρίτερα, και πολύ συχνά μπορεί να υπάρξει ανάγκη για επείγουσα συντήρηση ή επισκευή πλοίων.

Και λένε τώρα: και τι πειράζει σε όλο αυτό η σύμβαση παραχώρησης σε ιδιωτικές εταιρείες; Πειράζει, γιατί οι συνέπειες θα είναι πολύ μεγαλύτερες και περισσότερες. Γιατί όπου έχουμε ιδιωτικοποίηση έχουμε αναγκαστικά εντατικοποίηση της εργασίας, αύξηση της ταχύτητας με την οποία εκτελούνται οι υπηρεσίες, ελλιπή εκπαίδευση των εργαζομένων ιδιαίτερα στον χώρο των λιμανιών, ελλιπή μέτρα ατομικής προστασίας. Και όλα αυτά συνδυάζονται με αναγκαστικές υπερωρίες πολύ συχνά, γιατί αλλιώς βλάπτονται τα συμφέροντα της εταιρείας, μείωση ή πλήρη εξάλειψη των διαλειμμάτων. Υπάρχουν εργασίες από μεγάλο ύψος με χρήση πολλών μηχανημάτων, πτώσεις. Δεν χρειάζεται να επεκταθώ περισσότερο. Ας δούμε τι έχει συμβεί τα τελευταία χρόνια στο Πέραμα και στις Σκουριές από πλευράς και μόνο θανατηφόρων ατυχημάτων.

Περιμένουμε, λοιπόν, λόγω της ιδιωτικοποίησης αύξηση των ατυχημάτων με πολλά μεταδοτικά νοσήματα, περιλαμβανομένου του κορωνοϊού και του AIDS -και έχουν μελετηθεί αυτά στη διεθνή βιβλιογραφία- πολλά μυοσκελετικά προβλήματα τα οποία τα ξέραμε από παλιά, προβλήματα ψυχικής υγείας με έμφαση στον αλκοολισμό, που υπάρχουν στους ψαράδες -πάλι μελετημένο με διδακτορική διατριβή του Πανεπιστημίου Αθηνών- και αναπνευστική ανεπάρκεια ή ακόμη και καρκίνοι, ιδιαίτερα σε αυτούς που κάνουν τον καθαρισμό και τις βαφές των πλοίων.

Θα έλεγε κανείς όμως ότι έχουμε πολλά οικονομικά οφέλη από αυτή την ιστορία, και βεβαίως έχουμε. Μπορεί να μην είναι αρκετά, μπορεί να έπρεπε να είναι περισσότερα, αλλά υπάρχουν. Πώς τα μετράμε αυτά όμως σε σχέση, θα έλεγε κανείς, με δέκα επιπλέον θανάτους ή με εκατό επιπλέον μόνιμες αναπηρίες ή χρόνια νοσήματα; Θα πει κανείς: θα το λύσουμε με τα ανταποδοτικά οφέλη. Όμως η κατηγορία των ανταποδοτικών οφελών δεν μιλάει πουθενά για την υγεία. Υπάρχει απόλυτη σιωπή από πλευράς της Νέας Δημοκρατίας για τη δημόσια αλλά και την προσωπική υγεία. Όμως ο Παγκόσμιος Οργανισμός Υγείας απαιτεί εδώ και χρόνια ότι σε κάθε πολιτική θα πρέπει να λαμβάνονται υπ’ όψιν οι συνέπειες στην υγεία με το πρόγραμμα «Health in all policies». Δεν θα μπορούσε άραγε στα αντισταθμιστικά ανταποδοτικά οφέλη να περιλαμβάνεται ένα κέντρο πρόληψης και προαγωγής υγείας για τους εργαζόμενους, αλλά και για τον πληθυσμό που θα εκτεθεί στις συνέπειες των κτηριακών αλλαγών; Η Νέα Δημοκρατία σιωπά συστηματικά, ούτε καν την απασχολεί το γεγονός ότι οι κοντινές υπηρεσίες υγείας, τα κοντινά νοσοκομεία δεν θα επαρκέσουν αν υπάρξει ένα ατύχημα σοβαρό στο λιμάνι.

Τι έκανε από πλευράς μεταρρυθμίσεων στην υγιεινή και ασφάλεια της υγείας μέχρι σήμερα; Ουσιαστικά κατήργησε τη δραστηριότητα του ΣΕΠΕ μεταμορφώνοντας το ΣΕΠΕ σε ανεξάρτητη αρχή. Αλλά οι ανεξάρτητες αρχές ούτε ελέγχουν εις βάθος ούτε έχουν τους υπαλλήλους. Κάνει δραματική επίθεση στην ειδικότητα της ιατρικής της εργασίας, με τις αλλαγές που εισήγαγε ο προηγούμενος Υπουργός Βρούτσης και με τις νέες συζητήσεις από στελέχη του Υπουργείου Εργασίας, για να επιτρέψουν σε κάθε γιατρό ανεκπαίδευτο σε θέματα ιατρικής της εργασίας να ασκεί ιατρική της εργασίας.

Πώς εφαρμόζεται σε όλα αυτά, στη σύμβαση που μελετάμε ή που συζητάμε σήμερα, η οδηγία του ΠΟΥ; Δεν εφαρμόζεται. Είναι ένας ακόμα λόγος, εκτός των άλλων που εκτενώς αναπτύχθηκαν νωρίτερα, που πρέπει να καταψηφιστεί αυτό το νομοσχέδιο, γιατί αποτελεί κίνδυνο για την υγεία και την ίδια τη ζωή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, τελειώνω κύριε Πρόεδρε.

Προς τον Υπουργό που δήλωσε νωρίτερα ότι όλοι θα πρέπει να θέλουμε την ανάπτυξη, απαντώ: Ναι, θέλουμε την ανάπτυξη, αλλά θέλουμε την ανάπτυξη η οποία δεν οδηγεί σε αρρώστιες, σε αναπηρία και θάνατο των εργαζομένων.

Φταίει ο ιδιώτης για όλα αυτά, φταίει ο επιχειρηματίας; Πολύ λιγότερο φταίει από μια κυβέρνηση η οποία δεν νομοθετεί σωστά για την υγεία και την ασφάλεια των εργαζομένων, δεν παρέχει επαρκή προστασία των εργαζομένων με κατάλληλους ελέγχους, δεν εφαρμόζει τους νόμους που ισχύουν ούτε στη χώρα μας ούτε στην Ευρωπαϊκή Ένωση και γι’ αυτό νομίζω ότι πρέπει να ξανασκεφτούμε αν θα ψηφίσουμε αυτό το νομοσχέδιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Τον λόγο έχει ο Πρόεδρος της Κοινοβουλευτικής Ομάδας των Σπαρτιατών κ. Στίγκας για δεκαπέντε λεπτά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν θα τοποθετηθώ επί του νομοσχεδίου για κάποιους λόγους. Απλά ήθελα να πάρω τον λόγο, κύριε Πρόεδρε, και να απαντήσω στον κ. Κατρίνη του ΠΑΣΟΚ για όσα θλιβερά και δυσώδη είπε κατά των Σπαρτιατών. Μεταξύ άλλων είπε αν θα συνεχίσει η ελληνική πολιτεία να χρηματοδοτεί ένα κόμμα που καθοδηγείται από έναν έγκλειστο Αρχηγό ή αν θα εφαρμόσει τη νομολογία του Σ.τ.Ε.. Επίσης είπε ότι έχουμε ξεκάθαρα ενδείξεις και ομολογίες για την πραγματική ηγεσία αυτού του κόμματος που παραπέμπει στον προφυλακισμένο Κασιδιάρη.

Ήθελα να ρωτήσω: Ο κ. Κατρίνης τι είναι; Δικαστής; Εισαγγελέας; Υπάρχει απόφαση; Τι έχει στα χέρια του και μιλάει έτσι; Επίσης, στο ΠΑΣΟΚ τολμάνε να μιλάνε για χρηματοδοτήσεις, για λεφτά, για κλεμμένα; Το ΠΑΣΟΚ μαζί με τη Νέα Δημοκρατία χρωστάνε ένα δισεκατομμύριο. Μόνο και μόνο που το λέμε είναι ντροπή για τον ελληνικό λαό, όταν κάποιοι σπάζουν πόρτες, μπαίνουν μέσα, κατάσχουν τα σπίτια και τις περιουσίες και πετάνε ανάπηρους ανθρώπους στον δρόμο. Πρώτα το ΠΑΣΟΚ θα έπρεπε να ντρέπεται για τα αίσχη που έχει κάνει. Προφυλακισμένοι από τους Σπαρτιάτες δεν υπάρχουν, ούτε υπάρχουν κρυφοί Αρχηγοί. Προφυλακισμένοι υπάρχουν από το ΠΑΣΟΚ, που έχουν φάει τα σπλάχνα αυτής της χώρας με μίζες, με προμήθειες, με ό,τι θέλετε, με ευρωπαϊκά κονδύλια, με πακέτα Ντελόρ, με μεσογειακά προγράμματα, τα πάντα. Το ΠΑΣΟΚ τα έχει κάνει αυτά, όχι οι Σπαρτιάτες. Επομένως «στο σπίτι του κρεμασμένου δεν μιλάνε για σκοινί»! Θα έπρεπε να είναι πολύ πιο προσεκτικοί και κυρίως να ντρέπονται για όλα τα αίσχη που έχουν κάνει εδώ και σαράντα χρόνια περίπου στον ελληνικό λαό. Οι Σπαρτιάτες δεν ντρέπονται για τίποτα.

Προφανώς ενοχλήθηκαν γιατί είδαν ότι οι Σπαρτιάτες, παρά τα προβλήματα που μπορεί να έχει ένα κοινοβουλευτικό κόμμα, πάλι έχουμε διατηρήσει τη συνοχή μας και θα προσπαθήσουμε να κάνουμε το καλύτερο γι’ αυτή τη χώρα, αλλά οδηγίες αυτού του τύπου δεν δεχόμαστε από ανθρώπους που έχουν καταστρέψει και έχουν καταληστέψει τη χώρα.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο των Σπαρτιατών.

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, είναι σαφή τα πράγματα όχι από τα διαμειφθέντα σε αυτή την Αίθουσα, αλλά από τα δημοσίως λεχθέντα από τον Πρόεδρο της Κοινοβουλευτικής Ομάδας των Σπαρτιατών, τα οποία μάλιστα κίνησαν και το ενδιαφέρον της εισαγγελέως του Αρείου Πάγου περί Greek Mafia, περί κυκλωμάτων, περί ανθρώπων που επηρεάζουν και διαμορφώνουν απόψεις. Εγώ δεν θα κρίνω τι έγινε την προηγούμενη εβδομάδα με τις αποχωρήσεις, ανεξαρτητοποιήσεις, επαναπροσχωρήσεις Βουλευτών από το κόμμα Σπαρτιάτες. Αυτό είναι ένα θέμα εσωτερικό και θα το διευθετήσει η ίδια η Κοινοβουλευτική Ομάδα.

Όμως, εδώ κάτι είναι εμφανές και για εμάς είναι αδιαπραγμάτευτο, γιατί αποτελεί θέμα λειτουργίας της δημοκρατίας. Εμείς, κύριε Πρόεδρε, ως ΠΑΣΟΚ εδώ από την πρώτη στιγμή, όταν τα σχετικά νομοσχέδια ήρθαν στη Βουλή, πήραμε ξεκάθαρη θέση και στάση έναντι του αποκλεισμού ανθρώπων που έχουν καταδικαστεί ως μέλη εγκληματικής οργάνωσης από τις βουλευτικές εκλογές, γι’ αυτό και καταθέσαμε και πρόταση νόμου, η οποία δυστυχώς ποτέ δεν έφτασε για συζήτηση στην Ολομέλεια και γι’ αυτό θα πρέπει κάποιοι να αναλάβουν τις ευθύνες τους.

Ως εκ τούτου, όχι επειδή το λέμε εμείς, αλλά επειδή το λέει η κοινή λογική, επειδή βλέπουμε, χωρίς να προδικάζουμε, ότι όλη αυτή η συζήτηση προκάλεσε μέχρι και την αυτόματη ενεργοποίηση της εισαγγελέως του Αρείου Πάγου και επειδή νομίζω ότι είναι εμφανές ότι εδώ υπάρχει σύνδεση ανθρώπου ο οποίος έχει αποκλειστεί από τις βουλευτικές εκλογές ως μέλος εγκληματικής οργάνωσης με μέλη, με στελέχη, πιθανόν και με Βουλευτές ενός κόμματος που βρίσκεται σήμερα στην Αίθουσα του ελληνικού Κοινοβουλίου, γι’ αυτό και ζητάμε από την Κυβέρνηση, ζητάμε από όλα τα κόμματα του δημοκρατικού πολιτικού τόξου να πάρουν θέση και να εγγυηθούν ότι δεν θα επιτρέψουμε στον ναό της δημοκρατίας άνθρωποι οι οποίοι έχουν καταδικαστεί από την ελληνική δικαιοσύνη να νομίζουν ότι μπορούν να παρεμβαίνουν στα πολιτικά δρώμενα με έναν τρόπο ανοίκειο, με έναν τρόπο που δεν περιποιεί τιμή στη δημοκρατία και με έναν τρόπο που θα πρέπει να ενώσει όλες τις δυνάμεις απέναντι στην απειλή για τη δημοκρατία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Κύριε Στίγκα, έχετε τον λόγο για τρία λεπτά, όμως θα είναι η τελευταία φορά. Δεν θα συνεχιστεί ο διάλογος.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ένα λεπτό μόνο, κύριε Πρόεδρε.

Ο κ. Κατρίνης επιμένει να το παίζει δικαστής, να το παίζει κατήγορος, ανακριτής, δεν ξέρω εγώ τι άλλο. Να πάει να ψάξει στις Βρυξέλλες, να δει τις βαλίτσες της κ. Καϊλή που προέρχεται από το κόμμα του. Οι Σπαρτιάτες δεν έχουν τίποτα μεμπτό. Οι Σπαρτιάτες δεν έχουν τίποτα να φοβηθούν. Όλα τα έχω εξηγήσει, τα εξήγησα σήμερα στην κυρία εισαγγελέα και δεν έχουμε να φοβηθούμε τίποτα.

Θα επαναλάβω για μία ακόμα φορά: Πρέπει να ντρέπονται στο ΠΑΣΟΚ. Αν είναι αυτό το δημοκρατικό τόξο το οποίο κουβαλάει βαλίτσες με πεντακόσια-εξακόσια χιλιάρικα και εκατομμύρια προμήθειες από εξοπλιστικά προγράμματα, εμείς δεν είμαστε.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πρόεδρε.

Τον λόγο έχει ο Βουλευτής του ΠΑΣΟΚ - Κινήματος Αλλαγής κ. Ιωάννης Τσίμαρης για επτά λεπτά.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αγαπητοί συνάδελφοι, η Κυβέρνηση της Νέας Δημοκρατίας δεν σταματά να εκπλήσσει τον ελληνικό λαό με τόσα πολλά που του υποσχέθηκε. Καταθέτει στην ελληνική Βουλή συμφωνία προς κύρωση χωρίς να έρχονται εις γνώση του Σώματος κρίσιμες λεπτομέρειες.

Αρνήθηκαν, κύριοι και κυρίες συνάδελφοι, να καταθέσουν τη σύμβαση πώλησης των μετοχών. Θέλουν, όμως, να υπερψηφιστεί και να κυρωθεί η συμφωνία. Θέλουν να υπερψηφιστεί η κύρωση της συμφωνίας ιδιωτικοποίησης του τρίτου μεγαλύτερου λιμανιού της Ελλάδος, η μεγαλύτερη εμπορευματική και επιβατική πύλη στη δυτική Ελλάδα, ένα λιμάνι που χρηματοδοτήθηκε με 200 εκατομμύρια από τον ελληνικό λαό για να διασυνδέσει τη δυτική πύλη της χώρας με την Ευρώπη και τον Έβρο με την ανατολή. Τώρα θα παραδοθεί στον κύριο πελάτη του μέχρι στιγμής, δηλαδή με το παρόν νομοσχέδιο ιδιοκτήτης, διαχειριστής και πελάτης θα είναι το ίδιο νομικό πρόσωπο.

Εξηγήστε μας, κυρίες και κύριοι της Κυβέρνησης, πώς αυτό ενισχύει τον ανταγωνισμό και την ελεύθερη οικονομία που τόσο επίμονα επικαλείστε ότι πρεσβεύετε. Το μονοπώλιο ενισχύεται και κρύβεστε πίσω από δήθεν μνημονιακές υποχρεώσεις.

Ζητήθηκε και στη συνεδρίαση της Διαρκούς Επιτροπής Παραγωγής και Εμπορίου η κατάθεση των σχετικών εγγράφων από τα οποία να προκύπτει σαφής μνημονιακή υποχρέωση. Έγγραφα, όμως, δεν προσκομίστηκαν γιατί δεν υπάρχει αυτή η δέσμευση με τη μορφή που επικαλείστε. Είναι ξεκάθαρα πολιτική και στρατηγική σας επιλογή η πλήρης ιδιωτικοποίηση του λιμένα Ηγουμενίτσας με όρους ασύμφορους για το ελληνικό δημόσιο.

Στην παρούσα φάση το αποθεματικό του ΟΛΗΓ ανέρχεται σε 11 εκατομμύρια ευρώ. Εξηγήστε μας τι θα γίνει με αυτό το αποθεματικό. Είπατε ότι είναι κερδοφόρα η παραχώρηση. Το αν είναι κερδοφόρα η παραχώρηση θα μπορούσατε να το στηρίξετε με μακροπρόθεσμα οικονομικά στοιχεία και όχι με στοιχεία ενός έτους. Υπάρχει επιχειρηματικό σχέδιο σε βάθος εικοσιπενταετίας για την πρόβλεψη των εσόδων του λιμένα με την παρούσα μορφή; Τότε θα λέγαμε ότι η παραχώρηση είναι επωφελέστερη. Τα υπόλοιπα είναι «άλλα λόγια να αγαπιόμαστε». Ποια έργα υποδομής αποτελούν δέσμευση του αναδόχου; Δεν προβλέπονται αντισταθμιστικά οφέλη ούτε υποχρεωτικές επενδύσεις αναβάθμισης εξοπλισμού και εκσυγχρονισμού των εγκαταστάσεων του λιμένα. Δεν υπάρχει πρόνοια προστασίας για τα αλιευτικά καταφύγια της Αγιάδας και της Πλαταριάς, δεν υπάρχει, δηλαδή, αποκλεισμός δυνατότητας να περιοριστούν πάρα πολύ ή ακόμα και να οδηγηθούν οι αλιείς εκτός καταφυγίων. Δεν γνωρίζουμε τους όρους της παραχώρησης, δεν γνωρίζουμε τους όρους της μελλοντικής λειτουργίας. Και ποιος φορέας θα εποπτεύσει την υλοποίηση των χρονοδιαγραμμάτων, έστω και της μαρίνας; Η Ρυθμιστική Αρχή Λιμένων έχει αποδυναμωθεί σημαντικά τα τελευταία χρόνια. Έχετε αλλεργία, φαίνεται, στις Ρυθμιστικές Αρχές. Επίσης, δεν εξέδωσε επίσημη γνωμοδότηση για την εν λόγω πώληση.

Να δούμε και τον λιμένα Θεσσαλονίκης, ο οποίος βρίσκεται σε ιδιωτικό καθεστώς. Έχετε καταθέσει τροποποιητικά άρθρα επί της σύμβασης παραχώρησης. Τα ερωτήματα που προκύπτουν είναι πολλά. Ποια εμπόδια προέκυψαν και ανέκυψε η ανάγκη για την κατεπείγουσα διεύρυνση της διαδικασίας fast track έγκρισης έργων;

Γιατί το ελληνικό δημόσιο παραιτείται δικαιωμάτων και παραχωρεί τις ελάχιστες εποπτικές του αρμοδιότητες; Γιατί τροποποιείται μια σύμβαση και προβλέπει η νέα την άρση υποχρέωσης συναίνεσης του ελληνικού δημοσίου;

Όσον αφορά στην παραχώρηση των έξι χιλιάδων στρεμμάτων στους φορείς της τοπικής αυτοδιοίκησης της Θεσπρωτίας, θα μπορούσε να γίνει και χωρίς αυτούς τους όρους εκχώρησης, κατοχής και εκμετάλλευσης του λιμένα. Για την ακρίβεια, θα μπορούσε να γίνει και χωρίς παραχώρηση του λιμένα, μόνο με παραχώρηση απευθείας στην τοπική αυτοδιοίκηση.

Κυρίες και κύριοι, η αντίληψη για την προοπτική ανάπτυξης της Ηπείρου ακούστηκε από τα χείλη του Πρωθυπουργού πρόσφατα, με τη δήλωση ότι το τρένο δεν θα φτάσει στην Ηγουμενίτσα. Με αυτή τη φράση απομείωσε την προοπτική του λιμανιού να αναπτυχθεί περαιτέρω και φυσικά, καταδεικνύει και αυτό την επιλογή της πλήρους ιδιωτικοποίησης του λιμένα Ηγουμενίτσας με όρους ασύμφορους για το ελληνικό δημόσιο.

Γιατί δεν ακολουθήσατε τη διαδικασία με τον λιμένα της Καβάλας, που η παραχώρηση έγινε σε τερματικό σταθμό; Ποια η εκτίμησή σας στη διαφορά στη στρατηγική γεωπολιτική και εθνική σημασία του λιμένα της Ηγουμενίτσας με της Καβάλας; Αναπάντητα ερωτήματα.

Έχουν διαπιστωθεί αδιέξοδα στην αντίστοιχη διαδικασία ιδιωτικοποίησης του λιμένα Αλεξανδρούπολης, καθώς και αδιέξοδα όσον αφορά στην καθυστέρηση των υποχρεωτικών επενδύσεων στους λιμένες Πειραιά και Θεσσαλονίκης. Ουσιαστικά, αυτά θα έπρεπε να σας αποτρέψουν να ιδιωτικοποιήσετε τον λιμένα της Ηγουμενίτσας με αυτούς τους όρους.

Το ΠΑΣΟΚ - Κίνημα Αλλαγής έχει πάγια αρχή τη στρατηγική αξιοποίηση των δημόσιων πόρων και δη των λιμένων της χώρας. Η διαφορά μεταξύ της Κυβέρνησης και του ΠΑΣΟΚ είναι ότι το ΠΑΣΟΚ διαφωνεί με την καθολική παραχώρηση των λιμένων και ουσιαστικά, την εκχώρηση της άσκησης πολιτικής διοίκησης και ανάπτυξης υποδομών στρατηγικής σημασίας για την ανάπτυξη της χώρας, όπως είναι αυτές οι υποδομές.

Το ΠΑΣΟΚ - Κίνημα Αλλαγής παραμένει διαχρονικά σταθερά υπέρ των παραχωρήσεων, όμως υπέρ της παροχής υπηρεσιών και της επιχειρηματικότητας στα λιμάνια, παράλληλα όμως με την άσκηση δημόσιου και ουσιαστικού ελέγχου διοίκησης. Αυτά τα μοντέλα, δηλαδή με δυνατότητα άσκησης δημόσιας εποπτείας και ρύθμισης όποτε χρειάζεται, είναι δοκιμασμένα διεθνώς.

Η πολιτική που ακολουθείται από την Κυβέρνηση βρίσκεται σε ευθεία αντίθεση με το ευρωπαϊκό κεκτημένο. Καμμία χώρα στον ευρωπαϊκό χώρο δεν υιοθετεί το συγκεκριμένο μοντέλο ανάπτυξης των λιμένων. Διαφορετικές συνθήκες διαμορφώνουν τους όρους παραχώρησης: Αυτό είναι ένας αδιαπραγμάτευτος όρος της δημόσιας εποπτείας.

Το στρατηγικό σχέδιο για την ανάπτυξη των λιμένων που λέτε ότι θα κάνετε, κύριε Υπουργέ, έπρεπε να έχει προηγηθεί πριν γίνουν δεσμευτικές σε χρόνο ιδιωτικοποίησης. Οι εκχωρήσεις κατοχής και εκμετάλλευσης λιμένων δεν αφορούν ενοικιάσεις γης, αλλά εκχωρήσεις μείζονος σημασίας υποδομών από το δημόσιο σε εταιρείες που μπορούν πλέον να καθορίζουν το σώμα των αποφάσεων στη λειτουργία. Διότι δεν θα υπάρχει εποπτεία και φυσικά, θα έχουν τη δυνατότητα ανάπτυξης του λιμένα με δικούς τους όρους, με απροσδιόριστες επιπτώσεις για την πορεία και την πρόοδο της συγκεκριμένης περιοχής, της ευρύτερης περιφέρειας, αλλά ακόμα και σε εθνικό επίπεδο, όπως στην περίπτωσή μας, όπου μεταβιβάζεται η υποδομή.

Οι ελληνικοί λιμένες αποτελούν οχήματα ανάπτυξης για τη χώρα τόσο σε επίπεδο τοπικών οικονομιών όσο και σε επίπεδο εθνικό. Προτεραιότητά μας είναι η διασφάλιση του δημοσίου συμφέροντος. Με τους όρους παραχώρησης της συγκεκριμένης σύμβασης μόνο αυτό δεν προασπίζεται. Το καταψηφίζουμε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσίμαρη.

Τον λόγο έχει ζητήσει ο Υφυπουργός Ναυτιλίας κ. Ιωάννης Παππάς για εννέα λεπτά.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, συζητούμε σήμερα στην Ολομέλεια της Βουλής το σχέδιο νόμου, με τίτλο: «Κύρωση της Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της "Οργανισμού Λιμένος Ηγουμενίτσας ΑΕ", καθώς και την κύρωση της από 29 Μαρτίου 2023 Συμφωνίας Τροποποίησης της Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης ΑΕ"».

Αντιλαμβάνομαι ότι στέκεται αφορμή για πολλούς από τους Βουλευτές της Αντιπολίτευσης, ώστε να ασκήσουν κριτική στην Κυβέρνηση ή απλώς να διατυπώσουν την ολική τους διαφωνία σε έναν τομέα ο οποίος είναι διαχρονικά προνομιακός για την εκάστοτε Αντιπολίτευση, μείζονα ή ελάσσονα.

Αυτό τουλάχιστον φαίνεται από τις θέσεις, τις δηλώσεις και τις ανακοινώσεις που είχαν και σήμερα με τις τοποθετήσεις τους εκδώσει τα κόμματα της Αντιπολίτευσης. Σε όλες τις δηλώσεις γίνεται λόγος για ξεπούλημα του λιμανιού της Ηγουμενίτσας, για πώληση, ενώ στελέχη έκαναν λόγο για εκποίηση της δημόσιας περιουσίας.

Ας βάλουμε, λοιπόν, τα πράγματα σε μια λογική σειρά. Για την ακρίβεια, ας επαναφέρουμε στη σφαίρα του πραγματικού, για να έχει και ένα νόημα η συζήτηση.

Ξεκινώντας από το άρθρο 7, κοινή χρήση της λιμενικής ζώνης του λιμένα Ηγουμενίτσας, κατά την εκτέλεση των δραστηριοτήτων της, η εταιρεία «Οργανισμός Λιμένος Ηγουμενίτσας Α.Ε.» σέβεται και διατηρεί τη φήμη της λιμενικής ζώνης ως κοινόχρηστου δημόσιου πράγματος, διασφαλίζει ότι ο λιμένας Ηγουμενίτσας λειτουργεί ως δημόσιος λιμένας και εξασφαλίζει την πρόσβαση των χρηστών σε αυτόν, στο μέτρο που επιτρέπεται σύμφωνα με την εφαρμοστέα κείμενη νομοθεσία.

Αντιλαμβάνεστε, λοιπόν, ότι το λιμάνι της Ηγουμενίτσας δεν πωλείται. Η διαχείρισή του παραχωρείται στον επενδυτή μέχρι το 2062, για τριάντα εννιά χρόνια δηλαδή. Δεν πωλείται καμμία περιουσία του δημοσίου και το βασικότερο, το ελληνικό δημόσιο, η τοπική αυτοδιοίκηση και η τοπική κοινωνία ωφελούνται πολλαπλώς.

Θα μου επιτρέψετε να σταθώ σε κάποια συγκεκριμένα στοιχεία τα οποία αποδεικνύουν περίτρανα τα παραπάνω. Το πρώτο ζήτημα στο οποίο στάθηκε η κριτική ήταν το τίμημα της παραχώρησης. Πάμε, λοιπόν, να το δούμε, αλλά να το εξετάσουμε κιόλας από όλες τις πλευρές του. Για το 67% των μετοχών δόθηκαν κοντά στα 85 εκατομμύρια ευρώ τον Οκτώβριο του 2022, 84,17, αλλά με τις εξελίξεις, γιατί τίποτα δεν είναι στατικό, μπορεί να ξεπεράσει και τα 85 εκατομμύρια. Αυτό ισοδυναμεί, λοιπόν, σε μια συνολική αποτίμηση περίπου στα 125,5 εκατομμύρια ευρώ σήμερα. Αύριο πιθανότατα να ξεπεράσει και τα 126 εκατομμύρια.

Λίγα, θα πει κάποιος. Το ακούσαμε και αυτό. Μάλιστα.

Ποιο είναι το μεγαλύτερο λιμάνι της χώρας μας; Ο Πειραιάς. Η αποτίμηση του ΟΛΠ την ίδια περίοδο ξέρετε ποια ήταν; Ήταν 363 εκατομμύρια ευρώ και συζητάμε για δύο λιμάνια με τεράστια διαφορά σε κίνηση, σε κερδοφορία, σε διαφορά που δεν αποτυπώνεται στην αποτίμησή τους για την ίδια συγκεκριμένη περίοδο.

Να προσθέσω εδώ δε ότι το ΤΑΙΠΕΔ είχε υπολογίσει την αποτίμηση του Οργανισμού Λιμένος Ηγουμενίτσας περίπου οκτώ με δέκα φορές πιο χαμηλά από την προσφορά του επενδυτή. Ποιος ωφελείται εδώ; Ξεκάθαρα το ελληνικό δημόσιο και ο Οργανισμός Λιμένος Ηγουμενίτσας. Και ποιο θα είναι το όφελος για το ελληνικό δημόσιο; Είναι η επόμενη εύλογη ερώτηση.

Πάμε να το δούμε και αυτό ή μάλλον, αυτά, γιατί δεν είναι μόνο ένα, αλλά πολλά. Τα έσοδα θα ανέρχονται σε 3,5% επί του τζίρου του λιμένα κάθε χρόνο. Οι προβλέψεις δίνουν πιθανή αύξηση τζίρου, οπότε αυτό μεταφράζεται και σε αύξηση εσόδων. Παράλληλα και από αυτό το 3,5%, το 85% θα πηγαίνει στην τοπική αυτοδιοίκηση, στους δυο δήμους και το 15% στο ελληνικό δημόσιο. Παράλληλα, το ελληνικό Δημόσιο έχει λαμβάνειν και έσοδα από φόρο 20% επί των καθαρών κερδών που θα αποδίδονται από τον Οργανισμό Λιμένος Ηγουμενίτσας, κάτι που δεν ίσχυε μέχρι σήμερα.

Εκτός από τα οικονομικά οφέλη, όμως, στην παραχώρηση βλέπουμε και τα ποιοτικά οφέλη της περιοχής. Οι προβλέψεις της σύμβασης ενισχύουν το τουριστικό αποτύπωμα της περιοχής. Για την ακρίβεια -και δεν πειράζει να είμαστε ειλικρινείς- δημιουργεί εκ του μηδενός τουριστικό αποτύπωμα σε μια περιοχή η οποία τόσα χρόνια δεν είχε πάρει τη λάμψη που της αξίζει και της αρμόζει. Είναι ένα κόσμημα, μια πανέμορφη περιοχή η Ηγουμενίτσα. Ξέρουμε όλοι τις περιοχές εκείνες, οι οποίες, όπως γνωρίζετε, τόσα χρόνια δεν έχουν αξιοποιηθεί όπως έπρεπε και αυτό θα γίνει από εδώ και πέρα.

Στην αρχική σύμβαση προβλέπεται η χρήση και εκμετάλλευση ορισμένων χωρών εκτός από τον κεντρικό λιμένα της Ηγουμενίτσας, των αλιευτικών καταφυγίων Σαγιάδας και Πλαταριάς, αλλά και του καταφυγίου τουριστικών σκαφών στα Σύβοτα. Η περιοχή, παρά τη φυσική της ομορφιά, που φιγουράρει σε όλους τους τουριστικούς οδηγούς, παρακάμπτεται από τα σκάφη αναψυχής λόγω έλλειψης χώρων ελλιμενισμού. Όλοι οι χώροι που υπάρχουν στην περιοχή σήμερα δεν ξεπερνούν τους διακόσιους, ενώ με τη δέσμευση του επενδυτή που θα αποτυπωθεί και στο master plan, που θα κατατεθεί εντός εννέα μηνών, είναι να εκσυγχρονιστούν τα παραπάνω καταφύγια και να δημιουργηθούν περίπου εξακόσιες ογδόντα θέσεις για γιοτ και πάνω από σαράντα θέσεις για μέγα-γιοτ.

Κάθε λογικός άνθρωπος, λοιπόν, αντιλαμβάνεται ότι το συμφέρον του επενδυτή ταυτίζεται με την ανάπτυξη της περιοχής, που μπορεί να γίνει μόνο με επενδύσεις.

Αυτό στην αγορά, όπου και να ρωτήσετε, είναι δεδομένο. Δεν είναι κάτι το οποίο θα το ανακαλύψουμε τώρα. Δεν ανακαλύπτουμε τώρα ότι η γη είναι στρογγυλή. Όταν κάποιος επενδυτής επενδύει, πιστεύει σε αυτό το πρότζεκτ, είναι ξεκάθαρο, είναι δεδομένο πως θα κάνει το αδύνατον δυνατόν, για να πάει καλά η επένδυση και να πάει καλά όλο αυτό το τεράστιο πρότζεκτ.

Στην ίδια κατεύθυνση εντάσσεται και η διαδικασία δημιουργίας υδατοδρόμου στο λιμάνι της Ηγουμενίτσας, όπως και θέσεις κρουαζιερόπλοιων, αλλά και η κατασκευή και άλλων λιμενικών εγκαταστάσεων. Η αναβάθμιση του παρεχόμενου τουριστικού προϊόντος της Θεσπρωτίας μεταφράζεται σε περισσότερα έσοδα και σε θέσεις εργασίας που έχουν πολλαπλό όφελος για την τοπική κοινωνία.

Και μιας και αναφέρθηκα στην τοπική κοινωνία, αγαπητέ κύριε Γιόγιακα, που είστε και Βουλευτής της περιοχής -και η οποία έστειλε το δεδομένο μήνυμα, γιατί όλη η περιοχή σας πιστεύει σε αυτό το τεράστιο πρότζεκτ- ας δούμε με προσοχή πώς συνδέεται η σύμβαση παραχώρησης με την Ηγουμενίτσα και τους ανθρώπους της.

Το λιμάνι Ηγουμενίτσας περιλαμβάνει μια μεγάλη, τεράστια χερσαία ζώνη. Η εν λόγω χερσαία ζώνη αποτελούσε σημείο τριβής μεταξύ της τοπικής αυτοδιοίκησης, της τοπικής κοινωνίας και του Οργανισμού Λιμένος Ηγουμενίτσας. Το αποτέλεσμα της υπερδεκαετούς αυτής διαμάχης ήταν μια υποβάθμιση της περιοχής με θύμα, βέβαια, τους κατοίκους της περιοχής. Το πρόβλημα πλέον αυτό λύνεται -σας το έχουμε πει και την Παρασκευή στις επιτροπές και τη Δευτέρα, αλλά εδώ σήμερα δεν γίνεται να γίνει κατανοητό από κανέναν σας- με συντονισμένη δράση της Γενικής Γραμματείας Λιμένων του Υπουργείου Ναυτιλίας και Νησιωτικής Πολιτικής, του Οργανισμού Λιμένος Ηγουμενίτσας και άλλων εμπλεκόμενων φορέων.

Τα εμπόδια ξεπεράστηκαν και δόθηκαν λύσεις σε γραφειοκρατικά προβλήματα ετών, με αποτέλεσμα μια τεράστια έκταση -η οποία είναι πάνω από έξι χιλιάδες στρέμματα- να αποδίδεται απευθείας, άμεσα στην τοπική κοινωνία στους Δήμους Ηγουμενίτσας και Φιλιατρών. Πλέον οι επισκέπτες και οι κάτοικοι της Ηγουμενίτσας θα μπορούν να απολαύσουν ελεύθερα και με ασφάλεια τους χώρους που αποτελούν τη χερσαία ζώνη του λιμανιού και η οποία εκτείνεται σε μια τεράστια απόσταση.

Η παραχώρηση αυτή γίνεται χωρίς κανένα τίμημα -το επαναλαμβάνω αυτό, γιατί έχει μεγάλη αξία- από την τοπική αυτοδιοίκηση προς το δημόσιο. Εάν πήγαινε στο δημόσιο και μετά έπρεπε να παραχωρηθεί στην τοπική αυτοδιοίκηση, θα έπρεπε να υπάρχει ένα ποσό το οποίο θα ξεπερνούσε και τα 6 και τα 7 εκατομμύρια, εάν υπολογίσουμε ότι θα πήγαινε με 1.000 ευρώ ανά στρέμμα -που για εμένα είναι μικρό για χερσαία ζώνη, για ζώνη που είναι με παραλίες.

Σύμφωνα με τα στοιχεία της τελευταίας δεκαετίας, γνωρίζουμε ότι από την Ηγουμενίτσα έχουν μετακινηθεί κοντά στους 2,5 εκατομμύρια επιβάτες, κοντά στα εξακόσιες χιλιάδες οχήματα και τριακόσιες χιλιάδες φορτηγά. Με την αναβάθμιση του λιμένα, των υποδομών του και των οδικών αξόνων που συνδέουν το λιμάνι με το εθνικό και το διεθνές δίκτυο εκτιμάται ότι η κίνηση θα έχει αυξητική τάση. Η τάση αυτή προβλέπεται να συμπαρασύρει και την προσφορά εργασίας στις εγκαταστάσεις του λιμανιού.

Το σημερινό σύνολο εργαζομένων στο λιμάνι ανέρχεται περίπου στα εκατόν είκοσι οκτώ άτομα. Αυτό επιμερίζεται ως εξής: Είναι δέκα οι εργαζόμενοι στον οργανισμό και γύρω στις εκατόν είκοσι είναι οι άμεσες και έμμεσες θέσεις εργασίας. Η εκτιμώμενη, λοιπόν, πρόβλεψη για τις θέσεις εργασίας ταυτίζεται με την προσδοκία μας για αύξηση εργασιών που μπορεί να ξεπεράσει και τον διπλασιασμό των θέσεων εργασίας στην περιοχή του Οργανισμού Λιμένος Θεσσαλονίκης για άμεσες και έμμεσες θέσεις εργασίες και, άρα, καταλαβαίνετε για τι ανάπτυξη μιλάμε στην περιοχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο χρόνο ακόμα, κύριε Πρόεδρε. Σας ευχαριστώ.

Και επειδή έχουν γίνει αναφορές για τους δέκα εργαζόμενους στον Οργανισμό Λιμένος Ηγουμενίτσας και το καθεστώς εργασίας τους, να πούμε ότι το μοντέλο το οποίο θα ακολουθηθεί είναι όμοιο με εκείνο που είχε ακολουθηθεί στην αντίστοιχη διαδικασία για τον Οργανισμό Λιμένος Πειραιά. Για ένα έτος από την κύρωση της συμφωνίας θα έχουν τη δυνατότητα να μεταταγούν σε άλλον φορέα του δημοσίου στο πλαίσιο της κινητικότητας.

Η εμπειρία όμως από τον ΟΛΠ, όπως και από τον ΟΛΘ, για να ξέρετε αγαπητοί συνάδελφοι, έχει δείξει ότι πολύ μικρό ποσοστό των εργαζομένων επέλεξαν να μεταταγούν σε άλλες υπηρεσίες στο δημόσιο. Στο λιμάνι του Πειραιά από τους πεντακόσιους τριάντα οκτώ που είχαν δηλώσει να κάνουν μετάταξη στο δημόσιο, μόνο είκοσι εννέα έφυγαν και αυτοί γιατί άλλαξαν περιοχή που εγκαταστάθηκαν. Έφυγαν από τον Πειραιά και πήγαν σε άλλες περιοχές της Ελλάδος. Και επίσης, στη Θεσσαλονίκη στις 23-3-2018 από τους τριακόσιους τριάντα ένα μόνιμους εργαζόμενους, οι ογδόντα τρεις ζήτησαν να μετακινηθούν και τελικά μετακινήθηκαν μόνο δεκαπέντε άτομα. Αυτό λέει πάρα πολλά.

Τέλος, θα ήθελα να επισημάνω ότι το λιμάνι της Ηγουμενίτσας είναι εναρμονισμένο με τις ευρωπαϊκές προβλέψεις, έτσι ώστε μέχρι το 2030 να είναι ένα απόλυτα «πράσινο» λιμάνι.

Καταλήγοντας για το λιμάνι της Ηγουμενίτσας, θα ήθελα να ξεχωρίσω δύο γενικότερους λόγους, για τους οποίους παραχώρηση βρίσκεται στη σωστή και θετική κατεύθυνση: Εκσυγχρονίζεται ένα λιμάνι της βορειοδυτικής Ελλάδος, το οποίο δεν έχει λάβει τη δέουσα προσοχή τα προηγούμενα χρόνια. Ενισχύει το οικονομικό και εμπορικό αποτύπωμα της Ελλάδας σε μια χρήσιμη περιοχή με απτό όφελος για την τοπική κοινωνία.

Κυρίες και κύριοι συνάδελφοι, προσωπικά μου προκαλεί αρνητική εντύπωση η στάση που έχει τηρήσει η Αντιπολίτευση για ένα τόσο σημαντικό έργο. Αρνητισμός, υποβάθμιση των θετικών στοιχείων -τα οποία είναι προφανή- και μια ρητορική που δεν ανταποκρίνεται στο σήμερα και τις πραγματικές ανάγκες. Η Κυβέρνηση του Κυριάκου Μητσοτάκη και της Νέας Δημοκρατίας ψηφίστηκε από τους Έλληνες πολίτες για να συνεχίσει το έργο που ξεκίνησε το 2019. Αυτό κάνουμε και θα συνεχίσουμε να το κάνουμε με το συμφέρον της ελληνικής κοινωνίας και της οικονομίας της πατρίδας μας να βρίσκονται πάντα στην κορυφή της ατζέντας.

Και είμαστε υπερήφανοι που με τον Υπουργό κ. Βαρβιτσιώτη φέρνουμε στην Εθνική Αντιπροσωπεία μια κύρωση η οποία έχει θετικό πρόσημο για την τοπική κοινωνία και τις αναπτυξιακές προοπτικές της Θεσπρωτίας, αλλά και ολόκληρης της Ηπείρου, για την ενίσχυση της ακτοπλοΐας και του εμπορίου, για την αναβάθμιση του τουριστικού προϊόντος της περιοχής, για τη βελτίωση των υποδομών.

Κυρίες και κύριοι συνάδελφοι, αναφορικά με την κύρωση της από 29ης Μαρτίου του 2023 συμφωνίας τροποποίησης της από 2 Φεβρουαρίου του 2018 σύμβασης παραχώρησης μεταξύ του ελληνικού δημοσίου και της «Οργανισμός Λιμένος Πειραιώς Α.Ε.», θα ήθελα εν συντομία να επισημάνω ότι εκσυγχρονίζεται η χρήση των χώρων του λιμανιού της Θεσσαλονίκης που μέχρι σήμερα δεν υπήρχε ως εξής:

Αξιοποίηση του πρώην βρεφονηπιακού σταθμού όχι μόνο για πολιτιστικές χρήσεις, αλλά και για άλλες εκπαιδευτικές δραστηριότητες. Χρήση παράλληλα ενός υπαίθριου χώρου ως αύλιου χώρου του σταθμού, ένα πάγιο και λογικό αίτημα του Δήμου Θεσσαλονίκης, των κατοίκων της πόλης της Θεσσαλονίκης. Δυνατότητα του λιμανιού της Θεσσαλονίκης με σύμπραξη δημόσιου-ιδιωτικού τομέα να εκμεταλλεύεται χώρους, υποδομές και κτήρια. Προστίθενται χρήσεις στα επιμέρους κτήρια, όπως το Μουσείο και ο κινηματογράφος.

Στόχος μας είναι η ανάδειξη του λιμανιού της Θεσσαλονίκης στο πλέον σύγχρονο λιμάνι της βόρειας Ελλάδος και πύλη του βαλκανικού διαδρόμου και της ανατολικής Ευρώπης.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υφυπουργέ.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ολοκληρώνω, κύριε Πρόεδρε.

Οι παραπάνω συμφωνίες στο σύνολό τους έχουν αναμφίβολα θετικό πρόσημο για την Ελλάδα στο επίπεδο της οικονομίας, των αναπτυξιακών προοπτικών και της ενίσχυσης του αποτυπώματος της πατρίδας μας στην περιοχή.

Κλείνοντας, οφείλω να ομολογήσω ότι περίμενα μια πιο θαρραλέα αντιπολίτευση σε ένα ζήτημα όπως αυτό το οποίο συζητάμε, γιατί πιστεύω πραγματικά ότι είναι μια καλή εξέλιξη για το λιμάνι της Ηγουμενίτσας, μια καλή εξέλιξη για την κοινωνία της πόλης, μια καλή εξέλιξη για την Ήπειρο. Είναι πραγματικά άδικο για τους ανθρώπους της Ηγουμενίτσας να βάζει κάποιος πάνω από το συμφέρον τους τις προκαταλήψεις τους για τις μικροπολιτικές σκοπιμότητες. Επιλέγετε τις κούφιες δικαιολογίες και τις ανώφελες αναλύσεις απλά και μόνο για να γίνει μια αντιπολίτευση με εμμονές. Σκεφτείτε το σας παρακαλώ και να είστε βέβαιοι ότι η κοινωνία και η δημοκρατία έχουν μόνο να κερδίσουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Τον λόγο έχει ζητήσει για μια μικρή παρέμβαση ο κ. Καραθανασόπουλος.

Για ένα λεπτό, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Για ένα λεπτό.

Σε σχέση με την προηγούμενη συζήτηση που έγινε, κύριε Πρόεδρε, η τοποθέτηση της Κοινοβουλευτικής Ομάδας του ΚΚΕ έχει ως εξής:

Επιβεβαιώνεται από τις ίδιες τις εξελίξεις ότι ο φασισμός δεν αντιμετωπίζεται με νόμους και νομικά τερτίπια, πόσω μάλλον με νόμους που έχουν αντιδραστική λογική, γιατί ενσωματώνουν το αντιδραστικό νομικό οπλοστάσιο της Ευρωπαϊκής Ένωσης, όπως τον «τρομονόμο» ή αξιοποιούν τη σκοταδιστική θεωρία των δύο άκρων.

Αυτό, άλλωστε, αποδεικνύεται συνεχώς τόσο με τον καταδικασμένο εγκληματία ναζί Κασιδιάρη, ο οποίος βρίσκει και αξιοποιεί συνεχώς παράθυρα και δυνατότητες για να συνεχίζει και να εντείνει τη δηλητηριώδη παρέμβασή του. Επιβεβαιώνεται από την περίπτωση του ναζιστικού μορφώματος των Σπαρτιατών και τα γεγονότα που είναι σε εξέλιξη.

Από αυτή την άποψη, είναι κατά τη γνώμη μας χαρακτηριστικό ότι τα ίδια κόμματα που κόπτονται δήθεν για την αντιμετώπιση του φασισμού και του εθνικισμού είναι αυτά που έχουν συγκυβερνήσει με ακροδεξιά και εθνικιστικά κόμματα, τα οποία τροφοδοτούν συνεχώς με την αντιλαϊκή και την αντιδραστική πολιτική που υλοποιούν. Και, μάλιστα, φτάνουν να είναι και σε κοινή κάθοδο σε ψηφοδέλτια τόσο όσον αφορά το λαϊκό και εργατικό κίνημα, αλλά και στην τοπική διοίκηση. Και τώρα θέλουν τάχα να καθαρίσουν τη χώρα από τους ναζί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το ΚΚΕ μαζί με τον εργαζόμενο και τη νεολαία πρωτοστατεί στη μάχη και μπροστά στις εκλογές να τσακιστούν κάθε είδους φασιστικά και εθνικιστικά μορφώματα και συνδυασμοί, γιατί αυτά δεν είναι αντισυστημικά κόμματα, αποτελούν τα μαντρόσκυλα του συστήματος που τα αξιοποιεί το σύστημα όποτε τους έχει ανάγκη.

Έτσι, λοιπόν, η απάντηση απέναντι σε αυτά τα μορφώματα είναι η ανάπτυξη της εργατικής λαϊκής τάξης που έχει τη δύναμη, που μπορεί να αναμετρηθεί, αλλά και να τσακίσει το φίδι του ναζισμού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Καραθανασόπουλο.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ, και θα ακολουθήσει η Κοινοβουλευτική Εκπρόσωπος της Πλεύσης Ελευθερίας κ. Καραγεωργοπούλου.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Κύριε Πρόεδρε, κυρίες και κύριοι συνάδελφοι, στη νέα αυτή θητεία βάλαμε ως στόχο φαντάζομαι όλοι μας να δημιουργήσουμε τις καλύτερες δυνατές συνθήκες για τη διαβίωση των πολιτών και ταυτόχρονα προοπτικές για μια ανάπτυξη αειφόρο προς τη βελτίωση του βιοτικού επιπέδου του κάθε συμπολίτη μας.

Σήμερα η Κυβέρνηση με την υπογραφή των συμβάσεων παραχώρησης των Λιμένων Ηγουμενίτσας και Θεσσαλονίκης και με τις τροποποιήσεις που εισήχθησαν στο παρόν νομοσχέδιο για κύρωση, αποδεικνύει την εμμονή της σε μια πολιτική πώλησης όλων των δημόσιων περιουσιακών στοιχείων της χώρας, υπονομεύοντας τον ίδιο τον εθνικό μας πλέον στόχο, τη βιώσιμη ανάπτυξη. Διότι, δυστυχώς, δεν μιλάμε για παραχωρήσεις, αλλά για ένα είδος ντε φάκτο πωλήσεων. Συνεπώς σε αυτή τη βάση ξεκινάμε τη σημερινή μας συζήτηση.

Η ασκούμενη κυβερνητική πολιτική για τους λιμένες δεν ευθυγραμμίζεται με την ευρωπαϊκή και διεθνή πρακτική. Μάλιστα, οι πολιτικές και οι πρακτικές που ακολουθούν σε άλλες χώρες της Ευρωπαϊκής Ένωσης βασίζονται στη διατήρηση του δημοσίου ελέγχου των λιμένων με παράλληλη παραχώρηση χρήσης των επιμέρους λιμενικών υπηρεσιών.

Τον Μάρτιο του 2023 ως ΠΑΣΟΚ καλέσαμε την Κυβέρνηση να προχωρήσει σε διαβούλευση για χάραξη μιας εθνικής λιμενικής πολιτικής που να αξιοποιεί τους λιμένες υπό τη μορφή παραχώρησης χρήσεων και όχι πώλησης, όπως εφαρμόζεται σε ολόκληρο τον κόσμο και που εμείς συνεχίζουμε με συνέπεια να προτείνουμε, σε αντίθεση με τις πολιτικές των δύο προηγουμένων κυβερνήσεων.

Ζητήσαμε τότε να ανασταλεί η προγραμματισμένη πώληση «ΟΛΗΓ Α.Ε.», αλλά και των υπόλοιπων λιμένων της Ελλάδας. Η Κυβέρνηση ισχυρίζεται ότι η δημόσιοι και η ιδιωτική περιουσία του δημοσίου δόθηκε στο ΤΑΙΠΕΔ, ώστε αποκομίσει οφέλη για την κάλυψη των δανειακών αναγκών της χώρας, ρίχνοντας τις ευθύνες στον ΣΥΡΙΖΑ που αποδέχθηκε το Υπερταμείο και που πράγματι ευθύνεται, υπονοώντας ταυτόχρονα ότι αποτελεί μνημονιακή υποχρέωση. Όμως, κάτι τέτοιο δεν προκύπτει από έγγραφα ή τουλάχιστον δεν προσκομίστηκαν τέτοια έγγραφα. Μάλιστα, με πρόσχημα ότι οι υπηρεσίες της Βουλής δεν μπόρεσαν να συμπιέσουν το αρχείο, προκειμένου να λάβουν γνώση οι Βουλευτές δεν δόθηκε το περιεχόμενο της σύμβασης της παραχώρησης των μετοχών.

Πάγια θέση του ΠΑΣΟΚ είναι η στρατηγική αξιοποίηση των δημόσιων πόρων και υποδομών της χώρας. Παραμένουμε διαχρονικά και σταθερά υπέρ των παραχωρήσεων παροχής υπηρεσιών, των επενδύσεων και της επιχειρηματικότητας σε λιμάνια, αεροδρόμια και οδικά δίκτυα. Παράλληλα, όμως, με αύξηση δημόσιου και ουσιαστικού ελέγχου διοίκησης.

Η διαφορά μας με τη Νέα Δημοκρατία, είναι σοβαρή και ιδεολογική. Διαφωνούμε με τη καθολική παραχώρηση υποδομών. Πόσο περισσότερο είμαστε αντίθετοι με τις ντε φάκτο πωλήσεις αυτών και ουσιαστικά με την εκχώρηση της πολιτικής διοίκησης υποδομών στρατηγικής σημασίας για την ανάπτυξη της χώρας.

Οι υποδομές είναι κρίσιμος συντελεστής για την ενίσχυση της οικονομίας, της τουριστικής ανάπτυξης και απαραίτητη προϋπόθεση για τη βιωσιμότητά της. Συχνά λέμε ότι ο τουρισμός αποτελεί την ατμομηχανή της ελληνικής οικονομίας και σε μεγάλο βαθμό αυτό ισχύει. Είναι αυτονόητο ότι ο τουρισμός ως βασικό τμήμα του ευρύτερου κοινωνικοικονομικού συστήματος επηρεάζει και επηρεάζεται από την αναπτυξιακή πορεία της χώρας. Συνεπώς οι παράγοντες που θα επηρεάσουν αυτή την ανάπτυξη είναι μεταξύ άλλων εκείνοι που θα επηρεάσουν τον τουρισμό. Η ανάγκη για συνεχή αύξηση του τουριστικού προϊόντος και βελτίωση της ποιότητάς του, επιτάσσει και τη βελτίωση των υποδομών.

Ως νέα Βουλευτής του Νομού Λασιθίου επισημαίνω ότι η κατάσταση των υποδομών στον νομό μου, αλλά και σε όλη την Κρήτη είναι προβληματική και η πολιτική που ακολουθεί η Κυβέρνηση για τις υποδομές είναι συνολικά ανεπαρκής, πρόχειρη και αναποτελεσματική. Το αεροδρόμιο της Σητείας έχει τεράστιες ελλείψεις και οι απαραίτητές λειτουργίες διεκπεραιώνονται οριακά. Η καθυστέρηση εξέλιξης του έργου ΒΟΑΚ δημιουργεί προβλήματα σε όλη την Κρήτη, με συνεχή οδικά ατυχήματα. Αντίστοιχη είναι και η ποιότητα του οδικού δικτύου στον νότιο άξονα, ενώ είναι άγνωστο τι θα γίνει με το τμήμα του Αγίου Νικολάου, Σητεία και Ιεράπετρα.

Υπάρχουν τρία λιμάνια με προοπτικές ανάπτυξης και διασύνδεσης της Κρήτης, τόσο με τα Δωδεκάνησα και το νότιο Αιγαίο στην περίπτωση της Σητείας, όσο και με τις Κυκλάδες και το νότιο Αιγαίο στον Άγιο Νικόλαο, αλλά ακόμη και με τη Μεσόγειο στην Ιεράπετρα που θα μπορούσε να γίνει λιμάνι νότιας Κρήτης τόσο τουριστικό όσο και εμπορικό. Σε αυτά αν προσθέσουμε τις ελλείψεις σε υποδομές υγείας, τότε ολοκληρώνεται το παζλ και το παζλ αυτό δεν είναι σίγουρα σχέδιο ανάπτυξης για τον τόπο.

Η ανάγκη για έργα υποδομής είναι άρρηκτα συνδεδεμένη με την ανάπτυξη ενός τόπου και συνεπώς χρειάζονται παρεμβάσεις για την υπάρχουσα κατάσταση και εδώ προκύπτουν τα εξής ερωτήματα: Προς ποια κατεύθυνση θα κινηθούν αυτές οι παρεμβάσεις και προς το όφελος ποιου;

Στο ΠΑΣΟΚ θέλουμε μια ανάπτυξη με επίκεντρο τον άνθρωπο, μια ανάπτυξη με κοινωνική δικαιοσύνη, χωρίς αποκλεισμούς κοινωνικών ομάδων ή περιοχών της χώρας και με σεβασμό στο περιβάλλον.

Για τα έργα υποδομής χρειάζεται μια ολοκληρωμένη εθνική πολιτική, που θα αναβαθμίζει και θα προάγει το επίπεδο ζωής του κάθε πολίτη που είτε ζει είτε επισκέπτεται τη χώρα μας. Τα έργα υποδομής είναι άμεσα συνδεδεμένα με πάρα πολλούς τομείς ανάπτυξης μιας περιοχής, είτε είναι αγροτική είτε είναι τουριστική, και κυρίως τα λιμάνια μας που είναι η αφετηρία όλων των συναλλαγών μιας περιοχής οικονομικών και κοινωνικών και πόσω μάλλον όταν βρίσκονται σε γεωστρατηγική θέση.

Σήμερα, εδώ, καλούμαστε να ψηφίσουμε την άνευ φόρων πώληση πλειοψηφικού πακέτου μετοχών ενός λιμένα στρατηγικής σημασίας σε μια εταιρεία, χωρίς να μπορούμε να δούμε καν τη σύμβαση, χωρίς να έχουμε δει ένα σαφές επιχειρηματικό πλάνο για την ανάπτυξη του λιμανιού και την επίδραση που θα έχει στην τοπική κοινωνία και χωρίς να έχουμε μια μελέτη για το αν αυτή είναι η πιο συμφέρουσα επιλογή για τη χώρα.

Δεν ξέρω αν φταίω εγώ που είμαι νέα στον πολιτικό στίβο, αλλά ακούγεται κάπως παράλογο το σενάριο που καλούμαστε να διαχειριστούμε σήμερα, αν λάβουμε υπ’ όψιν μας τα δεδομένα που έχουμε. Και γίνεται ακόμη πιο δύσκολο, αν σκεφτεί κανείς ότι πριν φτάσουμε στο δίλλημα που η Κυβέρνηση θέτει έμμεσα στους πολίτες, αυτό της ανάπτυξης ή της διατήρησης της παρακμής που υπάρχει σήμερα, υπήρξε συστηματική και μεθοδική υποβάθμιση τόσο των λιμανιών όσο και σχεδόν όλων των υπηρεσιών και εδώ το δίλλημα πρέπει να μετατοπιστεί στο εάν το προϊόν που οι προηγούμενες κυβερνήσεις υποβάθμισαν θα το πουλήσουν για να έρθει η ανάπτυξη ή αν με τον δημόσιο έλεγχο της διοίκησής του θα αξιοποιήσουμε ακόμη παραπάνω.

Λέει η Κυβέρνηση ότι θέλει έναν τουρισμό αειφόρο και εμείς ερχόμαστε να πούμε ότι με την πολιτική που ακολουθείτε ο αειφόρος τουρισμός δεν πρόκειται να έρθει. Εμείς θέλουμε ο τουρισμός να είναι βιώσιμος, ανταγωνιστικός, με κίνητρα για τη βελτίωση του τουριστικού προϊόντος, για ισόρροπη ανάπτυξη σε όλη τη χώρα, όλο το έτος και που να αφορά πολλούς τομείς της ανθρώπινης δραστηριότητας. Με καινοτομία και αποφυγή του υπερτουρισμού, που επιδρά αρνητικά τόσο στο πολιτικό περιβάλλον όσο και στο φυσικό περιβάλλον και αποβλέπει μόνο στο κέρδος, με αποτέλεσμα στο τέλος να αμαυρώνεται και η εικόνα του τουριστικού μας προϊόντος.

Κατά συνέπεια η υπερμεγέθυνση της τουριστικής ανάπτυξης πέραν των ορίων της συμφέρουσας ικανότητας του τόπου πρέπει να είναι απαγορευτική και μια από τις παραμέτρους που ορίζουν το όριο μεταξύ βιώσιμου τουρισμού και υπερτουρισμού είναι οι υποδομές του προορισμού υποδοχής. Σήμερα απαιτούνται πολιτικές προώθησης και στήριξης ενός περιβαλλοντικά, πολιτιστικά και οικονομικά αειφόρου τουρισμού, που θα σέβεται και θα περιλαμβάνει ως ισότιμους εταίρους τις τοπικές κοινωνίες. Να εξασφαλίζει μια τουριστική ανάπτυξη που θα έχει στο επίκεντρο την προστασία του φυσικού περιβάλλοντος, χερσαίου και θαλάσσιου, την κοινωνική συνοχή και ταυτόχρονα θα αποφέρει βιώσιμα οικονομικά οφέλη στις περιοχές όπου αναπτύσσεται, ενώ θα καταπολεμά τη φτώχεια και θα διατηρεί τα πολιτισμικά χαρακτηριστικά του τόπου.

Απαιτείται χάραξη εθνικής στρατηγικής και διαμόρφωση της τουριστικής ταυτότητας της χώρας, η οποία προϋποθέτει ένα σαφές σχέδιο για την αξιοποίηση των λιμανιών, απαιτείται αλλαγή κατεύθυνσης από τον μαζικό στον εναλλακτικό τουρισμό για τη στροφή της τάσης της συρρίκνωσης της τουριστικής περιόδου και τελικά απαιτείται μια άλλη πολιτική. Απαιτείται μια άλλη στρατηγική, απαιτείται μια άλλη αντίληψη για το δημόσιο συμφέρον. Εμείς αυτή την αντίληψη εκφράζουμε και αυτή υπηρετούμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Αν μου επιτρέπετε, κυρία Σπυριδάκη, αναφέρατε κάτι για τις υπηρεσίες της Βουλής που δεν το καταλάβαμε. Μπορείτε να το επαναλάβετε;

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Εννοείτε αυτό με το αρχείο;

**ΠΡΟΕΔΡΕΥΩΝ (Βασίλειος Βιλιάρδος):** Ναι, ναι.

Αν εννοούσατε πάντως ότι το αρχείο δεν έχει αναρτηθεί, έχει αναρτηθεί το αρχείο. Απλά δεν έχει τυπωθεί. Δεν μπορεί να τυπωθεί τέτοιο αρχείο, δεν γίνεται.

Αυτό ήταν; Το καταλάβαμε καλά;

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ναι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας, η οποία έχει τον λόγο για δώδεκα λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Καλησπέρα, συνάδελφοι!

Κύριε Πρόεδρε, είναι δεδομένη η καταψήφιση του παρόντος νομοσχεδίου από την Πλεύση Ελευθερίας. Πώς αλλιώς θα μπορούσε να είναι, όταν παρακολουθούμε, αφ’ ενός, τη συνέχεια μιας πολιτικής εφησυχασμού, αδράνειας, απαξίωσης του πλούτου αυτής της χώρας -για δέκατη έβδομη μέρα καίγεται ο Έβρος, κραυγές απόγνωσης φτάνουν από τον Βόλο, άνθρωποι χάνονται, περιουσίες καταστρέφονται, άνθρωποι απειλούνται- κι αφ’ ετέρου μόλις χθες υπερψηφίσατε διατάξεις που επιταχύνουν ανερυθρίαστα την εκποίηση της περιουσίας του ελληνικού δημοσίου, διατάξεις για το ΤΑΙΠΕΔ υπερψηφίστηκαν.

Έρχεστε, σήμερα, λοιπόν, και μας μιλάτε για την ιδιωτικοποίηση της δημόσιας περιουσίας των λιμανιών της Ηγουμενίτσας και της Θεσσαλονίκης, αναδεικνύοντας στη διαδικασία που εισάγετε μια σύγχυση μέσων και στόχων.

Με ποια μέσα επιδιώκετε ποιους στόχους τελικά; Μπορεί να αναπτυχθεί η χώρα εκχωρώντας δημόσια αγαθά; Γιατί προάγετε την εν λόγω διαδικασία ως διαδικασία εκσυγχρονισμού, ως αναπτυξιακή προοπτική;

Για εσάς, ναι, είναι συμβατά όλα αυτά με τον τρόπο που συνολικά αντιλαμβάνεστε την πραγματικότητα, όσο αυτή η αντίληψη καθοδηγείται εξόφθαλμα από την ανάγκη σας να υπακούσετε σε μνημονιακές επιταγές. Εμείς αντίθετα δεν αναγνωρίζουμε στους δανειστές το δικαίωμα να εξουσιάζουν τη δημόσια περιουσία, γιατί αυτή η περιουσία είναι του ελληνικού λαού. Δεν αναγνωρίζουμε και σε εσάς την ευχέρεια να ξεπουλάτε κυριαρχικά δικαιώματα της χώρας μας, παρουσιάζοντάς τα επί των ημερών σας έργα ως διαδικασία εκσυγχρονισμού, γιατί δήθεν στον δικό σας πλανήτη έτσι νοείται η εξέλιξη και η πρόοδος.

Βασική αιτία πίσω από αυτές τις εκποιήσεις δεν είναι ο εκσυγχρονισμός, αλλά η προσκόμιση χρημάτων για την εξόφληση δημόσιου χρέους και η επίτευξη πρωτογενούς πλεονάσματος στον προϋπολογισμό.

Πείτε καθαρά στον ελληνικό λαό γιατί πουλάμε: Γιατί χρωστάμε ή γιατί είμαστε εκσυγχρονισμένοι; Αν χρωστάμε, τι έχετε πράξει για τη διεκδίκηση των γερμανικών αποζημιώσεων;

Το πρόβλημα με τη σύγχυση είναι ότι οι ιδιωτικοποιήσεις γίνονται με καθαρά βραχυχρόνια εισπρακτικά κριτήρια για το δημόσιο, χωρίς να λαμβάνεται υπ’ όψιν η μακροχρόνια αναπτυξιακή συμβολή τους.

Η Πλεύση Ελευθερίας έχει ταχθεί κατά των ανεξέλεγκτων ιδιωτικοποιήσεων και για τον λόγο αυτό, όπως δήλωσε και η ειδική αγορήτρια της Πλεύσης Ελευθερίας στην τελευταία συνεδρίαση, καταψηφίζουμε το εν λόγω νομοσχέδιο. Θεωρούμε ακραία, κοντόφθαλμη, επικίνδυνη μια οικονομική πολιτική που προσεγγίζει τις ιδιωτικοποιήσεις με καθαρά εισπρακτικό βλέμμα, πολιτική που οδηγεί στην εκποίηση επιχειρήσεων και περιουσιακών στοιχείων είτε κερδοφόρων είτε στρατηγικής σημασίας για την εθνική οικονομία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Η κοντόφθαλμη εισπρακτική λογική που διέπει το νομοσχέδιο, η πώληση του λιμανιού, του κάθε λιμανιού, δεν φαίνεται να λαμβάνει υπ’ όψιν και τις σημαντικές περιβαλλοντικές και πολιτιστικές διαστάσεις, όπως νωρίτερα ανέπτυξαν οι συνάδελφοί μου.

Οφείλετε ακόμη και μετά την ψήφιση του νομοσχεδίου να αφουγκραστείτε την επόμενη μέρα τόσο των τοπικών κοινωνιών όσο και της οικονομίας εν συνόλω των σχετιζόμενων με τις εν λόγω εκποιήσεις λιμανιών και επιχειρήσεων, γιατί οι επόμενες ημέρες από την απομείωση της δημόσιας περιουσίας, την απαξίωση και την αδιαφορία των κυριαρχικών δικαιωμάτων της χώρας που υπηρετούμε έχουν αντανάκλαση και στις επόμενες γενιές.

Είναι γενιές που θα σας κρίνουν, κύριε Υπουργέ, για την καμένη γη που τους παραδίδετε, είναι γενιές που βλέπουν στη χώρα τους να λιγοστεύει το φως και για κάποιον λόγο τις αγνοείτε. Εμείς το θεωρούμε βέβαιο ότι τα παιδιά που μετανάστευσαν και στερούνται τις οικογένειές τους και την πατρίδα θα έρθουν με δυναμισμό και ορμή να διεκδικήσουν κάθε εκατοστό, κάθε κομμάτι δημόσιας γης και αξίας που τους ανήκει και δεν θα πάψει να τους εμπνέει, να τους επαναστατεί και να τους ξεσηκώνει σε αγώνες διεκδίκησης της ζωής τους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία συνάδελφο και για τη συνέπεια στον χρόνο.

Τον λόγο έχει ζητήσει ο Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Δεν ξέρω αν θέλει να προηγηθεί η Πρόεδρος της Πλεύσης Ελευθερίας, η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, θα μιλήσω μετά.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Πλεύρης για δώδεκα λεπτά.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, σήμερα συζητάμε ένα ιδιαιτέρως σημαντικό νομοσχέδιο, που δίνει και τη δυνατότητα αντίστοιχα να δούμε και από ιδεολογική προσέγγιση, αν θέλετε, πέρα από πρακτική προσέγγιση, πώς ο καθένας αντιλαμβάνεται πώς είναι να προασπίζεσαι τα συμφέροντα του ελληνικού λαού και να προασπίζεσαι και τα συμφέροντα της τοπικής κοινωνίας.

Η κριτική η οποία έχει ακουστεί εδώ πέρα από όλα ουσιαστικά τα κόμματα, είτε, αν θέλετε, προέρχονται από τα αριστερά είτε προέρχονται από τα δεξιά, είναι μια στείρα λογική, που ταιριάζει περισσότερο στη λογική του Κομμουνιστικού Κόμματος Ελλάδας, ότι δηλαδή οτιδήποτε είναι ιδιωτικό και οπουδήποτε μπορεί να εμπλακεί ο ιδιώτης είναι κάτι κακό.

Αυτό, με συγχωρείτε, έχει ξεπεραστεί και σήμερα ερχόμαστε να αποδείξουμε με αυτό το νομοσχέδιο, με πρακτικές που έχουμε ήδη και από τα λιμάνια, όπως είναι ο Πειραιάς και η Θεσσαλονίκη, ότι μια καλή συνεργασία με τον ιδιωτικό τομέα μπορεί σε μεγάλο βαθμό να δώσει τρομακτική ώθηση ανάπτυξης, που θα ωφελήσει τελικά και την τοπική κοινωνία και θα ωφελήσει τελικά και το δημόσιο συμφέρον.

Στη συγκεκριμένη σύμβαση πρωταρχικό ρόλο έχει παίξει και ο εισηγητής μας -και εγώ θέλω να τον ευχαριστήσω, για το σθένος το οποίο έδειξε ο κ. Γιόγιακας προς τους συμπολίτες του, για να μπορούν ακριβώς να έχουν αυτή την ευνοϊκή διαδικασία που γίνεται και ωφελούνται άμεσα οι δήμοι-, όπως επίσης η προηγούμενη πολιτική ηγεσία, ο κ. Πλακιωτάκης, η νυν πολιτική ηγεσία, ο κ. Βαρβιτσιώτης με τον κ. Παππά και φυσικά οι γενικοί γραμματείς.

Και τι ερχόμαστε αυτή τη στιγμή εδώ και υποστηρίζουμε; Υποστηρίζουμε μία σύμβαση στην οποία το ελληνικό δημόσιο λαμβάνει όφελος 85 εκατομμύρια ευρώ, λαμβάνει όφελος 3,5% επί του τζίρου κάθε έτους. Και δεν είναι μόνο αυτό το όφελος, είναι επιπλέον ότι μέχρι τώρα προφανώς το δημόσιο δεν αποδίδει στο δημόσιο, άρα όλη αυτή η οικονομική δραστηριότητα που αναπτύσσεται έχει αντίστοιχα κέρδος σε φόρους απευθείας, άμεσους φόρους, αλλά και σε έμμεσους φόρους ΦΠΑ.

Και αυτό γίνεται παράλληλα με μια συνολική ανάπτυξη την οποία θα έχει το συγκεκριμένο λιμάνι, με δυνατότητα να αναπτυχθούν, να τριπλασιαστεί η δύναμη της μαρίνας που μπορεί να φιλοξενεί γιοτ. Και πολλές φορές έχουμε ακούσει αυτή τη στείρα κουβέντα.

Και σας ρωτώ το εξής. Φαντάζομαι όλοι θα είχαν τη δυνατότητα, ιδίως το καλοκαίρι, να μετακινηθούν. Στις παραχωρήσεις που έγιναν, όπως ήταν η περίπτωση της «FRAPORT», είδατε κάτι αρνητικό στα περιφερειακά αεροδρόμια ή βλέπετε επιτέλους περιφερειακά αεροδρόμια τα οποία αναπτύσσονται; Ο Πειραιάς, όταν έγινε η συγκεκριμένη συνεργασία με την «COSCO», που τόσο πολύ καταπολεμήθηκε και που δεν υπήρχε καμμία υποχρέωση, τελικά αυτή τη στιγμή βρίσκεται σε καλύτερη ή σε χειρότερη θέση; Το ίδιο και στη Θεσσαλονίκη.

Κι αν πάμε και στις εργασιακές σχέσεις, σας τα είπαν και ο Υπουργός και ο Υφυπουργός με τα στοιχεία, ότι οι εργαζόμενοι οι ίδιοι τελικά στη συντριπτική πλειοψηφία δεν επέλεξαν το να μπορέσουν να μεταφερθούνε σε άλλον τομέα του δημοσίου και βρίσκονται εκεί, ακριβώς γιατί βλέπουν ότι λειτουργεί με μία ευρωστία όλη αυτή η ανάπτυξη, που είναι συνεργασία δημόσιου και ιδιωτικού τομέα.

Συνεπώς δεν τίθεται θέμα ούτε ξεπουλήματος ούτε ιδιωτικοποίησης με την έννοια την οποία λέτε. Είναι η μορφή που εφαρμόζεται παντού, όπου γίνεται παραχώρηση, προκειμένου ακριβώς να γίνουν μια σειρά από επενδύσεις και παράλληλα να έχει όφελος το ελληνικό δημόσιο.

Και γι’ αυτό πολλές φορές αναφέρω ότι κάποιος θα περίμενε από ένα κόμμα, όπως είναι το Κομμουνιστικό Κόμμα Ελλάδας, που έχει μια σαφή θέση που έχει να κάνει με το ότι γενικώς είναι εναντίον οποιασδήποτε ιδιωτικοποίησης, να έχει μια σταθερά.

Στον ΣΥΡΙΖΑ όμως και στο ΠΑΣΟΚ δυστυχώς, όταν είστε στην Αντιπολίτευση, γίνεστε Κομμουνιστικό Κόμμα Ελλάδας και βλέπετε κακή τη συνεργασία με τον ιδιωτικό τομέα και όταν είστε στην κυβέρνηση τελικά υλοποιείτε στο ακέραιο όλες αυτές τις συμβάσεις ή οι ίδιοι προκαλείτε νέες συμβάσεις, ακριβώς σε αυτό το μοντέλο.

Εμείς, λοιπόν, θεωρούμε ότι η σύμβαση η οποία έρχεται σήμερα είναι προς όφελος του δημοσίου συμφέροντος. Είναι πολύ σημαντικό ότι μπαίνει με καίριο στόχο και η τοπική αυτοδιοίκηση, καθώς οι εκτάσεις οι οποίες υπάρχουν και είναι πέραν του λιμένα -έξι χιλιάδες στρέμματα, αν δεν κάνω λάθος, είναι η συγκεκριμένη έκταση- παραχωρούνται στους δήμους, ενώ παράλληλα και από τον τζίρο του 3,5% που θα παραχωρείται στο ελληνικό δημόσιο το 85% ακριβώς γυρνάει πίσω στην τοπική κοινωνία.

Και θα έπρεπε με βάση αυτόν τον γνώμονα, αν ξεπεράσετε την ιδεοληψία και την ιδεολογική σας αντίληψη ότι δεν μπορεί να υπάρχει συνεργασία με τους ιδιώτες, να ερχόσασταν εδώ πέρα και να ψηφίσετε τη συγκεκριμένη σύμβαση.

Σήμερα ωστόσο θα μπω και στον πειρασμό να σχολιάσω αυτό το οποίο έγινε και πριν από λίγο. Άκουσα τον Πρόεδρο της Κοινοβουλευτικής Ομάδας των Σπαρτιατών, ο οποίος τοποθετήθηκε, αφού προηγουμένως είχε πάει και στην προκαταρκτική εξέταση η οποία διενεργείται στον Άρειο Πάγο.

Πραγματικά μου κάνει μεγάλη εντύπωση ότι μέσα σε μία βδομάδα είδαμε σε μια νεοσύστατη Κοινοβουλευτική Ομάδα να έχουμε ανεξαρτητοποιήσεις, διαγραφές. Ο ίδιος ο Πρόεδρος της Κοινοβουλευτικής Ομάδας κατήγγειλε τους Βουλευτές του. Κοιτούσα να δω, γιατί άκουσα τη δήλωσή του όταν βγήκε από τον Άρειο Πάγο. Είπε ότι «εγώ δεν είπα ποτέ ότι έπαιρναν οδηγίες από τον Κασιδιάρη». Άμα δείτε το απόσπασμα από τηλεοπτική εκπομπή, είπε ότι υπήρχαν Βουλευτές που επισκέπτονταν τον Δομοκό και συζητούσαν και έπαιρναν οδηγίες.

Αυτός, λοιπόν, προκάλεσε όλη τη διαδικασία, μίλησε για «greek mafia», μίλησε μετά για εκβιασμούς και ο ίδιος ξαφνικά ως διά μαγείας, σήμερα, έρχεται και μας λέει ότι είναι ενωμένη η Κοινοβουλευτική Ομάδα των Σπαρτιατών. Είναι ξεκάθαρο με αυτόν τον τρόπο ότι η Κοινοβουλευτική Ομάδα των Σπαρτιατών γίνεται αυτό το οποίο είχαμε δει, ότι προφανώς υπάρχει ο καταδικασμένος πρωτοδίκως για εγκληματική οργάνωση Κασιδιάρης, ο οποίος όχι απλά ασκεί επιρροή, αλλά στην πραγματικότητα ελέγχει τη συγκεκριμένη Κοινοβουλευτική Ομάδα.

Και οπωσδήποτε δεν ταιριάζει για ένα κοινοβουλευτικό κόμμα να εμφανίζεται να ανεξαρτητοποιούνται Βουλευτές -και για τους ίδιους τους Βουλευτές-, να διαγράφονται και μόλις ξαφνικά έρχεται μια κλήση από εισαγγελέα του Αρείου Πάγου, τα ξεχνάμε όλα και τα ξαναβρίσκουμε. Θα έλεγα κιόλας, επειδή επικαλούνται συχνά τον εθνικισμό, ότι αυτό δεν συνάδει και με τον -σε εισαγωγικά- «εθνικιστικό» τρόπο ζωής, δηλαδή το να διαγράφεσαι, να ανεξαρτητοποιείσαι και ξαφνικά να τα ξεχνάς και να έρχονται όλα μαζί. Αυτό βέβαια είναι ένα θέμα που πολιτικά κρίνεται.

Η Κυβέρνηση πολύ σωστά έφερε τις διατάξεις. Και μόνο το γεγονός που γίνεται σήμερα αυτό στην Κοινοβουλευτική Ομάδα δείχνει πόσο σημαντική ήταν η διάταξη η οποία ήρθε και δεν στηρίχθηκε από τον ΣΥΡΙΖΑ, προκειμένου να μην μπορεί όποιος είναι καταδικασμένος για εγκληματική οργάνωση σε πρώτο βαθμό και για κάποια άλλα αδικήματα, που σχετίζονται με το πολίτευμα, να μην μπορεί να είναι αρχηγός ή υποφαινόμενος αρχηγός πολιτικού κόμματος. Και μόνο αυτό το οποίο γίνεται αυτή τη στιγμή δείχνει ακριβώς πόσο σημαντική ήταν η διάταξη, αλλά δείχνει και κάτι άλλο, ότι θα πρέπει και σε πολιτικό επίπεδο να απομονώνονται αυτά τα φαινόμενα.

Και επειδή άκουσα και την ανακοίνωση που έκανε το Κομμουνιστικό Κόμμα Ελλάδας, θέλω να πω ότι, ναι, η Ευρωπαϊκή Ένωση -και σωστά- έχει θέσει ότι κάθε μορφή ολοκληρωτισμού απέχει παρασάγγας από τις αρχές και αξίες των ευρωπαϊκών ιδανικών και ιδεωδών και έχει και μέρα που καταδικάζει κατά τον ίδιο τρόπο τον φασισμό, τον ναζισμό και τον κομμουνισμό ως προς τον ολοκληρωτικό χαρακτήρα, όχι στο αν κάποιος θέλει να έχει ιδεολογία. Ο ολοκληρωτισμός δεν έχει καμμία απολύτως σχέση με τις αρχές και τις αξίες της Ευρωπαϊκής Ένωσης.

Για να ολοκληρώσω την τοποθέτησή μου στο νομοσχέδιο, σήμερα ήταν μια πολύ μεγάλη ευκαιρία, με τυχόν ενστάσεις οι οποίες θα μπορούσαν να αναπτυχθούν -ακόμα και σε τεχνικό επίπεδο, δεν είμαι μέλος της επιτροπής- για το αν έπρεπε να ήταν η παραχώρηση συνολική ή υπό παραχώρηση. Εξηγήθηκε για ποιους λόγους επιλέγεται αναλόγως με το παραδοτέο, πότε συμφέρει να είναι υπό παραχώρηση και πότε να είναι ολοκληρωτική παραχώρηση. Οπότε θεωρώ ότι απαντήθηκαν όλα αυτά τα ερωτήματα.

Και θα ήταν πάρα πολύ σημαντικό σήμερα να ερχόμασταν εδώ και να βρίσκαμε μια συνέχεια, η οποία έχει να κάνει με το ότι δεν υπάρχει δογματικό κρατικό-ιδιωτικό, ότι ψάχνουμε να βρούμε την καλύτερη μορφή από την οποία θα ωφεληθεί κατά τον καλύτερο τρόπο το δημόσιο συμφέρον. Και δεν άκουσα κανένα επιχείρημα, από όσους τοποθετήθηκαν, ως προς το αν η υπάρχουσα λειτουργία ως έχει αυτή τη στιγμή είναι προτιμότερη από αυτή η οποία προτείνεται και ευνοεί προδήλως τόσο το ελληνικό δημόσιο όσο και τις τοπικές κοινωνίες.

Και κλείνοντας, κύριε εισηγητά, θα αναφερθώ ξανά σε εσάς, γιατί πράγματι θυμάμαι και σε όλη την προηγούμενη θητεία ότι ήσασταν από τους ανθρώπους, τους Βουλευτές, που δείξατε ενδιαφέρον και παίξατε μεγάλο ρόλο στην υλοποίηση της συμφωνίας για την οποία μιλάμε σήμερα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κ. Πλεύρη.

Έχουν ζητήσει τον λόγο για δευτερολογία ήδη οι ειδικοί αγορητές από την Πλεύση Ελευθερίας και από τη Νίκη. Έχει ζητήσει τον λόγο και η κ. Κωνσταντοπούλου.

Να ξεκινήσουμε από τους ειδικούς αγορητές, κυρία Κωνσταντοπούλου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ωραία.

Η ειδική αγορήτρια της Πλεύσης Ελευθερίας, η κ. Παπαϊωάννου, έχει τον λόγο για επτά λεπτά.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, πότε θα μιλήσει η κυρία Πρόεδρος;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο τέλος των δευτερολογιών.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Παπαϊωάννου, έχετε τον λόγο.

**ΑΡΕΤΗ ΠΑΠΑΪΩΑΝΝΟΥ:** Δυστυχώς, η αναφορά μου στην πρωτολογία μου στο ότι σιγά-σιγά θα μας ειδοποιεί το «112» για να φεύγουμε από τις πλατείες των πόλεων, που ακούστηκε υπερβολικό, επιβεβαιώνεται, αντίστροφα βέβαια.

Στον Βόλο ήχησε το «112», προτρέποντας κατ’ αρχάς στους πολίτες να μην κυκλοφορήσουν. Και απ’ ό,τι έχω πληροφορηθεί, έχει επιβληθεί απαγόρευση κυκλοφορίας, αν δεν υπάρχει σοβαρός λόγος.

Να δούμε τι άλλο θα δούμε σε αυτή τη χώρα. Αντί να προστατεύουμε, το επιτελικό κράτος έχει μόνο τελειοποιήσει το «112».

Ακούσαμε και σήμερα και χτες από τον κύριο Υπουργό και από ομιλητές της Συμπολίτευσης ότι τα λιμάνια δεν πωλούνται, απλά παραχωρούνται. Είπε χθες χαρακτηριστικά ότι «δεν θα πάρει κανείς το λιμάνι και τις εγκαταστάσεις και θα φύγει».

Μα, αγαπητοί συνάδελφοι, κύριοι της Κυβέρνησης, και το «κίνημα της πετσέτας» φέτος το καλοκαίρι, που γιγαντώθηκε, δεν έγινε επειδή κάποιος πήρε τις ακρογιαλιές και την άμμο και έφυγε. Έγινε διότι ο κόσμος διαμαρτύρονταν, ζητώντας ελεύθερη πρόσβαση στη θάλασσα και τις ακτές, κάτι που μέχρι τώρα το θεωρούσαμε αυτονόητο. Και ελπίζω να εξακολουθούμε να το θεωρούμε αυτονόητο από δω και πέρα.

Φυσικά, κανείς δεν παίρνει τις εγκαταστάσεις του λιμανιού και φεύγει. Ωραία τα ευφυολογήματα, αλλά ας δούμε και την ουσία. Γιατί απορεί ο κύριος Υπουργός, επειδή όλη η Αντιπολίτευση διαφωνεί με τις επιλογές της Κυβέρνησης;

Διαφωνούμε και επί της αρχής και γιατί οι όροι παραχώρησης συνιστούν μια λεόντειο συμφωνία. Τα δικαιώματα του προτιμητέου επενδυτή είναι τόσα, που φτάνει να αποκλείεται η άσκηση κυριαρχικών δικαιωμάτων της εκάστοτε κυβέρνησης.

Σήμερα μας ήρθε επίσης, δήθεν σαν διόρθωση της αρίθμησης, και μια απάλειψη ονόματος, όπου δεν θα είναι υποχρεωτική η ενημέρωση της Εθνικής Υπηρεσίας Πληροφοριών. Το ακούσαμε τι έγινε. Δεν θα το σχολιάσω αυτή τη στιγμή στον πολύ λίγο χρόνο που έχω. Αλλά είναι πραγματικά άξιο απορίας γιατί συμβαίνουν τέτοια πράγματα.

Είπατε, κύριε Υπουργέ, ότι από τους εργαζόμενους στον Οργανισμό Λιμένος Θεσσαλονίκης μόνο δεκατρείς μετατάγησαν τελικά στο δημόσιο. Και το εξηγήσατε σαν επιλογή τους να παραμείνουν στον ιδιωτικό τομέα εργαζόμενοι. Δεν μας είπατε, όμως, πού εγένοντο οι μετατάξεις τους; Στην πόλη της Θεσσαλονίκης ή ξεσπιτώνονταν στα πενήντα και τα εξήντα τους χρόνια;

Υπάρχει και ρητή αναφορά στη σύμβαση κατάργησης του ελεγκτικού ρόλου του δημοσίου στο θέμα των εργαζομένων.

Αρνηθήκατε να μας φέρετε τη σύμβαση πώλησης των μετοχών, του πλειοψηφικού πακέτου δηλαδή, και μας είπατε ότι πωλήθηκε για 84 εκατομμύρια ευρώ και ότι ήταν πάρα πολύ καλό το τίμημα, διότι από την εκμετάλλευση του λιμανιού το καθαρό κέρδος είναι περίπου 1.000.000 ευρώ.

Κάθομαι τώρα και κάνω μια απλή αριθμητική. Μου λέτε ότι ακόμη και να διπλασιαστεί και να τριπλασιαστεί το κέρδος ετησίως…

Ας υποθέσουμε ότι θα διπλασιαστεί σε σαράντα χρόνια που απομένουν μέχρι το 2062 σε δύο εκατομμύρια τον χρόνο από ένα που είναι τώρα, δηλαδή 80 εκατομμύρια. Και για 80 εκατομμύρια κέρδος έδωσαν 84 εκατομμύρια; Κάτι άλλο υπάρχει από πίσω.

Δεν έγινε και καμμία αναφορά, ενώ ζητήθηκε από πολλούς στη συνεδρίαση της επιτροπής -εγώ δεν κατάλαβα τι έχουν γίνει-, στο πού βρίσκονται τα 10 εκατομμύρια που αναφέρθηκαν και τα οποία υπήρχαν στο αποθεματικό του λιμένος. Αυτό ακούστηκε. Καμμία απάντηση δεν εδόθη.

Αυτά είχα να πω και περιμένω την απάντηση του Υπουργού.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τη συνάδελφο.

Τον λόγο τώρα έχει ο ειδικός αγορητής της Νίκης, ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Κυρίες και κύριοι συνάδελφοι, θα έκανα μια προσπάθεια να τοποθετηθώ επί του σοβαρού επιχειρήματος ότι η Κυβέρνηση πέτυχε ένα μεγάλο τίμημα παραχωρώντας ολικά τον λιμένα, το 67% του φορέα διαχείρισης του λιμένα Ηγουμενίτσας. Και θα μπορούσε και κάθε καλοπροαίρετος και λογικός συμπολίτης παρακολουθώντας μας να καταλάβει ότι δεν είναι έτσι όπως παρουσιάζονται. Αλλά, εν τω μεταξύ, προέκυψε ένα μείζον θέμα για μένα, στο οποίο θέλω να αναφερθώ.

Εμάς μας δόθηκε αυτό το νομοσχέδιο των εξακοσίων σελίδων περίπου να το μελετήσουμε -νομίζω- στις 30 Αυγούστου, ημέρα Τετάρτη, για να τοποθετηθούμε την Παρασκευή το πρωί στις δέκα η ώρα, που είναι φυσικά αδύνατο, όχι για μας που είμαστε καινούργιοι και λίγοι, αλλά για οποιονδήποτε σοβαρό μελετητή που θέλει να τοποθετηθεί.

Επίσης, μου κάνει εντύπωση ότι ήρθε κάποια στιγμή μέσα στη «σκιά» ο ίδιος ο Υπουργός και κατέθεσε νομοτεχνικές βελτιώσεις, πράγμα που σημαίνει ότι κάποιοι εργαζόμενοι, υπάλληλοι, κάθονται και ξαναεξετάζουν, σκανάρουν και παρατηρούν. Γιατί βλέπουμε επτά παρατηρήσεις.

Ενδεικτικά ως προς την πρώτη, στα άρθρα 3 και 4 προστίθενται οι λέξεις του «παρόντος» και του «νόμου». Στη δεύτερη φεύγει η φράση «παράγωγες ρυθμίσεις» και διαγράφεται και μπαίνει στη θέση της κάτι άλλο. Και το «περιττού» αντικαθίσταται ως προς το «τον».

Τέτοια λεπτομερή ανάλυση από εργαζόμενους, που είναι τυπικές διαδικασίες, μου κάνει εντύπωση. Φτάνει στα όρια της μαζοχιστικής εξέτασης και ελέγχου. Και μακάρι να γίνεται σε όλα τα νομοσχέδια.

Όταν, όμως, πήραμε αυτό το έγγραφο και αναγκάστηκε ο καλούμενος από την κ. Κωνσταντοπούλου, ο Υπουργός, να διαβάσει, ανέφερε στην παρατήρηση 6 στη νομοτεχνική βελτίωση ότι απαλλάσσεται από τους φορείς ενημέρωσης η Εθνική Υπηρεσία Πληροφοριών και στη θέση της αντικαθίσταται μόνο η Προεδρία της Κυβέρνησης.

Και λέω ότι αυτό δεν είναι τόσο απλό. Δεν είμαι έμπειρος, αλλά γι’ αυτό υπάρχει η τεχνολογία. Μπήκα στη Βικιπαίδεια για να δω ποια είναι η διαφορά. Η Εθνική Υπηρεσία Πληροφοριών, όπως μας ενημερώνει το ίδιο το site της ΕΥΠ, είναι η κύρια υπηρεσία συγκέντρωσης, επεξεργασίας και διανομής πληροφοριών στα αρμόδια στελέχη της Κυβέρνησης.

Άρα είναι μια αυτόνομη υπηρεσία -έτσι πρέπει να είναι-, που ασχολείται με την εθνική μας ασφάλεια. Και προφανώς, ο νομικός σύμβουλος ή ο φορέας διαχείρισης του λιμένα, η εταιρεία «GRIMALDI» ή οποιαδήποτε άλλη ήταν στη θέση της, για να κάτσει να το καταθέσει αυτό -θα το διαβάσω και πώς αναφέρεται μέσα-, είχε κάθε σοβαρό λόγο να απευθύνεται για συγκεκριμένες διαδικασίες, όπως αναφέρεται μέσα στο νομοσχέδιο, και σε συγκεκριμένες καταστάσεις απευθείας στην Εθνική Υπηρεσία Πληροφοριών.

Γιατί τώρα η Κυβέρνηση, που δεν θα ενοχλείτο…

Δεν νομίζω η Κυβέρνηση να μην έχει εμπιστοσύνη στην Εθνική Υπηρεσία Πληροφοριών.

Ποιος θα ενοχλείτο που θα ήταν υποχρεωμένος να ενημερώνει την ΕΥΠ; Προφανώς, ο διαχειριστής του λιμένα. Στη συγκεκριμένη περίπτωση είναι η εταιρεία που αναφέραμε.

Διαβάζω τώρα ποια είναι η διαφορά -γιατί είναι λεπτομέρεια- να ενημερώνεται κατευθείαν η Προεδρία της Κυβέρνησης. Πάλι ακριβώς από τη σελίδα της ίδιας της Προεδρίας της Κυβέρνησης αναφέρεται: «Η Προεδρία της Κυβέρνησης αποτελεί αυτοτελή δημόσια υπηρεσία, στελεχωμένη από τετρακόσια σαράντα άτομα (τριακοσίων σαράντα οργανικών θέσεων και εκατό μετακλητών). Υπάγεται απευθείας στον Πρωθυπουργό. Αποστολή της είναι η υποστήριξη του Πρωθυπουργού και ο συντονισμός του κυβερνητικού έργου. Απευθείας υπαγόμενη σε αυτή, την Προεδρία, είναι η Εθνική Υπηρεσία Πληροφοριών, η Ελληνική Ραδιοφωνία Τηλεόραση και το Αθηναϊκό Μακεδονικό Πρακτορείο Ειδήσεων.».

Διαβάζοντας αυτά ο κάθε ένας μέσος πολίτης καταλαβαίνει ότι δεν έχει χαρακτηριστικά επουσιώδους διαφοροποίησης, αλλά ουσιώδους.

Και στέκομαι στο ότι έρχεται το Πρωθυπουργικό Γραφείο, το Επιτελικό Κράτος, η Προεδρία της Κυβέρνησης να αξιολογήσει το αίτημα που είναι υποχρεωμένος για λόγους εθνικής ασφαλείας, το ενημερωτικό, να καταθέσει ο υπεύθυνος διαχειριστής, ενώ θα έπρεπε -όπως έχουν προτείνει σε όλη αυτή τη σοβαρή επεξεργασία οι νομικοί σύμβουλοι- να ενημερώνει την αρμόδια υπηρεσία εθνικής ασφαλείας, που είναι η ΕΥΠ και η οποία έχει την υποχρέωση να αξιολογεί και να ενημερώνει.

Επομένως τίθεται για μας ένα βαθύ πλήγμα ή δίνει τη δυνατότητα για ένα βαθύ πλήγμα στη λειτουργία του δημοκρατικού πολιτεύματος. Γιατί αν τελικά τα θέματα εθνικής ασφαλείας που είναι υποχρεωμένη να αξιολογεί η ΕΥΠ έρχονται με παραγγελία κατευθείαν από το επιτελικό γραφείο, που του έχουμε εμπιστοσύνη εμείς, αλλά δεν πρέπει να έχει εμπιστοσύνη κανένας από τους συμπολίτες, αξιωματούχους, πολιτικούς και απλούς ανθρώπους όταν μέσα από αυτό το επιτελικό γραφείο, όπως το πρωθυπουργικό, υπήρχαν διαδικασίες παρακολούθησης σημαντικών προσώπων και διακίνησης παράνομων λογισμικών.

Βεβαίως, υπήρξε ο γνωστός «αυτοφωράκιας» και σταμάτησε εκεί η υπόθεση. Αλλά θεωρούμε ότι αυτή η παρέμβαση δεν πρέπει να γίνει δεκτή, γιατί ακριβώς είναι ουσιώδης και όχι επουσιώδης.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Τον λόγο τώρα έχει ο ειδικός αγορητής της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η θέση μας είναι γνωστή στην ιδεολογική μας πλεύση ως Ελληνική Λύση. Δεν μπορούμε να εκχωρήσουμε, να παραχωρήσουμε, να δωρίσουμε σε ιδιώτη λιμάνια υψίστης γεωστρατηγικής σημασίας και δη σε μία εταιρεία όπως είναι ο ναπολιτάνικος αυτός όμιλος «GRIMALDI», που δεν έχει δώσει «scripta manent» στο παρελθόν. Να πω και ότι ένα master plan για τη συμπρωτεύουσα δεν υπάρχει. Δεν υπάρχει master plan αξιοποίησης του λιμανιού της Θεσσαλονίκης. Είναι προχειρότητες, επιδερμικές σε ολιγαρχικά, μονοπωλιακά συμφέροντα.

Δεν θα μιλήσω τώρα ποιος κρύβεται πίσω, κάτι αμερικανικές εταιρείες, και μάλιστα όπου οι Σκοπιανοί θα έχουν και δραστηριότητα στο μέλλον σύμφωνα με το άρθρο 13 περί της προδοτικής συμφωνίας που υπογράψατε με βάση ότι δεν είναι εσώκλειστη χώρα. Πολλά θα γίνουν και στη Θεσσαλονίκη!

Και πώς εμείς, κύριοι τώρα, να αποδεχθούμε να τα δώσετε εσείς έναντι πινακίου φακής; Και δεν είναι μόνο το χρηματικό ποσό, κύριε Παππά μου. Και τι δεν έχει κάνει η εταιρεία «GRIMALDI»! Να το επαναλάβουμε; Χτυπάει τα μονοπώλια. Πριν δύο χρόνια χτύπησε την «ΑΝΕΚ», που έβαλε το φέρυ «ΚΥΔΩΝ», που ήταν και σύγχρονο. Δεν έβγαινε στα εισιτήρια και το πήρε πίσω. Έμεινε έτσι η γραμμή Χανιά - Πειραιάς. Τι κάνει; Χτυπάει την «ΑΝΕΚ» και την «ATTICA GROUP», για να πάρει και τα «Blue Star Ferries», να πάρει τα «SEAWAYS». Ωραία, όλα καλά καμωμένα!

Για Ηγουμενίτσα και Ηράκλειο είναι από 80 εκατομμύρια περίπου. Βγάλαμε και το τίμημα. Και από εκεί και πέρα και όλες οι γραμμές στις Κυκλάδες, στο Ιόνιο και στην Αδριατική, είναι πάρα πολύ ωραία! Υπέγραψε πριν από δύο μήνες -μπείτε και δείτε πέρα από τον ισολογισμό της- με τη Σαγκάη και την Κίνα η «GRIMALDI» δύο μεγάλα υπερσύγχρονα πλοία για μεταφορά αυτοκινήτων. Γιατί άραγε; Γιατί θα κάνει τερματικό σταθμό μεταφοράς αυτοκινήτων στην Ηγουμενίτσα. Και περιμένετε εμείς να συμφωνήσουμε σε αυτή την κύρωση, η οποία επενδύει στα ολιγαρχικά, μονοπωλιακά συμφέροντα ενός ναπολιτάνικου ομίλου, όπως είναι η μεγάλη οικογένεια Γκριμάλντι;

Με βάση, λοιπόν, όλα αυτά θα δημιουργηθεί όχι απλά μια συγκεκριμένη κάστα ανθρώπων, αλλά θα διαμορφώνουν τις τιμές όπως πάει να γίνει και στην προβλήτα του λιμανιού της Θεσσαλονίκης. Άλλη πονεμένη ιστορία και εκεί! Υπάρχουν καταγγελίες σωρηδόν. Τα βάζουμε όλα a priori, λιμάνια, αεροδρόμια, αέρας, ανεμογεννήτριες!

Και άκουγα προηγουμένως που έκανε πολύ ορθή αναφορά ο επικεφαλής μας για τις αναδασωτέες εκτάσεις. Σαφώς και οι αναδασωτέες εκτάσεις πρέπει να γίνουν ξανά δάσος. Έλα όμως που το 2012 υπάρχει μια απόφαση του Σ.τ.Ε., που λέει ότι μπορούν να γίνουν δραστηριότητες, αν αυτές χρήζουν ύψιστου εθνικού, κοινωνικού και οικονομικού χαρακτήρα. Να τα μας τα μαγειρέματα! Απόφαση είναι νομικής φύσεως. Εμείς οι ίδιοι βγάζουμε τα μάτια μας. Άρα, λοιπόν, μέσα στις λεγόμενες αναδασωτέες εκτάσεις -για να το αποσαφηνίσουμε, να το διευκρινίσουμε και αυτό- μπορούν να γίνουν επιχειρηματικές δραστηριότητες, πέρα από τον ν.4622 που ψηφίσατε να μπαίνουν και σε περιοχές προστατευόμενες από τη Συνθήκη Natura ή Ramsar. Να τα μας τα μαγειρέματα για τις περιβόητες αναδασωτέες εκτάσεις!

Έχουμε άδικο, λοιπόν, εμείς στην Ελληνική Λύση και ο επικεφαλής μας Κυριάκος Βελόπουλος, που το είπε προηγουμένως; Υπάρχουν δικαστικές αποφάσεις που επιτρέπουν το επιχειρείν σε καμένες εκτάσεις, όχι μόνο ανεμογεννήτριες, αλλά και δεξαμενές καυσίμων, κάτι συνεδριακά περίεργα κέντρα, κάτι άλλες εταιρείες που μπαίνουν μέσα και ούτω καθεξής. Για ποιον νόμο μίλησε η δασολόγος; Ναι μεν, αλλά υπάρχει αυτό. Αν θυμάμαι καλά, είναι ο ν.4599/2012 ο συγκεκριμένος νόμος.

Εν κατακλείδι αρνητικοί είμαστε και για το λιμάνι της Ηγουμενίτσας στην Περιφέρεια Δυτικής Ηπείρου και για το λιμάνι της Θεσσαλονίκης στην Περιφέρεια Κεντρικής Μακεδονίας. Γιατί; Επαναλαμβάνουμε, όχι σε ολιγαρχικά, μονοπωλιακά, επιχειρηματικά συμφέροντα. Το λιμάνι της Ηγουμενίτσας, που έχει διακόσιες πενήντα χιλιάδες φορτηγά υψηλών τόνων τον χρόνο και πάνω από δύο εκατομμύρια επισκέπτες; Είναι μαγαζί γωνία, φιλέτο, το οποίο είναι προσοδοφόρο. Έχει κύκλο εργασιών πάνω από 5.136.000 ετησίως με έργα τα οποία έχουν χρηματοδοτηθεί από την εταιρεία «ΑΚΤΩΡ» αξίας 72,1 εκατομμύρια ευρώ. Γιατί; Έγιναν για ρευματοποίηση και εμβάθυνση λιμανιού 10,5 μέτρα.

Και παίρνουμε και τα αλιευτικά καταφύγια πέριξ και δεν ακούμε και τους αλιείς, που αυτή τη στιγμή βλάπτονται από την όλη αυτή εξέλιξη. Και παίρνουμε και τις τουριστικές μαρίνες και παίρνουμε και την παραλιακή. Πείτε μου τι άλλο έμεινε; Είμαστε αρνητικοί σε καθετί που είναι υψίστης εθνικής σημασίας για το συμφέρον του τόπου που σηματοδοτεί σταχυολογώντας όλα αυτά τα ζητήματα, την πορεία και τη ρότα για τις επόμενες γενεές. Εμείς εδώ είμαστε προσωρινοί, θα φύγουμε. Την κύρωση αυτή, κύριοι, θα την πληρώσουν οι επόμενες γενεές και δη οι κάτοικοι.

Και ποιες θα είναι οι συνθήκες εργασίας σε ένα εργασιακό μονοπώλιο που δημιουργεί ο κάθε επιχειρηματίας και δη η εταιρεία «GRIMALDI» με τα εκατόν τριάντα πλοία, με τα ατυχήματα, με τα πέντε καινούργια για τη μεταφορά -όπως είπαμε- αυτοκινήτων; Δεν σας προβληματίζει αυτό; Δεν πρέπει να υποστηρίξουμε τους ντόπιους για την αξιοποίηση των ανθρώπινων πόρων και για τη βελτίωση της ποιότητας ζωής;

Εν κατακλείδι, κύριοι, η πολιτική και εμείς οι πολιτικοί πρέπει να έχουμε ανθρωποκεντρικό χαρακτήρα. Δεν είμαστε εδώ για να εξυπηρετούμε στείρα και στυγνά επιχειρηματικά, τεχνοκρατικά συμφέροντα. Γιατί όπου ευημερούν οι αριθμοί υποφέρουν οι άνθρωποι.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κιεμείς ευχαριστούμε τον κύριο συνάδελφο.

Τον λόγο τώρα έχει ο ειδικός αγορητής του ΠΑΣΟΚ, ο κ. Μιχαηλίδης.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Θα προσπαθήσω να είμαι πάρα πολύ σύντομος.

Ανέβηκα στο Βήμα για να διορθώσω σχόλια από αυτά που συγκράτησα από τους κύριους συναδέλφους της Συμπολίτευσης και τα σχόλια του κυρίου Υπουργού και του κυρίου Υφυπουργού, ότι δεν πωλείται το λιμάνι.

Κύριε Υπουργέ, τις θέσεις μας τις ακούσατε, γιατί πιστεύουμε ότι πωλείται το λιμάνι. Δεν καταλαβαίνω. Όταν δίνεις διοίκηση και χρήση, τι άλλο είναι;

Και για να μας πείτε ότι δεν πωλείται τελικά το λιμάνι και να πειστούμε, ζητήθηκε από όλες τις πτέρυγες να κατατεθεί η συμφωνία, η σύμβαση της παραχώρησης των μετοχών. Με ένα σωρό προφάσεις αυτό τελικά δεν ικανοποιείται. Άρα δικαίως εμείς λέμε ότι πωλείται το λιμάνι.

Είναι επωφελής η μεταβίβαση αυτή; Θα φανεί. Μου γεννήθηκε και μια απορία. Ακούστηκε και δεν διαψεύστηκε ότι παραλαμβάνει ο όμιλος «GRIMALDI» 11 εκατομμύρια αποθεματικό. Τα 11 εκατομμύρια αποθεματικό, σύμφωνα με τα λεγόμενά σας, και αν υπολογίσουμε ότι τον χρόνο απέδιδε μέχρι σήμερα η διαχείριση του λιμανιού 1,7 εκατομμύριο ευρώ, άρα είναι περίπου κέρδη πέντε ετών, σε μια εταιρεία που ουσιαστικά είναι του δημοσίου, στον «Οργανισμό Ηγουμενίτσας Α.Ε.».

Τι το κάνει το αποθεματικό και το κρατάει πέντε χρόνια και δεν το επανεπενδύει για να δημιουργήσει θέσεις εργασίας, να βελτιώσει τη θέση του λιμανιού, όλα αυτά τα πράγματα; Γιατί; Για να απαξιωθεί το λιμάνι; Να φύγει καλύτερα; Δεν μπορεί να το πει ένας καχύποπτος άνθρωπος, ότι πέντε χρόνια ένας οργανισμός του δημοσίου κρατάει λεφτά από τα κέρδη και δεν τα επανεπενδύει, δεν βελτιώνει τις εγκαταστάσεις και όλα αυτά τα πράγματα; Αν έχετε να μας απαντήσετε, πείτε μας.

Για τους εργαζόμενους σας είπαμε και στις επιτροπές, κύριε Υπουργέ, ότι, πέραν των μόνιμων εργαζομένων στο λιμάνι της Ηγουμενίτσας, υπάρχουν και αρκετοί που μπορούν να κάνουν χρήση της μετάταξης και όλα αυτά τα πράγματα, υπάρχουν κι άλλοι εργαζόμενοι οι οποίοι είναι με το λεγόμενο «μπλοκάκι» σε σχέση εξαρτημένης εργασίας. Ζητήσαμε να λάβετε υπ’ όψιν και αυτούς τους ανθρώπους και περιμένουμε να δούμε τι θα γίνει.

Όπως, επίσης, θα ήταν χρήσιμο να λάβετε υπ’ όψιν σας και μία θέση τουλάχιστον στο διοικητικό συμβούλιο γι’ αυτά που ετοιμάζετε για τις παραχωρήσεις των επόμενων λιμανιών και στην τοπική αυτοδιοίκηση, που πραγματικά «απολαμβάνει» κάποια καλά, αλλά υφίσταται και συνέπειες από τη χρήση και εκμετάλλευση τόσο μεγάλων εγκαταστάσεων, οργανισμών κ.λπ.. Δεν πρέπει να έχει μία θέση, να μαθαίνει, να ενημερώνεται, να συνεργάζεται, να βοηθά επ’ ωφελεία της ευρύτερης περιοχής που διοικεί, είτε είναι περιφέρεια είτε είναι δήμος;

Έγινε κουβέντα για τη φιλοξενία κρουαζιερόπλοιων. Ξέρετε, εγώ προέρχομαι και από τη ναυτιλία. Σχετικά με την άφιξη κρουαζιερόπλοιων, εκτός αν είναι το λιμάνι hub, όπως θέλουμε να γίνει ο Πειραιάς, αναθεωρείται, να το ξέρετε, η προσδοκώμενη ωφέλεια. Δηλαδή το να φτάνει ένα κρουαζιερόπλοιο σε ένα λιμάνι, να κάθεται τρεις ώρες -που είναι all inclusive, το γνωρίζετε αυτό-, να βγαίνουν έξω και να γυρίζουν σε τέσσερις, πέντε, δέκα ώρες, τα οφέλη επανεξετάζονται από τα λιμάνια-πόλεις τα οποία τα φιλοξενούν.

Αυτό για να μη λέμε, κύριε Γιόγιακα, «φέρτε κρουαζιερόπλοια».

**ΒΑΣΙΛΕΙΟΣ ΓΙΟΓΙΑΚΑΣ:** Δεν τα θέλουμε;

**ΣΤΑΥΡΟΣ ΜΙΧΑΗΛΙΔΗΣ:** Τα θέλουμε με προϋποθέσεις και αυτό πρέπει να το εξετάσουμε. Δεν λέω σώνει και καλά είναι κακό, αλλά να μην το λέμε ότι είναι πια και κάτι θεόσταλτο, ότι μόνο οφέλη έχει. Σε πολλές πόλεις επανεξετάζεται η ωφελιμότητα της φιλοξενίας για λίγες ώρες κρουαζιερόπλοιων. Απλώς το σημειώνω.

Επίσης, άκουσα και για τα περιβόητα υδατοδρόμια. Θέλετε να σας πω τη δική μας εμπειρία στη Χίο, τι γίνεται; Δεν ξέρω γιατί επιμένουμε σε κάποιες περιπτώσεις, αν και τα ακούω χρόνια και χρόνια δεν τα βλέπω. Σχεδιάζονται υδατοδρόμια σε ορισμένες πόλεις. Το υδατοδρόμιο –λάβετέ το υπ’ όψιν σας για το μάστερ πλαν, το οποίο θα σας έρθει από τη Χίο- είναι ακριβώς δίπλα από το αεροδρόμιο και ως αεροπόρος σάς λέω ότι πρέπει να είσαι τρελός να έχεις αεροδρόμιο και να πας να προσθαλασσωθείς δίπλα του, στη θάλασσα.

Γιατί επιμένουμε για όλα αυτά τα πράγματα a priori ότι είναι καλό όπου να ’ναι και όπου το σχεδιάζουμε; Λοιπόν, άσε που κάπως ξέρω την περιοχή και δεν ξέρω πού θα προσθαλασσώνεται και πώς θα εξυπηρετείται μια τέτοια διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμη, κύριε Πρόεδρε.

Ένα τελευταίο. Χάρηκα που άκουσα, κύριε Παππά, ότι σκοπεύετε, μετά από τις παρατηρήσεις και τις δικές μας και τα σχόλια που κατατέθηκαν από τις παρατάξεις, να αναθεωρήσετε επιτέλους την πολιτική για τα λιμάνια σε ένα πλαίσιο στρατηγικού σχεδιασμού.

Έχετε την τύχη να προΐσταστε πολιτικά σε ένα πραγματικά πολύ καλό Υπουργείο, με στελέχωση ανθρώπων εμπειρίας ενάμιση αιώνα. Ξέρετε τα στελέχη είναι πολιτικοί υπάλληλοι και στρατιωτικοί που ανέλαβαν αυτή την κρατική ευθύνη από το 1919, όταν τα τρία τέταρτα της Ελλάδας ήταν αναλφάβητα και προϋπόθεση για να γίνεις αξιωματικός του Λιμενικού Σώματος ήταν να είσαι πτυχιούχος. Αντιλαμβάνεστε όλα αυτά τα χρόνια τι εμπειρία και γνώση υπάρχει, εκτός αν έχει διακοπεί η συνέχεια.

Απορώ από το 2013 και από το 2019 που έχετε αναλάβει κυβέρνηση γιατί δεν δώσατε σε αυτά τα στελέχη με διδακτορικούς τίτλους, μεταδιδακτορικούς τίτλους, μεταπτυχιακούς, όλα αυτά τα πράγματα, να σχεδιάσουν ή να αναθεωρήσουν το υφιστάμενο απαρχαιωμένο πια στρατηγικό σχεδιασμό για τη λιμενική πολιτική και όλα πάνε σε εξωτερικούς συνεργάτες.

Αυτά πριν ολοκληρώσω για το εξής, κύριε Υπουργέ και κύριε Πλεύρη και Γιόγιακα. Δεν είμαστε εναντίον της παραχώρησης αρμοδιοτήτων στα λιμάνια. Το έχουμε τονίσει. Σκοπίμως το επαναλαμβάνετε ότι είμαστε αντίθετοι. Δεν είμαστε αντίθετοι. Είμαστε αντίθετοι στη διαδικασία αποποίησης εκ μέρους της πολιτείας της ευθύνης του δημόσιου ελέγχου και της εποπτείας τέτοιων οργανισμών.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής του ΣΥΡΙΖΑ, ο κ. Γιαννούλης, για τη δευτερολογία του.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κύριε Παππά, απευθύνομαι σε εσάς, καθώς ο κ. Βαρβιτσιώτης δεν βρίσκεται στην Αίθουσα.

Ξέρετε τι θύμισε σήμερα η εικόνα της Συμπολίτευσης; Την ημέρα που στην προ ημερησίας διατάξεως συζήτηση για τις πυρκαγιές ο μόνος πολιτικός ηγέτης που δεν κατάλαβε τι είχε ειπωθεί στην Αίθουσα σε επίπεδο προτάσεων και από την Αξιωματική Αντιπολίτευση, αλλά και από τα κόμματα της ελάσσονος Αντιπολίτευσης ήταν ο Πρωθυπουργός. Ήταν τότε που δεν κατάλαβε ότι κατατέθηκαν πολύ σημαντικές προτάσεις και από τον ΣΥΡΙΖΑ και από το ΠΑΣΟΚ και από άλλα κόμματα και την επόμενη μέρα αυτή την αδυναμία κατανόησης τού τι είχε συμβεί σε αυτή την Αίθουσα τη μεγέθυνε, λέγοντας ότι θα αναλάβει μόνος του την ευθύνη και τον ανηφορικό δρόμο της υπευθυνότητας.

Και σήμερα το επιτελικό κράτος των αρίστων και το επιτελικό κράτος των τεχνοκρατών της Κυβέρνησης δοκιμάζεται στη Μαγνησία.

Δοκιμάζεται στη Μαγνησία, όπως δοκιμάστηκε και στον Έβρο, όπως δοκιμάστηκε και σε άλλες φυσικές καταστροφές που είχαν έντονο το στίγμα του «είμαστε αυτό που κάνουμε και όχι αυτό που λέμε». Εσείς θέλετε την αντιστροφή. Να νομίζουμε ότι αυτό που λέτε είναι αυτό που κάνετε. Δεν συμβαίνει. Οι μισές αλήθειες, κύριε Υπουργέ, κατά τη γνώμη μου είναι χονδροειδή ψέματα. Και οι μισές αλήθειες έχουν σχέση και με αρκετά από όσα αναπτύχθηκαν κατά τη συζήτηση του νομοσχεδίου, αλλά έχουν άμεση σχέση με την ιστορική μνήμη και με τα γεγονότα σε αυτή τη χώρα. Πολλά πράγματα δεν θα τα συζητούσαμε. Κι αυτό είναι απάντηση στο ειρωνικό ύφος, σε μια υπεροψία που διέπει τον κ. Βαρβιτσιώτη και όχι εσάς προσωπικά για το γεγονός ότι υπήρξε Υπουργός των κυβερνήσεων Κώστα Καραμανλή. Γιατί πρέπει να θυμηθούμε όσο κι αν πληγώνει πολλούς ανθρώπους αυτό το πράγμα ότι το 2009 η χώρα χρεοκόπησε. Χρεοκόπησε μετά από αλλεπάλληλες τετραετίες αδιαφάνειας, πελατειακών σχέσεων διασπάθισης δημοσίου χρήματος, λαθεμένων πολιτικών επιλογών και εγκληματικών συμπεριφορών. Χρεοκόπησε και έσκασε, άνοιξε το καζάνι της χύτρας τον Απρίλιο του 2010. Αυτό μην το ξεχνάτε. Όταν σηκώνετε το δάχτυλο στους πολίτες, θεωρώντας ότι η ιστορία αυτής της χώρας ξεκινάει από τον Γενάρη του 2015 να θυμάστε ότι το 2009 χρεοκόπησε η Ελλάδα με ευθύνη και των κυβερνήσεων των παρατάξεων που είστε και εσείς σήμερα οργανικά μέλη. Ο κ. Βαρβιτσιώτης, βέβαια, ήταν και μέλος των κυβερνήσεων και προ του 2009, αν δεν κάνω λάθος. Και νιώθει περήφανος γι’ αυτό. Ας μη μας κουνάει το δάχτυλο. Ας μη χρησιμοποιεί χρηστομάθειες που ακολουθείτε και εσείς ότι εμείς σήμερα ψηφίζουμε κατά της ανάπτυξης, γιατί δεν θέλουμε την ανάπτυξη. Και τη θέλετε εσείς. Τη θέλετε με κρυμμένες μυστικές εύνοιες πριμοδοτήσεις και απλοχεριά σε κάτι που θεωρείται επένδυση και αξιοποίηση ενώ μάλλον είναι ο εύκολος δρόμος το κέρδος. Ξέρετε τι μου θυμίζει; Αν το κατάλαβα καλά, γιατί όλα συνδέονται στην πολιτική, εύχομαι να μην το έχω αντιληφθεί καλά. Λίγο πριν συνάδελφος της πλειοψηφίας λίγο πολύ μάλωσε τα μέλη του κόμματος μαριονέτες του Κασιδιάρη γιατί δεν είναι καλοί εθνικιστές; Να γίνουν καλύτεροι εθνικιστές;

**ΑΘΑΝΑΣΙΟΣ ΠΛΕΥΡΗΣ:** Όχι, δεν… (δεν ακούστηκε).

**ΧΡΗΣΤΟΣ ΓΙΑΝΝΟΥΛΗΣ:** Όχι. Ωραία. Το αφήνουμε στην άκρη. Σε σχέση με αυτό το θέμα, αγαπητέ κύριε Πλεύρη, κύριε Υπουργέ, μην κομπορρημονείτε για τις νομοθετικές σας πρωτοβουλίες γιατί τα αποτελέσματα τα είδαμε. Τα βλέπουμε και μέσα στη Βουλή. Υπήρξαν νομοθετικές πρωτοβουλίες και από τον ΣΥΡΙΖΑ - Προοδευτική Συμμαχία και από το ΠΑΣΟΚ. Σας μίλησε ο κ. Κατρίνης. Μην έχετε γι’ αυτό το ζήτημα τόσο στενό κομματικό εγωισμό.

Θέλω να σας πω κλείνοντας, για να μην καταχραστώ τον χρόνο, σε ό,τι αφορά στο νομοσχέδιο, αναφέρεστε συνέχεια στη θαυματουργή επίδρασή του στις εργασιακές σχέσεις και δίνετε το παράδειγμα του λιμανιού της Θεσσαλονίκης. Εδώ είναι που έλεγα ότι οι μισές αλήθειες είναι χονδροειδή ψέματα. Οι δεκατρείς μετατάξεις, ο μικρός αριθμός σε σχέση με το σύνολο των εργαζομένων, οφείλεται στο ότι στη σύμβαση παραχώρησης του ΟΛΘ, η οποία ήταν και αντικείμενο διαπραγμάτευσης πέρα από το ότι ΟΛΠ και ΟΛΘ ήταν μνημονιακές υποχρεώσεις απότοκο της χρεοκοπίας που εσείς προκαλέσατε είχαν διαφυλαχθεί οι συλλογικές συμβάσεις εργασίας. Η επιλογή των ανθρώπων να μείνουν εκεί είναι γιατί είχανε ισχυρό συμπαραστάτη τους τις συλλογικές συμβάσεις εργασίας, οι οποίες τηρήθηκαν και υπάρχουν αυτές οι εργασιακές σχέσεις. Οι εργαζόμενοι στην Ηγουμενίτσα, κύριε Γιόγιακα, σε τι καθεστώς εργασίας είναι; Ξέρετε; Τους καλείτε με ατομικές συμβάσεις. Αφήστε τον ΟΛΘ κατά μέρος, γιατί αυτό που συνέβη με τους εργαζόμενους στον ΟΛΘ δεν συμβαίνει με την Ηγουμενίτσα. Το γνωρίζετε; Γνωρίζετε ότι μέσα στη σύμβαση παραχώρησης υπήρχε πρόνοια για την τήρηση των συλλογικών συμβάσεων εργασίας που η Κυβέρνησή σας τη θεωρεί και τη θεωρούσε κόκκινο πανί και κατέληξε εκεί που κατέληξε η υπόθεση των εργασιακών σχέσεων; Άρα μην επιλέγετε τη μισή αλήθεια της ιστορίας.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Τελειώνω, σε είκοσι δευτερόλεπτα, κύριε Πρόεδρε.

Επίσης, θέλω να σας πω ότι στον ΟΛΠ και στον ΟΛΘ παραχωρήθηκε το 67% που σας είπα που είναι απότοκο μνημονιακών δεσμεύσεων και θεσπίστηκε το νομικό πλαίσιο για να προστατευτούν από αυτού του είδους τις μη προνομιακές συμβάσεις παραχώρησης για τη δημόσια περιουσία και το δημόσιο συμφέρον για τα δέκα περιφερειακά λιμάνια. Κι εσείς αυτό το κάνετε στην άκρη.

Κάτι τελευταίο που αναφέρθηκε, κύριε Παππά. Και να το μεταφέρετε. Ήξερα ότι ο Πρωθυπουργός έχει δώσει χρίσμα στη Θεσσαλονίκη στον κ. Ζέρβα τον νυν δήμαρχο. Σήμερα ακούσαμε τον κύριο Βαρβιτσιώτη να πλέκει το εγκώμιο του κ. Αγγελούδη που είναι υποψήφιος δήμαρχος στη Θεσσαλονίκη και πλέκει το εγκώμιό του για τη θητεία του στον ΟΛΘ. Προφανώς δεν γνωρίζει για το χρίσμα στον κ. Ζέρβα και καλώς κάνει ο κ. Βαρβιτσιώτης και το αγνοεί. Έλα όμως που μέσα σε αυτή τη σύμβαση επειδή ο κ. Αγγελούδης είναι και πρόεδρος του ναυταθλητικού μουσείου είναι σχεδόν φωτογραφική η διάταξη για τα τραπεζοκαθίσματα στο λιμάνι της Θεσσαλονίκης. Ελπίζω να είναι τυχαίο το εγκώμιο προς τον κ. Αγγελούδη και το γεγονός ότι αφορά διάταξη του νομοσχεδίου σας ένας φορέας στον οποίο είναι πρόεδρος.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Καλείται τώρα για τη δευτερολογία του ο ειδικός αγορητής της Νέας Δημοκρατίας, κ. Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα σε αυτή τη δευτερολογία να επιχειρήσω μία σύνοψη της ουσίας του νομοσχεδίου και να σταθώ σε ορισμένες αναφορές των συναδέλφων της Αντιπολίτευσης. Να πω πρώτα απ’ όλα ότι η επιτυχία του διαγωνισμού για την παραχώρηση του 67% του μετοχικού κεφαλαίου του Οργανισμού Λιμένος Ηγουμενίτσας αποδεικνύεται από το έντονο επενδυτικό ενδιαφέρον, το υψηλό τίμημα, το μέγεθος και τη σοβαρότητα του επενδυτή -και όχι «ναπολιτάνικη μαφία», όπως εντός εισαγωγικών προσπαθούν να περάσουν κάποιοι- τα πρόσθετα δημοσιονομικά οφέλη αλλά και το πλάνο ανάπτυξης του λιμένα. Και ναι, κύριε συνάδελφε της Μείζονος Αντιπολίτευσης, στο υψηλό αυτό τίμημα προφανώς ελήφθη υπ’ όψιν το κεφάλαιο κίνησης των 11 εκατομμυρίων ευρώ, όπως συμβαίνει σε κάθε μεταβίβαση μετοχικού κεφαλαίου στον κόσμο των επιχειρήσεων. Δεν ανακαλύψατε κάποιο κρυμμένο μυστικό. Τα 11 αυτά εκατομμύρια, κύριε Μιχαηλίδη, να ξέρετε ότι στο τέλος της σύμβασης -θα μου πείτε μετά από τριάντα εννέα- σαράντα χρόνια- θα είναι στο ταμείο του επόμενου επενδυτή του επόμενου διαχειριστή του λιμανιού της Ηγουμενίτσας.

**ΧΡΗΣΤΟΣ ΓΙΑΝΝΟΥΛΗΣ:** Γιατί δεν μας το λέτε τόσες μέρες; Γιατί μας το κρατάτε κρυφό;

**ΣΤΑΥΡΟΣ ΜΙΧΑΗΛΙΔΗΣ:** Αξιοποιήστε το.

**ΒΑΣΙΛΕΙΟΣ ΓΙΟΓΙΑΚΑΣ:** Σας το ξαναείπα, κύριε Γιαννούλη. Πάμε τώρα στην απόφαση αξιοποίησης του Οργανισμού Λιμένα Ηγουμενίτσας. Σας διαφεύγει, κύριοι συνάδελφοι της Αντιπολίτευσης, το εξής. Το κυβερνητικό συμβούλιο οικονομικής πολιτικής το 2018 επί κυβέρνησης ΣΥΡΙΖΑ - ΑΝΕΛ είχε εγκρίνει το πλάνο επιχειρησιακής αξιοποίησης του ΤΑΙΠΕΔ, στο οποίο περιλαμβάνεται η αξιοποίηση δέκα οργανισμών λιμένων έστω και με το μοντέλο των παραχωρήσεων δραστηριοτήτων. Μέσα σε αυτούς, κύριε Γιαννούλη, ήταν και ο Οργανισμός Λιμένα Ηγουμενίτσας. Είναι η απόφαση 84 της 7-6-2018 του δικού σας κυβερνητικού συμβουλίου οικονομικής πολιτικής. Ψάξτε τη, αγαπητέ συνάδελφε και μη μας σφυρίζετε αδιάφορα.

Σε ό,τι αφορά τώρα, κυρίες και κύριοι συνάδελφοι, την κριτική περί δημιουργίας μονοπωλίου μεγάλων αυξήσεων-χρεώσεων από τον επενδυτή κ.λπ., να πούμε και εδώ ότι η σύμβαση έχει εγκριθεί από την Επιτροπή Ανταγωνισμού η οποία ελέγχει και την τιμολογιακή πολιτική και οποιαδήποτε άλλη πρακτική που μπορεί να παραβαίνει το δίκαιο του ανταγωνισμού, όπως η κατάχρηση δεσπόζουσας θέσης.

Ακούσαμε άλλωστε και από τον εκπρόσωπο του ΤΑΙΠΕΔ στην ακρόαση των φορέων ότι δεν δημιουργείται αθέμιτος ανταγωνισμός.

Σε σχέση τώρα με τη διασφάλιση του δημόσιου συμφέροντος να σημειώσουμε ότι σε όλα τα παραχωρημένα ή υπό παραχώρηση λιμάνια οι ελληνικές κυβερνήσεις έχουν προβλέψει δύο βασικές δικλίδες ελέγχου. Από τη μία υποχρεώνουν σε σοβαρές επενδύσεις που θα αυξήσουν το όφελος για την πραγματική οικονομία και θα διασφαλίσουν την ποιότητα των επενδυτών. Από την άλλη εφόσον το ΤΑΙΠΕΔ εξακολουθεί να διατηρεί το μειοψηφικό ποσοστό στον οργανισμό εκπροσωπείται στο διοικητικό συμβούλιο του ΟΛΗΓ, κάτι που περιορίζει τον επενδυτή από το να λαμβάνει μονομερώς σημαντικές αποφάσεις που κρίνεται ότι είναι εις βάρος του δημόσιου συμφέροντος. Πρέπει να ξέρουμε ότι έχει το δικαίωμα να ασκεί βέτο.

Σε σχέση τώρα με τις επενδύσεις, υπάρχει μέσα σε εννέα μήνες η υποχρέωση του επενδυτή να υποβάλλει προγραμματικό σχέδιο ανάπτυξης, το λεγόμενο «master plan», στο οποίο θα περιλαμβάνονται δεσμεύσεις για συγκεκριμένες επενδύσεις. Δεν θυμάμαι, κύριε Γιαννούλη, να είχατε υποβάλει επενδυτικό πλάνο για τον Οργανισμό Λιμένα Θεσσαλονίκης, όταν ως κυβέρνηση τότε περνούσατε από τη Βουλή την παραχώρηση του 67% του Οργανισμού Λιμένα Θεσσαλονίκης. Είχατε βάλει μόνο την τότε διοίκηση του ΤΑΙΠΕΔ να μιλάει για ένα σωρευτικό οικονομικό αποτέλεσμα σε βάθος χρόνου. Αν αυτό το έχετε ξεχάσει, είμαστε εδώ για να σας το θυμίσουμε.

Σε σχέση ειδικά με την κατασκευή της νέας Μαρίνας Ηγουμενίτσας, παρακαλώ τους συναδέλφους να διαβάσουν τη σύμβαση παραχώρησης, να διαβάσουν το άρθρο 3, που η Μαρίνα περιλαμβάνεται στα στοιχεία παραχώρησης του κεντρικού λιμένα. Να διαβάσουν και το άρθρο 11 στο οποίο αναφέρεται η λέξη ότι ο ΟΛΗΓ υποχρεούται με δικό του κίνδυνο και έξοδα να παρέχει όλες τις υπηρεσίες που απαιτούνται για τη λειτουργία της σχεδιαζόμενης νέας μαρίνας στο βόρειο τμήμα του λιμένος.

Επίσης, κύριοι συνάδελφοι της Αντιπολίτευσης, για τα μοντέλα αξιοποίησης μίλησα και στην πρωτολογία μου, αλλά επειδή μάλλον δεν το συγκρατήσατε, το ξαναλέω. Το μοντέλο αξιοποίησης του κάθε λιμένα προέκυψε από μελέτες που ανέθεσε το ΤΑΙΠΕΔ σε ειδικευμένες εταιρείες συμβούλους, γι’ αυτό και δεν εφαρμόζεται το ίδιο μοντέλο αξιοποίησης σε όλα τα υπό αξιοποίηση λιμάνια. Αυτό τουλάχιστον καταγράψτε το.

Σε κάθε περίπτωση, αγαπητοί συνάδελφοι, να τονίσουμε για άλλη μία φορά ότι με τη μεταβίβαση παραχωρούνται δικαιώματα χρήσης και λειτουργίας γηπέδων, κτηρίων και εγκαταστάσεων της χερσαίας λιμενικής ζώνης για σαράντα χρόνια και όχι δικαιώματα κυριότητας, όχι ξεπούλημα, όπως προσπαθούν πολλοί να το περάσουν στην κοινωνία μας. Με τη λήξη της σύμβασης παραχώρησης η διαχείριση όλων των λιμενικών υποδομών επιστρέφεται στο ελληνικό δημόσιο, κύριε Μιχαηλίδη, μαζί με όλες τις επενδύσεις και υποδομές που έχουν στο μεταξύ υλοποιηθεί και αναπτυχθεί.

Το άλλο σημαντικό σημείο του νομοσχεδίου, κυρίες και κύριοι συνάδελφοι, είναι η απόδοση στην τοπική κοινωνία εκτάσεων που ανήκαν στη χερσαία ζώνη λιμένα Ηγουμενίτσας και δεν έχουν σχέση με τις δραστηριότητες του λιμανιού. Έξι χιλιάδες στρέμματα εξαιρούνται από την παραχώρηση στον επενδυτή και δίνονται για διαχείριση σε δύο δήμους, τους Δήμους Ηγουμενίτσας και Φιλιατών. Για να γίνει αυτό προηγήθηκε από μια τεράστια δουλειά, προκειμένου να νομιμοποιηθούν και να αποχαρακτηριστούν δεκάδες έργα και προσχώσεις. Όμως μεγάλη δουλειά έγινε, ώστε να εξαιρεθούν περισσότερες εκτάσεις από τη δικαιοδοσία του λιμένα σε σχέση με αυτές που είχε αποφασίσει, κύριε Γιαννούλη, το διοικητικό συμβούλιο του ΟΛΗΓ επί κυβέρνησής σας και άρα να διασφαλιστεί ότι οι δήμοι θα πάρουν περισσότερους χώρους για ανάγκες άθλησης, πολιτισμού και αναψυχής.

Ως προς τις διατάξεις για τον Οργανισμό Λιμένος Θεσσαλονίκης γίνονται μερικές τροποποιήσεις σε ένα πολύ μικρό τμήμα μερικών παραρτημάτων της σύμβασης παραχώρησης, οι οποίες θεωρώ ότι θεραπεύουν κάποιες δυστοκίες που παρατηρήθηκαν και δίνουν μεγαλύτερη ευελιξία τόσο στο ελληνικό δημόσιο όσο και στον επενδυτή ως προς τη διαχείριση στον λιμένα.

Όπως είπα, λοιπόν, και στην πρωτολογία μου, κυρίες και κύριοι συνάδελφοι, με την παρούσα συμφωνία για τον ΟΛΗΓ δίνεται ιδιαίτερη φροντίδα στην προάσπιση του δημόσιου συμφέροντος, διασφαλίζοντας παράλληλα χειροπιαστά οφέλη, οικονομικά και αναπτυξιακά, για την εθνική και την τοπική οικονομία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώθηκαν οι δευτερολογίες των ειδικών αγορητών και των εισηγητών.

Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Δεν θα μιλήσω για την απούσα Κυβέρνηση, γιατί δεν προβλέπεται να εκπροσωπείται ολόκληρη η Κυβέρνηση σε ένα τέτοιο νομοσχέδιο παραχώρησης δύο λιμανιών της χώρας σε επίπεδο Υφυπουργού. Δεν θα μιλήσω για τους παρόντες Βουλευτές των κομμάτων που κυβέρνησαν. Ήδη σας βλέπω κύριοι -τρεις από τη Νέα Δημοκρατία, δύο από το ΠΑΣΟΚ και έναν από το ΣΥΡΙΖΑ- να χαριεντίζεστε και να κάνετε πλάκα ποιος θα υποδεχθεί ποιον στη Θεσσαλονίκη ή στην Ηγουμενίτσα.

Θα μιλήσω για τους πολίτες αυτής της χώρας που περιμένουν διαφάνεια και αλήθεια. Θα μιλήσω για τους πολίτες αυτής της χώρας στην πλάτη και πίσω από την πλάτη των οποίων ψηφίζονται τέτοια ντροπιαστικά νομοσχέδια.

Σήμερα, οι εποχικοί πυροσβέστες, που ο κύριος Μητσοτάκης μάς είπε ότι δεν είναι χρειαζούμενοι και γι’ αυτό δεν θα τους μονιμοποιήσει, οι εποχικοί πυροσβέστες που πέφτουν στη φωτιά για όλους μας και για τα δάση μας, οι εποχικοί πυροσβέστες που τους περιφρονεί η Κυβέρνηση και κρίνει ο Πρωθυπουργός ότι δεν αποτελεί -αυτά είπε στην Ολομέλεια την Πέμπτη, πριν από τρεις μόλις εργάσιμες έγινε αυτό- σωστή διάθεση των πόρων του ελληνικού δημοσίου να πληρώνει ως μονίμους τους εποχικούς πυροσβέστες, γιατί δεν τους χρειάζεται τον χειμώνα, αυτοί, λοιπόν, οι εποχικοί πυροσβέστες σήμερα στον Βόλο με βάρκες συνδράμουν συμπολίτες μας. Με βάρκες! Το καταθέτω στα Πρακτικά, για να είναι αποτυπωμένο σε ποια συνθήκη γίνεται η παρούσα συζήτηση.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα η χώρα πλήττεται από βροχές και κακοκαιρία. Ο εθνικός μηχανισμός πολιτικής προστασίας αποδεικνύεται για άλλη μία φορά απροετοίμαστος, ανοργάνωτος, ανοχύρωτος. Ο κύριος Πρωθυπουργός δεν είναι στη Βουλή, ο αρμόδιος Υπουργός και οι αρμόδιοι Υφυπουργοί δεν είναι στη Βουλή και οι άνθρωποι που ζουν και αναπνέουν και ελπίζουν σε αυτή τη χώρα αναρωτιόνται σε ποιον μπορούν να βασιστούν. Όχι, δεν μπορούν να βασιστούν στην Κυβέρνηση, δεν θα βασιστούν στα κόμματα των προηγούμενων κυβερνήσεων, γιατί τα ίδια έκαναν και τα ίδια προετοίμασαν.

Είναι άλλωστε εντυπωσιακό πώς ο ένας υπενθυμίζει στον άλλον και συμπληρώνει τον άλλον, λέγοντας «και εσείς τα ίδια κάνατε», «να σου πω εγώ πού και εσύ πού» και «δεν θυμάσαι τότε που…». Και είναι αλήθεια όλα όσα λέτε ο ένας για τον άλλον. Είναι αλήθεια. Εκατόν πενήντα οκτώ Βουλευτές εξέλεξε το 40% προς 41% του ελληνικού λαού, τρεις παρόντες σήμερα σε αυτή την φοβερή σύμβαση, όπως θέλετε να μας την παρουσιάσετε. Ο ένας είναι ο εισηγητής, Βουλευτής Θεσπρωτίας, δηλαδή ο τοπικός πολιτευτής που θα καρπωθεί τη συγκεκριμένη σύμβαση. Έτσι δεν είναι; Και ένας Βουλευτής που είναι Υφυπουργός, γιατί μου υπενθύμισε ο κ. Βαρβιτσιώτης που έφυγε, ότι είστε και Βουλευτές. Είναι κάτι για το οποίο η Πλεύση Ελευθερίας έχει θέση και άποψη. Δεν μπορεί οι Βουλευτές να είναι και Υπουργοί και θα πρέπει να αναθεωρηθεί το Σύνταγμα. Και θέλω να σας δω, όταν θα ξεκινήσει η σχετική διαδικασία -αν την ξεκινήσετε- τι θα πείτε σχετικά με αυτό, δηλαδή με το ασυμβίβαστο σύμπτωσης υπουργικής και βουλευτικής ιδιότητας. Πάντως, τέσσερις στο σύνολο είστε, συμφωνούμε. Τέσσερις από τους εκατόν πενήντα οκτώ, γι’ αυτή την κατά τα άλλα καταπληκτική σύμβαση παραχώρησης του λιμανιού της Ηγουμενίτσας, που όλοι οι υπόλοιποι δεν καταλάβαμε γιατί είναι τόσο καλή. Και αυτό που δεν κατάλαβα είναι πού είναι τοπικοί σας Βουλευτές. Πού είναι οι Βουλευτές της Θεσσαλονίκης της Νέας Δημοκρατίας, πού είναι οι υπόλοιποι Βουλευτές της Ηπείρου, πού είναι οι Βουλευτές της Κέρκυρας; Πού είναι όλοι αυτοί να υπερασπιστούν πόσο καλά είναι όλα αυτά, τα οποία έχετε κάνει;

**ΒΑΣΙΛΕΙΟΣ ΓΙΟΓΙΑΚΑΣ:** Κάνω εγώ για διακόσιους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή βλέπω ότι έχετε διάθεση θυμηδίας, θα ήθελα να έρθω σε αυτό που προκύπτει από αυτή τη διαδικασία, που για προφανείς λόγους δεν θέλει η Κυβέρνηση να έχει και πολλή δημοσιότητα. Γι’ αυτό και αποσύρθηκαν από τον κατάλογο των ομιλητών οι τρεις τελευταίοι Βουλευτές της Νέας Δημοκρατίας και είναι συνολικά υποβαθμισμένη η συζήτηση.

Το προφανές είναι ότι σπεύδεται -και σπεύδει ο Πρωθυπουργός και τον διευκολύνει ο Πρόεδρος της Βουλής- να ψηφιστεί άρον-άρον αυτή η νομοθετική πρωτοβουλία πριν τη ΔΕΘ και πριν τις δημοτικές εκλογές. Το προφανές είναι, επίσης, ότι διαπραγματεύεστε σε τοπικό επίπεδο με δημάρχους γαλάζιους, που μπορεί να αυτοσυστήνονται ως ανεξάρτητοι, με δικούς σας πολιτευτές και ότι θα μεταχειριστείτε και θα χρησιμοποιήσετε αυτές τις συμβάσεις ως προεκλογικό εργαλείο. Το είπε με τρόπο ανερυθρίαστο ο κ. Βαρβιτσιώτης. Είπε ανερυθρίαστα θα περιμένουμε τις δημοτικές εκλογές, για να διαπραγματευτούμε και όσοι είναι μπλε δήμαρχοι θα έχουν καλύτερη μεταχείριση και όσοι δεν έχουν χρώμα ή ανήκουν σε άλλη κομματική παράταξη δεν θα έχουν τα οφέλη και τα ωφελήματα που τάζετε.

Αλλά ας μιλήσουμε στα σοβαρά.

Κύριε Πλεύρη, πού είναι ο Πρωθυπουργός; Πού είναι; Έχει καεί όλη η χώρα, έχει καταστραφεί. Βάζει τη Βουλή σε διαδικασία κατ’ επείγουσας νομοθέτησης με άδεια έδρανα και απουσιάζει. Δεν έχει καν καταθέσει, -εκτός αν συνέβη και δεν το πληροφορήθηκα, συμπληρώνονται δύο μήνες από την έναρξη των κοινοβουλευτικών διαδικασιών- ενημέρωση για το πότε θα έρχεται στη Βουλή να απαντά σε επίκαιρες ερωτήσεις.

Εγώ κατέθεσα χθες επίκαιρη ερώτηση προς τον Πρωθυπουργό και περιμένω να έρθει τη Δευτέρα, να απαντήσει για τις πυρκαγιές, για τις ευθύνες, για την καταστροφή της Δαδιάς, για τη συνολική κατάρρευση του μηχανισμού πολιτικής προστασίας και για την τρομακτική του δήλωση, ότι είμαστε από άλλο πλανήτη, αν πιστεύουμε ότι θα προστατεύσετε και τα εβδομήντα εκατομμύρια δασικής έκτασης που υπάρχουν στη χώρα.

Την καταθέτω στα Πρακτικά και ελπίζω να έρθει ο κ. Μητσοτάκης.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πού είναι σήμερα ο κ. Μητσοτάκης; Όχι εσείς. Εσείς ξέρουμε πού ήσασταν τότε. Ήσασταν Υπουργός Υγείας. Πού είναι ο κ. Μητσοτάκης να μας πει πού ήταν στις 29 Μαρτίου του 2023; Γιατί στις 29 Μαρτίου του 2023 που υποτίθεται ότι υπογράφηκε αυτή η σύμβαση, καμμία τυμπανοκρουσία δεν έγινε από την προηγούμενη κυβέρνηση της Νέας Δημοκρατίας. Στις 29 Μαρτίου του 2023 άλλα πράγματα δημοσίευε ότι έκανε ο κ. Σταϊκούρας, Υπουργός Οικονομικών που τώρα είναι Υπουργός Υποδομών και άλλα πράγματα δημοσίευε ότι έκανε ο κ. Πλακιωτάκης, Υπουργός Ναυτιλίας που τώρα είναι Αντιπρόεδρος της Βουλής. Στις 29 Μαρτίου του 2023 ήταν είκοσι εννέα μέρες μετά την τραγωδία, έγκλημα των Τεμπών. Στις 29 Μαρτίου του 2023 δεν θα τολμούσατε να πείτε και να διαφημίσετε ότι την ώρα που δολοφονήθηκαν πενήντα επτά συνάνθρωποί μας -νέα παιδιά, θύματα της διαχρονικής διαφθοράς και αποδιοργάνωσης, θύματα της εκποίησης του ξεπουλήματος των σιδηροδρόμων στην ιταλική εταιρία, «HELLENIC TRAIN»-, ξεπουλάτε και το λιμάνι της Ηγουμενίτσας σε μια άλλη ιταλική εταιρεία.

Ζούμε, δυστυχώς, στη χώρα του «πάμε και όπου βγει» και όπως η προ-προηγούμενη κυβέρνηση τα κουτσοέφερε, εμφανιζόμενη στη Βουλή και εμφανίζοντας τέτοιες συμβάσεις ως επιτυχία και μετά κρυβόταν, όταν σκοτώθηκαν συνάνθρωποί μας στα Τέμπη, έτσι και η δική σας Κυβέρνηση, η προηγούμενη, τα κουτσοέφερε και υπέγραψε στη ζούλα αυτές τις συμβάσεις και έρχεται τώρα στη ζούλα, έξι μήνες μετά, με άλλη σύνθεση να ζήτησε την κύρωσή της από μία διαφορετική Βουλή, με διαφορετική σύνθεση.

Η άποψή μου πάρα πολύ ξεκάθαρα και αυτά όλα βεβαίως, θα τα δει ελπίζω η δικαιοσύνη. Η κατάρτιση τέτοιων συμβάσεων προϋποθέτει πάρα πολλές ώρες νομικής εργασίας. Μιλάμε για συμβατικά κείμενα τετρακοσίων τριάντα δύο σελίδων. Και εμείς ζητάμε να μας καταθέσετε στα Πρακτικά ή να μας γνωστοποιήσετε ποιοι είναι οι νομικοί σύμβουλοι του κράτους και με ποιες γνωμοδοτήσεις νομιμοποίησαν αυτή τη σύμβαση. Ζητάμε επίσης να μας πείτε και ζητώ και η Επιστημονική Υπηρεσία της Βουλής να πάρει θέση, διότι δεν δικαιολογείται η Επιστημονική Υπηρεσία της Βουλής να μπερδεύεται, τι είναι αυτό το παράρτημα, με συγκεκριμένα άρθρα, που δεν το έχει υπογράψει κανένας από τους δύο Υπουργούς ούτε ο κ. Πλακιωτάκης ούτε ο κ. Σταϊκούρας ούτε ο επενδυτής, το έχετε στη ζούλα και αυτό προσθέσει μετά τα υπογεγραμμένα παραρτήματα και ήρθε ο κύριος Υπουργός σήμερα να κάνει και νομοτεχνικές βελτιώσεις στο παράρτημα.

Κύριε Πλεύρη, είστε δικηγόρος και γνωρίζετε πολύ καλά ότι αυτά δεν γίνονται ούτε στις «Μπανανίες». Ούτε στις «Μπανανίες» δεν διανοείται κυβέρνηση να το φέρει αυτό στη Βουλή με αυτόν τον τρόπο για να ψηφιστεί με διαδικασία οιονεί κατ’ επείγοντος από Βουλευτές που προδήλως δεν διάβασαν. Οι δικοί μας Βουλευτές έβγαλαν τα μάτια τους για να τα διαβάσουν και πάλι είναι αυτονόητο ότι δεν μπορεί να επεξεργαστεί κανένας τέτοιο κείμενο σε τόσο σύντομο χρόνο, από την προηγούμενη Πέμπτη δηλαδή μέχρι σήμερα.

Τι είναι αυτά τα τεχνάσματα; Τι είναι αυτές οι μεθοδεύσεις που μετέρχεστε σε τόσο κρίσιμες στιγμές –κύριε Πρόεδρε, θα πάρω και τον χρόνο της δευτερολογίας μου- προκειμένου να καταστήσετε νόμο του κράτους μία σύμβαση για την οποία κανείς δεν υπέχει ευθύνη, γιατί άλλοι Υπουργοί υπέγραψαν, άλλοι Υπουργοί υπηρετούν σήμερα, δεν περιέχονται γνωμοδοτήσεις του Νομικού Συμβουλίου του Κράτους. Όμως, έτσι κι αλλιώς έχετε ψηφίσει από δεκαετίας την ασυλία των νομικών συμβούλων του κράτους, έχετε ψηφίσει σε όλη τη διάρκεια των μνημονίων, κι εσείς κι εσείς κι εσείς, την ποινική προστασία των μελών του ΤΑΙΠΕΔ, της διεύθυνσης του ΤΑΙΠΕΔ, της διοίκησης των υπό αποκρατικοποίηση εταιρειών. Έχετε φροντίσει να μην έχει κανείς, κατά τις αντισυνταγματικές αυτές τροπολογίες, ποινική ευθύνη και τελικώς την προϋπόθεση της διαφάνειας που αποτελεί η κύρωση μιας σύμβασης από τη Βουλή. Διότι το ότι έρχονται οι συμβάσεις αποκρατικοποίησης, όπως «βαφτίζονται», στη Βουλή για να κυρώνονται είναι διαδικασία διαφάνειας, δεν είναι διαδικασία συσκότισης και συγκάλυψης. εσείς, όμως, χρησιμοποιείτε τη Βουλή ως εργαλείο κοινοβουλευτικού ξεπλύματος.

Ομολογώ ότι έχω σοκαριστεί -και υπάρχει τεράστια ευθύνη στην Αντιπολίτευση και της προηγούμενης περιόδου- από την άνεση με την οποία τα κάνετε αυτά. Έχω σοκαριστεί από το γεγονός, κύριοι του ΣΥΡΙΖΑ, του ΠΑΣΟΚ αλλά και της υπόλοιπης Αντιπολίτευσης, ότι στη Διάσκεψη των Προέδρων γι’ αυτές τις διαδικασίες που έρχονται με αυτόν τον τρόπο δεν αντιλέγει κανείς άλλος εκτός από την Πλεύση Ελευθερίας. Το επιτρέπετε και συναινείτε. Δεν θα περνούσαν αυτά, διότι δεν υπάρχει καν πλειοψηφία στη Διάσκεψη των Προέδρων για τους κυβερνητικούς Βουλευτές. Το επιτρέπετε και έχετε ευθύνη γιατί είμαστε οι μόνοι που ξανά και ξανά και ξανά και ξανά διαφωνούμε με αυτές τις διαδικασίες.

Και τώρα με αυτή την άνεση και την αλαζονεία με την οποία πορεύεται η Κυβέρνηση έρχεται ο Πρόεδρος της Βουλής -σας το λέω προς ενημέρωση- και λέει: «Να τελειώνουμε και με την όποια προοπτική διαμόρφωσης μιας άλλης πλειοψηφίας στη Βουλή» και φέρνει αλλαγή του Κανονισμού της Βουλής -την έστειλε χθες- και λέει: «Αλλαγή της σύνθεσης της Διάσκεψης των Προέδρων. Να αποκτήσει και άλλα μέλη από την Κυβέρνηση η Διάσκεψη των Προέδρων για να αποκτήσει πλειοψηφία».

Εσείς που συμφωνήσατε να ψηφίσετε τον Πρόεδρο που πρότεινε η Κυβέρνηση και τους Αντιπροέδρους της Βουλής που πρότεινε η Κυβέρνηση έχετε ευθύνη για αυτό που τώρα προδιαγράφεται και είναι ουσιαστικά μια Βουλή της απόλυτης αλαζονείας από πλευράς Κυβέρνησης, η οποία φτάνει και στη νέα αλλαγή που πρότεινε ο Πρόεδρος της Βουλής και συζητιέται αύριο στην Επιτροπή Κανονισμού της Βουλής. Ποια είναι αυτή; Να μπορεί ο ίδιος, μόνος του, να διαγιγνώσκεται ότι ένας προσέβαλε άλλον και να του αφαιρεί τη μισή βουλευτική αποζημίωση.

Για σκεφτείτε τώρα ποια είναι τα κίνητρα που οδηγούν σε αυτές τις πρωτοβουλίες σήμερα και τελικά, κύριοι της Κυβέρνησης, τι είναι αυτό που υπηρετείτε; Η δημοκρατία υπηρετείται με όλα αυτά, με μια άδεια Βουλή και απούσα την κυβερνητική πλειοψηφία; Η δημοκρατία υπηρετείται με έναν Πρόεδρο που μόνος του, ενός ανδρός αρχή, λέει: «Προσέβαλες; Σου αφαιρώ τη μισή βουλευτική αποζημίωση». Και θα το κάνει άραγε με τη λογική που τον ακούσαμε να χρησιμοποιεί τις προάλλες; Είπε σε έναν αρχηγό κόμματος: «Εσείς ομολογήσατε ότι προσβάλλετε. Ο Πρωθυπουργός δεν ομολόγησε ότι σας προσέβαλε.» Τι είναι αυτά τα πράγματα; Τι είναι αυτά τα πράγματα; Πώς επιφυλάσσετε στον εαυτό σας τέτοιου είδους ακραία εργαλεία ασυδοσίας και πώς μιλάτε στη συνέχεια για τον δρόμο της ευθύνης και τον δρόμο της δημοκρατίας και δεν ξέρω κι εγώ τι;

Έρχεστε, κύριε Πλεύρη, στη Βουλή και εξισώνετε τον φασισμό με τον κομμουνισμό; Ακούγονται στην ελληνική Βουλή αυτά τα λόγια; Όλα δηλαδή ίσα και όμοια; Σας απασχολεί εξίσου το ζήτημα του ναζισμού με το Κομμουνιστικό Κόμμα; Εγώ δεν το ανέχομαι αυτό. Δεν είμαι στο Κομμουνιστικό Κόμμα, αλλά δεν ανέχομαι να ακούγονται τέτοιου είδους θεωρίες των δύο άκρων μέσα στο ελληνικό Κοινοβούλιο, με τον ίδιο τρόπο που δεν ανέχομαι να ακούγονται σεξιστικές εκφράσεις, ομοφοβικές εκφράσεις, ρατσιστικές εκφράσεις. Εξανίστασθε για τους Σπαρτιάτες, αλλά ρίξατε νερό στον μύλο του ρατσισμού, της ομοφοβίας και των διακρίσεων. Ποιος είναι εκείνος, που έτρεχε δίπλα στα τείχη στον Έβρο και ποιος Αρχηγός είναι, κύριε Γιαννούλη, που είπε «ναι, χρειάζεται ο τοίχος στον Έβρο»;

Νομίζω ότι ο ελληνικός λαός περιμένει άλλα και δικαιούται μια πολύ καλύτερη εκπροσώπηση. Σίγουρα οι οικογένειες των θυμάτων των Τεμπών δεν περιμένουν αυτή την κοροϊδία σήμερα, αλλά περιμένουν με ταπεινότητα να επανεξετάσετε όλες τις συμβάσεις εκχώρησης. Σίγουρα την ώρα που έχει καταστραφεί η χώρα, δεν περιμένει κανείς στη «ζούλα» εσείς να φέρνετε αυτές τις συμβάσεις που δεν τις ανακοινώσατε δημόσια, όταν –υποτίθεται- ότι τις υπογράψατε και σίγουρα δεν περιμένει κανείς ότι τελικώς αυτό που επιδιώκετε με αυτή τη διαδικασία είναι μια ακόμα απόσειση ευθυνών.

Έχετε κατά το Σύνταγμα υποχρέωση να διαφυλάσσετε τα συμφέροντα του ελληνικού δημοσίου και τα συμφέροντα του ελληνικού λαού. Έχετε κατά το Σύνταγμα υποχρέωση κατά τη χάραξη της οικονομικής πολιτικής να λαμβάνετε υπ’ όψιν το εθνικό συμφέρον. Κι όμως, φέρνετε μια σύμβαση και μια τροποποίηση άλλης σύμβασης οι οποίες αποτελούν εκδούλευση και εξυπηρέτηση των τοπικών σας δημάρχων και πολιτευτών, για την οποία ελπίζω να μη χρειαστεί να απολογηθείτε σε επίπεδο άλλων απωλειών μετά τα Τέμπη. Φέρνετε μία σύμβαση η οποία τελικά παραβιάζει το δικαίωμα του ελληνικού λαού στη διαφάνεια, στην πρόσβαση στα δημόσια αγαθά, την πρόσβαση στα στρατηγικά εργαλεία της χώρας.

Ολοκληρώνω, κύριε Πρόεδρε.

Ένας συμπολίτης μας σήμερα έφυγε από τη ζωή, άλλο ένα θύμα των καιρικών συνθηκών, αλλά και της ανεπάρκειας σας. Το Νοσοκομείο Βόλου δεν μπορεί να λειτουργήσει, είναι υπό κατάρρευση και το καταγγέλλουν οι εργαζόμενοι εκεί. Η χώρα του «πάμε και όπου βγει» είναι δυστυχώς η χώρα της διακυβέρνησής σας.

Η δική μας υπόσχεση προς τους Έλληνες πολίτες είναι ότι θα φτιάξουμε μαζί τη χώρα μας όπως την ονειρευόμαστε, θα υπομείνουμε όλα αυτά που κάνετε και θα επιμείνουμε στη διαφάνεια και στη δημοκρατία και θα επιμένουμε να λέμε τα πράγματα με το όνομά τους και να σας καλούμε σε λογοδοσία και σε ανάληψη των ευθυνών σας.

Καταψηφίζουμε, εννοείται, τη σύμβαση αυτή και επισημαίνουμε ότι η κύρωσή της είναι άκυρη άλλο τόσο όσο άκυρες ήταν οι κυρώσεις συμβάσεων ξεπουλήματος, αλλά και οι επιχειρηθείσα και αποσυρθείσα κύρωση της σύμβασης της «SIEMENS».

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στον κύριο Υπουργό για να απαντήσει, οφείλω ως Προεδρείο μία διευκρίνιση, για να γίνει κατανοητό, και βεβαίως θα υπάρξει συζήτηση και στην Επιτροπή του Κανονισμού, αλλά και στην Ολομέλεια.

Σύμφωνα με το άρθρο 31 παράγραφος 5 του Κανονισμού πάντα η Κοινοβουλευτική Ομάδα που έχει την απόλυτη πλειοψηφία στη Βουλή πρέπει να έχει την πλειοψηφία στις επιτροπές. Αυτό είναι αναγκαίο να γίνει και είναι κάτι που γινόταν πάντα. Ό,τι άλλο, θα ακουστεί βεβαίως στις συζητήσεις οι οποίες θα γίνουν.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Εγώ απλά θέλω να καταθέσω στα Πρακτικά της Βουλής ότι έγινε κανονικά επίσημη ανακοίνωση για την υπογραφή της σύμβασης αγοραπωλησίας των μετοχών με δηλώσεις τότε του Προέδρου του ΤΑΙΠΕΔ και του Υπουργού του κ. Πλακιωτάκη.

Το καταθέτω για τα Πρακτικά, επειδή αναφέρθηκε ότι δεν έγινε κάτι και ότι δεν υπήρχε καμμία ενημέρωση και καμμία τότε «τυμπανοκρουσία», όπως είπε η Πρόεδρος.

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Ιωάννης Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θέλω να αναφέρω ότι οι εποχικοί πυροσβέστες που με αυτοθυσία λειτούργησαν σήμερα και με βάρκες έσωσαν ζωές, είναι μέρος του επιτελικού κράτους το οποίο λειτούργησε σήμερα. Είναι ένα κομμάτι του. Δεν ήταν εθελοντές. Έκαναν τη δουλειά για την οποία υπήρχαν σε αυτή τη θέση. Έκαναν τη δουλειά τους κάτω από οδηγίες και λειτούργησαν σήμερα συντονισμένοι για να βοηθήσουν και να λύσουν τα προβλήματα και να βοηθήσουν τις ζωές του κόσμου που κινδύνεψε στη Μαγνησία.

Αυτό το λέω γιατί εμφανίζουμε τους τοπικούς εποχικούς πυροσβέστες σαν κάτι ξεχωριστό από ένα κράτος, από ένα σύστημα το οποίο λειτούργησε σήμερα, όπως είναι και το «112» και όλοι μας για να βοηθήσουμε, έτσι ώστε να μειωθούν τα προβλήματα στις περιοχές εκείνες στις οποίες σε ελάχιστες ώρες πέσανε ποσότητες νερού που πέφτουν σε χρόνια. Αντιλαμβάνεστε, λοιπόν, την κρισιμότητα της κατάστασης.

Από κει και πέρα, να πω ότι το κράτος και η Κυβέρνηση εργάζεται, κυρία Πρόεδρε. Ο Πρωθυπουργός έχει συναντήσεις. Ο κ. Σταϊκούρας, Υπουργός Υποδομών, που αναφέρατε ως τότε Υπουργό Οικονομικών, σήμερα ανακοίνωσε την αγορά χιλίων τριακοσίων νέων λεωφορείων για την Αθήνα και τη Θεσσαλονίκη. Το κράτος εργάζεται. Η Κυβέρνηση εργάζεται. Δεν μπορούσαν να είναι εδώ. Σήμερα είναι εδώ ο Υπουργός, ο Υφυπουργός και όλο το επιτελείο του Υπουργείου Ναυτιλίας και Νησιωτικής Πολιτικής για να προχωρήσει την τροποποίηση της κύρωσης των δύο συμφωνιών.

Από εκεί και πέρα ο Υπουργός μάς είπε κάτι πολύ καθαρό και ξεκάθαρο. Πολύ καθαρά τοποθετήθηκε και είπε ότι: Για τη νέα λιμενική πολιτική θα μιλήσουμε με τις τοπικές ηγεσίες που θα εκλεγούν στις εκλογές του Οκτωβρίου σε Α΄ και Β΄ βαθμό. Πού ακούσατε εσείς για «μπλε» δημάρχους και για άλλες τέτοιες αποχρώσεις. Ο Υπουργός μίλησε ξεκάθαρα. Είμαστε έναν μήνα πριν τις αυτοδιοικητικές εκλογές. Άρα περιμένουμε τα αποτελέσματα αυτών για να μπούμε σε μια διαδικασία συζήτησης και κουβέντας για το χτίσιμο της νέας λιμενικής πολιτικής μαζί με τις διοικήσεις της τοπικής αυτοδιοίκησης.

Πιστεύω ότι πολλά πράγματα, στα οποία αναφερθήκατε δεν έχουν σχέση ούτε με το νομοσχέδιο σήμερα ούτε με αυτά τα οποία συζητήσαμε. Εμείς ξεκάθαρα είμαστε εδώ και αυτά τα οποία ψηφίζουμε και αυτά τα οποία φέραμε στο Κοινοβούλιο είναι προς όφελος του ελληνικού λαού και προς όφελος του λαού της Ηπείρου και της Θεσπρωτίας. Κάτι το οποίο δεκαετίες ολόκληρες πάλευαν οι τοπικές κοινωνίες, έγινε τώρα πραγματικότητα.

Δεν πουλήθηκε κάτι από το δημόσιο. Παραχωρήσαμε τη διοίκηση του Οργανισμού Λιμένος Ηγουμενίτσας για ένα χρονικό διάστημα με ένα πάρα πολύ υψηλό τίμημα. Είναι υποχρεωμένοι να προχωρήσουν άμεσα σε επενδύσεις για να μπορέσουν να αντεπεξέλθουν και οι ίδιοι οι επιχειρηματίες. Και πιστέψτε με, θα είμαστε από πάνω ως Υπουργείο και ως Κυβέρνηση για να παρεμβαίνουμε όταν χρειάζεται, γιατί είναι δεδομένο πως δεν χάνεται ο δημόσιος χαρακτήρας του Οργανισμού Λιμένος.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο Υπουργό.

Στο σημείο αυτό κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Ηγουμενίτσας Α.Ε.» - Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Ηγουμενίτσας Α.Ε.» – Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.» |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΣΠΑΡΤΙΑΤΕΣ: OXI |
| ΕΛΛΗΝ. ΛΥΣΗ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση της από 29 Μαρτίου 2023 Τροποποίησης και Κωδικοποίησης της Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Ηγουμενίτσας Α.Ε.» – Κύρωση της από 29 Μαρτίου 2023 Συμφωνίας Τροποποίησης της από 2 Φεβρουαρίου 2018 Σύμβασης Παραχώρησης μεταξύ του Ελληνικού Δημοσίου και της «Οργανισμός Λιμένος Θεσσαλονίκης Α.Ε.» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 295.α.)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 17.32΄ λύεται η συνεδρίαση.

**ΠΡΟΕΔΡΟΣ ΟΙ ΓΡΑΜΜΑΤΕΙΣ**